
Prolog 


De când era mică, Tanya ştiuse că în conacul bunicii sale se 
ascundeau multe secrete. Ca toată lumea, auzise de galeriile de ieşire 
scoase din uz, despre care se zvonea că trec pe sub casă. Şi, ca 
majoritatea copiilor, şi-a petrecut multe după-amiezi ploioase căutând 
intrările ascunse, doar pentru a fi dezamăgită. Când a împlinit 
treisprezece ani, Tanya îşi pierduse deja speranţa de a da peste unul 
dintre acele pasaje secrete şi începuse să se îndoiască de existenţa lor 
în general. 

Aşa că atunci când peretele cu biblioteca se răsucise în faţa ei, 
pentru a dezvălui o scară îngustă din piatră care se pierdea într-o 
întunecime jilavă, nu a fost întru totul un şoc. Cu toate astea, nu a 
produs fiorul încântător pe care îl așteptase de multă vreme, căci 
circumstanţele acestei descoperiri erau foarte diferite de ceea ce îşi 
imaginase ea. 

Dacă cei de la conac ar fi fost cu adevărat atenţi, le-ar fi fost evident 
că tunelele erau folosite — şi nu de ieri, de azi — pentru a permite 
accesul cuiva care nu ar fi trebuit să-l aibă. Dar toate indiciile, de la 
buletinul de ştiri de la radio din urma răpirii până la foşnetul straniu 
din vechea casă a scării de serviciu în mijlocul nopţii, trecuseră 
neobservate. Pentru că, luate separat, niciunul dintre semne nu 
reprezentase mare lucru. 

Acum, când Tanya se afla față în faţă cu intrusa cu o privire 
sălbatică, în caverna întunecată de sub casă, avertismentele îi 
reveniseră în minte şi se potriveau ca o cheie în încuietoare. Nu ştia la 
ce se aşteptase să găsească — dar nu asta era. 

Fata nu părea cu mult mai mare decât ea: cincisprezece ani cel 
mult. Ochii ei verzi dezminţeau ceva prea dur şi prea matur pentru 
vârsta ei. Cuţitul prins pe coapsă implica alte posibilităţi pe care 
Tanya nu se putea convinge să le ia în calcul, aşa că se forță să-şi 
îndrepte ochii spre bebeluşul din braţele fetei. 

Copilul îi răspunse privind-o fix, fără să clipească. Ce s-a întâmplat 
apoi i-a întors stomacul de frică. În timp ce copilul o privea, 
trăsăturile i s-au schimonosit şi apoi s-au preschimbat. Vârfurile 
urechilor i s-au întins şi ascuţit, iar pielea sa a căpătat o nuanţă 
verzuie. Ochii i-au fost înecaţi în negru, sclipind straniu ca şi cum ar fi 
fost de cerneală. Nu dură decât o clipă înainte ca viziunea fantomatică 
să dispară, dar Tanya ştia ce văzuse. 

La fel şi intrusa cu părul roşcat. 

— Ai văzut. 

Vocea ei era o şoaptă răguşită. 


Tanya îşi cobori privirea spre creatura din braţele fetei şi îşi înăbuşi 
un țipăt. 

— Nu-mi vine să cred, murmură fata. Ai văzut. Poţi şi tu să-i vezi. 

Împărtăşiră o clipă de linişte şi înţelegere tăcută, iar fata şopti ceva 
cu blândeţe: 

— Eşti clarvăzătoare. 

Tanya se retrase speriată. 

— Ce faci cu copilul ăla? 

— Bună întrebare, răspunse fata. Stai jos. Îţi voi spune povestea 
mea. Sunt sigură că o vei găsi interesantă. 


PARTEA ÎNTÂI 


Era conştientă de prezenţa lor în cameră încă dinainte de a se trezi. 

O tresărire de rău augur se înfiripase în pleoapele Tanyei, un semn 
sigur că o păşteau necazuri. Această tresărire neîncetată a fost ceea ce 
a trezit-o. Ochii i se deschiseră greoi. La fel ca în copilărie, revenise la 
obiceiul de a dormi cu pătura peste cap. Nu era prea confortabil, dar 
cu toate acestea nu era dispusă să-şi schimbe poziţia. Dacă ar fi făcut- 
o, le-ar fi dat de înţeles că de fapt era trează. 

Sub aşternuturile sufocante, Tanya îşi dorea să dea cearşafurile la o 
parte şi să se lase scăldată în adierea de vară care pătrundea pe 
fereastră. Încerca să-şi spună că visase; poate că ei nici nu erau acolo. 
Totuşi, zăcea nemişcată. Pentru că în adâncul ei, ştia că ei erau acolo, 
la fel de sigur cum ştia şi că ea era singura care îi putea vedea. 

Pleoapele îi zvâcniră din nou. Putea să-i simtă prin aşternuturi, 
putea să simtă aerul din cameră încărcat cu o energie ciudată. Putea 
chiar să miroasă umezeala pământie a frunzelor, a ciupercilor şi a 
fragilor copti. Era mirosul lor. 

O voce joasă străpunse întunericul: 

— Doarme. Să o trezesc? 

Tanya înţepeni în sanctuarul ei de sub cearşafuri. Încă avea 
vânătăile de data trecută. O pişcaseră până se învineţise. Un ghiont 
precis în coaste o făcu să-şi piardă răsuflarea. 

— Nu doarme. A doua voce era rece, controlată. Se preface. Nu 
contează. Îmi plac mult aceste mici... jocuri. 

Atunci ultimele urme de somnolenţă o părăsiră. Nu aveai cum să 
confunzi substratul de ameninţare din acele cuvinte. Tanya se pregăti 
să dea aşternuturile la o parte, dar dintr-odată acestea deveniseră 
grele, într-un mod ciudat, apăsând puternic asupra ei... şi încet-încet 
deveneau şi mai grele. 

— Ce se întâmplă... ce faceţi? 

Apucă cearşafurile cu mâinile, încercând frenetic să le înlăture. 
Păreau să se înfăşoare în jurul ei ca un cocon. Preţ de o clipă 
înfricoşătoare, se chinui să respire înainte de a reuşi să-şi elibereze 
capul şi să tragă în piept o gură uriaşă de aer rece nocturn. În timp ce- 
şi revenea, trecură câteva secunde până să observe că lustra de sticlă 
în formă de stea, care acoperea becul din dormitor, era direct în faţa 
ei. 

Brusc, Tanya îşi dădu seama de ce aşternuturile erau atât de grele. 
Plutea în aer, la peste un metru deasupra patului — susţinând întreaga 
greutate a acestora. 


— Daţi-mă jos! 

Încet, însă nu din voinţă proprie, începu să se rotească într-o parte 
prin aer. Aşternuturile alunecară imediat şi căzură pe covor, lăsând-o 
pe Tanya să planeze în pijamale şi cu faţa în jos deasupra patului ei. 
Lipsită de protecţia aşternuturilor, se simţea oribil de vulnerabilă. Îşi 
dădu la o parte părul de pe faţă şi examină atent încăperea. Singura 
făptură pe care o vedea prin întuneric era o pisică; o persană gri, 
caraghios de pufoasă, încolăcită pe pervaz. Aceasta se ridică, 
aruncându-i o privire trufaşă înainte de a-i întoarce spatele şi a se 
aşeza din nou. 

— Unde sunteţi? spuse ea, vocea tremurându-i. Arătaţi-vă! 

Un râs neplăcut se auzi de undeva de lângă pat. Tanya simţi cum 
este împinsă şi, până să-şi dea seama ce se întâmplă, făcu o tumbă 
prin aer, urmată de încă una... şi încă una. 

— Opriţi-vă odată! 

Îşi auzi disperarea din voce şi nu îi plăcu deloc. 

Tumbele încetară şi, într-un final, ateriză în picioare — pe tavan cu 
faţa în jos. Perdelele se umflau ciudat în adierea brizei. Îşi întoarse 
privirea, încercând să se liniştească. Era ca şi cum gravitația se 
modificase doar pentru ea. Sângele nu i se aduna în cap, pijamalele nu 
cădeau peste ea, iar părul îi atârna normal pe spate. 

Se aşeză înfrântă pe tavan. Acesta era motivul pentru care ei veneau 
în toiul nopţii. Îşi dăduse seama cu mult timp în urmă. În timpul 
nopţii era complet la mila lor, pe când ziua, dacă se întâmpla să fie 
prinsă într-o situaţie ciudată, avea o şansă mult mai bună să îl 
considere un joc sau un fel de truc. Doar unul dintre multele „jocuri“ 
şi „trucuri“ de-a lungul anilor. 

Nu putea să îşi amintească exact când îi văzuse prima oară. 
Întotdeauna fuseseră acolo. Crescuse vorbind de una singură în timp 
ce părinţii o priveau, amuzaţi la început, iar mai apoi îngrijoraţi. 

Pe măsură ce anii trecuseră, învățase să mintă convingător. 
Discuţiile despre zâne nu dau bine în faţa adulţilor, odată ce treci de o 
anumită vârstă. Nu mai primea niciuna dintre acele priviri 
aprobatoare şi zâmbete afectuoase ca în primii ani ai copilăriei. Tanya 
nu punea asta la suflet. Oamenii nu credeau în nimic din ceea ce nu 
puteau vedea. 

Incidentele deveniseră mai răzbunătoare în ultima vreme. Una era 
să-i taie câteva şuviţe încâlcite, după o întâlnire cu o perie fermecată, 
sau să-şi găsească răspunsurile de la tema pentru acasă modificate 
peste noapte. Dar asta era cu totul altceva. De luni bune, Tanya 
nutrise o teamă sâcâitoare că până la urmă avea să se întâmple ceva 
rău, ceva din care nu va putea să scape cu o explicaţie. Cea mai mare 
frică a ei era să nu ajungă pe canapeaua unui psihiatru din cauza 
comportamentului din ce în ce mai ciudat. 


Zburatul prin aer nu era un semn bun. Dacă mama ei s-ar fi trezit şi 
ar fi găsit-o umblând pe tavan, nu ar fi chemat un doctor, ci un preot. 

Era într-o încurcătură dintre cele mai rele. 

Tanya simţi o adiere de aer rece pe faţă, urmată de atingerea uşoară 
a unor aripi împănate pe obraz. O uriaşă pasăre neagră apăru brusc 
lângă umărul ei, ochii săi scânteietori clipind o dată înainte de a se 
preschimba la fel de repede cum o umbră ar dispărea în soare. Un păr 
negru mătăsos şi două urechi ascuţite cu vârfurile rozalii înlocuiră 
crudul cioc curbat, pe măsură ce o femeie nu cu mult mai mare decât 
pasărea de dinainte îi luă locul. Purta o rochie din pene negre, iar 
aceasta era într-un contrast puternic cu pielea ei sidefie. 

— Corb, şopti Tanya. Privi cum o pană căzu din rochia zânei şi pluti 
uşor pe covor. De ce eşti aici? 

Corb nu răspunse. Se aşeză la capătul patului, lângă două siluete, 
una durdulie şi cu nasul roşu, cealaltă cu pielea închisă la culoare, 
subţire ca o sârmă şi cu o privire jucăuşă. Amândouă se uitau la ea cu 
atenţie. Cea mai mică dintre cele două vorbi prima: 

— Ai scris din nou despre noi. 

Tanya simţi că-i iau foc obrajii. 

— Nu, Gredin... nu am făcut-o. 

Ochii galbeni ai lui Gredin scânteiară, şocant de luminoşi în 
comparaţie cu faţa lui maronie ca o nucă. 

— Dar asta ai spus şi data trecută. Şi cealaltă dată. 

Afară, un obiect dreptunghiular de culoare închisă plutea spre 
fereastra deschisă, ca şi cum ar fi fost purtat de vânt. Trecu grațios 
printre perdele pentru a ajunge în cameră şi a se opri sub privirea 
înspăimântată a Tanyei. Era un jurnal, relativ nou şi în condiţie bună 
- dar acoperit cu pământ. ÎI îngropase sub mărul din grădină în acea 
după-amiază. Cât de nechibzuită fusese. 

— Al tău, bănuiesc? spuse Gredin. 

— Nu l-am mai văzut niciodată. 

Omuleţul durduliu de lângă Gredin pufni pe nas. 

— Fi... haide acum, spuse el. Nu ai vrea să stai acolo toată noaptea, 
nu-i aşa? Se întinse şi îşi mângâie pana de păun de la pălărie, apoi îşi 
răsuci mustaţa ca de şoarece în jurul degetului arătător. Pana tremură 
la atingerea lui, plină de farmec. O scoase de la pălărie şi îi dădu un 
mic bobârnac. 

Jurnalul se deschise, eliberând un bulgăre de pământ ce căzu pe 
podea şi se împrăştie peste un papuc de casă al Tanyei. Un strănut 
înăbuşit se auzi din papuc şi apoi o a patra şi ultimă zână apăru 
dinăuntrul lui, urâtă şi asemănătoare unui porc. Creatura dădu, cu 
ceva dificultate, din aripile ei jerpelite şi ateriză într-o grămadă 
dezordonată pe pat. După ce îşi recăpătă echilibrul, începu să se 
scarpine viguros, împroşcând aşternuturile cu smocuri de blană 


năpârlită şi purici, apoi scoase un căscat enorm, frecându-şi râtul cu 
labele-i mici, maronii. 

Odată, când era mai mică şi înainte de divorţul părinţilor ei, Tanya 
se bosumflase rău de tot după ce fusese certată. După câteva minute, 
mama ei izbucnise: 

— Nu fi un mic Trispore! 

— Ce e un Trisporc? întrebă Tanya, curioasă în ciuda stării ei. 

— E o creatură care seamănă cu un porc şi care e mereu tristă, îi 
răspunse mama ei. Şi cu faţa pe care o faci, arăţi exact aşa. 

Acest lucru era ceva ce Tanya îşi amintea de fiecare dată când vedea 
zâna maronie, mâncată de purici. Expresia vinovată de pe faţa acesteia 
se potrivea atât de bine cu descrierea creaturii inventate de mama ei, 
încât, în sinea ei, Tanya avea mereu să se gândească la un Trisporc. 
Cum creatura - spre deosebire de alte zâne — nu se gândise la un nume 
pentru ea însăşi, i-a rămas numele ales de Tanya. În afară de purici şi 
de miros, care te duc cu gândul la un câine ud, Trisporcul nu era 
foarte agasant. Nu vorbea niciodată — sau cel puţin, în niciuna din 
limbile pe care le-ar fi putut înţelege Tanya —, era mereu flămând şi 
avea obiceiul de a se scărpina în buric. În rest, părea fericit să 
urmărească ce se întâmpla în jur, cu ochii lui căprui, adânci — singura 
trăsătură care putea fi descrisă ca fiind frumoasă. Acum se uita atent 
la ea, cu ochii bulbucaţi şi fără să clipească, scoțând mici sunete 
fornăite din gât. 

Jurnalul se legănă în aer în faţa Tanyei. Cu repeziciune, ea îşi 
întoarse atenţia spre el. 

— Citeşte-l, spuse Gredin. 

— Nu pot, zise Tanya. E prea întuneric. 

Ochii lui Gredin erau duri ca piatra. Paginile jurnalului începură să 
fluture nebuneşte într-o parte şi în alta, ca şi cum ar încerca să se 
decidă asupra unei însemnări anume. Până la urmă, se opriră asupra 
unui pasaj dinainte de sfârşit care fusese scris în grabă. Tanya 
recunoscu imediat data — nu era cu mai mult de două săptămâni în 
urmă. Scrisul abia putea fi descifrat, ochii ei fuseseră înceţoşaţi de 
lacrimi atât de tare, încât abia putuse să-şi vadă propria mână. Apoi 
firele de păr de pe ceafă i se ridicară, când îşi auzi propria voce 
răsunând domol dintre pagini, nu îndeajuns de tare pentru a trezi pe 
cineva, dar cu siguranţă destul de tare pentru urechile ei. Suna distant, 
ca şi cum călătoria prin timp o slăbise. 

— Au venit din nou în seara asta. De ce eu? Îi urăsc. ÎI URĂSC... 

Chinuitorul pasaj se repeta la nesfârşit şi Tanya putea doar să 
asculte cu groază în timp ce vocea ei se scurgea din jurnal, relatând 
pagină cu pagină, nervoasă, frustrată şi fără speranţă. 

Zânele o priveau în tot acest timp; Corb calmă, Panaş şi Gredin fără 
expresie, iar Trisporcul lipsit de interes, scărpinându-se în buric de 


purici. 

— Ajunge, spuse Gredin după ceea ce păruse un secol. 

Vocea Tanyei se opri imediat, lăsând în urmă doar foşnetul 
paginilor care se întorceau într-o parte sau alta, răsfoite de o mână 
invizibilă. Sub ochii ei, fiecare cuvânt pe care îl scrisese se ştergea şi 
dispărea precum cerneala absorbită de o sugativă. 

Jurnalul căzu pe pat, dezintegrându-se în momentul impactului. 

— Nu e nimic de câştigat din asta, spuse Corb, făcând un gest către 
rămăşiţe. O să-ţi provoci doar suferinţă. 

— Nu şi dacă cineva îl va citi într-o zi, spuse Tanya cu amărăciune. 
Şi m-ar crede. 

— Regulile sunt simple, spuse Panaş. Nu spui nimănui despre noi. 
Dacă vei continua să încerci asta, atunci noi vom continua să te 
pedepsim. 

Rămăşiţele jurnalului tresăltară pe pat, ridicându-se din aşternuturi 
ca nisipul fin, înainte de a zbura, pe fereastra deschisă, afară în 
noapte. 

— S-a dus. Ca şi cum nu ar fi existat, spuse Gredin. Într-un loc unde 
rozmarinul creşte pe lângă un râu care curge la deal. Ţinutul 
gnomilor. 

— Nu cred în niciun râu care curge la deal, spuse Tanya, încă 
suferind la gândul că toate trăirile ei cele mai intime fuseseră 
dezvăluite urechilor tuturor. 

— Grobiene creaturi, gnomii, continuă Gredin. Imprevizibile. 
Periculoase, spun unii. Orice ating devine înşelător şi pervertit. Şi 
rozmarinul — de altfel, renumit ca leac pentru amnezie -— creşte 
pângărit. Proprietăţile îi sunt inversate. 

Luă o pauză pentru ca spusele sale să-şi facă efectul. Tanya, 
observând cu înţelepciune asta, nu întrerupse din nou. 

— Ei bine, sunt nişte oameni, cunoscuţi zânelor sub numele de 
oamenii iscusiţi, care sunt familiarizați cu acele calități ale ierburilor 
şi plantelor ca rozmarinul. Chiar şi rozmarinul pângărit de gnomi e 
folositor. În anumite cantităţi, are puterea să extragă o amintire din 
capul unui muritor pentru totdeauna, precum amintirea unei vechi 
iubiri. Foarte util în unele circumstanţe. Dar zânele - oricât de mult 
le-ar deranja să aibă de-a face cu nesuferiţii ăia — au propriile nevoi 
legate de această plantă magică. E foarte utilă mai ales atunci când 
oamenii dau pe neaşteptate peste tărâmul zânelor şi sunt martorii 
unor lucruri pe care nu ar trebui să le vadă. De obicei, o doză mică 
rezolvă situaţia şi omul nu păţeşte nimic, aparent trezindu-se dintr-un 
vis plăcut — chiar dacă nu-şi mai aminteşte ce s-a întâmplat în vis. Cu 
toate acestea, au existat cazuri în care a fost administrată o cantitate 
greşită. Întreaga memorie le-a fost ştearsă, uite aşa. 

Gredin pocni din degete şi Tanya tresări. 


— Bineînţeles, asta se întâmplă în mod accidental şi rar, dar 
uneori... doar uneori, a fost folosită ca ultimă modalitate de a-i reduce 
la tăcere pe aceia care altcumva refuzau să fie reduşi la tăcere. O 
soartă foarte neplăcută, ar spune mulţi. Bietul suflet nu-şi poate aminti 
nici măcar propriul nume mai apoi. Neplăcut, dar necesar. Până la 
urmă... nimeni nu poate vorbi despre ce nu-şi poate aminti. 

Tanya simţi dintr-o dată gustul fricii. 

— Nu voi mai scrie despre voi niciodată. 

— Bun, spuse Panaş. Pentru că ar fi nechibzuit să mai încerci. 

— Spune-mi doar un lucru, zise Tanya cu toată impertinenţa de care 
era în stare. Nu pot fi singura. Ştiu că nu sunt singura... 

Gredin o reduse la tăcere cu o singură privire. 

Căderea ei fu bruscă şi neaşteptată. Simţind forţa gravitaţiei, Tanya 
apucă instinctiv singurul obiect la îndemână - lustra în formă de stea 
care acoperea becul. Un pocnet teribil se auzi şi cablul se întinse sub 
greutatea ei, iar tencuiala din tavan, din jurul armăturii, căzu în 
bucăţi mari cât farfuriile, sfărâmându-se şi mai tare pe măsură ce se 
izbea de podea. Apoi Tanya rămase cu lustra în mâini. Becul se sparse 
în contact cu podeaua şi lustra îi scăpă din strânsoare şi se lovi de 
şifonier, făcându-se ţăndări. 

În timp ce Tanya zăcea gâfâind, auzi palierul scârţâind sub paşi 
neliniştiţi. Nu era nevoie să se uite în sus pentru a şti că zânele 
plecaseră deja, dispăruseră cum făceau mereu, ca frunzele împrăştiate 
de vânt. Apoi mama ei apăru în cameră, ridicând-o de după umeri, 
făcând-o astfel să tipe. Tanya îi surprinse exclamaţia de dezgust, în 
timp ce înregistra cu privirea tot dezastrul. 

— Mamă... murmură ea. A... a fost un coşmar... îmi pare rău... 

Chiar şi la lumina lunii, Tanya putea observa expresia resemnată de 
pe chipul mamei ei. Îi dădu drumul braţului Tanyei şi se scufundă 
uşor în pat, cu pumnii strânşi în dreptul ochilor. 

— Mamă? şopti Tanya. 

Întinse mâna şi atinse braţul mamei sale. 

— Sunt obosită, spuse mama ei încet. Sunt epuizată. Nu ştiu ce să 
mai fac. Nu pot face faţă acestei... acestei nevoi disperate de atenţie 
din partea ta. Nu-ţi mai pot face faţă. 

— Nu spune asta. Voi fi mai cuminte, promit că încerc. 

Mama îi oferi un zâmbet crispat. 

— Asta spui mereu. Şi vreau să te cred... să te ajut, dar nu pot. 
Atâta timp cât nu vrei să vorbeşti cu mine — sau cu un doctor... 

— N-am nevoie de un doctor. Iar tu nu ai înţelege! 

— Nu. Ai dreptate, scumpo, nu înţeleg. Singurul lucru pe care îl 
înţeleg e că sunt la capătul răbdării. Făcu o pauză pentru a se uita la 
dezordinea din jur. Ei bine, va trebui să strângi tot dimineaţă. Să fie 
lună. Şi stricăciunea o plăteşti din banii tăi de buzunar, oricât de mult 


va dura asta. Nu vreau să mai am de-a face cu aşa ceva. Sunt sătulă. 

Tanya se uită îndelung la podea. Un ciob de sticlă scânteia înfipt în 
piciorul gol al mamei ei. Îngenunche şi îl scoase cu grijă, uitându-se 
cum un strop de sânge închis la culoare apare în locul lui. Mama ei nu 
reacţiona. În schimb, se ridică şi merse târşâit până la uşă, cu umerii 
lăsaţi, călcând peste fragmente de sticlă, fără să-i pese. 

— Mamă? 

Uşa dormitorului se închise, lăsând-o în întuneric. Tanya se trânti pe 
pat, prea zdruncinată pentru a plânge. Expresia de pe faţa mamei 
spusese totul. De câte ori fusese avertizată, de câte ori îi spusese 
despre acea aşa-zisă ultimă picătură? Pentru că acum, în timp ce 
asculta plânsetul înăbuşit din camera din capătul celălalt al palierului, 
ştia că noaptea aceasta chiar fusese ultima picătură pentru mama ei. 

Maşina înainta încet de-a lungul drumului şerpuit. De fiecare parte 
se întindeau hectare întregi cu nimic altceva decât câmpuri aurii şi 
copaci verzi care formau un acoperiş dens de frunze şi ramuri 
deasupra lor, astfel încât soarele de iulie abia putea pătrunde. 
Ocazional, o casă ţărănească sau un grajd puteau fi văzute de la 
distanţă, dar în afară de asta nu era mai nimic altceva şi asta pentru 
că se aflau în inima ținutului Essex. Priveliştile împădurite de clădiri 
ale Londrei fuseseră lăsate de mult în urmă. 

Pe bancheta din spate a maşinii, Tanya stătea privind inexpresiv 
ceafa mamei sale. 

— Tot nu înţeleg de ce trebuie să stau cu ea. Trebuie să fie şi alt loc 
în care să pot merge. 

— Nu există niciun alt loc în care să mergi, spuse mama ei cu faţa 
palidă de nesomn şi fără machiajul ei obişnuit. Am mai discutat asta 
deja de o sută de ori. 

— De ce nu pot să mă duc la tata? insistă Tanya. 

— Ştii deja răspunsul. Ne-a anunţat cu săptămâni în urmă că va fi 
plecat cu serviciul foarte mult în următoarele câteva luni. Nu poţi să 
stai într-o casă goală. 

— Nu pot să cred. O săptămână, o nenorocită de săptămână a trecut 
din vacanţa de vară şi acum trebuie să petrec o bucată uriaşă cu ea, 
spuse Tanya. Nu m-ar fi deranjat să merg la Nana Ivy. 

— Ei bine, Bunica Ivy nu mai e. A murit cu trei ani în urmă şi nu ți- 
ar strica să faci un efort să te înţelegi cu bunica pe care încă o mai ai. 

— Da, pentru că ea se sinchiseşte foarte tare de mine, nu-i aşa? E 
îndeajuns de rău că sunt forţată să stau în dărăpănătura asta de casă 
câteva zile din când în când şi, chiar şi atunci, doar pentru că tu 
insiști! 

— Nu e adevărat. 

— Ba da! Ea mă vrea acolo mai puţin decât vreau eu să fiu acolo şi 
amândouă ştim asta! Spune-mi când m-a invitat ea din propria 
iniţiativă, o provocă Tanya. 

Mama ei rămase tăcută. 

Tanya îşi încreţi buzele. 

— Nu? Nici eu nu credeam. 

— Ajunge! Ţi-ai făcut singură rău prin felul în care te-ai comportat 
azi-noapte — ca să nu mai vorbim de ultimele luni. Tonul mamei ei se 
mai domoli. Am nevoie de o pauză. Cred că amândouă avem nevoie. 


Doar pentru câteva săptămâni, atât. Mă port cât pot eu de corect — te 
las chiar să-l iei şi pe Oberon cu tine. Şi apoi, când te întorci, vom 
avea o discuţie serioasă. 

Tanya nu spuse nimic, încercând să-şi învingă teribilul nod din gât. 
După câteva momente de tăcere, mama ei introduse un disc în CD- 
playerul maşinii. Cu asta punea capăt discuţiei. 

Un scheunat lung ieşi din gâtul dobermanului brun, grăsuţ, al cărui 
posterior era blocat între Tanya şi o geantă mare de voiaj în care se 
aflau toate lucrurile ei. Puse mâna pe spatele lui pentru a-l mângâ:ia şi 
privi lung pe fereastră. Protestele ei nu schimbaseră nimic. Rezultatul 
era acelaşi. Avea să stea cu bunica ei pe termen nedefinit. 

Călătoria continuă. Pe scaunul din faţă, mama ei privea drept 
înainte la drum. În spate, Tanya se uita în continuare încruntată la 
capul mamei sale cât de concentrat putea. 


— Uite că am ajuns. 

Tanya privi în direcţia pe care i-o indicase mama ei, dar nu putu 
vedea nimic, doar şiruri de copaci şi tufişuri. 

— Ceva mai neîngrijite ca de obicei. 

— Întotdeauna e neîngrijită grădina, izbucni Tanya. Dacă ar fi fost 
şi mai şi, am fi ratat-o complet. 

Erau atât de mulţi copaci aliniaţi pe alee, încât era imposibil de 
ghicit unde se termina. Crengile şi ramurile zgâriau partea laterală a 
maşinii, iar multe zâne zburau din copaci, deranjate de întrerupere. 
Una se aşeză la fereastra din dreptul Tanyei şi o privi curioasă. 
Rămase acolo pentru aproximativ un minut, scobindu-se în nas cu un 
deget murdar în tot acest timp. Spre uşurarea fetei, se plictisi curând 
să o măsoare cu privirea şi zbură înapoi în copaci. Tanya oftă, ştiind 
că va trebui să se mai aştepte la astfel de lucruri. Cumva, zânele ştiau 
că le poate vedea şi păreau să fie atrase de ea ca de un magnet, chiar 
şi atunci când făcea tot posibilul să simuleze ignoranţa faţă de 
existenţa lor. 

Drumul continua, răsucindu-se şi cotind ca şi cum ar fi făcut parte 
dintr-un labirint din care nu aveau să mai iasă vreodată. Până la urmă 
copacii se răriră, drumul deveni mai uşor şi, după un ultim viraj la 
stânga, maşina se opri înaintea unei imense porţi închise cu lacăt. 
Înscrise în fier forjat erau două cuvinte: Conacul Ehvesden. Pe câte o 
coloană de piatră de fiecare parte a porţii, rânjea un gargui. Mama 
Tanyei claxonă puternic de câteva ori şi se uită urât la ceasul de bord. 

— De ce n-au deschis deja porţile? Le-am zis să ne aştepte în jur de 
zece. 

Claxonă din nou, enervată. 

Minute bune trecură fără niciun semn că va apărea cineva. Tanya îşi 
feri privirea de feţele neprimitoare ale garguilor. Deasupra zidului 


înalt, abia putea distinge acoperişul casei. 

— Am putea măcar să ieşim şi să ne dezmorţim picioarele, spuse 
mama ei, deschizând uşa şi strecurându-se afară. 

Tanya o urmă, fericită să scape din maşina încinsă şi înghesuită. 
Oberon ţopăi spre copaci, mai întâi mirosind şi apoi marcându-şi noul 
teritoriu. 

— Tot aerul ăsta de ţară îţi va prinde extraordinar de bine. 

Tanya îi aruncă mamei o privire veninoasă şi se uită atent la terenul 
din afara porţilor. În depărtare, putea auzi un dangăt de clopot şi îşi 
aminti de o mică biserică din apropiere. În afară de aceasta, casa 
părea singuratică şi, deşi călătoria nu durase mai mult de câteva ore, 
se simțeau ca şi cum erau în mijlocul pustietăţii, complet izolate de 
restul lumii. Tanya îşi feri ochii de soare şi se uită în zare. O siluetă 
întunecată se îndrepta cu vioiciune spre ei. 

— E Warwick, spuse mama Tanyei, părând uşurată. 

Tanya îşi cobori privirea şi lovi cu piciorul într-o piatră. Nu prea îi 
plăcea îngrijitorul conacului. Cu ani în urmă, pe când mama ei locuia 
aici, copil fiind, slujba aparținuse tatălui lui Warwick, Amos. Când 
Amos s-a pensionat, slujba i-a fost încredinţată fiului său. Cei doi 
locuiau în casă împreună cu bunica Tanyei, Florence, şi cu fiul lui 
Warwick, Fabian, care era, după spusele mamei ei, un „porcuşor 
nesuferit“. Cu toate că aveau în ele un sâmbure de adevăr, Tanya nu 
se putea abţine să nu-l compătimească un pic pe Fabian, a cărui mamă 
murise când acesta avea cinci ani. Judecând după cât de puţină 
îndrumare îi oferise tatăl lui, nu era o surpriză că ajunsese o pacoste. 

Warwick se apropie. Purta un palton lung, care părea mult prea 
călduros pentru vremea respectivă şi pantaloni murdari din moleschin, 
îndesaţi în nişte cizme la fel de murdare. Părul lui negru şi încâlcit era 
presărat cu fire cărunte şi legat la spate nu foarte strâns, iar pielea îi 
era măslinie şi aspră, semn că petrecuse mult timp în aer liber. 
Singurul său salut fu o plecăciune posacă. 

Trecu pe lângă ele cu paşi mari, deschise poarta şi apoi le făcu semn 
să intre înapoi în maşină. Tanya observă cu neplăcere că avea o puşcă 
cu aer comprimat prinsă la spate. Porţile scârţâiră în timp ce se 
deschideau. Warwick păşi într-o parte pentru a permite maşinii să 
treacă. 

Ca de obicei, ochii Tanyei se deschiseseră larg când zări casa. Nu 
încăpea nicio îndoială că la vremea ei, pe la sfârşitul secolului al 
XVIII-lea, fusese impresionantă. Avea aproape douăzeci de dormitoare 
- fără a include vechile camere ale slujitorilor — şi aproape la fel de 
multe saloane şi sufragerii, care fuseseră cândva decorate generos. 
Dacă ar fi fost îngrijită corespunzător, probabil că încă ar fi fost 
frumoasă. 

În schimb, pe zidurile crăpate, se căţăra iedera groasă, crescând tot 


mai sălbatică pe an ce trecea, chiar răsucindu-se deasupra ferestrelor 
ca un voal de frunze. Majoritatea camerelor erau acum ori încuiate, 
ori în diverse stadii de degradare, şi vastul, cândva splendidul teren 
care împrejmuia conacul era pustiu şi neîntreţinut. Curtea din faţa 
casei era o mare spumegând de buruieni; singurele lucruri care făceau 
cinste grădinii erau câţiva copaci şi o fântână arteziană părăsită. 
Tanya nu îşi putea aminti ultima oară când aceasta funcţionase. 

După ce parcară, îl aşteptară pe Warwick la uşă. Acesta îşi croi lent 
drum prin pietrişul din curtea interioară şi urcă scările până la masiva 
uşă de la intrare, poftindu-le în casă. Oberon rămase afară, gâfâind la 
umbră. 

Mirosul de pe hol era veşnic acelaşi, umed şi mucegăit, purtând o 
nuanţă subtilă din parfumul lui Florence. De ambele părţi ale 
coridorului mohorât erau uşi despre care Tanya ştia din experienţă că 
erau încuiate. Puţine camere din casă mai erau folosite în acele zile. 
Mai departe, holul se deschidea într-o anticameră unde se aflau alte 
câteva uşi, dar şi scara principală care conducea către un mic etaj 
intermediar şi apoi se bifurca în direcţii diferite către primul etaj. La 
al doilea etaj, care fusese folosit înainte pentru a-i găzdui pe slujitori, 
accesul era interzis tuturor, cu excepţia lui Amos. Tanya îşi amintea că 
fusese acolo o singură dată, dintr-o provocare, şi fugise înapoi urlând 
după ce Fabian se prefăcuse că văzuse o fantomă. 

— Pe aici, spuse Warwick, vorbind într-un final în felul său obişnuit 
răstit. 

Tanya se strâmbă dezaprobator văzând tapetul coşcovit şi decolorat, 
întrebându-se pentru a suta oară de ce bunica ei continua să locuiască 
într-o casă enormă, când era clar că era mult prea mare pentru a putea 
avea grijă de ea. 

Pe primul palier se afla un vechi ceas cu pendul, care niciodată nu 
funcţiona cum trebuie, deşi fusese reparat de multe ori. Tanya intuia 
destul de bine de ce — era plin de zâne de mulţi ani. Acesta era un alt 
motiv pentru care ura locul acesta: colcăia de-a dreptul de zâne. Îl 
urmă pe Warwick pe scări, lăsând-o pe mama ei jos. Imediat ce se 
întoarse cu spatele, o voce meschină se auzi dinăuntrul ceasului: 

— Ai grijă la asta mică. E o poznaşă. 

Tanya o ignoră şi urcă ultimele câteva trepte. La capăt îngheţă. Un 
şir de pene bogat colorate conducea către un dulap şubred, pe care 
stătea o pisică grasă, portocalie, cu un singur ochi şi o gură plină de 
fulgi. 

— E împăiat, spuse Warwick plictisit. 

Tanya observă un fazan împăiat pe podea cu capul smuls şi 
jumătate din pene lipsă, şi simţi un amestec de repulsie şi uşurare. 

— Scuipă-Foc! Haide, revino-ţi! ordonă Warwick. 

Scuipă-Foc îi întoarse privirea cu ochiul său care nu clipea şi 


continuă să mestece cu nepăsare. Warwick trecu pe lângă el exasperat 
şi se opri lângă prima uşă de pe stânga. 

— Camera ta. 

Tanya încuviinţă tăcut din cap. Camera pe care el i-o arătase era 
aceeaşi în care stătuse mereu, aşa că escorta păruse oarecum fără sens. 
Se gândea doar la două motive pentru care Warwick ar fi vrut să o 
conducă: ori ca să pară curtenitor, ori pentru că nu avea încredere că 
nu îşi va băga nasul în alte camere. Din ceea ce ştia despre 
comportamentul lui, trase concluzia că, mai degrabă, era vorba de 
varianta a doua. 

Ca mai toate camerele din casă, cea a Tanyei era spațioasă, dar cu 
puţine piese de mobilier. Covorul era ros, iar pereţii erau acoperiţi cu 
un tapet lila, care se dezlipea pe alocuri. În colţ, se aflau o măsuţă şi 
un scaun, iar în centru un pat abia făcut, feţele de pernă de un alb 
imaculat încă păstrând cutele de când fuseseră presate. O pătură 
subţire, stacojie stătea împăturită la capăt. Pe peretele din faţa patului 
se afla un şemineu din fier forjat, iar, lângă acesta, o uşă către o mică 
toaletă pentru uz personal. Din păcate, întâmplarea făcea să fie locuită 
de o zână slinoasă, amfibiană, cu o predilecție pentru toate obiectele 
strălucitoare. Tanya pierduse multe ceasuri şi tot felul de bijuterii din 
cauza creaturii hoaţe şi, nu o dată, fusese martoră când Warwick, 
uluit, recuperase diverse lucruri sclipitoare din ţeava de la chiuvetă. 

Deasupra şemineului, atârna un tablou cu Echo şi Narcis; tânărul 
fermecător uitându-se atent la reflexia lui în fântâna din pădure, în 
timp ce nimfa îl urmărea neobservată. Tanya nu putuse niciodată să se 
hotărască dacă îi plăcea sau nu. 

Îşi puse geanta pe pat şi o goli. Nu în mod surprinzător, după ce 
scosese totul, camera încă arăta goală la fel ca întotdeauna. Tanya îşi 
puse papucii de casă la capătul patului, amintindu-și de momentul 
când Scuipă-Foc lăsase o coadă de şoarece într-unul din ei. Acum trase 
concluzia că şansele ca aceasta să se repete erau foarte mici. La cei 
şaisprezece ani ai lui, Scuipă-Foc era practic matusalemic pentru o 
pisică. În afară de a ataca vânatul împăiat de pe coridor, nu era în 
stare să prindă mai mult de un păianjen sau doi, sau poate o muscă 
dacă era norocos. 

Merse până la pervaz şi îşi trecu degetul de-a lungul lui, lăsând o 
dâră subţire în omniprezentul strat de praf. Priveliştea de la fereastră 
se întindea deasupra grădinilor dintr-o parte laterală a casei, unde 
văzu câteva tufe de trandafiri sălbatici şi câţiva copaci. Dincolo de 
ziduri se afla biserica, iar lângă micuțul cimitir şi în depărtare un 
domeniu vast împădurit, care se numea Pădurea Spânzuratului. Privi 
cum mama ei se urcă în maşina din curte, gata de plecare, şi fu 
bucuroasă că alesese să evite să-şi ia rămas-bun. În cazul cel mai 
fericit, ar fi fost neplăcut, iar în cel mai nefericit ar fi stârnit încă o 


ceartă. 

Tanya se întoarse în pat şi se lăsă încet în el. În oglinda crăpată de 
pe măsuţa de toaletă, reflexia ei era împărţită în două. Feţe gemene, 
brunete cu ochi căprui şi ten măsliniu o priveau înapoi. Tanya îşi feri 
ochii. Nu se simţise niciodată mai singură ca acum. 

Adânc în inima Pădurii Spânzuratului, se afla o rulotă veche 
singuratică, pe jumătate ascunsă de frunzișul des şi de umbra 
răcoroasă a copacilor înalţi. Era vopsită într-un galben aprins, în 
nuanţa narciselor, dar în ciuda culorii sale vibrante, rulota rămânea în 
general neobservată, fiind într-o zonă a pădurii unde oamenii se 
aventurau foarte rar. Mulţi ar fi considerat împrejurimile tulburătoare, 
dar bătrânei ţigănci care locuia în rulotă, pădurea îi oferea solitudinea 
de care avea nevoie. Aici îşi petrecea zilele, ducând o viaţă simplă, 
departe de orăşeni şi privirile lor: unele curioase, ostile, altele 
temătoare. 

De multă vreme, bătrânei ţigănci i se dusese vorba că avea puteri de 
vrăjitoare. Cunoştinţele ei vaste despre plantele şi ierburile sălbatice 
din pădure o ajutau să vindece aproape orice boală. În general, le 
ţinea pentru sine, oferindu-şi remediile doar când i se cerea — şi doar 
contra cost. Dar bătrâna ţigancă mai avea ceva care îi interesa pe unii 
dintre oamenii din oraş, ceva ce nu putea fi atribuit plantelor, 
ierburilor sau oricărui alt lucru. Era abilitatea ei de a vedea în trecut 
şi în viitor. Cei cărora nu le era prea frică pentru a sta departe veneau 
la ea, cerându-i să le spună acele lucruri şi asta şi făcea, acceptându-le 
banii pentru deranj. Cu toate acestea, câteodată — şi ceva mai frecvent 
în ultima vreme —, puterea o ocolea şi nu era în stare să le spună 
nimic. Cu alte ocazii, vedea lucruri pe care ei nu ar fi vrut să le ştie, 
aşa că le păstra pentru sine. Nu avea alt nume pentru această putere 
decât darul clarviziunii, la fel ca mama şi bunica ei. În tinereţe o 
stăpânea cu uşurinţă, mai ales în vise. În ultima vreme se ascundea 
însă la limita conştiinţei ei, lăsându-se mai greu invocată. 

Nu-i plăcea să o cheme decât atunci când avea nevoie. 

În acel moment, bătrâna asculta cântecul păsărilor sălbatice pe 
fereastra deschisă. Părul ei gri şi aspru era împletit într-o cosiţă 
simplă, dezvăluind o faţă aspră şi bătută de vreme. Ochii ei, în ciuda 
vârstei, erau de un albastru-deschis ca al florii de porumb, vii ca ai 
unei păsări şi păstrau o anumită bunătate. 

Femeia duse mâna noduroasă la tâmplă, simțind o durere familiară 
ce devenea din ce în ce mai puternică. Se ridică şi îşi târşâi picioarele 
până în bucătărie, privirea înregistrând vag apa care se strângea în 
chiuvetă, picurând din robinetul stricat. Siluete întunecate şi diforme 
începuseră să se contureze în apă. Închise fereastra şi trase draperiile, 
lăsând rulota aproape în întuneric. Cotrobăi într-un mic bufet printre 


numeroase borcane şi sticle, iar apoi scoase un bol de lemn şi mai 
multe lumânări. După ce umplu bolul cu apă, îl puse pe masă şi 
aprinse fitilul lumânării cu o mână tremurândă. 

Bătrâna se aşeză pe un scaun la masă şi se aplecă înainte, ridurile 
săpate pe faţa ei fiind accentuate de dansul flăcărilor. Tâmpla îi pulsa 
tot mai tare, trimiţându-i vibrații dureroase în creier. Murmură cu 
repeziciune o incantaţie şi durerea îi dispăru, lăsând-o nemişcată şi 
tăcută pe scaun. 

Temperatura din rulotă scăzu şi flăcările lumânărilor căpătară o 
strălucire albastră. Tremurând, bătrâna îşi strânse mai mult şalul în 
jurul umerilor ei gârboviţi şi privi în bolul de lemn. Apa se învolbură 
şi apoi se limpezi. Diverse forme luau contur. Culori închise se 
contopeau şi apoi se separau. Degetele i se contractau inevitabil, ca şi 
cum mici şocuri electrice i-ar fi ciupit pielea. Apoi o serie de imagini 
neclare apărură, derulându-se ca un film mut. 

Un ceas bătu miezul nopţii. Lumina lunii se revărsa peste leagănul 
unui copil adormit, înainte de a fi ascunsă de un nor. Când luna 
reapăru, leagănul era gol, adăpostind doar un ursuleţ, cu un smoc de 
căptuşeală ieşită dintr-o tăietură pe mijloc, şi aşternuturile de un alb 
imaculat acum acoperite de mici urme de labe noroioase. Bătrâna se 
încruntă, încercând să înţeleagă ceva din ceea ce vedea. Apa se 
limpezi prea devreme şi pentru un moment crezu că viziunea se 
terminase, dar apoi o nouă imagine apăru. 

Apa arăta o fată de doisprezece sau treisprezece ani cu un păr 
castaniu şi ochi întunecaţi şi expresivi. Fata din apă părea tristă. 
Tristă, pentru că nimeni nu o înţelegea şi nu o asculta. Dar apa spunea 
că nu era singură. Apa arăta ce era în jurul ei. Pentru că fata din apă 
putea vedea lucruri pe care alţii nu le puteau vedea. Fata era 
clarvăzătoare, nici nu încăpea îndoială, dar puterea ei era altfel decât 
o ştia bătrâna. 


Bătrâna continuă să îşi frece mâinile de frig multă vreme după ce 
rulota se încălzise din nou. Frigul îi intra în oase prea uşor în ultima 
vreme. În timp ce soarele după-amiezii pătrundea în rulotă cu 
strălucirea sa liniştitoare, ea stătea nemişcată pe scaun, continuând să 
privească atent la bolul din faţa ei, deşi imaginea din apă o părăsise de 
mult. Rămăsese acum doar cu întrebările. 

Femeia se ridică în sfârşit de la masă şi, cu mintea în altă parte, 
puse la locul lor bolul şi lumânările, mâinile ei îmbătrânite 
tremurându-i. Ştia destule cât să-şi dea seama că destinul va avea grijă 
ca drumul fetei şi al ei să se întâlnească — curând. 

Cu inima grea, Tanya îşi târî picioarele până jos, pentru masa de 
prânz din acea după-amiază. Mama ei plecase cu două ore în urmă şi 
gândul că va fi blocată la conac, printre pânze de păianjen şi uşi 
încuiate, pentru următoarele câteva săptămâni era prea oribil pentru a 
fi exprimat în cuvinte. 

Bunica ei se întorsese în vechiul ei Volvo încărcat de cumpărături. 
După un bun venit scurt şi rece, Tanya ajută la căratul pungilor din 
maşină. Aproape imediat, observă zâna moartă de pe parbriz. Iniţial, 
crezuse că e o muscă imensă sau un gândac, dar, privind mai atent, îşi 
dădu seama că era într-adevăr o zână; una cum nu mai văzuse 
vreodată. Era micuță, cea mai mică pe care şi-o putea închipui, mai 
mică decât degetul ei mic. Mâinile ei minuscule erau strâns lipite de 
geam şi doar una din aripi era întreagă. Cealaltă era întinsă pe 
parbriz. 

Tanya simţi că se sufocă şi se întoarse cu spatele. Nu mai văzuse 
ceva mort până atunci, în afară de o pisică de asemenea lovită de o 
maşină sau alte mici creaturi pe care le omorâse Scuipă-Foc. O zână 
era cu totul altceva. 

Prin urmare, îşi pierdu şi pofta de mâncare. Tanya amesteca 
îngreţoşată cu lingura în supă, nefiind în stare să-şi ia gândul de la 
trupul distrus şi fără viaţă de pe maşina de afară. Oricât ar fi urât ea 
zânele, nu putea să o lase pur şi simplu acolo ca pe o insectă strivită. 
Se decise pe loc să-i facă o înmormântare decentă cât mai repede 
posibil. 

Prânzul fu servit la masa din lemn de stejar din bucătărie, care nu 
fusese abandonată la fel ca toate celelalte camere. Forfota şi căldura 
atrăseseră un bătrân spiriduş arțăgos, pe care de cele mai multe ori îl 
găseai adormit în ceainic, şi o zână a vetrei, mică şi timidă, care se 
ocupa cu păstratul farfuriilor calde şi avea grijă ca oalele să nu dea în 
foc. Tanya nu reuşise niciodată să se uite atent la ea, pentru că se 
mişca iute ca fulgerul, repezindu-se dintr-un colţ întunecat în altul. 
Tot ce observase Tanya erau degetele ei lungi fusiforme, o rochie de 
muşama şi o perdea de păr şaten-roşcat în spatele căreia se ascundea. 
Toamna şi iarna, atunci când făceau focul, o găseai adesea încălzindu- 
se pe vatra din spatele coşului de cărbuni. În lunile mai călduroase, 
când nu se făcea focul, zâna vetrei căuta orice altă sursă de căldură 
din bucătărie, cu excepţia cuptorului cu microunde care părea să o 
sperie. 


Un lucru care îi plăcea Tanyei în mod special la bucătărie — scara 
din alcovul de lângă şemineu, care urca în spirală spre primul şi al 
doilea etaj. Era acum blocată în punctul în care dispărea după un colt, 
şi nu mai fusese folosită de multă vreme. Cu ani în urmă, era folosită 
de slujitori pentru a duce rapid tăvile cu mâncare şi alte asemenea 
lucruri în bucătărie, iar Tanyei îi părea rău că fusese blocată, dorind 
mereu să o exploreze. O fereastră mică era cuibărită în zidăria 
alcovului şi treptele serveau acum ca rafturi pentru a depozita 
ustensile de gătit. În serile de iarnă, când tăciunii străluceau în cămin, 
alcovul era scăldat într-o lumină fantomatică. Dar în clipa de faţă nici 
măcar misterioasa scară nu-i putea ridica moralul. 

— Nu ţi-e foame? 

Tanya ridică privirea şi văzu că bunica ei o privea ţintă. Faţa ei 
subţire era accentuată de părul alb strâns într-un coc sever la spate. 

— Sunt un pic obosită, minţi Tanya, uitându-se la degetele 
fusiforme încălzindu-se lipite de ceainicul care tocmai fusese pus pe 
foc. Unde e Fabian? 

— E pe aici, pe undeva. A luat vacanţă săptămâna trecută, deci 
măcar vă veţi ţine companie unul altuia. 

Inima Tanyei se scufundă în noi adâncuri. Să-l aibă pe Fabian drept 
tovarăş era un gând oribil — avea obiceiul de a se ţine după ea de 
fiecare dată când venea în vizită, urmărind-o neîncetat. Părea un pic 
singuratic, niciodată nu aducea prieteni acasă şi nu prea ţinea cont de 
intimitatea celorlalţi. În marea majoritate a timpului, îl putea tolera în 
doze mici — dar două săptămâni era altceva. Se prăbuşi în scaun şi 
împinse bolul din faţa ei. Situaţia se înrăutăţea. 

După prânz, Tanya ajută la curăţenie, profitând de ocazie pentru a 
şterpeli câteva obiecte care să o ajute să îngroape zâna. Când bunica 
ei se întoarse cu spatele, rupse o bucată de carton dintr-o cutie de 
cereale şi o strecură în buzunar, apoi goli o cutie de chibrituri la coş şi 
o adăugă şi pe aceasta. 

Maşina bunicii era parcată lângă casă, câteva ferestre având vedere 
spre ea, majoritatea fiind de la camere goale, aşa că şansele de a fi 
observată erau mici. Singura ameninţare era Warwick. Avea o magazie 
pe unde intra şi ieşea mereu cu diverse instrumente şi unelte pentru 
grădinărit. În acel moment nu părea să fie acolo, aşa că Tanya se 
hotărî să-şi încerce norocul. 

Folosindu-se de carton, dezlipi zâna de pe geam şi o introduse în 
cutia de chibrituri, încercând, fără succes, să nu se uite la sângele 
uscat din jurul nasului creaturii şi nici la capul acesteia, care era 
înclinat într-un unghi îngrozitor. Încercă să bage aripa smulsă în cutie, 
dar acest lucru se dovedi a fi mult mai dificil decât anticipase, aşa că 
renunţă. Pur şi simplu va trebui să fie îngropată cu o singură aripă. 

Grădina din spate era o adunătură de tufişuri şi tufe de mure 


crescute în toate părţile şi de care nu mai avusese nimeni grijă de 
multă vreme. După ce trecu prin ele şi spinii îi lăsară mai multe 
tăieturi pe braţe, găsi o plantă cu flori galbene şi micuţe la baza unui 
castan sălbatic şi începu să sape. Oberon, care o urmărise până afară, 
privi cu încântare înainte de a i se alătura entuziasmat. Săpă mai 
multe gropi în apropiere cu o viteză remarcabilă, împroşcând-o pe 
Tanya cu brazde, iar apoi se aşeză lângă ea răbdător, cu nasul său 
umed învelit într-un strat de pământ brun-închis. Când groapa fu 
destul de adâncă, rupse o singură floare din plantă şi o aşeză în cutia 
de chibrituri lângă zână, înainte de a o coborî şi acoperi. La sfârşit, 
unghiile îi erau pline de ţărână, dar se simţea ceva mai bine. Se 
plimbă roată până în dreptul casei şi se opri la umbra unui stejar 
impunător, spălându-şi mâinile sub jetul unui robinet de grădină. 
Tocmai când se pregătea să intre, o siluetă sări din copac şi se apropie 
la vreo doi paşi de ea. 

— Salut, spuse Fabian. Ce faci? 

— Eu ce fac? zise Tanya revoltată, pe măsură ce inima îi revenea la 
ritmul ei normal. Tu ce faci, de te ascunzi în copac şi sari la oameni? 
M-am speriat de moarte. 

— Îmi pare rău, spuse Fabian, rânjind într-un fel care o făcea să se 
înfurie. 

Tanya se uită atent la el şi îşi şterse mâinile de pantaloni. La cei 
doisprezece ani ai lui, Fabian era cu câteva luni mai mic ca ea, dar de 
un an, de când nu-l mai văzuse, crescuse cu mai mulţi centimetri şi se 
înălţase mai mult. În afară de asta, înfăţişarea lui rămăsese în general 
neschimbată. Era un băiat lungan, cu capul parcă prea mare în 
comparaţie cu restul corpului. Părul nisipiu era des şi ondulat şi 
flutura liber în toate direcţiile. Ar fi fost cazul să se tundă. Spre 
deosebire de tatăl lui, Fabian era palid şi bolnăvicios, semn al unei 
vieţi petrecute în casă, cu nasul băgat în cărţi de ştiinţe, una după 
alta. Proptiţi pe un nas subţire şi drept, ochelarii cu ramă groasă 
puneau în valoare nişte ochi albaştri şi inteligenţi. 

Mama Tanyei nu prea îl plăcea pe Fabian. Îl considera precoce şi o 
deranja că avea obiceiul de a-i striga pe adulţi după numele lor mic, 
inclusiv pe tatăl său şi pe Amos, lucru care până şi Tanyei i se părea 
ciudat. 

Când îl văzuse ultima oară, vara trecută, Fabian prăjea insecte, 
reflectând razele solare printr-o lupă, şi înregistra timpii necesari 
pentru a le arde într-o carte maro, legată în piele, pe care o căra cu el 
peste tot. Când era întrebat cu ce se ocupă, răspunsul lui distrat era 
„cercetare“. 

Înfăţişarea sa ciudată sugera de acum ceva asemănător. Era 
îmbrăcat complet în verde, cu excepţia bocancilor maro şi a unei 
pălării. Ataşase câteva crenguţe şi frunze la pălărie şi la bluză în 


încercarea de a se camufla, iar pe ochelari avea un dispozitiv 
confecţionat manual, alcătuit din două lentile de lupă prinse cu sârmă 
şi scoci. 

— Deci ce faci? întrebă Tanya mânată de curiozitate. Capturezi alte 
creaturi lipsite de apărare, pentru a le tortura şi a le omorî? 

Fabian ridică din umeri. 

— De fapt, e mai mult un... proiect bazat pe observaţie. 

— Ce observi? 

El rânji şi mai tare. 

— Ce îngropai în grădină? 

— Un şoarece mort, spuse ea, aşteptându-se oarecum ca el să îi 
ceară să îl dezgroape pentru a putea face experimente pe el. 

Pentru câteva secunde, se uită atent la ea. 

— Trist, spuse el în cele din urmă. Ai fi putut să i-l dai lui Scuipă- 
Foc să aibă ce ronţăi. 

Amândoi rămaseră privindu-se cu ostilitate până când începură să li 
se umezească ochii, fără ca vreunul să vrea să fie primul care clipeşte 
sau care întoarce privirea. Din fericire, Tanya era bună la asta, 
antrenându-se destul la şcoală cu ceilalţi copii. Fabian cedă primul. Se 
simţi puţin mândră de mica ei victorie în timp ce se întorcea în casă, 
lăsându-l pe Fabian să se uite pizmaş pe măsură ce se urca înapoi în 
copac. 


Înăuntru, Tanya se îndreptă spre camera ei. Era aproape de prima 
treaptă când observă că o uşă din dreapta, de obicei încuiată, era 
acum întredeschisă, permiţând luminii să pătrundă în holul întunecat. 
Coborî de pe treaptă şi se furişă spre cameră. Nu se auzea niciun sunet 
dinăuntru. Tanya deschise uşa cu grijă şi păşi în cameră, unde o 
întâmpină o privelişte superbă. 

Cărţile erau aliniate cu sutele pe pereţi, de la podea până în tavan, 
acoperind aproape orice subiect imaginabil. Un uriaş birou pentru 
scris stătea într-un colţ lângă fereastră, acoperit de un strat dens de 
praf. Pe el erau stivuite de asemenea multe cărți. 

Scoase câteva de pe rafturi. Nori de praf se înălţară în timp ce le 
răsfoia; era evident că rămăseseră neatinse mulţi ani. Plimbându-se 
întruna cu degetul peste cotoarele cărţilor, observă că unele dintre ele 
erau foarte vechi, datând de la sfârşitul secolului al XVIII-lea. O 
deschise pe prima, intitulată curios Mit şi magie de-a lungul veacurilor, 
şi căută la cuprins până când găsi ceea ce o interesa şi citi în şoaptă. 


Zâne. Creaturi mitice de legendă şi folclor, cunoscute şi ca iele, crăiese, săiastre sau 
spiriduşi mici. Cuvântul „faerie“(1) provine din limba franceză şi a apărut pentru prima 
oară în Anglia în perioada dinastiei Tudorilor, regăsindu-se în literatură de-a lungul 
timpurilor. 

Mulţi credeau că, dacă un copil de zână se năştea urât, bolnav sau diform, zânele 


furau un copil sănătos de muritor şi lăsau copilul de zână în locul lui. Aceşti copii furaţi 
erau cunoscuţi sub numele de copii schimbaţi. 

Pe vremuri, era normal să laşi daruri pentru zâne. Oamenii credeau că, lăsând hrană 
pentru spiriduşi, bunătatea avea să le fie răsplătită cu noroc. 

Protecţia împotriva zânelor sâcâitoare includea diverse metode şi instrumente simple 
cum ar fi sarea, purtatul hainelor de culoare roşie sau pe dos, un cui de fier în buzunar 
sau apropierea de o apă curgătoare. 


— Zâne, şopti Tanya, plimbându-şi degetul uşor peste grafia arhaică 
de pe pagină. 

Părea să se potrivească oarecum cu aceste creaturi ciudate care o 
urmăreau. 

Cotrobăi prin sertarul de sus al biroului, găsind doar nişte hârtii 
vechi şi câteva insecte moarte. Îl închise cu zgomot. Al doilea sertar al 
biroului era ori încuiat, ori blocat, dar în al treilea găsi o bucată de 
hârtie, un stilou şi o brățară veche din argint, cu talismane. Intrigată, 
ridică ciudata bijuterie din sertar. Era grea şi rece la atingere şi, deşi 
îşi pierduse strălucirea, lucrătura fină era uşor de observat. Fiecare 
talisman fusese creat cu migală şi cu dragoste. O puse pe masă, 
întrebându-se câtă vreme a stat în sertar netulburată şi cine fusese 
ultima persoană care o purtase. 

Se întoarse la bucata de hârtie şi începu să scrie, apoi ezită. Dacă 
zânele ar găsi-o acolo, cine ştie ce ar face de data asta. Nu se îndoia 
nici măcar o secundă că Gredin ar fi fost în stare să o transforme într-o 
urmă a tot ceea ce-a fost vreodată, fără memorie. 

„Dar nu am scris-o eu, îşi spuse sieşi. Doar o copiez. Nu a spus nimic 
legat de asta.“ 

Notă în grabă un pasaj din carte, cuvânt cu cuvânt, apoi împături 
hârtia cu grijă şi o băgă în buzunar, înainte de a arunca o privire 
avidă asupra restului paginii. 


Vezi de asemenea „Vraja zânelor“, „Cele Treisprezece Comori“, „Curțile zânelor: 
Seelie şi Unseelie“. 


— Bine... hai să vedem, murmură ea, întorcând paginile încă o 
dată. 


Vraja zânelor: o iluzie magică atât de puternică, încât poate să păcălească orice 
privitor, făcându-l să creadă că ceea ce vede e real; o mască a înşelăciunii care poate 
transforma ceea ce e hidos într-un obiect al frumuseţii. Vraja permite schimbarea 
formei, a mărimii şi a aspectului; transformarea într-un animal: de obicei păsări şi 
creaturi ale văzduhului — sau poate chiar în oameni. 

Pentru ca o zână să se dea drept muritor este necesară o putere considerabilă, dar cu 
toate acestea, de obicei, comportamentul lor le poate da în vileag iluzia, în preajma 
oamenilor mai atenţi. Felul de a vorbi poate fi pompos, demodat sau în rime. De 
asemenea, hainele pot fi demodate sau nepotrivite. Formele naturale — ghindele sau 
pietricelele descântate cu o vrajă specifică lor pentru a părea monede, de exemplu - ar 
putea fi folosite ca plată pentru bunuri, doar pentru a reveni la starea naturală câteva 
ore sau zile mai târziu. 


Tanya închise cartea trântind-o, pierzându-şi suflul datorită 
entuziasmului descoperirii. Adună în braţe cărţile rămase dintre cele 
pe care le alesese, gata să plece, când o carte mică, rezemată pe birou, 
îi atrase atenţia. Era Visul unei nopţi de vară de Shakespeare, cu 
ilustraţii bogate. Curioasă, aşeză jos cărţile şi se întinse după ea. În 
timp ce frunzărea paginile, o foaie zbură spre podea. Îngenunche şi 
văzu că era o tăietură dintr-o gazetă locală, din data de douăzeci şi 
unu iunie, de acum mai bine de cincizeci de ani. Era ştearsă şi 
îngălbenită de vreme. DATĂ DISPĂRUTĂ era titlul articolului, având 
literele îngroşate. 


O căutare a început ieri pentru găsirea fiicei unui pastor din vecinătate, care nu s-a 
întors acasă noaptea trecută. Poliţia nu are nicio ipoteză cu privire la soarta Morwennei 
Bloom, în vârstă de paisprezece ani, care a dispărut, plimbându-se prin Pădurea 
Spânzuratului ieri-seară, aparent fără urmă. 

Un purtător de cuvânt al poliţiei a dezvăluit că există temeri reale cu privire la 
siguranţa fetei, ultima oară văzută de un băiat de şaisprezece ani lângă rău-famatele 
Catacombe ale Spânzuratului, care au răpit numeroase vieţi de-a lungul anilor şi sunt 
cunoscute drept un loc preferat de sinucigaşi. Poliţia l-a interogat pe băiat, care a fost 
mai târziu eliberat fără a fi pus sub acuzare. Încă o dată, localnicii cer ca găurile să fie 
îngrădite pentru siguranţă. 


Tanya introduse foaia înapoi între pagini. 

Catacombele Spânzuratului se aflau în inima pădurii din spatele 
conacului, afundându-se serios în pământ şi întinzându-se pe kilometri 
întregi de tunele subterane. Se credea că gropile erau peşteri naturale, 
deşi exista o oarecare speculație conform căreia ar fi fost cândva mine 
de cretă. Doar în ultimii ani fuseseră construite grilaje în jurul fiecărei 
intrări, pentru a preveni accidentele, dar cu toate astea, Warwick le-a 
interzis în mod repetat Tanyei şi lui Fabian să meargă mai departe de 
pârâul ce curgea de-a lungul marginii pădurii. Oricum, Tanya nu 
avusese niciodată vreo dorinţă de a se aventura în pădure. Populaţia 
numeroasă de zâne, care cu siguranţă se ascundea acolo, era îndeajuns 
de intimidantă. 

Cineva îşi drese glasul în spatele ei. 

Ea sări în picioare şi se întoarse. Bunica ei stătea în uşă. 

— Ce faci aici? 

Tanya înghiţi în sec şi cu zgomot, ştiind că sentimentul de vinovăţie 
i se putea citi pe faţă. 

— Eu doar... uşa era deschisă şi am vrut să arunc o privire la cărţi. 
Florence păşi în cameră şi luă o carte de pe unul dintre rafturi. 

— Unele sunt foarte vechi, spuse ea, trăgând o linie prin stratul de 
praf. Unele sunt de pe vremea când a fost construit conacul, cu puţin 
peste două sute de ani în urmă. 

Tanya îşi pierdu cumpătul. Se aşteptase să fie dojenită. 

— Am găsit asta, spuse ea, scoțând din nou tăietura de ziar din 


carte. E despre o fată care a dispărut acum cincizeci de ani. 

O privire stranie străbătu chipul bunicii ei, ceva ce aducea a teamă. 
Dar dispăru imediat, înlocuită de expresia ei obişnuită de impasivitate. 

— Era de vârsta mea... am fost colege la şcoală. Tatăl ei era preot la 
mica biserică din apropiere. 

— Frați prietene? 

— Da, spuse Florence. Pentru o vreme, când eram mai mici. Se opri 
brusc, părând încurcată. Ne-am... îndepărtat una de cealaltă. 

— Au găsit-o? întrebă Tanya. 

— Nu, spuse Florence. Nu a mai fost văzută niciodată. Puse tăietura 
pe masă şi spulberă o pânză de păianjen. Ar trebui făcută o curățenie 
serioasă în camera asta. Warwick mi-a promis cu săptămâni în urmă 
că se va ocupa, dar încă nu s-a pus pe treabă. 

— Poate aş putea să ajut, se oferi Tanya, gândindu-se la 
posibilitatea de a căuta mai multe informații. 

Florence îi aruncă o privire de nepătruns. 

— Mulţumesc. Sunt convinsă că Warwick va aprecia ajutorul. 

Ochii ei gri, de culoarea gresiei, zăboviră asupra brăţării cu 
talismane. 

— Chiar mă întrebam unde a dispărut, spuse ea, ridicând brăţara la 
lumină. 

Talismanele erau aproape mate şi străluceau vag în lumina soarelui. 

— Ea ta? întrebă Tanya. 

— Da, spuse Florence. E moştenită. E în familie de foarte mulţi ani. 

Tanya se uită mai atent la brățară, numărând talismanele de argint. 
Erau treisprezece astfel de obiecte curioase. Fiecare era ornat şi lucrat 
deosebit; cele mai frumoase dintre ele erau o cheie, o cupă din pietre 
preţioase şi un candelabru în miniatură. 

— E superbă, spuse ea. 

— E un lucru greoi şi ciudat, spuse bunica ei. Nu l-am mai purtat de 
multă vreme. Ochii ei căpătară o expresie pierdută. Pe vremuri, 
oamenii ţineau la mare preţ brăţările de felul acesta. Le purtau pentru 
a se feri de rău — cum sunt amuletele pentru noroc şi protecţie. Dintr- 
odată, îi înmână brăţara Tanyei. Poate ţi-ar plăcea să o ai? E un lichid 
de curăţat argintul sub chiuvetă şi o va face ca nouă. 

— Ah, spuse Tanya, luată prin surprindere. Mulţumesc. 

Îşi fixă brăţara pe încheietura slabă, buimăcită de generozitatea 
necaracteristică a bunicii ei. 

Încuviinţând din capul ţeapăn, Florence părăsi camera, lăsând uşa 
deschisă în urma ei. Şovăitoare, Tanya ieşi după ea. Nu o mai vedea 
nicăieri. Ezită, apoi intră cu repeziciune în cameră şi înhăţă cartea Mit 
şi magie de-a lungul veacurilor, închizând încet uşa bibliotecii în urma 
ei. Sus, pe palierul de la primul etaj, un zgomot uşor de paşi putea fi 
auzit din interiorul ceasului cu pendulă şi, pe măsură ce se apropia, 


avea impresia că-i putea auzi pe locatari certându-se. Făcu o pauză 
pentru a încerca să asculte ce vorbesc, dar vocile se opriră imediat, aşa 
că se strecură mai departe, pe lângă casa scării, şi în bucătărie. 

Cum nu prea mâncase de prânz, Tanya era hămesită. După ce îşi 
făcu un sendviş, îşi turnă un pahar plin cu suc de portocale, apoi se 
aşeză şi mâncă în tăcere până când un sunet ciudat îi atrase atenţia. 
Un sforăit înăbuşit se auzea din direcţia ceainicului şi deodată îşi 
aminti de spiriduşul care locuia acolo. Era o făptură mică şi arţăgoasă, 
spărgea vase şi acrea laptele când era nemulţumit, lucru care se 
întâmpla des. 

Când terminase de mâncat şi sorbi şi ultimele rămăşiţe de pulpă ale 
sucului, spălă şi uscă farfuria, cu atenţie pentru a nu face prea mult 
zgomot, fiindu-i frică să nu-l trezească pe spiriduş, apoi părăsi pe 
vârfuri bucătăria. Holul era gol, deşi părea că Fabian ar fi trecut pe 
acolo la un moment dat, având în vedere mulţimea de frunze şi 
rămurele împrăştiate pe podea. Urcă scara până la primul etaj, apoi 
merse în camera ei, verificând dacă era gol coridorul înainte de a 
închide uşa. În mod normal, nu-şi bătea capul să încuie, dar de data 
asta era necesar pentru că nu voia să vadă cineva ce avea de gând să 
facă. 

Îngenunche cu grijă lângă şemineu şi rulă înapoi covorul, scoțând la 
iveală parchetul nelustruit de dedesubt. Folosindu-se de unghii, ridică 
scândura desprinsă, despre care nimeni altcineva nu ştia, şi o trase 
într-o parte pentru a dezvălui un spaţiu gol, îndeajuns de mare pentru 
a adăposti o cutie de pantofi — un spaţiu pe care îl descoperise când 
avea şapte ani. Încă de atunci, devenise locul ei secret. Verifică să nu 
fie păianjeni, ridică apoi cutia şi îi îndepărtă capacul. Înăuntru se 
aflau câteva poveşti scrise de ea, câteva poze de familie şi un jurnal 
vechi şi gros. Strânse din dinţi. În mod evident, zânele încă nu-l 
descoperiseră pe acesta. 

Scoase foiţa cu notițe din buzunar şi o reciti înainte de a o plasa la 
fundul cutiei. După ce fixă scândura în poziţia iniţială, desfăşură 
covorul şi vâri cartea luată de jos sub pătura de la capătul patului, 
gândindu-se numai la bogăţia de informaţii care o aşteptau probabil în 
biblioteca de la parter. 

Abia mai târziu, după ce se îmbrăcă şi se aşeză la măsuţa de toaletă, 
observă o pană neagră pe podea, ca una care ar aparţine unei păsări 
din familia ciorilor. Un corb, probabil. 

Tickey End era un orăşel-târg şi genul de aşezare unde oamenii îşi 
duceau câinii la saloane de înfrumusețare, îşi spălau cu 
responsabilitate maşinile în fiecare duminică dimineaţă şi unde vecinii 
se luau la întrecere care strânge cea mai vastă colecţie de pitici de 
grădină. De asemenea, era genul de oraş unde toată lumea se ştie cu 
toată lumea şi, dacă ai fi un străin, perdelele ar fi trase pe măsură ce 
ai trece prin dreptul lor. 

Avea totuşi o superbă stradă principală, pe care se aflau atât de 
multe magazine interesante şi neobişnuite, încât ar fi durat o zi 
întreagă pentru a le cerceta amănunţit. În zilele de marţi, miercuri şi 
sâmbătă avea loc un iarmaroc în piaţă, unde negustorii strigau ca să-şi 
vândă marfa şi cumpărătorii se tocmeau ca să obţină un preţ bun. 
Culorile vii abundau mereu, de la solzii argintii şi sclipitori ai peştilor 
proaspăt prinşi până la nuanțele vibrante ale fructelor coapte şi, la 
momentul potrivit al dimineţii, aroma plăcintelor cu carne abia scoase 
din cuptor şi a tartelor cu mere plutea irezistibil prin aer. 

Numeroase magazine cu antichităţi şi lucruri neobişnuite se găseau 
pe străzile lăturalnice, departe de forfota şi zgomotul arterei 
principale. Tanya putea să-şi petreacă fericită ore întregi în astfel de 
magazine. 

Marţi dimineaţă, se trezi devreme şi merse o jumătate de kilometru 
până la staţia dărăpănată de autobuz, nerăbdătoare să scape de 
sumbrul conac măcar pentru câteva ore. Din păcate, i se pusese o 
condiţie. Bunica ei o lăsase să meargă doar dacă îl lua şi pe Fabian cu 
ea. 

Călătoria până în Tickey End dura aproximativ cincisprezece minute 
şi era un drum plăcut şi pitoresc, deşi aerul mirosea mereu a bălegarul 
de pe câmpurile din apropiere. După ce coborâră din autobuz, se 
îndreptară spre o zonă din piaţă unde mulţimea deja se îmbulzea. 
Imediat după ce ajunseră, Tanya observă un stand care vindea 
ţesături, mătăsuri şi panglici de toate culorile curcubeului. Degetele îi 
zăboviră asupra unei tăvi cu eşarfe de mătase, de genul celor cu care 
fetele îşi legau părul de la începutul verii încoace, o modă tot mai 
răspândită. Frumoasa fată de origine asiatică care vindea la stand 
purta o eşarfă turcoaz în acelaşi stil. Nefiind genul de persoană care să 
țină cont de tendinţe, Tanya era pe punctul de a se îndepărta când 
observă una roşie. Amintindu-şi pasajul din cartea găsită, îi întinse 
eşarfa fetei şi căută în portofel. 


Fabian chicoti. 

— Întotdeauna te-am considerat mai băieţoasă, spuse el. 

Tanya îl ignoră. Când fata îi înmână punga de hârtie maronie şi 
restul, îşi puse imediat eşarfa, nerăbdătoare să afle dacă fusese vreo 
sămânță de adevăr în cartea aceea veche. Îşi continuară drumul prin 
piaţă, Fabian oprindu-se pentru a admira câteva benzi desenate SF şi 
Tanya cheltuindu-şi mărunţişul rămas pe un uriaş ciolan pentru 
Oberon, ca să aibă ce roade în după-amiaza aceea. În timp ce mergea, 
ciolanul din geantă i se lovea de picior, incomodând-o. 

Se dovedi a fi o zi extrem de călduroasă. După plimbarea de două 
ore prin Tickey End, sandalele de vară cele noi pe care i le cumpărase 
mama ei o strângeau îngrozitor. 

— Cât e ceasul? îl întrebă pe Fabian, după ce se uitase din nou 
instinctiv la încheietură, înainte de a-şi aminti că ceasul i-a dispărut. 

Cum era de aşteptat, zâna din ţevi i-l furase în dimineaţa aceea de 
pe marginea căzii. 

— Douăsprezece fără un sfert, răspunse Fabian. Mai avem o 
jumătate de oră până la următorul autobuz. 

Tanya încuviinţă din cap, flexându-şi dureros picioarele. Nu voia să 
se mai plimbe prea mult. Cu toate acestea, era mai entuziasmată de 
ideea de a se întoarce la conac din alt motiv - stabilise în acea după- 
amiază să-l ajute pe Warwick la curăţenie în bibliotecă. 

Se îndreptară spre Aleea Iadeşului, strada preferată a Tanyei. Toate 
clădirile erau vechi, asimetrice şi pline de magazinaşe ciudate pe care 
le adora. De asemenea, se găseau numeroase taverne şi hanuri 
dispersate de-a lungul drumului, care aveau să răsune de râs sălbatic 
ceva mai târziu. 

Fabian îşi şterse transpiraţia de pe frunte, fredonând un cântecel din 
care se oprea din când în când, pentru a împărtăşi câte ceva din 
zvonurile locale. Neputându-se abţine, Tanyei îi plăcea să-l asculte, 
deşi niciodată nu ar fi recunoscut asta. Fabian era o sursă de 
informaţii şi avea talent de povestitor, ceea ce Tanya observase cu 
mult timp în urmă. Când relata un eveniment ce îl interesa, ochii lui 
Fabian se aprindeau şi el însuşi devenea plin de viaţă, amintindu-i 
Tanyei de un profesor pasionat sau de un actor pe scenă. Deodată, 
arătă cu degetul spre taverna numită Scara Spiralată. 

— Curtea acelei taverne s-a surpat iarna trecută. Ploaia probabil 
slăbise pământul... vezi tu, din cauza catacombelor de dedesubt. 
Noroc că nu s-a întâmplat vara, când s-ar fi aflat oameni pe acolo. 
Acum o mare parte dintre localnici au fost nevoiţi să-şi facă o 
asigurare specială în caz că ar putea să li se întâmple şi lor. Şi taverna 
asta mică de aici e foarte veche -— ţi-am zis vreodată despre pasajul 
secret care se întinde de sub ea tocmai până la noi la conac? 

— Doar de vreun milion de ori, spuse Tanya, căscând. Nu-mi vine să 


cred că încă mai crezi în povestea cu pasajele secrete. E aşa o prostie! 

— Nu e prostie! protestă Fabian. E adevărat... era un tunel care 
ducea la conac, e în cărţile locale de istorie. Dar a fost blocat sau s-a 
surpat - niciuna dintre cărţi nu pare să cadă de acord. Era ceva 
obişnuit ca, în caz de asediu, clădirile mari şi vechi să aibă tunele 
secrete de evadare. Ar fi trebuit să mai fie unul care să ducă la 
biserică. 

— De câte ori m-ai pus să alerg după cai verzi pe pereţi, încercând 
să găsim pasaje secrete, fornăi Tanya. Nu am găsit niciodată nimic. 
Cineva, probabil, a inventat toată povestea ca să facă Tickey End să 
pară mai interesant. 

— Ei bine, a fost distractiv să le căutăm, spuse Fabian, chiar dacă 
nu am găsit nimic niciodată. 

— Măcar au făcut să treacă vreo câteva după-amiezi ploioase, spuse 
Tanya pe un ton neplăcut. Oricum, bunica mea şi tatăl tău au spus 
mereu că nu există niciun tunel — că toate sunt zvonuri. 

— Normal că au spus asta, zise Fabian cu o voce sumbră. Nu vor să 
ne băgăm nasul pe ici, pe colo căutându-le. Şi dacă e cineva care ştie 
secretele casei, atunci acela e Warwick. 

— De ce le spui lui şi lui Amos pe nume? întrebă Tanya. De ce nu-i 
spui lui Warwick „tată“? 

Fabian ridică din umeri. 

— Obişnuiam să-i spun aşa când eram mic. 

— De ce nu şi acum? 

— Nu ştiu. Pur şi simplu... nu o fac. 

— Dar e ciudat, continuă Tanya. Şi ştii că îl deranjează. 

Conturul abia perceptibil al unui zâmbet i se încolăci pe buze lui 
Fabian, lăsând să se înţeleagă că tocmai acesta era efectul dorit. 
Dispăru de îndată ce băiatul schimbă abil subiectul. 

— Uite, ăsta e un loc care mă sperie teribil, continuă el în timp ce se 
plimbau de-a lungul străzii. Vechea casă de copii. 

Tanya îi urmări privirea spre o clădire dărăpănată, amplasată la o 
oarecare distanţă de drum. Era evident părăsită, cu ferestrele sparte 
sau acoperite şi cu zidăria pe punctul de a se prăbuşi. Gardul din 
sârmă ghimpată care o înconjura o făcea să arate rece, crudă şi 
deprimantă. Se întreba cum de nu o observase până atunci. 

— Mie îmi pare doar tristă, spuse ea. Dar clădirile de tipul ăsta în 
general aşa sunt. Orfelinatele nu sunt tocmai cele mai vesele locuri. 

Fabian clătină din cap. 

— Nu mă referam la faptul că e un orfelinat, ci la ceea ce se 
petrecea acolo... toate dispariţiile alea. 

Dispariţiile? 

— Câţiva copii au dispărut de acolo acum mai bine de un an, 
bebeluşi şi copii care abia învățau să meargă. Nu mai mari de doi-trei 


ani. A avut loc o anchetă uriaşă şi casa a fost închisă. 

Un fior îi învălui inima Tanyei în timp ce-şi amintea de tăietura din 
ziar găsită în bibliotecă, referitoare la fata dispărută. Se pare că Tickey 
End ascundea multe cazuri de copii dispăruţi din senin. 

Rămaseră tăcuţi, continuându-şi drumul de-a lungul străzii. Tanya 
se holba la ferestrele magazinelor pe ici-colo, încercând să-şi ia gândul 
de la orfelinat. Într-un colţ al străzii, un magazin micuţ se distingea de 
restul. Tanya îl recunoscu ca fiind acea căsuţă fără nume şi 
dărăpănată, cu ferestrele acoperite şi tencuiala decojită, care rămăsese 
goală în ultimul an. Acum era însă, în mod evident, sub o nouă 
administrare, pentru că nu fusese doar proaspăt zugrăvită, dar 
căpătase şi un nume: Cutia Pandorei. Devenind deodată curioasă, 
Tanya strigă către Fabian, care îngenunchease şi desena ceva în 
carneţel: 

— Intru doar un pic. 

Fabian se opri din desenat şi ridică privirea. 

— Nu prea avem timp - ar trebui să ne îndreptăm spre staţia de 
autobuz. 

— La-o tu înainte, spuse Tanya. Ne întâlnim acolo. Dacă mă 
rătăcesc, îţi dau un mesaj. Îşi scoase telefonul din buzunar şi îl 
deschise, aşteptând ca ecranul să se lumineze. În sfârşit... semnal. 
Niciodată nu am la conac. Care-i numărul tău de mobil? 

Fabian îşi dădu ochii peste cap. 

— Nu am telefon mobil. Warwick nu mă lasă să am unul. Zice că 
sunt prea mic. Florence nu vrea nici ea să-şi pună internet. Aş putea la 
fel de bine să trăiesc cu dinozaurii. Se întoarse la schiţă. Am să aştept 
aici. Dar grăbeşte-te. 

Un clopoțel sună deasupra capului Tanyei când împinse uşa. O 
femeie durdulie, cu obraji îmbujoraţi şi cu o faţă blajină stătea în 
spatele tejghelei răsfoind o revistă. Tanya se strecură cu grijă printre 
rafturile înţesate cu tot felul de curiozităţi. Erau o grămadă de borcane 
şi sticle cu ierburi uscate, plante şi prafuri. Se trezi citind eticheta 
unuia pe care scria Sângele Dragonului, înainte de a trece pe lângă 
figurine cu vrăjitoare, vrăjitori şi creaturi asemănătoare goblinilor, 
globuri din cristal şi tăvi cu pietre semiprețioase. Apoi ochi un raft de 
cărţi din spate şi se îndreptă spre el. Ajunsă acolo, privi cotoarele: o 
gamă largă despre tarot, astrologie şi lucruri asemănătoare, sperând să 
găsească şi alte informaţii despre zâne. Spre dezamăgirea ei, nu părea 
să fie ceva care să-i fie de mare ajutor. 

Chiar atunci, clopoţelul de la uşă sună şi cineva intră în magazin. 
Tanya îşi lungi gâtul să vadă cine era, enervată la gândul că Fabian ar 
fi venit să o scoată de acolo. Dar nu era Fabian. Cu coada ochiului, 
Tanya observă o femeie bătrână, târşâindu-şi picioarele, şi încărcată 
cu pungi grele de cumpărături. Văzu pe fereastră că Fabian terminase 


cu desenatul şi acum părea să-şi piardă răbdarea, aşa că se decise să 
plece. Cu toate acestea, în timp ce se întorcea ocolind un raft înalt plin 
de cutii, se lovi de bătrâna care venea din direcţia opusă. Pungile îi 
căzură pe podea, iar piersicile şi merele din ele se rostogoliră în toate 
părţile. 

— Îmi pare rău, murmură Tanya ruşinată. Îngenunche pentru a o 
ajuta pe femeie. Aţi păţit ceva? 

Bătrâna se uită atent la ea, dar nu răspunse. Tanya observă că 
mâinile-i tremurau uşor, aproape imperceptibil. Pielea-i era uscăţivă şi 
ridată adânc, iar părul — lung şi împletit. Hainele pe care le purta erau 
de modă veche. În multe locuri, aveau găuri ce fuseseră cârpite de 
nenumărate ori. O expresie ciudată se aşternu pe chipul bătrânei. 
Tanya înghiţi în sec, iar gura îi deveni brusc uscată. Ceva legat de 
înfăţişarea femeii o neliniştea şi nu-i plăcea felul în care aceasta se 
uita la ea. 

— Chiar îmi pare rău, spuse ea din nou, ferindu-şi ochii în timp ce-i 
înapoia o pungă cu fructe lovite. 

Femeia se ridică încet şi îşi întinse mâna căuş către Tanya. 

— Cred că asta e pentru tine. 

Dorind să nu pară prost crescută, Tanya desfăcu palma. Simţi o 
furnicătură ascuţită când degetele noduroase se atinseră de ale ei, ca 
un uşor şoc electric. Femeia îi puse ceva rece, neted şi greu în mână. 
Tanya îşi coborî privirea. 

Era o busolă mată din alamă, rotundă, cu un lanţ lung pentru gât. 
Majoritatea literelor lipseau, probabil, şterse de vreme. Se uită la ea 
nedumerită. Oare bătrâna credea că o scăpase în timpul ciocnirii? 

— Nu ea mea. 

Bătrâna nu-i răspunse. În schimb, întinse mâna spre noua eşarfa a 
Tanyei, mătasea roşie alunecându-i cu uşurinţă printre degete. 

— O culoare drăguță pentru o fată drăguță. O alegere înţeleaptă, de 
asemenea. 

Tanya simţi cum un fior i se urcă pe şira spinării. 

— Ce vrei să spui? Vocea îi suna slabă şi speriată. Cine eşti? 

Femeia îi ignoră întrebările şi dădu din cap spre busolă. 

— Păzeşte-o bine... şi foloseşte-o cu înţelepciune. 

Apoi se întoarse şi ieşi din magazin, lăsând-o în urmă pe Tanya 
foarte tulburată. 

Tanya ieşi cu greu la lumina soarelui, vizibil zdruncinată. Fabian se 
îndreptă leneş către ea. 

— Îţi dai seama că va trebui să aşteptăm o oră întreagă până la 
următorul autobuz dacă îl pierdem pe ăsta? Aruncă o privire spre 
busola din mâna Tanyei şi nu păru deloc impresionat. Doar nu ai 
cumpărat vechitura aia? 

— Bătrâna, spuse Tanya cu vocea tremurândă. Bătrâna din magazin. 


Ea mi-a dat-o. 

— Care bătrână? spuse Fabian, uitându-se atent în lungul străzii, 
dar bătrâna dispăruse. 

— A ieşit cu puţin înaintea mea, spuse Tanya, care, fără să-şi dea 
seama, încă ţinea busola în mână. 

Fui Fabian îi pică faţa. 

— Nu cumva te referi la Morag Nebuna? 

— Morag Nebuna? O cunoşti? 

— Toată lumea o cunoaşte, spuse Fabian. 

Începu să alerge uşor şi Tanya trebui să se grăbească pentru a ţine 
pasul cu el, osul lui Oberon lovindu-i-se de genunchi. 

— Cum de o cunoşti tu? spuse ea gâfâind în timp ce treceau în 
viteză prin piaţă şi pe lângă iarmaroc. 

— Nu o cunosc cu adevărat. Adică ştiu despre ea. Am auzit nişte 
lucruri. 

— Ce lucruri? 

— De exemplu că trăieşte în pădure într-o rulotă şi că iese foarte 
rar. Şi că abia vorbeşte cu lumea, în afară de momentele când le 
prezice viitorul. Şi se spune că e vrăjitoare. 

Autobuzul apăru în raza lor vizuală, reţinut de coada de oameni 
care aşteptau să se urce în el. 

— Nu i-aş da niciun fel de atenţie, adăugă Fabian. Bătrânica e dusă 
cu pluta. 

Dar chiar şi după ce se urcară în autobuz, Tanya nu se putu abţine 
să nu se gândească la bătrână. Îşi coborî ochii asupra busolei şi pentru 
prima oară observă că acul i se învârtea fără sens. 

— Nici măcar nu funcţionează, spuse Fabian. Arunc-o! Nu ştii pe 
unde a fost. 

— Ia te uită, o voce de pe scaunul din spate întrerupse discuţia. Te 
deranjează dacă mă uit puţin la ea? 

Tanya se întoarse pentru a-l privi pe bărbatul jerpelit, de vârstă 
mijlocie, care se apleca spre ea cu o privire serioasă. Era îmbrăcat 
ciudat, într-un impermeabil subţire şi ponosit, total nepotrivit cu 
vremea, şi purta o pălărie cu boruri largi, care îi umbrea parţial faţa. 

— Colecţionez antichităţi, vezi tu, continuă omul. Îşi scoase o lentilă 
şi întinse mâna. Tanya îi dădu busola oarecum şovăielnic. Deodată, 
avu o senzaţie inexplicabilă, şi anume că bărbatul i se părea cumva 
cunoscut. Se întrebă dacă îl văzuse la televizor, poate la o emisiune cu 
vânători de antichităţi. Încercă să-i vadă mai bine faţa, dar străinul îşi 
ascunsese capul în timp studia busola şi tot ce putea vedea era partea 
de sus a pălăriei. Un moment mai târziu, ridică privirea şi Tanya îşi 
coborî cu repeziciune ochii, vrând să nu pară prea evident faptul că se 
uitase fix. 

— Cât ai dat pe ea? 


Tanya se uită la el fără expresie. 

— Cinci lire, minţi. 

— Dacă ar fi funcţionat, ar fi valorat în jur de cincizeci de lire, 
aprecie străinul. Dar, bineînţeles, faptul că nu funcţionează îi scade 
din valoare. Strângând în pumn busola, băgă mâna în buzunar şi 
scoase un teanc de bancnote noi. Îţi dau douăzeci de lire pe ea. 

Pentru un moment, Tanya fu prea surprinsă pentru a răspunde. Din 
fericire, Fabian îi sări în ajutor. 

— De ce? spuse el, fără să-şi ascundă suspiciunea. 

Zâmbetul omului rămase neschimbat. 

— V-am zis, sunt vânzător de antichităţi. 

— Nu, aţi spus că sunteţi colecţionar de antichităţi, ripostă Fabian 
rapid ca un fulger. 

Zâmbetul omului nu mai părea la fel de sincer. Era clar că îl 
considera pe Fabian enervant. 

— Îţi dau treizeci de lire, îi spuse el Tanyei. E o afacere bună, crede- 
mă. 

— Nu am încredere în dumneata, îi spuse Fabian imediat. Cum 
putem să ştim noi cât valorează busola dacă nu ştim decât ce ne-ai 
spus dumneata? După noi, ai putea fi la fel de bine un speculant. 

Deja conversaţia atrăgea priviri curioase şi şoapte din partea 
celorlalţi călători. Tanya abia rostise un cuvânt către străin, dar, pe 
măsură ce acesta devenea mai insistent, cu atât mai hotărâtă era să 
păstreze busola pentru sine. 

— Treizeci de lire e ultima mea ofertă, spuse omul pe un ton aspru, 
toată aparenţa prietenoasă dispărând. 

Era, fără îndoială, iritat de ultima replică a lui Fabian. 
vei coborî la prima staţie! 

Comerciantul de antichităţi se ridică în picioare, roşu la faţă. 

— Voi cobori acum. 

Tanya întinse mâna pentru a primi busola şi fu surprinsă când 
bărbatul i-o trânti în palmă. Scoase un mârâit gutural în timp ce păşea 
ţeapăn spre partea din faţă a autobuzului. Şoferul opri brusc, deşi nu 
se putea vedea vreo staţie prin apropiere şi omul se dădu jos. 

— Şi... du-te sănătos, murmură şoferul în timp ce se întorceau, 
lăsându-l pe colecţionarul de antichităţi în urmă. 

— Cred că am stat prea mult în soare, spuse Fabian, clătinând din 
cap. Aş fi putut jura... nu, nu contează. 

— Nu ce? întrebă Tanya. 

— Imediat ce s-a ridicat, mi s-a părut că i-am văzut ceasul ticăind în 
sens invers, spuse Fabian râzând. Stupid, ştiu. Oricum, era prea 
insistent. Busola trebuie să fi valorat ceva până la urmă - şi probabil 
ceva mai mult decât ne-a oferit el. Făcu o pauză şi ridică ceva de pe 


podea, scoțând un strigăt de bucurie. Uite! Nătărăul trebuie să o fi 
scăpat când îşi flutura banii! Îi arătă Tanyei o bancnotă nouă de 
douăzeci de lire. Probabil că i-a sărit când a scos teancul din buzunar. 
Uite, ia-o tu. Cumpără-ţi un ceas nou. 

— Nu pot s-o iau, spuse Tanya. E furt... într-un fel. 

Fabian îşi dădu ochii peste cap. 

— Hai să fim serioşi. Nu o să-l mai vezi niciodată, aşa că nu o vei 
putea returna. Doneaz-o dacă te face să te simţi atât de rău. Sau dă- 
mi-o mie. Am s-o cheltuiesc eu. Dar mă gândesc că şi-o merită. Chiar 
mă îndoiesc că-i va simţi lipsa. 

Tanya o băgă în portofel, neştiind ce altceva să facă. 

Până să ajungă la staţia lor, Tanyei începuse să-i revină culoarea în 
obraji. În timp ce parcurgeau aleea spre conac, îşi dădu seama pentru 
prima oară că abia aştepta întoarcerea la casa bunicii. Cu toate 
acestea, când ajunseră acolo, zece minute mai târziu, aveau să aibă 
parte de un şoc. 

Land Roverul lui Warwick era parcat în curte, remorca din spate 
fiind plină de cărţi. Tanya îşi dădu imediat seama că începuse golirea 
bibliotecii fără ea şi se părea că mare parte din treabă era deja gata. 
Se năpusti înăuntru, lăsându-l pe Fabian în urmă. Uşa bibliotecii era 
deschisă şi Warwick stătea la masa de scris cu spatele spre intrare. 

— De ce nu m-ai aşteptat? Am spus că te ajut! 

Warwick ridică din umeri şi îi aruncă o privire. 

— M-am gândit să încep mai devreme. 

Se întoarse din nou cu spatele la ea şi continuă să împacheteze o 
cutie mare. Tanya se uită împrejur. Dintre toate cărţile pe care le 
văzuse în bibliotecă cu o zi înainte, rămăseseră mai puţin de jumătate. 
Era clar că „începutul mai devreme“ al lui Warwick însemna că 
probabil se apucase din momentul în care ea părăsise casa. Se trase 
într-o parte în timp ce el trecu cu paşi mari pe lângă, cărând cărţi la 
maşină. 

— Până la urmă, ce ai de gând să faci cu ele? întrebă ea, nefiind 
capabilă să-şi ascundă furia din voce. 

Warwick mormăi peste umăr, fără măcar a se sinchisi să se 
oprească. 

— Magazinul de caritate. 

Tanya cuprinse cu privirea rafturile de cărţi rămase. Niciunul dintre 
titlurile de acolo nu părea să-i fie de vreun folos. 

— Ce se întâmplă? 

Se întoarse şi se încruntă. Fabian apăruse în spatele ei. 

— Tatăl tău a decis să scape de fiecare carte din casă, asta se 
întâmplă! 

Fabian clipi. 

— De ce? 


Tanya nu răspunse. În schimb, părăsi biblioteca şi fugi sus — nu mai 
avea sens să stea să dea o mână de ajutor acum. Pe drumul care se 
intersecta cu ceasul cu pendulă, îi auzi pe locatari hlizindu-se şi se 
abţinu cu greu să nu-l lovească. 

Odată ajunsă în camera ei, se aruncă pe pat şi gemu când ceva o 
împunse dureros în coapsă. Abia atunci îşi reaminti de busolă. O 
scoase din buzunar şi se uită atent şi suspicios la ea. Pe lângă faptul că 
acul nu funcţiona, Tanya văzu că era un „A“ în locul în care ar fi 
trebuit să fie un „N“ pentru nord. Şi în timp ce împingea busola sub 
pernă unde nu o putea vedea, se întrebă de ce bătrâna aceea ciudată i- 
o dăduse tocmai ei. 

Miercuri dimineaţă, Tanya fu trezită dintr-un somn adânc de 
strigătul cuiva. Se uită atent de sub aşternuturi spre fereastră, acolo 
unde perdelele trase neglijent lăsau să pătrundă numeroase raze de 
lumină. Ceasul de pe măsuţa de toaletă arăta ora şase. 

Strigătele continuară. Era Amos, tatăl lui Warwick, chemându-l pe 
acesta din camera lui de la etajul al doilea. Bătrânul bombănea 
încontinuu, din ce în ce mai gălăgios cu fiecare clipă. 

— Warwick? Unde eşti? Vreau micul dejun! E târziu! Întotdeauna 
întârzii, băiete! 

Paşi grei răsunară spre etajul al doilea, în timp ce Warwick se ducea 
să-l îngrijească pe bătrân. În ultimii ani, nimeni în afară de el şi 
bunica Tanyei nu îl văzuse pe Amos la faţă. Bătrânul era singuratic; 
nici măcar Fabian nu avea voie în preajma lui. Warwick îi stătea la 
dispoziţie de unul singur zi şi noapte şi, dacă se întâmpla să fie afară, 
Amos striga neîncetat până când nu mai avea putere. 

O uşă fu trântită undeva deasupra şi strigătele încetară. Tanya 
stătea întinsă, uitându-se la tavanul crăpat şi murdar, ştiind că ar fi 
fost inutil să încerce să adoarmă la loc. Până la urmă, se trezi, se spălă 
şi se îmbrăcă cu grijă cu o pereche de blugi, sandale şi un tricou roşu- 
aprins. 

Micul dejun decurse sumbru şi fără prea multe cuvinte. Tanya 
amesteca cu lingura în cafea în mod repetat, uitându-se visătoare la 
ceaşcă, în timp ce Fabian împingea o bucăţică subţire de pâine prăjită 
prin farfurie, cu ochii încă somnoroşi şi fără a încerca să facă 
conversaţie. 

— Warwick îmi spune că ai fost un pic supărată ieri, Tanya, zise 
bunica ei, luând o înghiţitură de ceai. 

Niciodată nu mânca dimineaţa cu toate că insista ca toţi să fie 
prezenţi la micul dejun, ceea ce o deranja enorm pe Tanya. 

— Nu m-am supărat, spuse Tanya. Voiam doar să... ajut... sau ceva. 

— Înţeleg, spuse Florence, evident fără a se lăsa păcălită vreo clipă. 

— Credeam că Warwick avea de gând doar să deretice prin cameră, 
spuse Tanya. Nu mi-am dat seama că avea de gând să scape de toate 
cărţile. 

Aruncă o privire acuzatoare spre Warwick, dar el rămase 
neperturbat. 

— De fapt, a fost ideea mea să scăpăm de cărţi, îi replică bunica. 
Nimeni nu s-a obosit să le citească de ani buni. 


— Eu le-aş fi citit! spuse Tanya. 

— Îmi cer scuze, spuse Florence, fără să lase impresia că ar simţi 
vreo părere de rău. Dacă aş fi ştiut, atunci le-aş fi păstrat. Făcu o 
pauză, terminându-şi ceaiul. Totuşi, nu pot să cer magazinului să le 
returneze. Ar considera asta un gest lipsit de caritate. 

Tanya nu era în stare să vorbească. Reprezentaţia arogantă a bunicii 
ei începea să o enerveze. Se bucură din toată inima când micul dejun 
luă sfârşit şi fugi în camera ei. În timp ce-şi făcea patul, busola pe care 
o primise de la bătrâna ţigancă alunecă de sub pernă şi căzu pe podea 
zăngănind. Tanya o ascunse în locul de sub scândura din podea, apoi 
îşi vâri mâna printre pliurile păturii stacojii de la capătul patului, 
pentru a recupera cartea luată din bibliotecă. O scoase şi o îmbrăţişă, 
mulţumită că o salvase de Warwick. În acel moment, tot ce voia să 
facă era să fie cât mai departe de casă şi de toată lumea. 

Fluieră către Oberon, care aştepta răbdător la capătul scărilor. 
Împreună ieşiră prin spate, îndreptându-se spre grădina neîngrijită. În 
partea cea mai din spate, exact lângă poartă, se afla un aranjament de 
pietre rămas în paragină, cu ierburi şi tufe sălbatice care se revărsau 
peste el. Astăzi părea şi mai părăginit. Apoi Tanya observă ceva. 
Printre pietre, se aflau trei dintre cei mai urâţi pitici de grădină pe 
care îi văzuse vreodată. Păreau aproape reali. Se încruntă. Nu-i stătea 
în fire bunicii să-şi bată capul cu extravagante de genul ornamentelor 
de grădină. Unul dintre pitici făcu un pas în direcţia ei. Tanya tresări. 

Erau reali. 

Oberon scheună şi se ascunse în spatele ei. În mod ciudat, creatura 
nu părea să se uite la ea. În schimb, îl privea pe Oberon cu ochi 
flămânzi, ceea ce o neliniştea foarte tare pe Tanya. 

— Sunteţi... sunteţi goblini? întrebă ea cu prudenţă. 

Goblinul - sau orice ar fi fost — se cutremură şi o privi ca şi cum 
abia acum o observase, dar nu răspunse. Tanya îşi dădu atunci seama 
că iniţial nu o văzuse; tricoul ei roşu probabil acţionase ca un camuflaj 
până când îi vorbise, forțându-l să o observe. Îi venea să-şi dea o 
palmă peste ceafă pentru propria nesăbuinţă. 

Creatura continua să se uite atent la ea, cu ochii nemişcaţi încadraţi 
de faţa grasă, ca de broască. Îi ajungea până la genunchi şi, judecând 
după mărimea dinţilor, ar fi putut să muşte destul de rău. Tanya îi 
privi pe ceilalţi doi. Unul din ei era tare încovoiat şi trebuia să-şi 
răsucească gâtul ca să o vadă mai bine. Al treilea şovăia. Era cel mai 
mic şi probabil că ar fi avut o înfăţişare plăcută, dacă nu ar fi fost 
acoperit din cap până-n picioare cu vânătăi respingătoare. Unele erau 
galbene-verzui, evident mai vechi, iar altele noi, albastre şi purpurii. 
Ochiul vânăt pe care îl etala fusese în mod clar lovit recent. El fu cel 
care vorbi primul. 

— Rogu-te a ne spune... ce avem aici? Un pui de om făr' de frici? 


întrebă el, cu o voce melodică adâncă şi stranie. 

— Fie că-i zi, fie că-i noapte, clarvăzătoarea le vede pe toate, 
interveni cocoşatul. 

Tanya făcu un pas înapoi. Oamenii aceştia micuţi şi ciudaţi 
începeau să o sperie. Erau îmbrăcaţi ciudat, purtând nişte jachete şi 
pantaloni complet anapoda, croite dintr-o combinaţie de lucruri 
aruncate de oameni: perdele, pături şi şervete vechi de masă. Din loc 
în loc, păreau să aibă găuri care fuseseră cârpite cu frunze. Ochiul 
ager al Tanyei surprinse cusăturile netede şi sclipitoare. Firul părea 
ceva foarte asemănător pânzei de păianjen. Creaturile erau desculţe; 
aveau picioarele murdare şi pline de cicatrici. 

— Sunteţi goblini? repetă ea, dar ei tot nu recunoşteau că vorbise. 
Se gândi cu repeziciune. Dacă voi vorbi în rime, veţi vorbi, vă rog, cu 
mine? 

Pentru o clipă, nu părea să fi avut vreun efect, dar apoi creatura cu 
faţă de broască răspunse. 

— Muritori nu-ntreabă zâne. Cu secrete vom rămâne. 

Tanya îşi stoarse creierii, chinuindu-se să găsească o altă întrebare. 
De obicei, era destul de bună la compus poezii, dar să încerce să le 
născocească pe moment pentru a le folosi în conversaţie era mult mai 
dificil. 

— Vă întreb din nou, să ştiu aş vrea, sunteţi goblini, da au ba? spuse 
după câteva minute, nefiind în stare să se gândească la altceva, mai 
ales ceva care să rimeze cu „goblin“. 

— Nu putem spune! Răspunsul azi la noi rămâne! cântă Faţă-de- 
Broască şi celelalte două creaturi râseră zgomotos, dansând în ritmul 
cuvintelor sale. 

Fără a se lăsa mai prejos, Tanya se gândi un moment. 

— Sătulă sunt de-acest joc copilăresc. Niciodată să vă deranjez nu 
mai doresc. 

Vru să treacă pe lângă ei, dar cocoşatul îi tăie calea. 

— Nu e un joc, cum vei vedea. Nu credem în oameni chiar aşa. 

Tanya îşi scoase carneţelul din buzunar şi mâzgăli câteva cuvinte, 
încercând să facă propoziţiile să rimeze. 

— Zânele fură şi zânele mint, dar oamenii gândesc şi oamenii simt, 
începu ea, uitându-se din nou în carneţel. Drept nu cred să fie ceea ce 
spui. Încrederea-mi în zâne nu-i. 

Creaturile se uitară la ea, aparent uluite că poate ţine pasul cu ei. 
Cel cu vânătăile păşi înainte. 

— Ceri prea mult, nu vorbim cu tine. Noi, goblinii, secretele ni le 
ascundem bine. 

— Înţeleg, spuse Tanya. Deci sunteţi goblini! 

Goblinul păru şocat în momentul în care îşi dădu seama de greşeală. 
Tovarăşii săi îl înconjurară cu ochi furibunzi. 


— Nătărău! Imbecil! spuse Faţă-de-Broască. Să nu-ncalci regula 
sperat-am inutil! 

— lertaţi, nu a fost a mea tocmeală să spun asta din greşeală, se 
tângui vinovatul, încercând să se tragă înapoi, dar, neavând unde, se 
lipi de peretele grădinii. 

— Scuteşte-ne de plânsete, corcitură! Nevoie ai de o bătaie bună! 
Cocoşatul apucă mâinile goblinului şi i le strânse la spate. Stai aşa! 
Lasă vânzoleala şi lovituri ai să primeşti! Poate asta te-o-nvăţa să nu 
mai ciripeşti. 

Goblinul începu să urle în timp ce Faţă-de-Broască îi trase un pumn 
zdravăn în stomac. 

Tanya se înfioră. 

— Opreşte-te! 

Dar Faţă-de-Broască nu se opri şi Tanya nu ştia cum să-l facă să 
înceteze. Privi neputincioasă în timp ce-i aplica lovitură după lovitură 
bietului său tovarăş. Cocoşatul îl ţinea strâns, scoțând strigăte ascuţite 
de satisfacţie de fiecare dată când goblinul se văita. Când Faţă-de- 
Broască se potoli, gâfâind şi lac de transpiraţie, goblinul cel plin de 
vânătăi fu lăsat plângând în tăcere pe o movilă de pământ. Avea 
numeroase zgârieturi pe faţă şi sângera din abundență, buza de jos 
fiindu-i crăpată şi umflată. Lacrimile îi şiroiau pe obraji, amestecându- 
se cu sângele închegat din barbă. 

— Brutelor! spuse Tanya, în timp ce suspinele goblinului însângerat 
se transformau treptat în scâncete. Lăsându-şi cartea jos pe pietre, 
scoase un şerveţel mototolit din buzunar şi îngenunche în faţa lui. El 
se retrase temător. 

— Nu e cazul să te sperii. Eu nu vreau să-ţi fac mizerii, spuse ea, 
îndreptându-şi mâna spre faţa lui însângerată. 

Fl o lăsă să-i tamponeze zgârieturile şi continuă să scâncească uşor. 

Tanya îi înmână goblinului şerveţelul înroşit de sânge. Era acum 
destul de clar de unde căpătase celelalte vânătăi. Se ridică şi se 
întoarse cu faţa spre ceilalţi doi goblini. 

— Atinge-ţi-l încă o dată şi câinele meu vă va muşca. Şi atunci 
vedea-vom ce bine veţi lupta. 

Oberon scoase un lătrat oportun, dar rămase totuşi ascuns în spatele 
ei. 

— Pe Brunswick mai bine-l laşi fără apărare, idioţenia lui margini 
nu are, spuse cocoşatul. 

Faţă-de-Broască se încruntă. Tanya îl privi, aşteptând să-l atace pe 
cocoşat pentru scăparea de mai devreme, dar nu o făcu. Îşi dădu 
seama că, deşi era liderul, era şi genul de laş care alegea mereu ţinta 
mai uşoară. Acesta observă că era privit cu dezgust şi rânji. 

— Zâmbeşti tu încrezut acum, dar veţi primi cumva ceea ce meritaţi 
oricum, spuse Tanya, cuvintele venindu-i în cap de nicăieri. 


Fată-de-Broască se opri din zâmbit şi un horcăit oribil îi ieşi din gât. 
Scuipă în direcţia Tanyei, flegma de un galben-verzui ratând-o cu doar 
câţiva centimetri. 

— Spus-ai destule deodată. Acum lasă-ne şi pleacă. 

Tanya se uită la faţa lui plină de ură şi se hotărî să plece. Îşi ridică 
de jos cartea şi deschise violent poarta de lemn, ocolindu-i pe goblini 
şi îndreptându-se în direcţia pădurii. Făcuse doar câţiva paşi când o 
voce ezitantă o chemă: 

— Roşul te apără aici, dar în pădure sunt mai multe frici. 

Tanya se întoarse roată. Brunswick se clătina chiar în cadrul porţii, 
încă ţinând şerveţelul însângerat în dreptul feţei. 

— La ce te-ai referit? Ai văzut ceva nemaipomenit? strigă ea, dar 
cocoşatul îl forță pe Brunswick să se întoarcă în grădină şi trânti 
poarta cu putere. 

Ea rămase nemişcată pentru un moment, ştiind că era inutil să se 
întoarcă şi să-i chestioneze. Probabil, avertizarea îl costase deja o 
nouă bătaie pe Brunswick. 


Roua dimineţii scânteia, iar Tanya îşi croia drum prin iarbă, 
umezeala strecurându-i-se prin sandale, între degetele de la picioare. 
Se aşeză lângă un hăţiş maroniu, ascultând susurul pârâului din 
apropiere. Oberon se prăbuşi alături, gâfâind puternic, iar ea îl 
scărpină drăgăstos pe cap. 

Din adâncurile pădurii se auzi un foc de armă. Se uită în sus şi îşi 
dădu seama că era Warwick la vânătoare. Urmară mai multe focuri, 
pierdute în depărtare. În spatele ei, un animal trecu foşnind prin 
frunziş. Lui Oberon îi tremurară urechile. Porni agale către pârâiaş şi 
îşi cufundă laba în apa limpede ca de cristal. Tanya căscă şi se 
dezmorţi, apoi deschise cartea. Amintindu-şi ce citise înainte, trecu 
direct la cuprins, apoi se încruntă. Ceea ce ar fi trebuit să fie o listă 
coerentă de capitole cu numerele de pagină corespunzătoare era acum 
un amestec de cuvinte şi cifre, fără vreun pic de sens. Răsfoi cartea tot 
mai neliniştită. Fiecare pagină era la fel: plină de text învălmăşit. 
Întregul conţinut al masivului volum -— cu informaţia lui nepreţuită 
despre zâne - fusese complet amestecat. Scoţând un geamăt de 
disperare, Tanya îşi aminti cum pusese cartea jos în acele scurte 
momente, atunci când îl îngrijise pe Brunswick. Cocoşatul probabil că 
o descântase cât timp ea nu fusese atentă. 

Cartea nu mai era de niciun folos. 

O creangă din tufişuri pocni zgomotos şi ea tresări. 

— Hei? strigă ea. 

Tăcere. 

Tanya îşi adună gândurile. Trebuie să fi fost un animal sălbatic, o 
căprioară probabil. Mai urmă o pocnitură, acum mai aproape, urmată 


de un foşnet. Oberon adulmecă aerul, ciulindu-şi urechile. 

Un iepure ţâşni din tufişuri, repezindu-se chiar de sub nasul 
tremurând al câinelui, şi apoi traversă prin partea mai puţin adâncă a 
pârâului. Oberon lătră vesel — apoi începu urmărirea, îndreptându-se 
spre pădure direct prin pârâu. 

Tanya sări în picioare, încă ţinând strâns cartea, speriată. 

— Oberon! Treci înapoi aici! 

Dar Oberon nu avea de gând să se întoarcă sau cel puţin nu fără 
iepure. Apoi cineva sări împleticindu-se din tufişuri, speriind-o pentru 
a doua oară. 

— Tu! 

Fabian, ruşinat, îşi scutură iarba şi frunzele din păr şi de pe haine, 
faţa sa de obicei palidă fiind acum toată roz. 

— De ce mă spionezi? ţipă Tanya. 

— Nu te spionam. Căutam, ăă... fluturi şi chestii. 

— Asta numeşti tu cercetare? Mă urmăreai pe mine! 

Cu un strigăt furios, Tanya azvârli pe jos cartea inutilă. Fabian o 
privi cu o sprânceană ridicată. 

În depărtare, se auzi un alt foc de armă. Se uită spre pădure 
alarmată, aruncându-i lui Fabian o ultimă privire, înainte de a porni 
furioasă în direcţia copacilor. 

— Sper că nu ai de gând să intri acolo? spuse el. 

— Mulțumită ţie nu am de ales, spuse Tanya, enervându-se şi mai 
rău. Câinele meu e în pădure şi tot acolo e şi Warwick — cu o puşcă! 

Grăbi pasul, lăsându-l pe Fabian năucit în urmă. 

— Mulțumită mie? Ce am făcut? 

Tanya se întoarse şi se răsti la el: 

— Am să-ţi spun eu ce ai făcut. Ai fost atât de ocupat să mă 
spionezi, încât ai speriat un iepure din frunziş şi acum Oberon s-a luat 
după el prin pădure! 

— Păi... nu trebuia să-l urmărească, spuse Fabian, dar apoi vocea îi 
pieri. Pentru un moment arătă ca şi cum s-ar fi chinuit să ia o decizie, 
apoi începu să alerge după ea. Vin cu tine. Dar dacă Warwick află că 
am fost în pădure... 

— Vei avea mult mai multe pe cap decât să-ţi faci griji în privinţa 
lui Warwick dacă păţeşte ceva câinele meu! O să... o să... 

Se opri brusc în timp ce lacrimile începură să-i înţepe ochii. 

— Îl vom găsi, spuse Fabian. Warwick nu l-ar împuşca oricum... 

— De unde ştii tu? Ar putea să-l confunde cu un cerb sau ceva! 

— Câinele arată mai degrabă a măgar decât a cerb, murmură 
Fabian. 

În acel moment, Tanya l-ar fi plesnit dacă nu ar fi răsunat prin aer o 
nouă rafală de focuri de armă. O luă la fugă. Fabian o urmă, oprindu- 
se pentru a traversa pârâul sărind de pe o piatră pe alta. Tanya trecu 


direct prin apă, udându-se la picioare cu nepăsare. Se năpustiră 
înainte, Fabian trecând în față în cele din urmă. Treptat, copacii 
păreau mai deşi, mai înalţi şi mai apropiaţi unul de altul. 

Era răcoare şi întuneric în jurul lor, iar creaturi mici mişunau prin 
tufăriş pe măsură ce treceau pe lângă ele şi le deranjau. 

— Oberon! ţipă Tanya. 

Un stol de păsări se împrăştie în văzduh, speriate de zgomotul 
brusc. 

— Crezi că e bine să strigăm aşa? spuse Fabian. Warwick sigur ne 
va auzi. 

Tanya se uită la el cu dispreţ. 

— Cum altfel te aştepţi să găsim câinele? 

Pădurea era liniştită. Înaintară tot mai mult, strigând câinele pe 
nume, răsucindu-se şi întorcându-se printre copacii care creşteau 
compact şi lemnele putrede care le trosneau sub picioare. Se auzeau 
şoapte de peste tot şi Tanya ştia că nu erau doar copacii. Cu fiecare 
pas, simţea ochi nevăzuţi aţintiţi asupra lor. Ridicând privirea, simţi o 
mişcare de deasupra. Pe una dintre crengile mai joase, o zână ca o 
pasăre stătea ghemuită lângă cuibul ei, uitându-se fix la Fabian, cu 
ochii ei negri. Din cuib se auzeau ţipetele odraslelor, cerând să fie 
hrănite. Tanya îşi dădu seama imediat că, la fel ca atunci cu goblinii, 
tricoul roşu o proteja de atenţia zânei. Creatura îl văzuse doar pe 
Fabian şi cum el orbecăia neştiutor prin apropiere, începuse să 
ciripească, avertizându-l să nu se apropie. 

— Trebuie să fim pe lângă un fel de cuib, şopti Fabian, încercând să 
localizeze sursa zgomotului. Cu toate astea, nu văd nicăieri vreo 
pasăre. 

Cum se apropiase de cuib, ciripitul zânei se transformase într-o 
ameninţare dură şi insistentă. Tanya privea neputincioasă, ştiind că a 
vorbi şi a-l avertiza însemna să se dea de gol în faţa zânei şi să renunţe 
la protecţia tricoului ei roşu — dar ceea ce urmă nu îi dădu de ales. 
Pentru câteva clipe, creatura îşi părăsi cuibul şi dispăru într-o 
scorbură din scoarţa copacului. Câteva secunde mai târziu, reapăru, 
înarmată cu diverse proiectile pe care se năpusti să le arunce cu 
răutate spre capul lui Fabian. 

— Ai grijă! ţipă Tanya, ţâşnind în faţă pentru a-l împinge pe Fabian 
într-un loc ferit. 

O seamă de obiecte zburară prin aer, ratându-i la limită şi aterizând 
pe pământ. Pietricele, ghinde, conuri de pin, ghemotoace de gunoi, o 
broşă grea din argint, cioburi şi dopuri de sticlă erau acum împrăştiate 
în jurul lor. 

— Ce s-a întâmplat acolo? spuse Fabian, trăgându-şi răsuflarea, în 
timp ce Tanya îl trăgea din raza de acţiune a proiectilelor. 

— O coţofană, răspunse ea. Ne-am apropiat prea mult. Probabil că a 


răsturnat ce era prin cuib când şi-a luat zborul. Se uitară din nou la 
cuib în timp ce se grăbeau să plece. Zâna o privea cu răceală. Ciripitul 
ei aprig încetase, dar continua să scoată sunete puternice. Tanya nu 
avea nevoie să înţeleagă ce spunea, pentru a şti că transmitea un 
avertisment către zânele din apropiere, aflate în copacii vecini, dându- 
le de ştire de prezenţa lor. Era acum lipsită de apărare — şi demascată. 
Haide, bombăni ea. Continuă să mergi. 

Merseră înainte şi se îndepărtară. Deasupra lor, Tanya detecta 
şoaptele şi strigătele furioase din copaci, în timp ce vestea prezenţei ei 
se răspândea prin pădure. Se strădui să fie calmă, dar neliniştea 
interioară punea stăpânire pe ea. 

— Ascultă, spuse Fabian, oprindu-se brusc. Ai auzit? 

— Voci? şopti Tanya. 

Fabian se încruntă şi clătină din cap. 

— Un câine. Un lătrat vag se auzea din depărtare. Pe aici! 

Tanya se chinui să ţină pasul cu el; sandalele pe care le purta erau 
total nepotrivite pentru a alerga prin inima pădurii. Deja se alesese cu 
numeroase tăieturi la picioare. Hainele şi părul i se încurcau în 
ramuri. Zânele din copaci glumeau pe seama ei. 

— A luat-o pe acolo! 

— Ba nu, pe acolo! 

— L-am văzut venind pe aici! 

Tanya nu se uita înapoi. Ştia că toate minţeau. Nu îndrăznea să-l 
scape din ochi pe Fabian. 

— E ceva în faţă, strigă el. 

Tanya îl văzu oprindu-se şi, rămânând nemişcat, mări pasul până 
când îl ajunse din urmă. Un grilaj urât din metal se întrezărea printre 
copaci. Merseră spre el fără a rosti vreun cuvânt şi ajunseră într-o 
poieniţă. Grilajul forma un cerc, cu un diametru de aproximativ patru 
metri. Împrejmuia o gaură uriaşă în pământ, cam de vreo trei metri. 
Un copăcel creştea lângă el, aplecat spre interior. Jumătate dintre 
rădăcini îi ieşeau în exterior şi părea instabil, ca şi cum o rafală 
puternică de vânt putea să-l doboare, prăvălindu-l în caverna de 
dedesubt. Fixat de grilaj, se afla un semn uzat din lemn, pe care scria 
PERICOL! NU INTRAŢI! 

Găsiseră una dintre catacombe. 

Fabian se apucă să înconjoare grilajul, mintea lui de om de ştiinţă 
încercând automat să estimeze cât de adânc cobora tunelul în pământ. 
După ce făcuse o tură completă, se aplecă şi luă o pietricică, apoi o 
aruncă peste grilaj. Amândoi ascultară în timp ce aceasta cădea 
silențios. Niciunul din ei nu auzi când ajunse la fund. Fabian scoase un 
fluierat slab şi apoi o expresie ciudată i se ivi pe faţă. 

— Ce? spuse Tanya. Inima i se opri pentru o clipă în timp ce îi 
urmărea privirea. Grijile ei legate de zâne fură date uitării 


instantaneu. 

Unul dintre pilonii din metal lipsea, lăsând o gaură în grilaj 
îndeajuns de mare pentru ca o persoană mică de statură să se poată 
strecura. Îndeajuns de mare însă şi pentru ca un câine să poată trece 
prin ea. 

— Nu! vocea Tanyei răsună sugrumată. 

Deodată, genunchii îi cedară şi se prăbuşi la pământ, deznădăjduită. 
Fabian înlemni, privirea fiindu-i aţintită asupra găurii din grilaj. 

— Nu ar fi putut trece pe acolo... nu-i aşa? 

— Ar fi putut. Dacă urmărea iepurele, ar fi putut... 

— Oberon! strigă Fabian. 

Pădurea rămase tăcută. 

— Hai să mai căutăm. 

Tanya clătină din cap, lacrimi de tristeţe curgându-i pe obraji. Nici 
măcar nu-i păsa ce ar putea crede Fabian. 

— Nu pot. Dacă e acolo jos, lovit? Nu pot să-l părăsesc. 

În adâncul inimii ştia că, dacă Oberon căzuse în gaură, nu ar fi avut 
cum să supravieţuiască, dar nu putea suporta să părăsească locul. 

Fabian studia gaura din grilaj, muşcându-şi buza. 

— Nu e acolo jos. 

Tanya privi în sus printre lacrimi suspinând zgomotos. 

— O spui doar aşa. 

— Nu, nu-i adevărat. Îngenunche lângă ea. Gândeşte-te. E un câine 
mare. Gaura e îndeajuns de largă pentru ca el să poată trece, dar doar 
atât. Dacă totuşi a venit pe aici, ar fi încetinit pentru a se putea 
strecura şi ar fi văzut groapa la timp. Câinii sunt animale inteligente, 
mai ales dobermanii. Şi frunzele, şi crengile din jurul gropii nu sunt 
rupte. Dacă ar fi căzut acolo, ar fi fost urme de gheare. 

Îi zâmbi încurajator. 

Tanya îi oferi un zâmbet palid în schimb, simțind o rază de 
speranţă. Se ridică greoi în picioare şi îşi şterse faţa, mânjindu-şi 
obrazul. 

— Atunci haide, spuse ea. 


Mergeau de încă douăzeci de minute când Tanya sesiză ceva. 

— Ascultă. 

Fabian se opri şi îşi întoarse într-o parte capul. 

— Nu aud nimic. 

— Exact. Împuşcăturile s-au oprit. Warwick trebuie să se fi întors la 
conac. 

— Bun, spuse Fabian, părând uşurat. Asta înseamnă că putem să 
tipăm cât ne ţin puterile. Oberon! 

Ţipară până când răguşiră, iar gâturile li se umflară dureros, dar tot 
niciun semn de câinele dispărut. Speranţa pe care o simţise Tanya mai 


devreme scădea tot mai mult în intensitate. Era sigură că l-ar fi găsit 
până atunci. Tot ce voia să facă era să-l găsească şi să plece — cu cât 
rămânea mai mult în pădure, cu atât creşteau şansele ca zânele să 
atace din nou. Apoi un alt gând alarmant îi trecu prin minte. 

— Fabian? Ştii cum să ne întoarcem de aici? 

— Speram ca tu să-ţi aminteşti. 

Se uitară unul la altul în tăcere. 

— Bineînţeles că nu ştiu cum să ne întoarcem de aici, spuse ea într- 
un final. Nu am mai fost niciodată pe aici. 

— Nici eu, spuse Fabian. 

— Deci ne-am rătăcit, zise Tanya, simțindu-se din nou slăbită, 
dându-şi brusc seama de situaţie. 

Se vedea rătăcind prin pădure toată ziua, apoi fiind în continuare 
prinsă în capcană la lăsarea nopţii şi dintr-odată se bucură că nu e 
singură. 

— Vom urmări pârâul, spuse Fabian. Pârâul ne va conduce afară din 
pădure în cele din urmă. 

— În cele din urmă? Îţi dai seama cât de mare e pădurea asta? Eu nu 
mai ţin minte când am văzut ultima oară pârâul, asta a fost cu secole 
în urmă! 

— Ai vreo sugestie mai bună? spuse Fabian ţâfnos. 

Tanya se încruntă şi clătină din cap. 

O porniră în căutarea pârâului, ghemuindu-se pe sub ramuri joase şi 
ascultând cu atenţie după vreun sunet de apă curgătoare. În timp ce 
minutele se scurgeau, chiar şi Fabian începu să pară îngrijorat, pe 
măsură ce adevărul devenea tot mai evident. Se rătăciseră complet, 
total şi fără speranţă. 

— E imposibil, spuse Tanya, aşezându-se pe un ciot de copac, 
pentru a-şi cerceta o bătătură umflată de la picior. N-o să mai ieşim de 
aici. În timp ce vorbea, văzu, spre consternarea ei, cum un morman de 
pământ cu tot cu iarbă se plimba de colo-colo, repoziționându-se 
lângă un copac căzut. Câteva momente mai târziu, o grămadă de 
ierburi şi un smoc de flori sălbatice goniră prin faţa ei pentru a 
schimba locurile. Îşi înăbuşi un suspin disperat. Zânele îi rătăceau 
intenţionat, încercând să-i păcălească şi, astfel, să-i atragă din ce în ce 
mai adânc în pădure. Probabil, făcuseră asta de la început. 

— Ne-am rătăcit, spuse ea cu o voce pierită. Nu vom mai găsi 
drumul înapoi! 

— Îl vom găsi, spuse Fabian. Doar că s-ar putea să dureze mai mult 
decât ne-am aşteptat. 

— Nu înţelegi, spuse Tanya. Se chinui să nu ridice tonul, dar nu 
reuşi. Cât ai zice peşte, va porni după noi o patrulă de căutare. Atunci 
vom fi într-un bucluc şi mai mare. 

Fabian oftă şi se uită la ceas. 


— Încă avem destul timp până se întunecă. Hai să ne continuăm 
drumul. 

Tanya se ridică în picioare cu greutate şi porni după el fără vlagă. În 
timp ce făcea asta, observă o scânteiere argintie. 

— Stai. 

Fabian se opri, părând uşor iritat. 

Ea arătă cu degetul. 

— Cred că e altă catacombă. 

Grilajul de metal deveni mai vizibil în timp ce se apropiau. Groapa 
aceasta era considerabil mai mică decât prima şi nu părea nici pe 
departe la fel de amenințătoare. Tanya constată uşurată că grilajul era 
peste tot intact. Nu erau găuri prin care ar fi putut trece un câine sau 
altceva. 

— Câte din astea sunt, mai exact? se întrebă Tanya cu voce tare. 

— Şapte. Fabian îşi lungi gâtul pentru a privi înăuntrul cavernei. Aş 
da orice să ştiu cât de adâncă e asta... 

Tanya se strâmbă. 

— Eu nu. Doar gândeşte-te la toată... 

— Şşşt, spuse Fabian, ducând degetul la buze. E cineva acolo. Uite — 
în poiană. 

O fată în rochie verde, cu păr lung şi întunecat, venea încet spre ei, 
aplecându-se din când în când ca să culeagă o floare sălbatică pentru 
buchetul pe care îl ţinea în braţe. Preţ de o clipă, Tanya crezu că fata 
nu observase că nu mai era singură, dar apoi aceasta o privi direct, 
zâmbind în timp ce se apropia. Sentimentul iniţial de uşurare al 
Tanyei la vederea unei alte fiinţe umane nu dură mult, fiind înlocuit 
de suspiciune. Îşi amintea de pasajul despre farmece din cartea bunicii 
sale. O cercetă atent pe fată, căutând orice indiciu că ar putea fi doar 
o deghizare zânească, dar nu avea nimic care să sugereze ceva ieşit 
din comun. 

— De ce crezi că e aici singură? şopti Tanya, încercând să nu-şi 
mişte buzele în caz că fata ar fi putut observa că vorbeau despre ea. 

Fabian nu răspunse imediat: 

— Nu ştiu. Arată ca şi cum ar fi o ţigancă — ar putea fi vreo rudă a 
bătrânei ţigănci. Locuieşte în această pădure. 

— Morag Nebuna? 

— Exact. Cea care ţi-a dat busola. Care, apropo, m-am uitat într-o 
carte despre antichități a lui Warwick: e inutilă. 

Tanya privi înainte spre fată. 

— Să o întrebăm dacă l-a văzut pe Oberon? 

Fabian încuviinţă din cap. 

— Chiar dacă nu, ar putea fi în stare să ne ajute să găsim drumul 
înapoi. Pare să-i fie familiare împrejurimile. 

Se îndepărtă de grilaj şi se îndreptă spre fată, cu Tanya în mergând 


în spatele lui. 

Fata îi observă şi zâmbi din nou. Părea să aibă vreo treisprezece- 
paisprezece ani, cu pielea catifelată şi ochii cu gene dese şi întunecate. 

— V-aţi rătăcit? întrebă ea cu blândeţe. 

— Ne căutăm câinele, spuse Fabian. 

Vocea îi tremura şi suna neobişnuit de stângace. 

— A fugit şi nu îl putem găsi. Şi acum... da, ne-am pierdut, 
recunoscu el într-un final. 

Fata încuviinţă din cap. 

— Am văzut un câine trecând pe aici. Vocea ei era calmă şi clară, 
sunând cumva mai matură decât părea să arate. 

— Când? spuse Tanya repede. 

— Nu demult, răspunse fata. Acum câteva minute. 

— Era teafăr? Nu părea rănit, nu-i aşa? 

Fata îşi aţinti ochii întunecaţi asupra Tanyei. 

— Nu, arăta în regulă. Veniţi cu mine, am să vă ajut să-l găsiţi. 
Cunosc locurile astea foarte bine. Odată ce vom găsi câinele, vă voi 
conduce până la marginea pădurii. 

Tanya îi aruncă o expresie de uşurare lui Fabian şi apoi porniră 
amândoi în urma fetei, care înainta repede, apărând şi dispărând 
printre copaci. O dată sau de două ori, Tanya crezu că vede feţe în 
scoarţa copacilor sau că ramurile se mişcă la fel ca nişte mâini, dar nu 
mai era în stare să distingă între mirajele zânelor şi propria paranoia. 
Observă că această zonă a pădurii era foarte liniştită şi copacii păreau 
mai mari şi mai bătrâni cumva, culorile erau mai bogate, iar 
mirosurile specifice mai puternice. Se apropiară de un copac imens, cu 
o gaură în trunchi destul de largă pentru a putea trece prin ea. 

— Mă întreb dacă ăsta e copacul, spuse Fabian. E destul de zdravăn. 

— Ce copac? 

— Ştii tu, copacul! spuse el schimonosindu-se. Cel de care, de obicei, 
spânzurau oameni. Trebuie să fie unul. Cum altfel crezi că şi-a primit 
pădurea numele? Haide, tu intri prima. 

— Nu vreau, protestă Tanya, dar mâna lui Fabian era între 
omoplaţii ei, împingând-o prin deschizătură. 

Înăuntru era întuneric şi mirosea a aer închis şi a umezeală şi putea 
auzi agitația creaturilor care locuiau acolo. În graba ei de a scăpa de 
acolo, îşi prinse piciorul într-o rădăcină şi ieşi înapoi la lumină 
împiedicându-se. 

O mână aspră o apucă de umăr. 

Tanya ţipă şi lovi cu picioarele cât de puternic putu. Un zgomot 
surd, oribil se auzi când talpa ei atinse ţinta, iar atacatorul scoase un 
geamăt încet. Fabian se poticni, ajungând la ea orbeşte, apoi se opri 
brusc. 

— Warwick, spuse el pe nerăsuflate. 


Tanya privi în sus spre faţa lui Warwick. Îşi freca tibia cu cealaltă 
mână. Cuminte, în spatele lui, se afla Oberon, cu o lesă improvizată 
dintr-o funie legată de zgardă. 

— A durut, îi spuse Warwick printre dinţi. Să nu mai faci asta. Se 
întoarse către Fabian, ochii scânteindu-i de mânie. Şi tu să-mi zici tată. 

Tanya se eliberă din strânsoarea lui şi se aruncă asupra lui Oberon. 
Câinele o linse drăgăstos, nefiind prea sigur ce era cu toată atenţia pe 
care o căpăta, dar bucurându-se oricum. Fabian se aplecă asupra lui şi 
îl bătu uşor cu palma, fiind uşurat să-l revadă. 

— Cum de l-ai găsit? întrebă Tanya. 

— Aţi încurcat-o amândoi, mârâi Warwick, ignorând întrebarea. 

Era clar că fierbea de supărare. 

Tanya simţi cum deodată îi intră frica-n oase. Nu îl mai văzuse atât 
de nervos. 

— De câte ori trebuie să-ţi spun băiete? Pădurea asta e periculoasă! 

—E vina mea, spuse Tanya, înainte ca Fabian să apuce să 
vorbească. Oberon a fugit şi eu am intrat în panică. L-am... l-am rugat 
pe Fabian să vină cu mine. 

Warwick o privi atent şi cu răceală. 

— Ar fi trebuit să mă aştepţi. Pădurea nu e locul ideal când nu o 
cunoşti. 

— Îmi pare rău, răspunse ea, plecând capul, ceea ce păru să-l 
împace un pic. 

— Noroc că ai purtat asta, spuse el, arătând spre tricoul ei roşu. Îi 
aruncă lui Fabian o privire usturătoare. Dacă ai fi purtat verde ca 
idiotul ăsta, nu mi-ar fi fost la fel de uşor să vă văd — deşi făceaţi atâta 
zgomot că aţi fi trezit şi morţii. 

— Ah, mormăi Tanya. Pentru o secundă crezuse că Warwick 
cunoştea adevăratul motiv pentru care ea alesese roşu - nu că o 
ajutase prea mult până la urmă. Fabian se uită în jos, la hainele lui de 
camuflaj, simțindu-se stânjenit. 

— Ar fi bine să ne întoarcem, spuse Warwick, deşi tonul lui era pe 
alocuri mai puţin iritat. 

Porni sprinten înapoi. 

Tanya şi Fabian schimbară priviri în spatele lui. Fabian părea destul 
de posomorât, iar Tanyei, deşi era fericită că o însoţise, îi părea rău că 
îi cauzase probleme. 

— Stai un pic, spuse Fabian dintr-odată. Se întoarse să se uite în 
direcţia din care tocmai veniseră. Unde s-a dus fata aia? 

Warwick se răsuci. 

— Care fată? 

— Era o fată, spuse Tanya. L-a văzut pe Oberon acum câteva minute 
- se oferise să ne ajute să-l găsim. 

— Nu putea să-l fi văzut, spuse Warwick. E cu mine de aproape o 


oră. Se uită atent la copaci. Unde e? 

— Nu ştiu, răspunse Tanya. Probabil, nu şi-a dat seama că neam 
oprit şi a continuat să meargă. 

— Cum arăta? 

— Era frumoasă, spuse Fabian, cu o privire pierdută. Foarte 
frumoasă! 

Warwick nu mai spuse nimic. În schimb, se întoarse şi continuă să 
meargă cu paşi apăsaţi prin pădure. Tanya şi Fabian îl urmară supuşi, 
în tăcere. Tanya văzu cum o zână micuță, ca aceea pe care o 
îngropase, se aşeză uşor pe spatele lui Warwick şi culese o pană ca un 
puf care i se prinsese în păr, apoi zbură din nou sus în copaci pentru a- 
şi face cuibul. Tanya stătea aproape de el, simțindu-se ceva mai în 
siguranță, dar antipatia ei faţă de Warwick îi provoca o stare de 
confuzie şi de iritare. 

Drumul înapoi până la Conacul Elvesden era lung şi obositor, dar 
din fericire zânele nu o mai deranjau. Pentru a doua oară în tot atâtea 
zile, Tanya era bucuroasă că vede casa bunicii. 

Imediat după ce Warwick închise poarta grădinii în urma lor, Tanya 
dezlegă funia de la zgarda lui Oberon şi apoi toţi patru îşi croiră drum 
spre casă prin iarba netunsă. 

— Presupun că va trebui să-i spui bunicii despre asta, mormăi 
Tanya în timp ce îşi târşâiau picioarele spre bucătărie. 

Mirosul familiar era în mod ciudat reconfortant. 

Warwick se întoarse spre ea cu o expresie sumbră. 

— În condiţii normale aş face-o. Dar, din câte am înţeles, ai intrat în 
pădure ca să îţi cauţi câinele, nu din nesupunere, aşa că această 
chestiune poate rămâne între noi. 

Tanya făcu ochi mari, uimită. Fabian părea la fel de uluit. 

— Cu o condiţie. Warwick îi scrută cu privirea pe amândoi. Îmi 
promiteţi acum amândoi că nu veţi mai pune niciodată piciorul în 
acea pădure. 

Amândoi promiseră pe loc. Niciunul nu voia să repete experienţa. 
Aparent satisfăcut, Warwick dădu mai tare volumul unui mic radio 
portabil de pe pervaz. 


Alte ştiri acum. Ne-au parvenit veşti în legătură cu presupusa răpire a unui copil din 
salonul unei maternităţi din Essex. Verificările CCTV s-au dovedit până acum fără 
rezultat, existând dovezi că, înainte de incident, camerele de luat vederi ar fi fost scoase 
din funcţiune. S-a confirmat că micuțul în cauză - un băiat născut, se pare, săptămâna 
trecută — fusese abandonat lângă spital imediat după naştere şi era îngrijit de personalul 
de acolo. Poliţia o roagă pe mamă să-şi facă apariţia şi, de asemenea, a făcut publică 
descrierea unei adolescente care s-a comportat suspect în recepţia maternității înainte 
de incident. Acum ea este căutată pentru interogatoriu. Un martor ocular a descris-o pe 
fată ca... 


Warwick închise radioul şi îşi mângâie bărbia nerasă. 

— Urăsc ştirile, spuse el cu o voce domoală, apoi se întoarse şi 
plecă, lăsându-i singuri pe Tanya şi pe Fabian. 

— Ah, nu, exclamă Fabian exasperat. Îşi lungi gâtul pentru a-şi privi 
mânecile. Cel mai bun tricou al meu. E rupt! Uită-te la el. Oftă 
deznădăjduit, apoi se uită la ea cu speranţă. Te pricepi la cusut? 

— Deloc, răspunse ea. 

— Am să-l las mai încolo pe aici, spuse el gânditor. Poate Florence îl 
va cârpi. 

— Mulţumesc că ai venit cu mine, spuse ea, după ce paşii lui 
Warwick nu se mai auziră. 

Fabian ridică din umeri. 


— Parţial a fost şi din vina mea. Dacă nu aş fi speriat iepurele, 
poate nu s-ar fi întâmplat. 

— Dar, oricum, ai venit. Cu toate că ştiai că vom avea probleme 
dacă vom fi prinşi. 

Se cutremură amintindu-şi de misterioasele gropi negre din pământ 
şi cât de uşor se rătăciseră. 

— Nu puteam să te las să umbli singură, spuse Fabian, ochii lui 
întunecându-se. Au dispărut oameni pe acolo. 

— Ştiu. Am citit despre un caz, o fată cu un nume neobişnuit. Nu- 
ştiu-cum Bloom. 

— Morwenna. 

— Exact, spuse Tanya. Morwenna Bloom. Am citit despre ea într-o 
tăietură de ziar care a căzut din una dintre cărţile din bibliotecă. 

— Ce scria? întrebă Fabian interesat dintr-odată. 

— Scria doar că a dispărut în pădure şi oamenii au crezut că a 
alunecat şi căzut într-una dintre catacombe, spuse Tanya. Sigur ştii 
povestea? Îi ştii numele. 

— Voiam doar să fiu sigur că e una şi aceeaşi persoană. Foarte mulţi 
oameni au fost daţi dispăruţi şi e greu să mi-i amintesc pe toţi. Fabian 
îşi scoase ochelarii şi îi şterse de tricoul soios. A fost cea mai tânără 
persoană care a dispărut în pădure. Din cauza ei, au fost puse grilajele. 
Se opri şi îşi puse la loc ochelarii. Bănuiesc că ştii că era cea mai bună 
prietenă a lui Florence? 

— Ce? spuse Tanya. Dar i-am arătat tăietura din ziar — nu a spus 
nimic că ar fi fost cele mai bune prietene. Îşi aminti privirea ciudată 
de pe faţa bunicii — acum avea sens. A spus că erau prietene, dar se 
îndepărtaseră. Eşti sigur că erau cele mai bune prietene? 

— Foarte, spuse Fabian. Am auzit-o vorbind cu Warwick cel puţin o 
dată, dar de fiecare dată când intram eu în cameră se opreau. 
Probabil, îi aducea aminte de prea multe. Probabil e traumatizată... 
poate o doare prea mult ca să vorbească despre asta. 

Tanya rămase tăcută, simțindu-se vinovată. 

— Câţi oameni au dispărut în pădure atunci? întrebă ea într-un 
sfârşit, nefiind capabilă să-şi ţină în frâu propria curiozitate. 

— O mulţime, spuse Fabian. Evident, nu la fel de mulţi de când au 
fost puse grilajele, dar tot au fost câţiva. În general, braconieri din 
Tickey End sau oameni aflaţi în trecere pe acolo. Sunt probabil mulţi 
alţii care nu au fost luaţi în calcul. Drumeţi, ţigani şi alţii de genul 
ăsta. Prea multe pisici şi câini ca să-i putem număra. 

— Şi gropile nu sunt cu adevărat catacombe. Fabian se duse până la 
chiuvetă pentru a se spăla pe mâini. O „catacombă“ e, prin definiţie, o 
veche cameră mortuară. Gropile sunt de fapt numite „gropi daneze“. 
Sunt destul de multe, împrăştiate în toată ţara, în special în sudul 
Angliei. De-a lungul anilor, oamenii au început să le spună catacombe 


pentru că au dispărut atât de mulţi oameni acolo. 

— E oribil, zise ea. 

I se alătură lui Fabian lângă chiuvetă şi îşi surprinse reflexia într-o 
mică oglindă înclinată de pe pervaz. Faţa-i era brăzdată de lacrimi şi 
murdară, iar păru-i atârna încâlcit. 

— Ascultă, spuse Fabian cu o voce joasă. E ceva ce vreau să-ţi arăt, 
dar trebuie să-mi promiţi că nu-i vei spune nimic lui Warwick sau lui 
Florence. 

— Să spun despre ce? 

— Am găsit ceva la etajul al doilea. Nu ştiam sigur dacă pot să am 
încredere în tine până azi. 

— Ce-ai găsit? întrebă Tanya. 

Fabian clătină din cap. 

— Promite-mi mai întâi. 

— Bine, îţi promit, spuse Tanya iritată. Abia dacă vorbesc cu 
vreunul din ei, oricum. 

Fabian inspectă holul. 

— Hai să mergem acum acolo sus — se pare că Warwick a ieşit din 
nou din casă. 

— Fabian, începu Tanya. După toate prin care am trecut astăzi, poţi 
măcar să-mi spui mai întâi ce e, ca să decid dacă merită efortul? Sunt 
obosită, plictisită şi nu am de gând să mă arunc într-o misiune 
nebunească înainte de a fi făcut un dus şi de a mă fi schimbat. 

Ochii albaştri ai lui Fabian se rotiră poznaşi. 

— Merită efortul, îţi promit. 

— Lasă-mă zece minute, spuse ea, oftând. Ne vedem acolo sus. 


Etajul al doilea era mai prăfuit decât restul casei, din cauză că, de 
obicei, Amos şi Warwick erau singurii oameni care se aventurau acolo. 
Plasat sus, pe un perete de la capătul scărilor, se afla capul unui cerb 
maiestuos. Aceasta era doar a doua oară când Tanya îl vedea, dar în 
ambele dăţi, uitându-se în ochii lui trişti, căprui, îi venise să plângă. 
Îşi coborî privirea, concentrându-se asupra covorului ros până când 
ajunse la capătul scărilor. Fabian aştepta într-un alcov mic şi 
întunecat, în care un scaun era aşezat în fața unei tapiserii învechite. 

— Aici e. 

Tanya examină tapiseria veche şi murdară care acoperea peretele 
din podea până în tavan. În afară de mărime, era banală, şi fiind atât 
de decolorată şi prăfuită, era imposibil de distins din ce era de fapt. 

— Uau, spuse Tanya, vocea ei fiind plină de sarcasm. 

Fabian îşi încreţi buzele. 

— Nu tapiseria, netoato! Ce e în spate. 

Tanya îi aruncă o privire şi trase tapiseria spre ea. O uşă din stejar 
masiv se afla în spatele ei, în perete. 


— Când ai găsit asta? 

— Ieri. Nu pot să cred că înainte nu am ştiut că era aici. 

— Ei bine, nimeni nu urcă aici cu adevărat, spuse Tanya. Chiar când 
obişnuiam să căutăm prin casă după pasaje secrete, nu verificam 
niciodată la al doilea etaj. Ne era întotdeauna prea frică să trecem pe 
aici. Unde duce? 

— Asta suntem pe punctul de a afla, spuse Fabian. 

— Ah, înțeleg. Erai prea speriat ca să investighezi de unul singur. 

— De fapt nu, spuse Fabian calm. Uşa e încuiată. 

— Şi cum propui să trecem de ea? 

— Cu asta. Din buzunar, Fabian scoase o cheie cu aspect vechi. E un 
şperaclu. Va deschide orice uşă din casă. 

— Ştiu ce e un şperaclu, izbucni Tanya. Dar ce faci tu cu el? 

— L-am împrumutat. De la Warwick. 

— Vrei să spui că l-ai furat. Nu te-ar fi lăsat să-l foloseşti. 

— Nu contează. Hai să profităm cât mai mult de el până îşi dă 
seama că lipseşte. 

Inseră cheia în uşă. Aceasta scoase un păcănit uşor când o răsuci. 

— Vezi? şopti el triumfător. S-a potrivit perfect. Hai. 

În timp ce Fabian împingea uşa, o adiere de aer închis şi umed se 
pogoriî asupra lor. Păşi pe coridorul întunecat, făcându-i semn Tanyei 
să-l urmeze. 

— Ce este? întrebă ea, înaintând. O cameră? 

Fabian îşi duse un deget la buze în timp ce Tanya se afunda pe 
coridor într-o beznă totală. Se opri să aştepte stingheră cât timp el 
aranjă cu grijă tapiseria în poziţia ei corectă şi apoi închise uşa încet 
în urma lor. 

— Acum nu mai putem vedea nimic! şuieră ea. 

— Aşteaptă, spuse Fabian şi putu să-l audă scotocindu-se prin 
buzunare în întuneric. Se auzi un clic slab şi se făcu lumină. Fabian 
rânjea, ţinând în mână o mică, dar evident puternică lanternă de 
buzunar. 

— Ştiam eu că ne va fi de folos într-o zi. 

În timp ce ochii ei se obișnuiau cu semiîntunericul, Tanya putu 
vedea că nu se aflau într-o cameră, ci într-un pasaj strâmt. La dreapta, 
era un rând de trepte care duceau în sus. Fabian lumină pereţii cu 
lanterna. 

— E umed aici. 

— Şi aerul e greu, spuse Tanya, strâmbând din nas. Mă întreb 
pentru ce a fost folosit pasajul... poate e unul dintre acele pasaje 
secrete. 

— Ar fi fost mult mai bine ascuns dacă ar fi fost menit să fie secret, 
spuse Fabian cu superioritate. Cred că e vechea scară de serviciu. 

— Dar credeam că a fost blocată, spuse Tanya. 


— Este. Sau cel puţin vechea intrare principală din bucătărie e 
blocată. Florence a pus să fie închisă acum câţiva ani pentru a preveni, 
în parte, pierderile de căldură de peste iarnă. 

— Credeam că totuşi întreaga casă a scării a fost închisă, spuse 
Tanya. Nu mi-am dat seama că a fost doar parţial zidită. 

— Nici eu. 

— Încotro să mergem? 

Fabian îndreptă lanterna spre un şir de trepte. 

— Deja suntem la ultimul etaj, aşa că scările nu pot să ducă decât la 
mansardă. Cred că ar trebui să mergem pe aici. 

Îndreptă lanterna în stânga, luminând pereţii unui coridor. Un strat 
întins de mucegai se formase din cauza umidității de-a lungul anilor. 
O scânteiere luminoasă îi ajunse Tanyei în ochi. 

— Ce a fost asta? 

— Lumina lanternei s-a reflectat dintr-o fereastră, spuse Fabian. 

— Fereastră? 

— Uită-te atent şi vei vedea că iedera a crescut peste ea — de aceea 
nu pătrunde lumina. 

Avea dreptate. În timp ce Tanya se uita spre fereastra acoperită de 
un strat gros de murdărie, putu vedea adunătura de frunze încâlcite 
care creşteau sălbatic peste geamul exterior, practic blocând complet 
lumina zilei. 

Fabian mai făcu un pas către coridor. 

— Ai grijă. Pasajul acesta e foarte vechi. S-ar putea să fie periculos. 

Avansară încet prin întuneric, nesiguri, podeaua din lemn scârţâind 
sub greutatea lor. Ceva mişuna prin lemnărie şi Tanya se întreba dacă 
erau şoareci sau zâne, încercând să îşi dea seama ce ar fi mai rău. 

După câţiva paşi, Fabian se opri. 

— E o uşă în stânga mea. O zdruncină. E încuiată. 

— Încearcă cu şperaclul, sugeră Tanya. 

Fabian se aplecă şi lumină gaura cheii cu mica lanternă. 

— Cred că e o cheie în încuietoare pe partea cealaltă. 

— Atunci foloseşte şperaclul ca să o împingi afară. 

— Nu va merge, spuse Fabian. Pentru că s-ar putea să avem nevoie 
de cheia care e pe partea cealaltă. Nu toate uşile au încuietorile 
originale. 

— Vino odată, spuse Tanya. Hai să vedem dacă mai sunt uşi mai 
încolo. 

— Stai. 

Fabian îi înmână lanterna şi începu să scotocească prin buzunare 
din nou. 

— Ce faci? întrebă Tanya, privind cum scoate o hârtie împăturită şi 
un mic sul de sârmă. 

— Cea mai veche şmecherie, bombăni Fabian, despăturind hârtia. 


Pe măsură ce Tanya privea mai atent, devenea evident că bucata de 
hârtie fusese împăturită şi despăturită de multe ori. 

Era moale şi cutele erau pronunţate. 

— Pentru ce e aia? întrebă din nou, dar Fabian nu răspunse. Era 
acum ocupat cu desfăşurarea sârmei şi răsucirea ei într-un instrument 
subţire de aproximativ zece centimetri. 

— Aşa ar trebui să meargă. 

Puse hârtia pe jos, în dreptul uşii, apoi o introduse încet pe sub ea, 
lăsând cam doi centimetri vizibili. Cu grijă, luă sârma şi o introduse 
foarte încet în gaura cheii. După ce o mişcă pentru câteva secunde, se 
auzi o pocnitură surdă, iar apoi Fabian trase de hârtie până când 
reapăru sub uşă — având cheia aşezată frumos în mijlocul ei. 

— Genial! spuse Tanya, holbându-se surprinsă la cheie. 

— Nu chiar, spuse Fabian, cu un rânjet modest. Am citit asta într-un 
vechi roman poliţist. E de bun-simt. 

Tanya privi atent bucata de hârtie bine împăturită. 

— Cu siguranţă, ai mai făcut asta. 

Fabian ridică cheia şi hârtia, pe care o împături din nou şi o puse cu 
grijă înapoi în buzunar. 

— O dată sau de două ori. Cu toate că, dacă nu pică cum trebuie, 
cheia poate să alunece de pe bucata de hârtie. Am fost norocoşi de 
data asta. Potrivi cheia în încuietoare şi o răsuci. Uşa se deschise şi 
amândoi păşiră într-o cameră mică şi întunecată. 

La fel ca în casa scărilor, lumina nu pătrundea pe fereastra complet 
năpădită pe dinafară de iederă. Un cufăr din lemn gravat laborios era 
aşezat sub geam, acoperit cu o pătură gri de praf. Un dulap imens se 
afla într-un colţ, una dintre uşi era întredeschisă, ca şi cum cineva ar fi 
părăsit camera în grabă şi nu s-ar mai fi întors vreodată. În centru, era 
aşezat un leagăn superb, cu lenjerie de pat croşetată, care fusese dată 
la o parte cu repeziciune. Abandonat în pătuţ, era un ursuleţ zdrenţuit 
şi pe măsură ce Tanya se apropie şi îl ridică cu blândeţe, observă o 
spintecătură ascuţită prin care ieşea un cocoloş de căptuşeală 
murdară. 

— A fost o cameră de copil, spuse ea. 

Ceva forfoti înăuntrul căptuşelii ursuleţului. Cu un țipăt strident, 
Tanya îl aruncă înapoi în pătuţ. 

— Ce s-a întâmplat? întrebă Fabian. 

— Cred că s-au cuibărit nişte şoareci înăuntru. 

— Cam înfricoşătoare camera asta, după părerea mea, spuse Fabian, 
ridicând capacul cufărului. Un nor de praf se răspândi în aer, făcându- 
1 să strănute de trei ori succesiv. În cufăr se aflau un alt ursuleţ, mai 
multe păpuşi şi un vechi titirez. Mai era şi un omuleţ pe arcuri stricat, 
cu resortul plin de rugină. 

— Ai dreptate, spuse Tanya, simțind brusc un fior. E înfricoşătoare. 


— Nu ştiam de camera asta, spuse Fabian, îndreptându-se spre uşa 
principală. Oare pe unde suntem? 

Deschise uşa cu grijă şi exclamă: 

— Vino să vezi. 

Se apropie de uşă şi privi în direcţia luminii de la lanternă. 

Uşa era blocată de o placă de lemn masiv. 

— E partea din spate a comodei... a fost mutată în faţa uşii. Cineva 
a vrut să se asigure că această cameră nu va fi găsită niciodată. 

— Din cauza lucrului rău, rosti brusc o voce înăbuşită şi enervantă. 

Tanya rămase neclintită, aşteptând ca Fabian să aibă o reacţie. 

Nu auzise. Întorcându-se încet, se îndreptă spre pătuţ. Pleoapele îi 
zvâcneau pe măsură ce se apropia. După o serie de mişcări mărunte, o 
faţă mică şi ciupită de vărsat se ivi din căptuşeala ursuleţului. Pielea-i 
era prăfuită şi gri, iar Tanyei îi era imposibil să distingă dacă era o 
zână feminină sau masculină. Nu putea să-şi ia ochii de la dinţii din 
faţă ai creaturii, care ieşeau în afară ca la un şobolan. 

— Lucru rău, croncăni, uitându-se la ea cu reproş în privire. Lucru 
rău ce s-a întâmplat aici. Cu un ochi suspicios îndreptat ferm asupra 
Tanyei, creatura scotoci adânc în cuib şi scoase ceva. Mult timp în 
urmă. Mult, mult timp. 

Fierea i se urcă până în gât Tanyei când îşi dădu seama că ceea ce 
scosese din cuib era un şoarece pe jumătate mâncat. 

— Ce lucru rău? îi şopti, având grijă să nu-l lase pe Fabian să audă. 

— Nu spunem, mormăi cu răutate. 

Sunetul oaselor sfărâmându-se ajunse la urechile Tanyei în timp ce 
se îndepărta de cuib. Mirosul neplăcut şi metalic de sânge o urmări. 

— Hai să ieşim de aici, spuse ea, în timp ce creatura mesteca şi 
sugea. Camera asta îţi dă fiori. 

Fabian închise uşa încetişor şi amândoi se întoarseră spre scara de 
serviciu. Tanya ieşi fără ezitare, dar Fabian se opri, luminând de jur 
împrejur cu lanterna pentru ultima oară înainte de a părăsi încăperea. 

— Ce-i aia? 

— Fabian! Hai să mergem! sâsâi Tanya, dar Fabian trecu de pătuţ şi 
se uită atent la ceva din perete. 

— Ah, spuse el. E doar o veche broderie. 

— Ce scrie pe ea? 

— Nu pot să citesc prea bine la lumina asta, spuse Fabian, scoţându- 
şi ochelarii şi curăţându-i. 

Tanya veni până acolo, ignorând mormăitul din pătuţ şi privi 
chiorâş materialul textil din perete. Era alb, sau cel puţin aşa fusese 
odată, şi pe el erau brodaţi trandafiri roz-pal alături de cuvintele: 
Felicitări cu ocazia naşterii fiicei voastre, iar dedesubt o dată. 

— Asta e neobişnuit, spuse Fabian, îndată ce îşi pusese la loc 
ochelarii. Data naşterii e douăzeci şi nouă februarie, ceea ce înseamnă 


că acel copil a fost născut într-un an bisect. 

Tanya se încruntă. 

— Douăzeci şi nouă februarie e ziua de naştere a mamei mele. 

— Ah, spuse Fabian. Trebuie să fi fost camera de copil a mamei tale. 
Fabian chicoti imediat. Asta înseamnă că trebuie să-i cumperi o 
felicitare doar o dată la patru ani? 

— Nu, răspunse Tanya, clătinând din cap. Sărbătorim ziua ei de 
naştere pe întâi martie deşi mereu glumeşte că sunt mai bătrână decât 
ea. 

Se întoarseră în tăcere prin pasajul întunecat. Următoarea uşă pe 
care o încercară probabil avea o încuietoare mai nouă şi tehnica lui 
Fabian se dovedi a fi inutilă, având în vedere că nu se afla nicio cheie 
de partea cealaltă a uşii. Reuşiră totuşi să deschidă destule alte uşi, 
deşi majoritatea se dovediră a fi camere goale sau neavând nimic 
interesant. 

Când ajunseră în dreptul camerei lui Amos, televizorul trâmbiţa 
dincolo de uşă. Se strecurară pe lângă, încercând să facă abstracţie de 
bodogăneala şi strigătele stridente ale bătrânului. 

Jos, la primul etaj, rămăseseră puţine camere încă învăluite în 
mister, având în vedere că era etajul unde dormeau toţi, cu excepţia 
lui Amos. Ultima uşă la care ajunseră era plasată exact înaintea unui 
şir de trepte care ducea la parter şi era descuiată. Înăuntru, lumina 
care pătrundea prin ferestre îi orbea. Iedera fusese tunsă şi camera era 
bine îngrijită. Mobila era acoperită cu cearşafuri care o protejau de 
praf, cearşafuri pe care Fabian începu imediat să le dea la o parte. Un 
pat uriaş cu baldachin era aşezat în mijloc, înconjurat de piese de 
mobilier spectaculos sculptate. Un covor din blană era aşezat în faţa 
căminului şi un portret dublu al unui bărbat cu o privire aspră şi al 
unei tinere femei atârna deasupra poliţei şemineului. 

Tanya privi cu ochi mari. 

— A cui e camera asta? 

— Asta trebuie să fie camera Elvesdenilor, spuse Fabian. Am mai 
auzit-o pe Florence vorbind despre ea, dar nu mi s-a dat niciodată voie 
să o văd. Era dormitorul Lordului Elvesden şi a soţiei sale. Acesta e 
portretul lor. 

Tanya studie tabloul de deasupra şemineului şi inspiră brusc privind 
în ochii strămoşilor ei. Era prima oară când văzuse o imagine a lor. 

Edward şi Elizabeth Elvesden erau numele inscripţionate pe o tăbliță 
din bronz aflată pe ramă. Ochii severi ai bărbatului păreau să-i 
pătrundă în suflet, iar femeia părea să fi fost foarte stânjenită în 
prezenţa lui. Tanya observă cu surprindere brăţara de argint de la 
încheietura mâinii femeii; aceeaşi pe care o purta ea acum, două 
secole mai târziu. Îşi coborî privirea spre ea, strălucind în lumina 
soarelui. O lustruise până când îi redase luciul. Era cuprinsă de 


nelinişte pentru că purta bijuteria, care deşi era frumoasă, aparținuse 
cuiva care murise de mult. 

— Cum de a fost păstrată aşa? întrebă Tanya. Cu toată mobila 
originală şi tot restul? 

— Nu ştiu... probabil pentru că au fost primii proprietari ai casei. 
Elvesden era unul dintre cei mai bogaţi oameni din ţară — această casă 
a fost construită chiar după indicaţiile lui. Acum câţiva ani, Florence 
mai scotea nişte bani din vizite contra cost ale conacului - e 
monument istoric, să ştii. Asta trebuie să fi fost una dintre cele mai 
importante camere din casă. 

Tanya se uită atent la portret. 

— Erau un cuplu ciudat. 

— Fără îndoială, spuse Fabian. 

— Mă întreb cum erau ei ca oameni. Mă întreb dacă erau fericiţi 
aici. 

— Mă îndoiesc. 

Tanya îl privi curioasă. 

— Ce te face să spui asta? 

— Ei bine, trebuie să fi auzit, spuse Fabian. Nu erau căsătoriţi de 
multă vreme când s-a întâmplat. 

— Ce şi când s-a întâmplat? 

— Credeam că ştii, spuse Fabian. Despre Lady Elvesden? 

— Tot ce ştiu e că trăia aici când a fost construită casa şi că ea şi 
soţul ei au avut un fiu, spuse Tanya. De ce? Ce altceva s-a întâmplat? 

— A murit într-o casă de nebuni din Londra la doar douăzeci şi trei 
de ani. 

— Ce... ce a făcut-o să înnebunească? întrebă Tanya, incapabilă să- 
şi ia ochii de la tânăra chinuită din portret. 

— Unii susţin că nu ar fi fost nebună, spuse Fabian. Ţinea jurnale — 
le rupea în bucăţi şi aparent le ascundea prin casă. Şi făcea asta cu 
destulă iscusinţă. Au găsit o parte cusută într-o rochie a ei. O alta 
ascunsă sub o scândură din podea. Dar multe dintre bucăţi nu au fost 
niciodată descoperite. Se crede că ar fi fost găsite şi distruse de soțul 
ei. 

— De ce le-a distrus? întrebă Tanya. Ce scria în ele? 

Fabian ridică din umeri. 

— Florence nu vrea să dezvăluie nimănui cu exactitate ce era în 
jurnale — deşi datorită unei scăpări se cam ştie despre ce e vorba. De 
fapt, jurnalele au reprezentat mare parte din motivul pentru care nu 
mai acceptă vizite turistice ale casei. Mai ţii minte acum câţiva ani, 
când au fost dărâmate vechile grajduri din curte? Ei bine, pe la 
jumătatea operaţiunii, unul dintre angajaţi a găsit o parte din jurnal în 
zidăria veche. A fost imediat dat afară cu instrucţiuni stricte să nu 
spună nimănui orice ar fi citit, deşi, dacă mă întrebi pe mine, eu cred 


că Florence l-a plătit ca să-şi ţină gura. Bineînţeles, s-a aflat până la 
urmă. 

— Ce scria acolo? 

— Să zicem că nu a dat bine. Elizabeth vizitase o înţeleaptă din 
partea locului sau o tămăduitoare, cum erau cunoscute pe atunci, 
pentru a învăţa despre ierburi, leacuri şi alte lucruri de genul ăsta. Se 
pare că avea şi ea darul vindecării şi dorea să şi-l dezvolte — ceea ce 
era privit cu ochi răi de majoritatea oamenilor din oraş. Apăreau 
mereu discuţii despre vrăjitorie ori de câte ori înţeleapta era 
menţionată. Pe vremea aia, superstiţiile încă erau răspândite. Încă se 
mai vânau vrăjitoare şi aveau loc persecuții, cu toate că perioada celor 
mai aprige vânători trecuse până atunci. Lordul Elvesden ştia că era 
doar o chestiune de timp înainte ca dezastrul să lovească şi avea 
dreptate. I-a interzis lui Elizabeth să mai aibă vreo legătură cu 
înțeleapta, fiindu-i teamă că avea să fie suspectată şi ea şi să fie 
spânzurată ca vrăjitoare. Dar Elizabeth continua să facă ce dorea. Nu 
avea prea multă simpatie pentru reguli şi nu părea să-i fi păsat 
vreodată ce credeau ceilalţi. A fost întotdeauna privită ca o excentrică 
şi asta nu o prea ajuta. 

— Până la urmă, aşa cum a anticipat Elvesden, ceva s-a întâmplat, 
iar amândouă femeile au fost privite cu suspiciune. Tămăduitoarea era 
totodată şi moaşă, iar la un moment dat un copil pe care-l moşise a 
murit la scurt timp după naştere. Moartea lui a fost urmată de o 
epidemie. A fost suficient cât să apară discuţii cum că ar fi vrăjitoare. 
Tămăduitoarea a fost izgonită din oraş şi forţată să se adăpostească în 
pădure. După aceea, a fost oarecum lăsată în pace, iar câţiva orăşeni 
care o simpatizau îi mai aduceau mâncare când puteau. Fără ajutorul 
lor, probabil ar fi plecat. Se spune că Morag Nebuna e una dintre 
urmaşele ei. 

— Şi ce s-a întâmplat cu Elizabeth? 

— Ea nu a fost la fel de norocoasă, spuse Fabian. Copiii o strigau în 
toate felurile pe stradă. Oamenii îşi făceau cruce când treceau pe 
lângă ea. Era chiar şi scuipată. Cu toate acestea, părea neperturbată, 
chiar continuând să cerceteze leacuri de una singură. Soţul ei nu era 
un naiv, anticipa ce s-ar putea întâmpla dacă nu revenea la normal — 
dar Elizabeth nici nu voia să audă. Împotrivirea lui o făcea să fie şi 
mai vehementă. Aşa că până la urmă, Lordul Elvesden a cedat 
presiunii consilierilor săi şi a internat-o. 

Tanya era stupefiată. 

— A dus-o la casa de nebuni pentru că cerceta ierburi? 

— Nu era greu să internezi pe cineva pe vremea aia, spuse Fabian. 
Femeile nu aveau drepturi pe atunci. Totul era decis de taţii şi soţii 
lor. Femeile puteau fi considerate nebune dacă făceau un copil în 
afara căsătoriei. Multe femei nevinovate şi perfect sănătoase erau 


închise şi abandonate acolo doar pe baza declaraţiilor făcute de soţi... 
şi, ei bine, dacă nu erau nebune la internare, de obicei o luau razna pe 
parcurs. 

— Aşa şi... asta a fost tot? spuse Tanya. A înnebunit şi a murit 
acolo? 

Fabian arăta ca şi cum i-ar fi părut rău. 

— Nu pot să cred că Florence nu ţi-a spus nimic din toate astea. 

Tanya avu un sentiment de rău augur. 

— Nimic din ce? 

— Tanya, Elizabeth Elvesden nu a murit pur şi simplu la azilul de 
nebuni. Şi-a luat viaţa. S-a spânzurat. 

Sinuciderea lui Elizabeth Elvesden continuă să o preocupe pe Tanya 
pentru tot restul după-amiezii. După ce traversă înapoi pasajul de 
serviciu, inventă o scuză pentru Fabian, spunând că se simţea rău şi 
coborî, intenționând să facă o plimbare pe lângă pârâu pentru a-şi 
limpezi gândurile. O curiozitate arzătoare se aprinsese înăuntrul ei. 
Mai mult decât orice, voia să vadă jurnalele lui Elizabeth şi să afle 
secretele pe care bunica ei se chinuia să le ţină ascunse. Aveau vreo 
legătură cu acel „lucru rău“ despre care vorbise zâna din camera 
copilului? 

În timp ce trecea pe lângă bibliotecă, era atât de prinsă de propriile 
gânduri, încât fu cât pe ce să nu bage de seamă vocile şoptite de 
cealaltă parte a uşii, asta bineînţeles până când îşi auzi menţionat 
numele. 

— ... nu o vreau aici, ştii asta, spuse bunica ei. 

— Cu cât mai repede, cu atât mai bine, spuse o altă voce, fără 
îndoială a lui Warwick. Nu poate să mai stea aici, nu avem de ales. 

Ceva - probabil un scaun - se hârşâi de podea, acoperind 
următoarele câteva cuvinte. 

— ... în pădure astăzi, sâsâi Florence. 

— Noroc că i-am găsit atunci când i-am găsit, spuse Warwick. 

Tanya stătea nemişcată lângă uşă. Vocea şoptită a bunicii continua 
să se audă de partea cealaltă fără să bănuiască că cineva trăgea cu 
urechea: 

— Ar fi trebuit să te ascult mai devreme. 

— În legătură cu ce? întrebă Warwick cu asprime. 

— Să plec. Am să o fac de data asta — odată ce se duce înapoi. E 
prea mult. Mă termină. Am fost o nechibzuită să stau aici. 

— Chiar te-ai muta? continuă Warwick. Să laşi toate astea în urmă? 

— Cred că va trebui să o fac, spuse Florence, lacrimile tremurându-i 
în glas. Nu vreau, dar nu văd altă variantă. 

— Dar iubeşti casa asta. Credeam că nu vei renunţa niciodată la ea. 

— Chiar că iubesc casa asta — întotdeauna va fi aşa. Când s-a născut, 
aveam atâtea visuri... cum toate acestea vor fi ale ei într-o zi. Dar 
acum... cum e posibil? Cum ar putea Tanya să moştenească? 

— Te-ai gândit vreodată să-i spui adevărul? întrebă Warwick. 

— Cum aş putea? Florence era acum agitată. Sunt o laşă. Ştiu că 
sunt. Am fost o laşă atunci şi sunt o laşă acum... 

De uşă se apropiară paşi. Tanya se strecură înapoi pe scări într-o 


tăcere încremenită. Îşi aminti o zicală cum că cei care trag cu urechea 
rar aud ceva de bine despre ei înşişi şi aceasta se dovedise a fi 
adevărată. Şi-ar fi dorit din toată inima să nu fi auzit discuţia, dar 
acum ştia că nu va uita vreodată. 

Nu era bine-venită. Ghicise asta oricum, dar chiar să o audă spusă 
era o cu totul altă poveste. Nu era cale de întoarcere. Ceea ce fusese 
spus nu putea fi şters. Nu era dorită. Era o pacoste. Un inconvenient. 
Bunica ei o ura. O ura atât de mult încât era dispusă să renunţe la casa 
pe care o iubea decât să o lase pe unica ei nepoată să o moştenească. 

Era linişte pe palier pe măsură ce urca cu paşi neglijenţi. Până şi 
locatarii din pendul nu mai aruncau cu insultele obişnuite. Deasupra, 
la etajul doi, îl putea auzi pe Amos umblând de colo-colo, aşa cum 
făcea de obicei pe la acea oră. Se închise singură în cameră şi se 
întinse pe pat. Vorbele bunicii ei îi vuiau în cap. Îşi strânse genunchii 
la piept, încercând să reprime sentimentul neplăcut, dar acesta îi 
rămase împreună cu senzaţia oribilă care o însoţise din cele două 
camere pe care ea şi Fabian le văzuseră. 

Ridicând încheietura, studie cu tristeţe brăţara, întrebându-se de ce 
i-o dăduse bunica ei dacă o antipatiza atât de mult. Îşi aminti 
cuvintele bunicii despre ceea ce se spunea despre astfel de talismane, 
că ar fi menite să protejeze. Le studie pe rând, închipuindu-şi că 
fiecare vorbea despre primul lor proprietar, permițându-i să arunce o 
privire fugară în trecut. Tanya le cercetă pe rând. Era uşor de făcut 
legături în cazul unora: o inimă pentru dragoste, un inel pentru 
căsătorie. O cheie pentru casă sau siguranţă, probabil. O mască... 
dragostea pentru teatru? Majoritatea erau ciudate şi un pic 
neliniştitoare: o sabie şi un pumnal printre ele. lar unul îi tăie 
respiraţia Tanyei ca şi cum un fir din iedera conacului i s-ar fi 
încolăcit ca un şarpe în jurul gâtului. Un minuscul cazan gravat, în 
privinţa căruia se putea gândi la o singură asociere: vrăjitorie. 

Oricare ar fi fost misterele din jurul brăţării, exista un singur lucru 
de care Tanya era sigură: că nu-i oferise lui Elizabeth Elvesden niciun 
fel de protecţie sau vreun dram de noroc. 


La cină, Tanya mâncă cu poftă, ceea ce era surprinzător având în 
vedere ce se întâmplase în acea zi. La sfârşit, bunica ei puse farfuriile 
în chiuvetă şi aşeză pe masă un vas mare cu căpşuni proaspete şi o 
cană cu frişcă groasă. 

— Ah, gemu Warwick, frecându-şi stomacul, dar uitându-se cu jind 
la căpşuni. Nu aş putea să mai mănânc nimic altceva. 

— Prostii, spuse Florence. Îi servi un castron de căpşuni şi turnă 
peste ele un polonic de frişcă. 

Cu coada ochiului, Tanya observă capacul ceainicului deschizându- 
se şi apoi micul spiriduş zbârcit dinăuntru se ivi. Faţa lui răvăşită 


arăta ca o nucă, pe jumătate ascunsă de o claie de păr neîngrijit şi 
încâlcit. Zăngănitul vaselor îl trezise. Aruncă o privire nemulțumită în 
direcţia Tanyei, apoi se aplecă şi amestecă în vasul cu zahăr cu 
bastonul lui, înainte de a dispărea înapoi în ceainic. 

Spre disperarea Tanyei, Florence se întoarse apoi şi întinse mâna 
către zaharniţă, presărând un pic peste căpşunile şi frişca din castronul 
ei înainte de a o da mai departe celorlalţi de la masă. Tanya i-o pasă 
imediat lui Fabian. Nici nu concepea să o folosească după ce o 
atinsese spiriduşul — şi oricum nimeni de față nu ştia dacă mânca de 
obicei căpşunile cu zahăr sau fără. 

Warwick fu primul care luă o gură. Expresia de pe faţa lui se 
transformă rapid într-una de dezgust. Scuipă într-un şerveţel. 

— E sare! spuse el, întinzând mâna spre carafa cu apă. 

— Eşti sigur? zise Florence. 

— Fireşte că sunt sigur! 

Fabian rămase cu mâna nemişcată în aer şi cu gura uşor deschisă. 
Ochii îi erau fixaţi pe lingură cu dezamăgire. 

— Cine a umplut ultima dată zaharniţa? întrebă Florence. 

— Eu, spuse Tanya, simțindu-se vinovată. Am umplut-o dimineaţă. 

Florence strânse deserturile compromise şi se apucă să golească 
vasele în coşul de gunoi. 

— Pentru numele lui Dumnezeu, încearcă să fii mai atentă! 

Tanya îşi muşcă buza de mânie. Era bucuroasă doar că Warwick 
fusese primul care gustase. Era furioasă pe el pentru că îi spusese 
bunicii despre incidentul din pădure, deşi îşi dăduse cuvântul că 
nimeni altcineva nu va afla. Era furioasă pe amândoi pentru 
conversaţia dură pe care o surprinse mai devreme. 

Fiind acum într-o dispoziţie proastă, Warwick se scuză de la masă. 
Florence plecă şi ea imediat după aceea. 

Fabian se aplecă şi îi trase un ghiont uşor Tanyei. 

— Azi-dimineaţă sigur era zahăr în vas. Mi-am pus în cereale. 

Tanya se holbă la el. 

Un rânjet indiferent i se întinse pe faţă lui Fabian. 

— Deci când l-ai schimbat? întrebă el. 

— Ce anume? 

— Cu sarea. Când l-ai schimbat? 

— Ce? Tu crezi că... tu crezi că eu am făcut asta? 

— Nu-i aşa? 

— Nu, spuse Tanya cu răceală. De ce aş fi făcut-o? 

Fabian rânji. 

— Ca să te distrezi? 

Tanya se ridică de la masă, îi pierise cheful de desert. 

— Da, aşa e, Fabian. Ideea mea de distracţie e să cad drept fraieră 
în faţa tuturor. 


— Ei, expresia de pe faţa lui Warwick când a luat gura aia a făcut 
toţi banii, spuse el, râzând prosteşte. Şi nu ţi-ai pus zahăr în castron. 

— Nu am făcut-o eu. Tanya se îndreptă spre hol, dar Fabian ajunse 
înaintea ei şi îi tăie calea. Dă-te la o parte. 

— Ştii, spuse Fabian, e amuzant cum se întâmplă mereu lucrurile 
astea când eşti tu prin preajmă. 

Tanya miji ochii, dar în interior inima i se opri pentru o secundă: 

— Ce fel de lucruri? 

— Ca atunci când ai stat aici fiindcă părinţii tăi erau plecaţi în 
Franţa, continuă Fabian. În prima noapte, ne uitam cu toţii la un film 
şi, când s-a terminat, te-ai ridicat şi te-ai împiedicat pentru că 
şireturile ţi se înnodaseră împreună. Ai dat vina pe mine, dar ştiai la 
fel de bine ca mine că nu aş fi putut fi eu — stătusem în cealaltă parte a 
încăperii toată noaptea. Nici nu m-am apropiat de tine. Apoi vara 
trecută, când ai cumpărat florile alea proaspete din piață pentru 
Florence. Şi până la micul dejun de a doua zi muriseră. Fiecare dintre 
ele, ofilite într-o apă care era la fel de stătută ca şi cum ar fi fost veche 
de trei săptămâni. Şi a mai fost odată când... 

— Există şi o concluzie la toate astea, Fabian? spuse Tanya, 
încercând cu greu să-şi ascundă tremurul din voce. 

— Da, există. Tu. Se întâmplă lucruri ciudate când eşti tu prin 
preajmă. Ai impresia că nimeni nu observă... dar eu am observat. 

Tanya îşi forţă un râs fals: 

— Ai o imaginaţie foarte bogată. Acum, dacă ai terminat, poţi să te 
dai la o parte, te rog? 

Fabian se trase deoparte, râzând prosteşte. 

— E ceva ciudat la tine. Ascunzi ceva. Şi am să aflu ce anume. 

Tanya înţepeni. 

— Lasă-mă în pace! Vorbesc serios, Fabian. Nu te mai băga în 
treburile mele! 

— Bine, spuse Fabian fără să se sinchisească. Lui Warwick nu i-a 
plăcut niciodată că vorbesc cu tine. Spune că aduci numai necazuri. 

— Nu-mi pasă ce spune dragul tău tată. Tanya trecu mânioasă pe 
lângă el. Cuvintele lui nu înseamnă nimic — l-am auzit mai devreme 
încălcându-şi promisiunea. L-am auzit spunându-i bunicii despre cum 
ne-a găsit astăzi în pădure. Ne-a pârât. Aşa că, ce-ar fi să te gândeşti 
bine cine aduce necazuri cu adevărat în casa asta? 


Tanya adormi cu greu în noaptea aceea, atât de mare îi era 
supărarea pe Fabian şi pe Warwick. Reluă de nenumărate ori discuţia 
în minte, de fiecare dată gândindu-se la replici mai bune pe care ar fi 
putut să le folosească, chiar rostindu-le cu voce tare într-o frântură de 
şoaptă în tăcerea din cameră. Cum de îndrăzneşte Warwick să spună că 
aduce necazuri? Şi cum de îndrăzneşte Fabian să o acuze că a 


schimbat zahărul cu sarea! 

Cu toate acestea, lucrul care o deranja cel mai tare — o deranja şi o 
neliniştea —- era că, în tot acest timp, Fabian observase micile 
ciudăţenii care se întâmplaseră în jurul ei. Tot ce spusese el fusese 
adevărat, de la florile ofilite până la şireturile înnodate împreună; 
toate isprăvile zânelor. O şoca faptul că ţinuse minte tot şi nu scosese 
un cuvânt până în noaptea aceea. 

Până la urmă, Tanya ştia că se învârtea în cerc şi se forță să alunge 
totul din minte, în încercarea de a adormi. Dar când somnul veni, într- 
un final, nu avea să se bucure mult timp de el. 

Se trezi brusc şi cu senzaţia de neclintit că nu era singură în cameră. 
Primul ei gând fu că veniseră zânele, dar, când creierul ameţit de 
somn i se limpezi, îşi dădu seama că nimic nu le semnala prezenţa. 
Camera era liniştită. Nu erau nici fluturări de aripi, nici şoapte, niciun 
miros ciudat de pământ. Era doar ea în camera goală, ostilă. 

Neliniştită, îşi lăsă capul pe pernă, încercând să alunge senzaţia 
ciudată şi să se relaxeze. Trebuia să fi fost un vis. După schimbările 
din ultimele zile, nu era surprinzător că avea probleme cu somnul. 
Închise ochii şi inspiră tremurat, forţându-se să expire încet. 

Apoi îngheţă auzind ceva în întuneric, ca un sâsâit uşor de şarpe — 
sau poate un fâsâit? Ceva aluneca uşor înainte; precis şi prudent. 
Zgomotul acesta o trezise, era sigură de asta. 

Nu se putea mişca, nu putea respira. Paralizată de frică şi prizonieră 
a propriului corp, putea doar asculta cum târşâitul continua. Nici 
măcar nu-şi putea da seama de unde venea. Părea atât de aproape, 
încât trebuia să fie în aceeaşi cameră... şi totuşi ceva îi spunea că nu 
era. Dar oriunde - orice — ar fi fost, era aproape. Foarte aproape. 

Apoi ceva plesni înăuntrul ei, scoţând-o din blocajul în care era. 
Înăbușindu-și un țipăt de frică, dădu la o parte lenjeria de pat şi sări în 
picioare. Un zgomot slab o opri brusc. Îngheţă pentru a doua oară, dar 
de data aceasta nu pentru că-i era frică. Ci pentru a asculta. Pentru că 
ceea ce auzise era inconfundabil. Târşâitul se oprise. Dar auzise ceva — 
ceva desluşit. 

Cineva strănutase. 

În acel moment, Tanya înţelese. Porni cu paşi mari spre dulap, 
deschise uşile şi dădu la o parte cele câteva haine care atârnau pe 
umeraşe, apoi lovi uşor şi precis partea din spate a acestuia. Suna a 
gol. 

Făcu un pas înapoi. Bănuielile i se confirmaseră. 

Garderoba fusese construită în faţa vechii uşi care dădea spre scara 
de serviciu, unde, chiar acum, cineva se strecura de-a lungul pasajului 
din partea cealaltă. Deodată, Tanya avea o bănuială clară despre cine 
era acolo. Lovi din nou în placa din spatele dulapului, de data aceasta 
puternic. 


— Ştiu că eşti acolo, Fabian, şuieră ea. Şi lasă-mă să-ţi spun... 

Cuvintele îi rămaseră în gât când un zgomot oribil se auzi din 
spatele garderobei; un scâncet disperat şi strident, ca şi cum o pisică 
ar fi strangulată încet. Tanyei i se răci sângele în vine. Apoi se auzi un 
bolborosit şi zgomotul păru să se estompeze şi să scadă în intensitate, 
înainte de a dispărea complet. Pe urmă reîncepu târşâitul, acompaniat 
de un zgomot abia perceptibil de paşi, ca şi cum cineva încerca să fie 
foarte, foarte silențios. Dispăru pe măsură ce se distanţa de cameră, 
trecând mai departe. 

Tanya nu îşi mai amintea cum ajunsese în partea opusă a camerei, 
rezemată de cel mai depărtat perete posibil. Când se trezi la patru, în 
lumina gri a dimineţii, era ghemuită rece şi ţeapănă în colţ, iar 
târându-se înapoi în pat, îşi aminti singurul gând de care fusese în 
stare. 

Poate că persoana de pe scara de serviciu nu a fost Fabian. 

La ora şase, în dimineaţa următoare, declamaţiile lui Amos treziră 
toată casa. Tanya îşi protejă urechile de numeroasele trăncăneli şi 
zăngăneli de deasupra - bătrânul ori scăpase tava cu micul dejun pe 
jos, ori o aruncase. A doua variantă se confirmă când Warwick trecu 
cu paşi apăsaţi pe lângă camera ei, ocărând printre dinţi. 

Câteva clipe mai târziu, evenimentele din noaptea precedentă îi 
reinundară mintea. La lumina zilei, frica pe care o simţise la auzul 
acelor zgomote părea ridicolă, chiar amuzantă. Se hotărî că trebuie să 
fi fost Fabian. Era prea mare coincidenţa, ei doi descoperiseră vechea 
scară cu doar puţin timp înainte şi cearta lor ar îi trebuit să fie un 
motiv suficient ca Fabian să încerce să se răzbune pe ea. Dar îl 
demascase şi va avea grijă să o arate cu prima ocazie. 

Se ridică anevoie din pat şi se îmbrăcă, întrebându-se ce să poarte. 
Tricoul ei roşu era la spălat, iar eşarfa cu strasuri, pe care o cumpărase 
din Tickey End, îi provoca mâncărimi. În schimb, o înfășurase în jurul 
cutiei de pantofi care conţinea lista cu obiectele pentru intimidat 
zânele, busola şi un ultim jurnal personal, şi care era ascunsă sub 
scândura din podea. Pentru moment, decise să încerce o nouă metodă 
de protecţie împotriva zânelor, din cartea din bibliotecă: îşi puse 
şosetele pe dos, gândindu-se că oricum nimeni nu le-ar observa din 
tenişi. 

Când ajunse jos, bunica ei lua micul dejun, aşezată vizavi de 
Warwick, bombănind legat de cât costa mâncarea pentru întreaga 
gospodărie. O oală uriaşă de terci de ovăz scotea aburi pe aragaz. În 
timp ce Tanya trecea, ignorând-o intenţionat pentru a-i face în ciudă 
bunicii ei, zâna vetrei ieşi de sub oală şi se ascunse în spatele 
prăjitorului de pâine. 

— Bună dimineaţa, spuse Florence. 

— Este? spuse Tanya. Dimineţile mele de obicei nu încep decât 
peste cel puţin o oră. Ar trebui să fiu încă în pat. 

Warwick îşi ridică privirea, observându-i prezența pentru prima 
oară. 

— Atunci, de ce nu eşti? 

— Nu am putut să dorm, replică tăios Tanya. 

Florence îşi ridică de pe farfurie ceaşca de ceai. 

— Poate ar trebui să te mutăm în altă cameră dacă Amos te 
deranjează. Sunt sigur că Warwick ar putea să facă loc într-una dintre 
camerele din partea cealaltă a palierului. 


— E în regulă, mormăi Tanya. Nu aş vrea să vă cauzez şi alte 
neplăceri. 

Puse intenţionat accentul pe ultimul cuvânt, privind-o drept în ochi 
pe bunica ei. Se bucură văzând că ceaşca din mâna lui Florence 
tremură un pic. Bunica ei îşi feri privirea. 

— Nu e niciun deranj, spuse ea încet. 

Mincinoaso, gândi Tanya. Nu spuse nimic cu voce tare. Îşi luă o felie 
de pâine prăjită ce se răcea pe grătar şi începu să întindă pe ea 
Marmite:2). 

— Avem terci de ovăz fierbinte, proaspăt făcut, începu Florence. 

— Nu-mi place terciul de ovăz. 

— Ciudat, spuse Warwick cu asprime. Parcă-mi amintesc că mâneai 
cu tona anul trecut. 

— Ei bine, poate de aceea nu-l mai suport acum. 

Tăcere. 

— Deci ai vrea să faci asta, atunci? spuse Florence în cele din urmă. 
Mă refer, să schimbi camerele. 

Tanya mestecă zgomotos şi nu se grăbi să răspundă. Într-un fel 
ciudat, începuse să se distreze. Dacă bunica ei şi Warwick o 
consideraseră o pacoste până acum, atunci îi aştepta o surpriză. 
Pentru că, în acel moment, Tanya se hotărî să fie cât mai dificilă cu 
putință. Cu un dram de noroc, ar fi putut fi chiar trimisă înapoi la 
Londra - atunci mama ei ar fi trebuit să se ocupe de ea. Se abținu cu 
greu să nu zâmbească la acest gând. 

— Nu, nu te obosi, spuse ea într-un final. 

Înghiţi o îmbucătură de pâine prăjită şi mai muşcă o dată. Oricât de 
satisfăcător ar fi fost să-l pună pe Warwick să curețe una dintre 
camerele vechi şi prăfuite, decise să nu o facă de teamă că s-ar fi putut 
alege cu ceva chiar mai rău decât avea deja. Cu coada ochiului îl văzu 
pe Warwick relaxându-se vizibil şi se luptă cu dorinţa crescândă de a 
chicoti. 

Mai luă o a doua felie de pâine prăjită şi se îndreptă spre uşa 
bucătăriei, neştiind dacă să se aştepte ca bunica ei să o cheme înapoi 
la micul dejun. Dar camera din spatele ei rămase tăcută. 


Mai târziu, în acea după-amiază, Tanya observă pe fereastra 
bucătăriei o mişcare în grădina din spate. Se ridică de la masă şi ieşi 
pe uşa de serviciu, încercând să vadă ce se afla dincolo de tufişurile 
crescute peste măsură şi arbuştii pitici. 

Brunswick stătea de unul singur pe aranjamentul de pietre. Tanya se 
strecură până acolo şi se aşeză. Goblinul stătea pe jos şi avea capul în 
mâini, uitându-se în pământ cu tristeţe. Se apropie de el şi îl atinse 
uşor pe braţ. 

Brunswick tresări. În mod evident, nu o auzise apropiindu-se. Se 


uită fugitiv la ea şi apoi îşi lăsă din nou capul în mâini. Privindu-i faţa, 
se putea observa că fusese din nou bătut, chiar mai rău decât ultima 
oară. Ochiul său drept era o vânătaie mov umflată şi nu-l putea 
deschide. Unul din lobii urechii lui arăta ca şi cum ar fi fost muşcat. 
Sub privirea fetei, o lacrimă îi alunecă pe nasul său borcănat. 

Tanya îşi scoase carnețelul. Avuse inspiraţia de a nota câteva 
întrebări pe care voia să le adreseze goblinilor, dacă şi când ar fi avut 
ocazia. 

O altă lacrimă mare se rostogoli pe obrazul lui Brunswick. Bâigui 
ceva ce Tanya nu înţelese şi ea îşi dădu atunci seama că îi lipseau 
câţiva dinţi. Înainte de a apuca să repete, se năpusti la picioarele ei şi 
captură ceva. 

Tanya observă o omidă zvârcolindu-se frenetic între degetul lui 
mare şi arătător înainte de a-i da drumul în gură. Se auzi un crănţănit 
vag în timp ce fălcile sale mestecau zdravăn, apoi goblinul înghiţi 
zgomotos şi tuşi. Ea îl privi cu milă şi repulsie cum îşi scotea perii 
omizii dintre dinţii pe care îi mai avea, acum colorați în verde. 

— Stai aici şi ai răbdare, spuse Tanya. Mă duc să-ţi aduc de 
mâncare. Fugi în bucătărie, dând iama prin dulapuri şi frigider după 
orice ar fi putut să dispară fără să bage cineva de seamă. Bunica ei 
avuse dreptate: mai rămăsese foarte puţină mâncare. Trebui să se 
mulţumească cu puţină pâine, nişte brânză şi o mână de struguri. 
Închizând uşa frigiderului, auzi un plescăit şi se întoarse pentru a 
surprinde o mişcare rapidă a zânei vetrei, care se furişa în spatele 
uneia din cizmele de cauciuc ale lui Warwick. Curioasă, se apropie de 
locul de unde ţâşnise şi văzu un castron mic pe podeaua din piatră. 
Conţinea lapte în care pluteau cocoloaşe încâlcite de blană roşcată şi 
un păianjen ronţăit. Suprafaţa încă tremura uşor şi câteva picături 
bătătoare la ochi care conduceau către cizma lui Warwick îl dădeau de 
gol pe vinovat. 

Compătimind orice creatură îndeajuns de curajoasă să înfrunte 
mânia lui Scuipă-Foc pentru câteva picături de lapte — până şi Oberon 
stătea departe —, Tanya luă o farfurie curată şi turnă lapte proaspăt în 
ea înainte de a o aşeza lângă găleata de cărbuni, locul favorit al zânei, 
apoi se furişă înapoi în grădină. 

Brunswick arăta ca şi cum nu ştia dacă să râdă sau să plângă când 
tăbări asupra mâncării. Tanya privi cum înfulecă până şi ultima 
firimitură, apoi se lăsă pe spate şi râgâi mulţumit. Era fără îndoială 
cea mai consistentă masă de care avusese parte de zile bune. Aşteptă 
răbdătoare, întrebându-se cum sau dacă va răspunde la întrebări. 

Goblinul o privi cu interes. 

— Brunswick, să te-ntreb eu aş dori, ce m-ameninţa în codri? spuse 
ea, făcând semn în direcţia pădurii. 

Brunswick îşi târşâi picioarele. 


— Cu regret, nu-ţi pot indica decât să te aperi şi să-ţi vezi de treaba 
ta. 

Sări de pe piatră şi se îndreptă spre tufişuri. 

— Unde te duci tu, frăţioare? strigă Tanya. Nu mă lăsa neştiutoare. 

Brunswick se întoarse spre ea, cu ochii în lacrimi. 

— L-ai tratat pe Brunswick bine, dar nu mai are nimic de zis pentru 
tine. 

Spunând aceasta, ţâşni în tufișuri. 

— De mine nu alerga! Tanya îşi croi drum printre urzici. Brunswick, 
stai aşa! 

Goblinul dispăruse. Tanya gemu de durere văzând inflamaţiile 
roşiatice de pe glezne, acolo unde fusese pişcată de urzici. Privi 
mâhnită spre grădina stâncoasă, aplecându-se să ridice un dinte ciobit 
dintre firimiturile de pâine; aparținuse evident lui Brunswick. Îl băgă 
în buzunar şi porni înapoi spre casă. Avertismentul goblinului era bun, 
dar nu îndeajuns, căci cum putea să se protejeze dacă nu ştia 
împotriva cui? 


— Cu cine vorbeai? 

— Când? 

— Vorbeai cu cineva mai devreme, pe lângă grădina stâncoasă. 

Ca de obicei, Fabian o spionase când se aştepta mai puţin. Era după- 
amiază târziu şi Tanya era afară, plimbându-l pe Oberon pe lângă 
pârâu. De data aceasta, îl luase în lesă şi o scutura din când în când 
pentru a-l avertiza să nu fugă din nou. Nu voia să se piardă pentru a 
doua oară prin pădure şi nici să-i ceară ajutorul lui Warwick. 

— Nu vorbeam cu nimeni. 

Se uită atent la cartea din piele maronie a lui Fabian, în care părea 
că el ar fi desenat ceva. El o surprinse şi închise cartea brusc. 

— Ba da. Te-am văzut. 

Tanya ridică din umeri. Era deranjată de toată atitudinea lui: felul 
în care era atât de secretos în privinţa cărţii sale stupide şi faptul că 
părea mereu să o urmărească. 

— Probabil, vorbeam singură. 

Fabian ridică din sprâncene ca şi cum ea ar fi fost vreun animal 
turbat, căruia trebuia să-i fie curmată suferinţa. 

— Cum spui tu. 

Plecă cu paşi mari, ţinând cartea în mână. 

— Ei, e mai bine decât să vorbesc cu tine! ţipă Tanya. Şi apropo, 
dacă ţii cu tot dinadinsul să te furişezi pe scara de serviciu în toiul 
nopţii, atunci să ai măcar decenţa de a nu face zgomot. E deja destul 
de rău să fiu trezită în fiecare dimineaţă de Amos! 

Porni după Oberon, încântată pe măsură ce-şi imagina cum dispare 
zâmbetul îngâmfat de pe faţa lui Fabian. 


— Despre ce vorbeşti? 

Tanya se opri şi se întoarse roată. 

— Ştii exact despre ce vorbesc. Te-ai furişat pe scara de serviciu 
prin dreptul camerei mele noaptea trecută ca un şerpişor, făcând 
zgomote ciudate. Îţi va trebui ceva mai multă imaginaţie decât atât ca 
să mă sperii! 

Fabian clătină din cap. 

— Orice ai fi auzit, nu am fost eu. 

Tanya se uită atent la el pe măsură ce se îndepărta. Deşi păruse 
sincer, nu avea altă variantă decât să nu-l creadă. Căci, dacă nu era 
Fabian, atunci cine altcineva ar fi putut fi? 


Ziua se scurse lent, fără mari schimbări. Din pură plictiseală, Tanya 
se hotărî să-şi vâre nasul pe la etajul al doilea. După ce se plimbă prin 
câteva camere goale, găsi până la urmă ceva interesant: o cutie cu 
fotografii într-un dulap plin cu vechituri. Transferă cutia la ea în 
cameră, cărând-o cu greu înainte de a-i vărsa conţinutul pe jos. 

Apucă o mână de fotografii şi începu să se uite la ele pe rând. Erau 
foarte multe cu mama ei şi cu ea, în diferite momente ale vieţii lor. 
Zâmbi văzându-se un bebeluş durduliu, cu faţa murdară de îngheţată 
şi apoi, câţiva ani mai târziu, făcând cu mâna către aparatul de 
fotografiat, dintr-un carusel de bâlci. 

Se aflau şi câteva fotografii de la nunta părinţilor. Tanya le puse pe 
toate deoparte. Se încruntă dând peste fotografii cu Fabian şi 
Warwick, imediat aruncându-le înapoi în cutie. Curând, începu să 
împartă automat fiecare poză pe categorii şi abia atunci observă că 
exista o majoritate covârşitoare dintr-o anumită categorie: cele cu ea. 
Pentru prima oară, realiză că nu-şi putea aminti să fi văzut o 
fotografie a ei expusă în casa bunicii. Niciuna dintre ele nu fusese 
înrămată şi agăţată pe peretele din camera de zi, alături de cele ale lui 
Fabian sau ale mamei ei. Erau toate acolo, într-o cutie ascunsă intr-un 
dulap vechi şi plin de mucegai. 

O oră mai târziu, covorul era acoperit cu fotografii. De fiecare dată 
când dădea peste una dintre multele fotografii cu bunicul ei, îi atrăgea 
atenţia. Murise înainte de a se naşte ea. Părea un bărbat vesel şi 
fericit, având ochi strălucitori, iar Tanya îşi dorea din nou să fi avut 
şansa de a-l fi cunoscut. 

Oftă şi ridică următoarea fotografie îndoită la colţuri, fără prea 
mare interes, până când îşi dădu seama că era bunica ei, pe vremea 
când nu era cu mult mai în vârstă decât Tanya acum. Dar apoi Tanya 
începu să se încrunte. Fotografia sepia arăta două fete, umăr la umăr, 
în faţa porţii din grădina din spate. O Florence tânără zâmbea la 
aparatul de fotografiat, părând fericită şi fără griji. Lângă ea se afla o 
fată incredibil de frumoasă, de aproape aceeaşi vârstă, cu părul negru 


şi lung. Tanya se uită în ochii ei negri şi o recunoscu imediat. Întoarse 
fotografia. Pe spate era ceva scris. 

Florence şi Morwenna la paisprezece ani. 

Inima începu să-i bată puternic şi respiraţia aproape i se tăie. Nu 
încăpea îndoială. Fata din fotografie era aceeaşi fată pe care ea şi 
Fabian o văzuseră în Pădurea Spânzuratului în ziua în care se 
pierduseră. Nu avea logică. 

Fata din pădure era Morwenna Bloom... prietena cea mai bună din 
copilărie a bunicii ei şi care dispăruse cu mai bine de cincizeci de ani 
în urmă. 

Tanya se repezi mai mult de-a buşilea până la uşă, alunecând peste 
grămezile de fotografii împrăştiate peste tot. Cobori şi ieşi în grădina 
din spate. Aerul nopţii era cald şi înmiresmat, dar cu toate acestea, 
dinţii începuseră să-i clănţăne. 

— Fabian? Eşti acolo? 

Pentru câteva secunde, nu auzi nimic, apoi se produse un foşnet slab 
din stejar. 

— Fabian! strigă ea mai tare de data aceasta. Trebuie să vorbesc cu 
tine. 

— Deci acum vrei să vorbeşti! croncăni Fabian, scoţându-şi capul 
dintre ramuri. Nu preferai să vorbeşti singură? 

— Pe bune! Chestia asta e serioasă! 

Felul ei precipitat de a vorbi îi dădu de înţeles lui Fabian că nu 
glumea. Cobori leneş şi, până să ajungă, Tanya deja tremura fără să se 
mai stăpânească. 

— Ce e? întrebă el. 

Fără a vorbi, îi înmână fotografia. 

— Şi? E Florence... doar că fără riduri. 

— Nu ea. Cealaltă, spuse Tanya. 

Fabian se albi la față. 

— Fata... fata aia... din pădure... dar am vorbit cu ea... 

— Mai e ceva. Tanya întoarse fotografia şi arătă cu degetul numele 
de pe spate. Fa e. Fata dispărută. 

— Nu se poate, spuse Fabian. A fost acum cincizeci de ani. E 
imposibil. Trebuie să existe o explicaţie logică. 

Se uită atent la fotografie. Nu era niciun dubiu în mintea Tanyei că 
fata de lângă bunica ei era aceeaşi fată pe care o văzuseră în pădure şi 
expresia de pe fața lui Fabian îi dădea de înţeles că era la fel de 
convins ca şi ea. 

Fabian părea încurcat. 

— Ar fi ceva... ceva ce trebuie să-ţi spun. 

— Ce? întrebă ea slab. 

— Fabian! vocea lui Warwick răsună pe hol. 

— Nu aici, spuse Fabian. Hai să ne întâlnim pe palierul de la etajul 


al doilea în jumătate de oră. 

Următoarele treizeci de minute i-au părut Tanyei cele mai lungi din 
viaţa ei. După ce Fabian plecă să-şi găsească tatăl, lăsă fotografia să-i 
alunece în buzunar şi se îndreptă spre scări cu o atitudine detaşată, ca 
într-o transă, simțindu-se prizoniera unui vis din care nu se putea 
trezi. Doar că nu era un vis. Era real şi o speria. 

Gândurile îi vuiau în minte. Cine era Morwenna Bloom? Ce i se 
întâmplase cu adevărat în acea noapte din pădure? Şi ce altceva mai 
ştia Fabian legat de dispariţia ei? 

În timp ce se strecura pe scări, o auzi pe bunica ei tuşind pe 
fundalul televizorul din camera de zi. Se duse în camera ei şi păstră 
tăcerea, timpul trecând teribil de greu. După douăzeci de minute, 
scândurile din duşumea scârţâiră sub paşii cuiva. Tanya se furişă până 
la uşă şi ascultă. Nu se mai auzea nimic. Nici paşi, nici voci. Crăpând 
uşa, se uită cu atenţie spre palierul pustiu. 

— Fabian? 

Doar liniştea îi răspunse. Se strecură afară din cameră. Fabian 
trebuia să sosească dintr-o clipă în alta. 

Etajul al doilea al casei era cufundat în tăcere, dar asta nu o ajuta să 
se liniştească deloc. Îşi croi drum către alcovul întunecat cu tapiseria 
care ascundea scara de serviciu şi se aşeză, așteptând. 

Câteva secunde mai târziu după ce se aşezase pe scaun, o uşă se 
deschise larg de partea cealaltă a palierului. Încet, paşi nesiguri se 
apropiară de ea. Nu era nevoie să vadă persoana ca să-şi dea seama că 
era Amos; respiraţia greoaie, care creştea în intensitate cu fiecare pas, 
confirma că despre el era vorba. Privi din alcov cum umbra prelungă a 
bătrânului se întindea în faţa ei, înaintând până când corpul lui 
încovoiat îi apăru în raza vizuală. 

Nu era pregătită să-l vadă. Spre deosebire de ultima oară când îl 
întâlnise, părea să fi îmbătrânit cu un deceniu. Pielea îi era lăsată, 
obrajii supţi, iar corpul pipernicit. Trecuseră zile bune de când nu-şi 
mai bărbierise barba sură şi ani buni de când nu îşi mai tunsese părul 
alb şi încâlcit. Se mişca greoi, ochii tulburi părând a se holba în gol. 
Nu o văzu pe Tanya, aceasta stând nemişcată în întuneric, iar ea nu îşi 
dăduse seama că-şi ţinuse respiraţia până când bătrânul trecuse deja 
de ea, trântind uşa de la toaletă. Abia atunci îi trecu prin minte că era 
foarte ciudat că cineva care părea atât de fragil putea nutri atât de 
multă agresivitate reprimată. 

— Tanya! Aici, se auzi vocea lui Fabian. 


Tanya se ridică de pe scaun cu grijă, abia îndrăznind să se mişte. 

— Unde eşti? 

— Aici, repede! 

Vocea venea dinspre un coridor întunecat, aflat un pic mai încolo de 
toaletă. Cu repeziciune, Tanya se strecură în vârful picioarelor, ştiind 
că în orice moment Amos ar putea să deschidă uşa şi să o vadă. ÎL găsi 
pe Fabian aşteptând nerăbdător în spatele unei uşi de lângă toaletă. 

— Sunt aici, spuse el, deschizând uşa mai larg, pentru a putea intra. 

O închise exact în momentul în care se auzi sunetul apei trase în 
baie. 

— De ce stăm pe întuneric? întrebă Tanya, ochii mişcându-i-se 
agitaţi. 

— Linişte, şopti Fabian. Ascultară scârţâitul duşumelei pe măsură ce 
Amos se îndrepta înapoi spre camera lui. Odată ce ochii Tanyei se 
obişnuiră cu întunericul, privi de jur-împrejurul camerei. Nu mai 
fusese folosită de multă vreme. Nu avea nici covor, nici draperii, în 
tavan era doar un bec rudimentar. Singurele piese de mobilier erau un 
pat şubred şi un dulap vechi şi strâmb, cu o singură uşă. 

— De ce stăm pe întuneric? repetă Tanya, încă tremurând uşor. 

Părea că nu poate să se încălzească. 

— Pentru că nu ar trebui să fim aici sus, spuse Fabian. Dacă aprind 
lumina, ar putea fi văzută pe sub uşă sau pe fereastră. Se aşeză pe 
podea, făcându-i semn Tanyei să facă la fel. 

— Ce se întâmplă? spuse ea. 

Fabian închise ochii strâns. 

— Tăietura din ziar pe care ai găsit-o — ce scria exact? 

— i-am zis, spuse Tanya. 

— Zi-mi din nou. 

— Scria că o fată de paisprezece ani, pe nume Morwenna Bloom, a 
fost dată dispărută în Pădurea Spânzuratului şi toată lumea a crezut că 
a picat în catacombe. Ah, şi că era fiica preotului. 

— Asta-i tot? 

— Asta-i tot ce pot să-mi amintesc. 

— Nu era menţionat ceva despre un băiat... care a văzut-o? 

Tanya tăcu pentru un moment. 

— Da, recunoscu ea, într-un final. Îmi amintesc acum. Era ceva 
despre un băiat din zonă. Scria că a fost ultima persoană care a văzut- 
o undeva, lângă catacombe. Scria că el a fost cercetat de poliţie, dar 
eliberat fără a fi pus sub acuzare. Se opri şi îl privi pe Fabian în 
lumina tăcută a lunii care se revărsa înăuntru pe fereastră. Faţa lui 
palidă părea îngândurată. Ce e cu asta, Fabian? Ştii cine a fost? 

Fabian încuviință aproape imperceptibil, plecându-şi capul. 

— Da. Numai că aş fi vrut să nu. E vorba de bunicul meu. A fost 
Amos. 


O tăcere teribilă plutea în aer. Afară, o bufniţă huhui. Jos, o uşă se 
trânti în hol. 

— Fabian! zbieră Warwick. 

Tanya îi aruncă o privire alarmată lui Fabian. El duse un deget la 
buze, ochii scânteindu-i în lumina slabă. 

— Fabian! 

Paşi bubuiră pe scara primului etaj. O uşă fu trântită. Apoi alta. 

— Ce vrea? spuse Tanya. Doar te-a văzut acum câteva minute! 

— Nu-ţi face griji, spuse Fabian. Nu va urca aici. 

Scârţâitul scării de la al doilea etaj le demonstră că greşise. Se auzi 
un zornăit de chei şi multe uşi fură deschise şi apoi închise cu zgomot. 
Vocea lui Warwick venea tot mai aproape - şi devenea tot mai 
nervoasă. 

— FABIAN! 

Amos începu să ţipe în camera lui, deranjat de zarvă. 

— Intră sub pat! şuieră Fabian. 

Amândoi se târâră cu dificultate sub patul scund şi se înghesuiră 
laolaltă. Scândurile din spaţiul îngust erau acoperite cu un strat gros 
de praf şi, spre groaza Tanyei, un imens păianjen negru pândea agăţat 
de pânza sa chiar în nasul ei. 

— Nu pot să stau aici! 

— Nu avem altă soluţie! spuse Fabian cu asprime. 

— Dar... 

— Linişte! 

Tanya îşi muşcă buza şi îşi mută cu greu privirea în altă parte. Un 
arc stricat o împungea în cap, prinzându-i-se în păr şi putea simţi 
mirosul de umezeală al saltelei de deasupra. Mirosea a urină, dar 
Tanya nu-şi putea da seama dacă de om sau de animal. Fabian se 
încordă lângă ea, când Warwick intră în camera de lângă ei, ieşind 
câteva secunde mai târziu. Paşii lui se apropiau. Tanya îşi ţinu 
răsuflarea, iar Warwick se opri încet, în mod intenţionat în dreptul 
încăperii. Uşa fu deschisă violent şi lumina de pe hol pătrunse 
înăuntru. 

Warwick intră în cameră, respirând cu greutate şi ajungând atât de 
aproape de ascunzişul lor, încât Tanya îi putea vedea bulgării de noroi 
de pe cizme. Apăsă în grabă pe întrerupător. Din fericire, era stricat. 
Ocări şi îl închise la loc, făcând încă un pas lent către pat. Abia atunci 
află Tanya ce însemna să fii paralizat de frică. Tot ce putea simţi era 
inima bătându-i în piept, lovind neregulat până când fu convinsă că o 
putea auzi. Pentru o fracțiune de secundă avu impresia nebunească că 
până şi Warwick îi putea auzi pulsul. Aşteptă, fără a îndrăzni să 
respire, pregătindu-se din minut în minut ca el să îngenuncheze şi să-i 
descopere. În schimb, el se întoarse brusc şi plecă trântind uşa în urma 
lui. 


Tanya eliberă aerul pe care-l ţinuse în piept şi îl simţi pe Fabian 
încovoindu-se uşurat lângă ea. Ascultară cum Warwick traversă cu 
paşi mari palierul, din cameră în cameră, verificându-le pe fiecare. 
Într-un final, coborî, iar zgomotul paşilor lui dispăru complet. Tot ce 
se mai auzea acum era bombănitul lui Amos. 

Tanya ieşi uşurată de sub pat, fericită că, în acel moment, Warwick 
cu siguranţă nu le mai stătea în cale. Fabian însă nu părea deloc 
uşurat. Îşi trecu agitat mâna prin părul de culoarea paielor. 

— Nu avem prea mult timp. O să mă caute până când mă găseşte. 

— Atunci grăbeşte-te şi spune-mi despre ce e vorba, insistă Tanya, 
dinţii începând să-i clănţăne. 

— Bine, zise Fabian, părând stânjenit. Uite. În... în seara în care 
Morwenna a dispărut, nu era nimeni îngrijorat dacă ea ajunge acasă 
un pic mai târziu decât în mod normal. Trăise prin părţile acestea 
toată viaţa ei şi ştia pădurea îndeajuns de bine, încât să nu se 
rătăcească, cel puţin aşa credeau toţi. Doar atunci când a început să se 
întunece, au început părinţii ei să se îngrijoreze, căci Morwenna nu 
suporta întunericul şi nu rămăsese niciodată afară după asfinţit. 

Când au aflat că nu era cu Florence, au intrat în panică. Au format o 
echipă de căutare împreună cu prieteni şi vecini şi au plecat în pădure 
după ea, gândindu-se că poate s-a lovit şi nu era în stare să se 
întoarcă. 

După ore bune, căutarea a fost abandonată. A doua zi, căutătorii au 
coborât în catacombe pentru a se uita după ea, dar nu era nici urmă. 
Apoi poliţia a primit o informaţie. Un om care mergea la biserică o 
văzuse pe Morwenna intrând în pădure în seara dispariţiei, împreună 
cu un băiat cu câţiva ani mai mare. 

Fabian se opri. 

— Amos se potrivea exact descrierii. Ba chiar purta aceleaşi haine 
când au venit după el. Făcu o pauză şi privi în jos spre mâinile sale. 
Tanya îi urmări privirea şi observă pentru prima oară că avea unghiile 
roase. L-au interogat, reluă Fabian. Voiau să ştie de ce nu a declarat 
nimic. Le-a spus că îi fusese frică de ce ar gândi sau de ce ar spune 
oamenii. Le-a mărturisit că trecuse prin pădure şi o văzuse, dar nu mai 
mult. Nu ştia nimic în plus faţă de ceilalţi. Într-un final, au fost nevoiţi 
să-i dea drumul; de altfel nu aveau nicio dovadă care să facă legătura 
între el şi dispariţia fetei. 

Cât despre Morwenna, ei bine... ştii restul. A fost ca şi cum ar fi 
dispărut de pe faţa pământului. Familia ei a plecat câţiva ani mai 
târziu, atunci când le-a fost clar că nu se mai întoarce. Şi s-au 
schimbat lucrurile şi pentru Amos după asta. Oamenii au început să-l 
evite. 

— Dar de ce? întrebă Tanya. Spuneai că nu a existat nicio dovadă 
împotriva lui. 


— Asta nu-i opreşte pe oameni să vorbească, să facă insinuări sau să 
formuleze acuze. Au fost zvonuri, presupuneri că ar fi fost implicat 
cumva -— că ar fi împins-o... sau ar fi omorât-o mai întâi şi apoi ar fi 
aruncat cadavrul în catacombe. 

— Dar de ce? întrebă Tanya. Care ar fi fost motivul crimei? 

— Se ştia că Amos avea... avea o pasiune pentru ea. Se pare că 
ieşiseră împreună timp de câteva săptămâni. Dar Morwenna pusese 
capăt legăturii — şi îi frânsese inima. Fabian plecă trist capul. Oamenii 
au crezut că era furios şi frustrat, că ar fi urmărit-o, că ar fi încercat să 
o facă să se răzgândească. Poate că se certaseră. Sau a vrut să... a 
încercat să... ah, nu ştiu. Nu ştiu. 

Dar el ştia şi la fel ştia şi Tanya. Dar niciunul din ei nu voia să o 
spună. 

— Pentru oamenii din Tickey End, o acuzaţie era la fel de bună ca o 
dovadă — pentru că o acuzaţie rămâne. Oamenii te vor privi mereu, 
întrebându-se dacă nu cumva chiar ai făcut ceva. 

— De ce nu a plecat pur şi simplu? spuse Tanya. Să fi plecat şi să o 
fi luat de la capăt? 

— Dar de ce? spuse Fabian. De ce să fi plecat când nu a greşit cu 
nimic? Vocea i se poticni. Plus că doar ar fi alimentat zvonurile. Nu 
voia să fie văzut ca un fugar. Se uită în ochii Tanyei, implorând 
înţelegere. Îţi poţi imagina cum trebuie să te simţi să se uite oamenii 
la tine ca la un posibil criminal? Îţi poţi imagina cum trebuie să se fi 
simţit Warwick, fiind tratat ca fiul unui ucigaş? Am văzut ce priviri îi 
aruncă oamenii din Tickey End. Toată viaţa lui a avut de-a face cu 
privirile... şi comentariile lor. Încă vorbesc despre asta, chiar şi acum. 

Era un gând groaznic. O mică parte din fiinţa Tanyei, brusc, îl 
compătimi pe Warwick. Nu era de mirare că era atât de tăios şi 
neprietenos. Oamenii îl făcuseră aşa. Şi acum înţelegea de ce Fabian 
nu aducea niciodată prieteni la conac - nimeni nu voia să se 
împrietenească cu cei de acolo. 

— După povestea asta, Amos nu şi-a mai găsit vreo slujbă. Nimeni 
nu voia să-l angajeze. De aceea, a ajuns să rămână la Conacul 
Elvesden atâţia ani. Până la urmă, s-a căsătorit cu o fată daneză pe 
nume Elsa, care nu prea vorbea limba engleză. Mariajul s-a destrămat 
la scurt timp după naşterea lui Warwick. Imediat ce a auzit zvonurile, 
a plecat, lăsându-l să-l crească pe tatăl meu de unul singur. Iar acum e 
tot mai bătrân şi mai nebun pe zi ce trece. 

Tanya simţi deodată un nod în gât. 

— Chestia e, continuă Fabian, că am fost întotdeauna convins de 
nevinovăția sa. Dar după ziua de azi, eu... eu nu mai ştiu ce să cred. 

Tanya îl privi atent, îngrozită. 

— Doar nu vorbeşti serios? Crezi... crezi că el a făcut-o? Că a 
omorât-o? 


— Nu ştiu ce să cred, răspunse Fabian. De când am văzut acea 
fotografie, mi-au trecut tot felul de lucruri prin minte. 

— Ce lucruri? 

Fabian îşi muşcă buza. 

— Lucruri oribile. Tu... tu crezi în... fantome? 

— Crezi că fata aia din pădure era o fantomă? 

— Tot ce ştiu e că fata din pădure e aceeaşi cu fata din fotografie — 
ceea ce nu prea are sens. Dacă Morwenna Bloom ar fi în viaţă, ar fi 
trecută de şaizeci de ani. 

— Poate era o fată care semăna foarte bine cu ea, sugeră Tanya, 
nevrând să accepte explicaţia lui Fabian. 

Deşi era vădit îngrijorat, Fabian reuşi să-i arunce Tanyei o privire 
plină de ironie, care o făcea mereu să se simtă ca şi cum ar fi avut 
cinci ani. 

— Ar trebui să-i fie soră geamănă ca să-i semene atât de mult. Ceea 
ce tot nu ar avea sens. Fruntea i se încreţi. De dragul discuţiei, hai să 
zicem că era o fantomă. 

— Bine, spuse Tanya ezitant. 

— Ne ducea undeva. Poate încerca să ne arate ceva? 

— Spunea că ne ajută să-l găsim pe Oberon. 

— Imposibil, spuse Fabian. El era deja cu Warwick. 

— Atunci trebuie să fi fost un alt câine — se înşelase... 

Fabian nu asculta. 

— Fantomele rămân pe pământ pentru că nu şi-au încheiat 
socotelile, nu-i aşa? Morwenna Bloom a dispărut în toţi aceşti ani şi 
nimeni nu ştie încă ce s-a întâmplat cu ea. Dar dacă ea chiar a murit în 
pădurea aia? Dacă fata pe care am văzut-o era fantoma Morwennei? 
Poate încerca să ne spună ce s-a întâmplat cu ea... sau să ne conducă 
la... la... rămăşiţele ei. 

— Nu arăta ca o fantomă, spuse Tanya. Părea la fel de reală ca noi 
doi. Şi oricum, de ce acum? De ce nouă? 

— M-am gândit şi la asta, spuse Fabian fără vlagă. Şi singurul motiv 
care îmi vine în minte e pentru că există o legătură de familie — eu 
sunt nepotul lui Amos. Poate zvonurile erau adevărate. Poate încerca 
să ne spună că el chiar a omorât-o, cu mulţi ani în urmă. Probabil că 
nu poate să plece până când nu se face dreptate. 

Tanya tăcu. Într-un fel îngrozitor, ceea ce spunea Fabian avea sens. 
În plus, nu se putea gândi la nimic altceva care să explice apariţia fetei 
misterioase. Un fior îi trecu pe şira spinării. 

— Ce vom face? 

Fabian scrâşni din dinţi. 

— Trebuie să ne întoarcem în pădure. Dacă ne-a găsit o dată, ne 
poate găsi din nou. 

Tanya păli. 


— Nu putem. Vom intra în mare bucluc dacă suntem prinşi -— ai 
văzut cât de nervos era tatăl tău! 

— Nu vom fi prinşi, spuse Fabian. Vom întocmi mai întâi un plan. 

— Nu ştiu ce să zic... 

— Ai o idee mai bună? 

Tanya clătină din cap. 

— Nu am de gând să renunţ până când nu aflu adevărul, spuse 
Fabian. Ne întoarcem în pădure cu prima ocazie. Şi de data asta, vom 
afla ce i s-a întâmplat cu adevărat. 

Lumina lunii se scurgea prin perdelele trase şi se revărsa în 
încăpere, penetrând întunericul şi scăldând totul în argint. Aerul 
nopţii devenise mai cald în ultimele două ore şi fereastra era deschisă 
larg într-o încercare de a atrage înăuntru orice adiere de vânt, dar nu 
se producea niciuna. Parfumul trandafirilor din curtea de jos era 
puternic şi dulce, înălțându-se dinspre grădini şi persistând leneş în 
cameră. 

Tanya zăcea în pat neînvelită, în pijamale subţiri, întoarse pe dos. 
Acestea i se lipeau de piele, incomod. Era trează de-a binelea, deşi mai 
puţin din cauza căldurii şi mai mult din cauza a ceea ce îi relatase 
Fabian mai devreme, în acea seară. În afară de asta, Warwick reparase 
din nou pendulul de pe palier, iar ticăitul batjocoritor o ţinuse trează, 
amintindu-i în acelaşi timp cât de puţin timp îi rămânea să doarmă. 
Ultimul set de bătăi marcase ora două, iar ea ştia că, dacă ar fi 
adormit acum oricum ar fi avut parte de doar patru ore până să se 
trezească Amos. 

O trecură fiorii gândindu-se la el, mişunând pe podeaua de 
deasupra, mormăind de unul singur şi Dumnezeu ştie ce altceva. 
Trecuseră ani de când nu mai avusese niciun fel de contact real cu 
lumea de afară. Mai multe gânduri teribile îi încolţiră în minte. Dacă 
Amos fusese implicat în dispariţia Morwennei Bloom? Dacă bătrânul 
de deasupra era un ucigaş? Iar apoi, o altă idee îi veni. Poate că ea şi 
Fabian nu erau singurii care exploraseră scara servitorilor recent. 
Poate că Amos îşi dăduse seama că Tanya venise în vizită şi se 
hotărâse să facă o mică plimbare... 

Dintr-odată, lumina lunii nu mai era suficientă. Tanya se luptă cu 
impulsul de a aprinde veioza... dar cedă totuşi, mustrându-se pentru 
copilăria aceasta, însă becul era stricat. Bombănind şi fără a-i mai păsa 
dacă cineva avea să vadă lumina pe sub uşă, se ridică şi traversă 
camera, lovind întrerupătorul. Nimic. 

Într-o clipă, îşi dădu seama că asta se mai întâmplase înainte şi nu 
doar o dată. Căderile de tensiune erau foarte dese la conac şi ea ştia 
din experienţă că, de obicei, treceau ore, nu minute, până revenea 
curentul. Bunica ei era, de regulă, bine pregătită cu o rezervă 
generoasă de lumânări în mai toate camerele frecvent folosite, dar 
Tanya avea deja o senzaţie neplăcută ştiind că în această cameră nu 
era niciuna. Nu era folosită destul de des, iar ea nu văzuse nicio 
lumânare când îşi despachetase lucrurile. 


Închise ochii strâns şi încercă să gândească. Ar trebui să fie 
lumânări jos, în bucătărie. Florence avea întotdeauna o rezervă sub 
chiuvetă, pe lângă nişte cutii de chibrituri în plus. Ar putea cobori şi 
înşfăca vreo câteva, şi apoi s-ar întoarce în camera ei şi ar citi până i s- 
ar face somn. Şi nu s-ar ridica din pat decât atunci când va avea ea 
chef, chiar dacă bunicii ei nu-i convenea sau Amos ar ţipa de s-ar 
cutremura pereţii. Ar spune că nu se simte bine. În felul acesta, ar 
putea să se odihnească şi i-ar evita pe toţi: pe bunica ei, pe Warwick şi 
Fabian. 

Fiindu-i mai uşor să se concentreze acum că avea un plan, Tanya îşi 
localiză papucii de casă şi se strecură afară din cameră. În tăcerea 
casei adormite, fiecare zgomot pe care ea îl făcea părea monumental. 
Fiecare pas, fiecare scârţâitură a duşumelei de sub picioare o speria şi 
o făcea să se oprească. 

În bucătărie, Oberon lovi tare din coadă în semn de salut şi se ridică 
de pe pătura lui de lângă vatră. Tanya îngenunche lângă el şi îl alintă, 
liniştită pentru moment. Mirosea a măduvă de os şi în coş avea bucăţi 
dintr-o cizmă roasă a lui Warwick. Îl mai mângâie o dată, hotărându- 
se să-l scape de dovezile incriminatoare, apoi începu să cotrobăie sub 
chiuvetă după lumânări şi chibrituri. Adună câteva şi, după ce localiză 
un sfeşnic de alamă îndesat în fundul bufetului, înfipse ferm în el o 
lumânare şi aprinse fitilul. Bucătăria fu luminată instantaneu de o 
strălucire aurie. Tanya făcu un pas către uşă, gata să se furişeze înapoi 
sus pe scări, dar ceva o făcu să se oprească. Încruntându-se, ridică 
lumânarea. 

Pe masă erau patru bucăţi de pâine, aranjate atent într-un pătrat pe 
tocător. Trei dintre ele fuseseră unse cu unt. Lângă ele se afla o cutie 
de cremă de brânză, cu un cuţit sprijinit de ea. Când Tanya făcu încă 
un pas, observă un pacheţel învelit în staniol, parţial desfăcut pentru a 
dezvălui bucăţi de vită rămase de la cină. O roşie coaptă zăcea pe 
fundul de lemn, aşteptând să fie tăiată. Tanya puse mâna pe folia care 
acoperea carnea. Era rece, ca şi cum n-ar fi fost scoasă de mult timp 
din frigider. 

Inspiră brusc şi scană bucătăria. Întrerupsese pe cineva, nu încăpea 
îndoială. Şi oricine era nu avusese mult timp să se îndepărteze. Dar 
cine s-ar fi sinchisit să se ascundă pentru ceva atât de banal ca un 
sendviș? 

— Cine e acolo? şopti ea. Fabian? 

O siluetă întunecată ţâşni din firida din dulapul scării de serviciu 
blocate şi o zbughi afară din bucătărie. Fără a mai avea timp să 
gândească ce era pe cale să facă, Tanya o urmă. Trecând din bucătărie 
în holul negru ca smoala, lumânarea din mâna ei arunca umbre 
răzlețe pe pereţi, flacăra pâlpâind sălbatic înainte să se stingă. În 
neaşteptata întunecime, ea se opri, încercând să se orienteze. Paşi 


uşori se îndepărtară cu viclenie de ea. O uşă din apropiere se deschise, 
apoi se închise domol. Biblioteca. Abia îndrăznind să respire, Tanya 
reaprinse lumânarea şi deschise uşa împingând-o. De acum ştia deja că 
nu era Fabian şi ştia că ar trebui să se ducă să trezească pe cineva. Ştia 
şi că nu mai avea timp. Precaută, păşi în cameră, examinând atent 
rafturile acum goale ale bibliotecii şi biroul de lângă fereastră. Uşa se 
închise în spatele ei şi se auzi un hârşâit de gheare şi un mic scâncet 
de afară. Oberon venise după ea. Ea se aplecă, uitându-se sub masă şi 
tresări când un singur ochi galben îi răspunse cu o privire 
duşmănoasă. Scuipă-Foc. Pisica şuieră, apoi se încolăci intr-un ghem 
roşcat şi flocos. Tanya păşi înapoi, cercetând camera cu privirea. Era 
mare şi goală. Nu mai era niciun loc în care să se ascundă cineva. 

Aşeză sfeşnicul pe cel mai apropiat raft. Poate că se înşelase. Mai 
mult ca sigur intrusul se ascunsese într-una dintre celelalte camere din 
apropiere. Ştia că va trebui să se ducă să o trezească pe bunica ei şi pe 
Warwick, dar dacă intrusul era pe undeva pe afară, aşteptând-o? 
Rămase pe loc, contemplând următoarea sa mişcare. 

Ceva licări în lumina pâlpâindă a lumânării. Tanya ridică sfeşnicul 
încă o dată. Pe marginea raftului, la nivelul ochiului, o dâră 
minusculă, palidă şi lucioasă mânjise modelul complex al tâmplăriei. 
Trecu o clipă până când Tanya recunoscu ce era. Unt. 

Degetele ei atinseră gravurile din lemnul vechi şi închis la culoare. 
În mijlocul iederei cioplite meşteşugit se aflau câteva plăci mici, 
circulare. Una dintre acestea era murdară de unt. Trei adâncituri mici 
trasau o formă triunghiulară în cadrul modelului. Aproape ca într-o 
transă, ridică mâna şi plasă degetul mare, arătătorul şi cel mijlociu în 
adâncituri şi, instinctiv, îşi suci încheietura mâinii în sensul acelor de 
ceasornic. 

Silenţios şi cu uşurinţă, placa circulară se răsuci odată cu mâna ei. 
După ce roti placa pe jumătate către dreapta, îşi retrase degetele, apoi 
le repoziţionă astfel încât încheietura ei să fie dreaptă şi răsuci în 
sensul acelor de ceasornic din nou. După încă o jumătate de răsucire, 
placa opuse rezistenţă puţin înainte de a se reaşeza cu un declic. 
Câteva secunde trecură până să se întâmple ceva. Apoi, încet, 
compartimentul din spatele bibliotecii începu să se rotească în perete. 

Tanya îşi putea auzi propriul sânge pompându-i în urechi, în timp 
ce ochii ei se căzneau să înțeleagă ceea ce vedeau. Biblioteca se rotea 
mai departe, dezvăluind o gaură îngustă în perete. Cealaltă parte era 
complet întunecată. Ridică lumânarea. Deja ştia că aceasta nu era 
scara de serviciu. Era altceva. Un set abrupt de trepte din piatră 
coborau în spirală. Aerul era rece, umed şi mucegăit. Se aplecă, 
încercând să arunce o privire în josul scării. Arăta de-a dreptul 
înşelătoare. 

Tanya făcu câţiva paşi înăuntru, apropiindu-se de scară. Fabian 


avusese dreptate de la început. Conacul Elvesden ascundea secrete pe 
care ea nu şi le închipuise niciodată posibile. Existau tunele tainice — 
şi, evident, intrusul care fusese în casă ştia de ele şi le folosea. Dar de 
ce? 

Auzi prea târziu hârşâitul uşor al raftului tras înapoi la locul lui de 
mecanismul care îl controla. Cu un declic slab, dar hotărât, tunelul fu 
închis ermetic ca un mormânt... cu Tanya încă înăuntru. 

Îngrozită, începu să caute cu disperare, la lumina lumânării, orice 
fel de zăvor sau un mâner. Nu găsea niciunul. Cuprinsă de spaimă, îşi 
forță unghiile în spaţiul dintre uşă şi perete. Era strâmt, după cum îşi 
şi imagina, masiv şi de neclintit; într-adevăr, construit să reziste. Ghici 
atunci că tunelul fusese construit pentru a ieşi din casă şi că trebuiau 
să existe altele pentru a intra. Lumânarea ei continua să ardă, singura 
ei sursă de lumină şi confort. 

Nu exista nicio cale de întoarcere. Era blocată. 

Inspiră, gata să ţipe după bunica ei, după Warwick, după oricine. 
Dar judecata îi reveni, avertizând-o. Cea mai apropiată persoană — 
care îi va auzi plânsetele şi va ajunge la ea prima - va fi intrusul. 
După cum stăteau lucrurile, oricine intrase în tunel probabil nu avea 
nicio idee că fusese urmărit prin intrarea secretă. Singura ei şansă era 
să încerce să îl urmărească de la distanţă şi să găsească o cale de 
ieşire. 

Nu avea altă variantă decât să înainteze. Inima îi bătea nebunește şi 
respiraţia îi răbufnea în gâfâituri scurte, pe care se zbătea să le 
controleze. Nu mai fusese niciodată atât de înspăimântată. Începu să 
coboare treptele, care se şerpuiau tot mai adânc şi mai adânc sub casă. 
Pe măsură ce înainta, temperatura scădea tot mai mult. Tanya îşi 
putea simţi pielea, acoperită doar de bumbacul pijamalelor «ei, 
întărindu-se ca pielea de găină. Lumânarea începu să îi tremure 
puternic în mână. 

Scara se termina cu o deschizătură. Se opri şi, spre disperarea ei, 
numără patru posibile tuneluri pe care le putea urma. Fiecare ducea 
într-o altă direcţie şi toate păreau la fel de terifiante. Prin mucegaiul 
dens şi verde, mici porţiuni de piatră cenuşie se puteau întrezări. Apoi, 
pe jos, Tanya zări ceva: o piatră mare şi netedă, legată şi înnodată cu 
sfoară murdară, care se pierdea într-unul dintre tuneluri. Scopul ei, îşi 
dădu ea seama, era să marcheze drumul în acest labirint subteran. 
Apoi se confruntă cu cea mai dificilă sarcină de până atunci. Știind că 
lumânarea era pe terminate şi că lumina ei îl va alerta pe intrus, 
îngenunche şi apucă sfoara rece şi umedă care era legată de piatră şi 
şi-o petrecu printre degete. Adunându-şi puterile, stinse lumânarea şi 
începu să avanseze prin întunericul negru ca smoala, urmând singura 
cale posibilă în speranţa că o va conduce spre ieşire. Ce îi spusese 
Fabian? Tunelele aveau ieşiri în câteva locuri: undeva în Tickey End, 


la o tavernă, şi într-o mică biserică din apropiere. 

„Sper să fie biserica, se rugă ea în tăcere.“ 

Merse timp de câteva minute, imaginându-şi cu ochiul minţii 
tunelul devenit mai îngust, ca şi cum întunericul ar fi încolţit-o din 
toate părţile. Umezeala mucegaiului îi pătrundea în gât şi îi aluneca 
pe căile respiratorii. Propria suflare tremurătoare era tot ce putea 
auzi. Întunericul o înghiţea. 

Iar apoi, aerul se schimbă, deveni mai subţire şi mai proaspăt — 
chiar mai rece. Ea intui că urma o deschidere a tunelului: un fel de 
cameră subterană — sau poate o ieşire. Scotoci după chibrituri, apoi 
tresări cu teroare când un declic distinctiv răsună în urechile ei. O 
lumină puternică îi străluci în ochi, orbind-o. Cu greu, ridică mâna la 
ochi, dându-şi prea târziu seama de greşeala comisă. 

— Frumos din partea ta să ni te alături, şuieră o voce îngrozitor de 
aproape. 

Lanterna se stinse şi paşi uşori se îndepărtară de ea. Urmă sunetul 
unui chibrit aprins. Tanya clipi des, iar în faţa ochilor ei începură să 
joace lumini albe. Din puţinul pe care îl putea distinge, părea că se 
află într-un fel de cavernă subterană. În lumina unei lumânări, putea 
vedea conturul unei siluete la aproximativ cinci metri de ea. Închise 
ochii strâns, dorindu-şi ca senzaţia de orbire să treacă. Vederea ei se 
limpezea. Silueta de lângă perete îşi schimbă un pic poziţia, deşi faţa 
îi rămânea ascunsă în întuneric. 

— Cine eşti? spuse Tanya. 

Ochii ei săgetau încolo şi încoace. În cel mai îndepărtat colț se afla 
un pat demodat, încărcat cu pături şi un mic morman de haine. O 
geantă de culoare închisă fusese golită pe jumătate pe el. O măsuţă de 
lemn şi un scaun se aflau lângă pat. Pâlpâind pe masă, flacăra unei 
singure lumânări era prinsă în curentul subteran. Intrusul se îndepărtă 
de perete, îndreptându-se spre Tanya. Pe măsură ce umbrele erau 
alungate de lumina lumânării, un chip se ivi în câmpul ei vizual. 

Fata părea tânără, nu cu mult mai în vârstă decât Tanya. Era înaltă 
şi atletică, cu pieptul plat şi o alură băieţoasă, afişând o expresie 
simplă, indescifrabilă. Chiar şi în lumina slabă, Tanya putea vedea 
coama de păr roşcat atârnându-i până la talie, ciufulită şi neîngrijită. 
Strălucea în întuneric, mai puternic ca lumânările, de parcă ar fi fost 
cuprinsă de flăcări. 

Aceasta mai făcu un pas în direcţia ei, tăcută şi la fel de sigură pe 
picioare ca o pisică. Purta o rochie neagră simplă şi scurtă şi nişte 
ghete uzate, dar de calitate. Legat cu o curea de coapsa ei slabă şi 
pistruiată, avea un cuţit. Tanya îi întâlni privirea şi ştiu cu absolută 
certitudine că, dacă ar fi fost necesar, fata l-ar fi folosit. 

— Cine eşti? întrebă Tanya din nou. Şi ce făceai în casa bunicii 
mele? 


Fata se holbă pur şi simplu la ea cu ochii verzi, fără să clipească. 

— Am nevoie şi eu de nişte răspunsuri. În primul rând, numele tău. 

— Cine te crezi? şopti Tanya. Crezi că poţi pur şi simplu să... 

Fata traversase caverna şi se năpustise asupra ei dintr-o singură 
mişcare rapidă, ajungând cu faţa la câţiva centimetri de a Tanyei, cu 
buzele despărțite intr-un mârâit. Tanya fu împinsă cu forţa în peretele 
rece. Tot calmul acestei fete dispăruse. Părea turbată, dementă. 
Respirația ei era acră, iar hainele îi duhneau a transpiraţie. Era clar că 
nu se spălase de multă vreme. 

— M-ai costat o grămadă în seara asta şi mi-ai irosit timp preţios. 
Acum putem să facem asta cu forţa, dar te-aş sfătui mai bine să nu. 
Pot să te mai întreb o dată, frumos. Numele tău. 

— Tanya. 

— Bine. Acum, Tanya. M-a mai auzit altcineva în seara asta? Tanya 
ezită. Ceva din privirea prelungă şi lipsită de şovăială a fetei îi spunea 
că ar fi o greşeală să mintă. 

— Nu cred. 

Fata se relaxă şi se trase câţiva centimetri mai în spate. 

— Cum de ştiai de pasajele secrete? Le-ai mai folosit până acum? 
Tanya scutură din cap. 

— Nu. Am... am mai auzit poveşti... dar nu am crezut niciodată că 
există cu adevărat. 

— Şi cum de l-ai găsit pe ăsta? 

— Te-am urmărit. Ai lăsat o urmă de unt pe panoul care 
declanşează mecanismul. A fost din pură întâmplare... 

Fata îi oferi un zâmbet rece. 

— Deci m-ai urmărit şi ai rămas blocată în tunel. Ca o mică 
detectivă, nu-i aşa? Cine altcineva ştie de pasajele astea? Ai spus că 
asta e casa bunicii tale. 

Tanya simţi că începe să i se învârtă capul, fiind izbită de o senzaţie 
de greață. Respirația fetei o îngreţoşa. 

— Nu ştiu. Bunica mea nu a vorbit cu mine despre nimic de genul 
ăsta. Te rog, vreau doar să ies de aici. Spune-mi cum să mă întorc 
acasă — nu o să spun nimic despre tine. 

Fata o ignoră. 

— Cât de curând e probabil să observe bunica ta că lipseşti? 

— Când nu apar la micul dejun. În jur de opt. 

Fata înjură. 

— De ce ai nevoie? începu Tanya. Dacă vrei bani, poate că aş putea 
să... 
— Bani? Tonul fetei era neîncrezător. Nu mă aflu aici pentru bani! 
Crezi că sunt o hoaţă? 

— Ai luat mâncare. 

— Am luat doar ce aveam nevoie. Şi nu pentru că aş fi avut de ales. 


— Te ascunzi aici, nu-i aşa? 

Faţa fetei se contractă involuntar. 

— Asta era, nu-i aşa? Foloseşti locul ăsta drept ascunzătoare. Tanya 
cercetă caverna cu privirea, tremurând. Şi nu eşti singură. 

— Ce? 

Tanya înfruntă privirea de smarald a fetei. 

— Frumos din partea ta să ni te alături. Ni. Asta ai spus când te-am 
găsit. Mai e cineva cu tine. 

Înainte să termine de vorbit, un zgomot îngrozitor, înspăimântător 
umplu caverna. Tanya îngheţă pe măsură ce zgomotul se amplifica. 
Era ceva îngrozitor de cunoscut în legătură cu acel sunet... îl mai 
auzise până atunci. 

Ceva se mişca pe pat sub mormanul de haine. Nu. În mormanul de 
haine. Spatele Tanyei se lovi de peretele rece de piatră, iar fata cu 
părul roşcat se întoarse silențios către pat şi luă micul ghemotoc în 
braţe. Tanya privi, încremenită de spaimă, cum o mână minusculă se 
ivi întinzându-se către faţa fetei; un pumn mic încleştat, desfăcându-se 
încet, în timp ce zgomotul continua. 

— Un copil? Te ascunzi aici cu... cu un copil? 

Fata nu răspunse. Tanya se întrebă dacă o auzise măcar. În schimb, 
fata se afundă în pat şoptindu-i copilului, care nu părea să se 
liniştească deloc. 

— De ce plânge aşa? întrebă Tanya, înfiorându-se din cauza 
zgomotului îngrozitor. 

Plânsetele se înteţiseră acum, ajungând la nivelul unor ţipete 
stridente, străpungătoare, care răsunau prin cavernă şi îi umpleau 
inima de groază. 

— Plânge pentru că e bolnav, îi răspunse fata pe neaşteptate. Are 
nevoie de medicamente. Iar eu nu am nimic să-i dau. 

Sprijinindu-se cu o mână de peretele îngheţat, frica Tanyei fu 
temporar înlocuită de dorinţa de a vedea copilul. Făcu un pas lent, 
silențios către pat. Fata nu observă. Încurajată, mai făcu unul. 

— Dacă e bolnav, de ce nu e la spital? 

— A fost, spuse fata şoptit. Dar nu era în siguranţă. 

— E al tău? 

Fata nu răspunse. Tanya mai făcu un pas. Copilul continua să se 
zvârcolească în braţele fetei, mâinile şi picioarele micuţe zbătându-se 
sub materialul în care era învelit. Tot nu putea vedea nimic din el, cu 
excepţia unei mânuţe slabe. 

— Cum adică „nu era în siguranţă“? Cum poate un spital să nu fie 
sigur în comparaţie cu asta... 0... o temniţă subterană fără căldură, 
fără lumină, fără aer curat... 

— Taci, şopti fata. Şi întoarce-te unde erai. 

Tanya se retrase. Dar nu putea să tacă. Ceva era în neregulă aici, 


ceva nu îi dădea pace. 

— De ce ai scoate un copil bolnav dintr-un spital? 

— Am spus să taci! Taci! 

Faţa fetei se boţi şi pentru o clipă păru cât pe ce să plângă, dar apoi 
se reculese. 

Din străfundurile memoriei Tanyei, ceva începea să iasă la 
suprafaţă, planând chiar pe punctul de a fi recunoscut. Străduindu-se 
în acest sens, amintirea începu să se materializeze, mai lent la început, 
iar apoi fără avertisment, revărsându-se asupra ei cu o asemenea forţă, 
încât Tanya se simţi de parcă ar fi primit un pumn în stomac. 

— Îmi amintesc. Am auzit la radio. Un copil furat din spital... Vocea 
ei tremura. Tu ai fost. Tu ai făcut-o. 

Ochii fetei păreau sălbatici, cuprinşi de mânie. 

— Tu ai luat copilul acela, şopti Tanya îngrozită. Iar acum îl ţii aici 
când el e bolnav şi are nevoie de îngrijire medicală... 

Greaţa care o ameninţase mai devreme puse cu totul stăpânire pe 
ea. Tanya se aplecă, cuprinsă de durere, şi vomită.. Dar chiar şi când 
stomacul i se goli, ea încă mai vomita din pură teamă. Ştiu atunci că 
va trebui să o păcălească sau să se lupte cu acea fată ca să scape. Iar în 
acea clipă, niciuna din posibilităţi nu părea realizabilă. 

Se scurseră câteva minute şi odată cu ele şi greața Tanyei. Totuşi, 
rămăsese aplecată, prefăcându-se că se îneacă, şi scuipă. Încerca să 
câştige timp pe când în minte îi vuiau tot felul de idei de evadare. 
Aruncă o privire spre fată cu coada ochiului. Ea se ridicase de pe pat 
şi acum îndesa haine în geantă. Copilul era deja epuizat şi zăcea tăcut 
în păturile sale. Tanya privi cum fata trase fermoarul la geantă şi 
scoase o sticlă de plastic plină pe sfert cu apă. Desfăcând capacul, veni 
lângă Tanya şi i-o oferi. Tanya o ochi cu precauţie. 

— Ia-o, spuse fata cu nerăbdare. Asta dacă nu cumva îţi place gustul 
de vomă. 

Tanya luă sticla şi îşi clăti bine gura cu multă apă, după care scuipă. 
Apoi mai luă o gură mică şi înghiţi. 

— Ştiu ce crezi, spuse fata deodată. 

Tanya puse sticla jos şi o privi. 

— Ce cred? 

— Că sunt o persoană rea. Şi, probabil, încerci să te gândeşti la o 
cale de scăpare. Nu-i aşa? 

Tanya încuviinţă din cap. 

Fata rămase tăcută pentru o clipă. 

— Dacă ţi-aş spune că nu sunt un om rău? Că pur şi simplu am făcut 
nişte lucruri rele în scopul unui alt lucru, în scopul a ceva bun. Ar 
schimba asta ceva? 

— Nu ştiu, răspunse Tanya. De ce nu-mi spui tu mie? Spune-mi de 
ce ai furat copilul. Apoi, poate că voi înţelege. 


— Nu ai înțelege. Pur şi simplu ai crede că sunt mai nebună decât 
crezi deja. Îi oferi Tanyei o privire lungă şi dură. Pur şi simplu, încerci 
să mă ţii de vorbă ca să-mi distragi atenţia şi să încerci să fugi. Nu te 
învinovăţesc. Eu o să fac orice va fi nevoie ca să pot scăpa de aici cu 
copilul ăla — şi nici tu, nici nimeni altcineva nu mă va opri. Aşa că dă-i 
drumul. Crezi ce vrei. 

— Dacă eşti atât de convinsă că ceea ce faci este bine, atunci de ce 
nu îmi spui? 

— Pentru că nu m-ai crede, îi răspunse fata simplu. Şi pentru că 
trebuie să plec, acum. Înainte să se lumineze. 

— Şi eu unde intru în toate astea? 

— Nicăieri. Când voi fi la o distanţă sigură, o să le trimit un mesaj 
celor din casă spunându-le unde te afli. 

— Nu mă poţi lăsa aici jos! spuse Tanya gâfâit. De unde ştiu că o să 
te ţii de cuvânt? Sau că nu o să fii prinsă de poliţie? Sau... că nu o să 
mori călcată de o maşină? Orice e posibil! Şi atunci nimeni nu m-ar 
găsi! 

— Nu, spuse fata. Presupun că nu te-ar mai găsi. Dar poate că asta 
îţi va da o lecţie prețioasă ca pe viitor să-ţi vezi de treaba ta. La urma 
urmei, ştii ce se spune despre curiozitate. Şi dacă te gândeşti să mă 
urmăreşti sau dacă încerci să-ţi găseşti singură calea de ieşire din 
tunelurile astea, mai bine nu. Dacă mă urmăreşti, te voi auzi şi voi 
avea grijă să nu mă poţi urmări mai departe. Cât despre a găsi singură 
calea, n-ai nicio şansă. Tunelurile astea sunt un labirint încâlcit şi 
părţi din ele s-au prăbuşit. Din cele rămase, numai câteva chiar duc 
undeva. Se opri şi o privi pe Tanya drept în ochi. Celelalte te duc de 
unde ai venit, pentru a împiedica urmăritorii. Pentru asta au fost 
proiectate când a fost construită proprietatea. Destul de ingenios, pe 
bune. 

Tanya îşi înăbuşi lacrimile şi un şuvoi de imprecaţii. 

— Ce ai de gând să faci cu copilul... să îl vinzi? Să îl ţii pentru 
răscumpărare? 

— Niciuna, nici alta. Oricum a fost abandonat, aşa că cine ar plăti 
răscumpărarea? Şi a-l vinde ar fi practic imposibil ţinând cont că a 
fost dat peste tot la ştiri. 

Copilul începu să urle din nou. Tanya tresări la zgomotul brusc. Era 
un plânset îngrozitor, gâlgâit. 

— Nu poţi să îl linişteşti? 

— O să plecăm imediat. 

Copilul ţipă şi mai tare. De data aceasta, până şi fata cu părul roşcat 
se clinti. Pentru o clipă, ea şovăi, după care se opri cu reticenţă din 
ceea ce făcea şi privi în sus. Tresări şi se năpusti către pat. Dintre 
cutele păturii, mâna copilului era vizibilă. Mici firicele de sânge 
curgeau din palma copilului: îşi străpunsese propria piele cu unghiile. 


La atingerea fetei, ţipetele se domoliră pe măsură ce se liniştea. Fata îl 
înveli bine şi îl strânse în îndoitura braţului său. Pe celălalt umăr îşi 
atârnă geanta. Păşi către Tanya. 

— Voi avea nevoie de un avans de vreo două ore înainte să pot 
anunţa pe cineva unde te afli. Te avertizez din nou — nu încerca să mă 
urmăreşti. Dacă te rătăceşti aici jos, vei muri. Aruncă o pătură pe jos. 
Uite. Vei avea nevoie de asta să-ţi ţină de cald. 

Tanya nu îi răspunse. Se uita lung la copil, cum zăcea liniştit în 
braţele fetei. Acea clipă fu cea care a schimbat totul - clipa în care a 
văzut ce era copilul cu adevărat. 

Copilul se uita cu ochii mari înapoi la ea, fără a clipi. Ce s-a 
întâmplat apoi i-a întors stomacul de frică. În timp ce copilul o privea, 
trăsăturile i s-au schimonosit şi apoi s-au preschimbat. Vârfurile 
urechilor s-au întins şi ascuţit şi pielea a căpătat o nuanţă verzuie. 
Ochii i s-au înecat în negru, sclipind straniu ca şi cum ar fi fost de 
cerneală. Nu dură decât o clipă pentru ca viziunea fantomatică să 
dispară, dar Tanya ştia ce văzuse. 

La fel şi intrusa cu părul roşcat. 

— Ai văzut. 

Vocea ei era o şoaptă răguşită. 

Tanya îşi coborî ochii spre creatura din braţele fetei şi îşi înăbuşi un 
țipăt. 

— Nu pot să cred, murmură fata, cu ochii fixaţi asupra Tanyei. Ai 
văzut. Poţi şi tu să îi vezi. 

Tanya se uită lung înapoi. Împărtăşiră o clipă de linişte şi de 
înțelegere tăcută, iar fata şopti uşor ceva: 

— Eşti clarvăzătoare. 

Tanya se retrase speriată. 

— Cine eşti? 

Urmă o scurtă tăcere. 

— Îmi poţi spune Red. 

Tanya dădu din cap către copilul-zână. 

— Ce faci cu copilul ăla? 

— Bună întrebare, răspunse Red. Stai jos. Îţi voi spune povestea 
mea. Sunt sigură că o vei găsi interesantă. 

Red se aplecă peste masă, cu ochii fixaţi pe lumânare. Lumini şi 
umbre îi jucau pe față în timp ce-şi încălzea mâinile la flacără. 
Îngheţată de frică, Tanya îi urmărea degetele palide şi subțiri 
mişcându-se în sus şi în jos, absorbind căldura la fel de grațios ca 
dansul unui fluture în lumina soarelui. Arătau ca şi cum ar fi fost 
mâini de pianist. Sau de artist ori muzician. Realitatea părea destul de 
diferită. 

Nu avea deloc încredere în fată. 

— Cum ai trecut de Oberon? şopti Tanya ezitând. Nu... nu înţeleg. 
Ar fi lătrat. 

— Câinele? Asta a fost uşor. A început să mârâie în clipa în care am 
intrat în bucătărie, dar după ce i-am dat câteva resturi de mâncare, 
am devenit practic cei mai buni prieteni. 

Ochii Tanyei se măriră înfricoşaţi. 

— Sper că nu l-ai... 

— Ce? Să-l droghez? Să-l otrăvesc? completă Red fraza. Nu. Nu 
mint. L-am momit cu mâncare. Simplu. Şi oricum, întâmplător îmi 
plac animalele. Mult mai mult decât oamenii, categoric. 

Tanya nu reacţionă. 

— Deci, spuse Red. N-ai mai întâlnit pe nimeni cu darul clarviziunii 
până acum. Asta e evident. 

Tanya îndrăzni să-şi ridice privirea. Nu părea că ceea ce se întâmpla 
era aievea. 

— Întotdeauna am crezut... am sperat că trebuie să fie şi alţii, spuse 
ea într-un sfârşit. Dar nu cred că am îndrăznit vreodată să cred, nu în 
totalitate. 

— Mai sunt o grămadă, spuse Red. Exact cum eram eu. Exact ca 
tine. Toţi crezând că sunt singuri, anormali. O ciudăţenie. E nevoie de 
timp ca să recunoşti semnele, dar le înveţi până la urmă. 

— Dar de ce? întrebă Tanya cu voce tremurătoare. 

Ochii lui Red se îngustară. 

— De ce ce? 

— De ce îi putem vedea? Cine sunt ei? Ce sunt ei? 

— Ştii ce e un copil schimbat? 

Tanya fu cuprinsă de frică amintindu-şi pasajul din cartea din 
bibliotecă. 

— E un copil care a fost furat de zâne. 

Red încuviinţă din cap. 


— Un copil de om furat e înlocuit de un copil de zână, de cele mai 
multe ori cu trăsături similare. De obicei, copiii sunt mult prea mici 
pentru a fi deosebiți. Probabil, nu ar fi recunoscuţi de nimeni 
altcineva decât de mamă şi chiar şi atunci nu sunt întotdeauna 
descoperiţi. Red aruncă o privire asupra copilului care dormea liniştit 
acum. Le place să-i ia pe aceia cărora nu li se va duce dorul prea uşor. 
Orfani sau copii abandonaţi, exact ca el. Când a fost descoperit, 
probabil schimbarea avusese loc deja. Red se ridică şi începu să se 
plimbe prin cavernă, în mod clar agitată. Copilul uman va fi de multă 
vreme plecat pe tărâmul zânelor. Uneori sunt aduşi înapoi; alteori nu. 
Totul depinde de motivul pentru care au fost luaţi de la bun început. 
Uneori înlocuiesc copiii de zâne care s-au născut bolnavi sau urâţi. Un 
copil sănătos de zână poate fi schimbat cu un copil de om excepţional; 
unul care va deveni frumos sau care va avea o calitate rară sau un 
talent. Uneori sunt luaţi doar de dragul de a provoca haos şi tristeţe. 
Scuipă ultimele trei cuvinte şi Tanya tresări. Oricare ar fi motivul, pe 
măsură ce trece timpul, e tot mai puţin probabil ca vreunul dintre 
copii să se întoarcă. Încă de la început va fi evident dacă se vor putea 
adapta sau nu. 

— Ce se întâmplă dacă nu se pot adapta? 

— Copilul de om va fi probabil returnat, de obicei în acelaşi loc de 
unde a fost luat. Dar cu un copil de zână nu e chiar la fel de simplu. 
Red închise ochii strâns pentru câteva momente. Din nou, depinde de 
circumstanţe. În general, dacă vraja ţine sau nu. În cazul acesta, 
bănuiesc că nu va ţine. Se opri din nou. Ştii ce e vraja zânelor, sau 
trebuie să-ţi explic şi asta? întrebă sarcastic. 

— Nu... adică da, se bâlbâi Tanya. Ştiu ce e vraja zânelor. 

Red dădu din cap spre copil. 

— Ceea ce vezi acolo e ceea ce pare a fi o odraslă omenească. Cu 
toate acestea, ai observat -— la fel ca mine — ce e cu adevărat în 
interior. Şi singurul motiv pentru care amândouă putem vedea ce e de 
fapt se datorează faptului că avem darul clarviziunii şi pentru că vraja 
nu e una dintre cele create de copil. O persoană obişnuită nu şi-ar da 
seama atâta timp cât vraja nu se destramă. Atunci ar vedea exact ceea 
ce am văzut şi noi. Copilul ar fi demascat drept ceea ce este el cu 
adevărat, căci nu are cunoştinţele sau puterea de a se proteja. Şi nu 
pot să las să se întâmple asta. 

— Ce... ce i s-ar întâmpla? 

— Ce crezi? şuieră Red. Dacă oamenii l-ar vedea drept ceea ce e el 
cu adevărat? Ar fi închis! Pus sub observaţie într-un laborator pe 
undeva -— analizat, pipăit, înţepat şi ar face experimente pe el. Aşa cum 
fac cu toţi. Vocea îi slăbi. Asta fac oamenii. Dacă ceva e diferit. Dacă 
nu-l înţeleg. Odată ajunşi în acele laboratoare... Ei bine, nu ar mai ieşi 
niciodată de acolo. Şi totul e muşamalizat de oamenii aflaţi în poziţii 


înalte. 

— Vrei să spui... vrei să spui că probabil va muri experimentându- 
se pe el într-un laborator pe undeva? deduse Tanya, sufocându-se. 

— Mai mult ca sigur. Expresia de pe chipul lui Red era la fel de 
dură ca şi vocea ei. Deci acum ştii de ce am făcut ce am făcut. De ce 
fac ceea ce fac. 

Tanya închise ochii. 

— Nu e prima oară când faci asta. 

Red clătină încet din cap, fără a clipi din ochii-i ca de pisică, în timp 
ce o studia pe Tanya. 

— Nu va fi nici ultima oară. 

— Ţi s-a... ţi s-a întâmplat şi ţie, nu-i aşa? spuse Tanya încet. Au 
schimbat pe cineva apropiat ţie. Pe cineva drag. 

Red încuviinţă din cap. 

— James, şopti ea. Fratele meu mai mic. 

Tanya îşi feri privirea, iar ochii lui Red se întunecară. 

— Şi ce se întâmplă acum? 

— Eu voi aştepta. 

— Ce anume? 

— Să văd dacă vraja de pe acest copil va dura. 

— Cât de repede vei afla? întrebă Tanya. 

— Dacă e vrajă de suprafaţă — care nu e menită să dureze — va slăbi 
şi va dezvălui foarte repede natura adevărată a copilului. S-ar putea 
întâmpla oricând, în următoarele câteva ore sau în următoarele câteva 
zile. O săptămână cel mult. 

— Ce fel de semne? 

— Ochii vor fi primii care se vor schimba, spuse Red. Încep prin a se 
întuneca şi sfârşesc prin a fi complet negri. Apoi urechile se lungesc şi 
devin ascuţite. La urmă, pielea va căpăta o tentă verzuie. Acestea sunt 
schimbările principale. Este esenţial să fie trimişi înapoi pe tărâmul 
zânelor cât de repede posibil. 

— Şi dacă vraja nu e de suprafaţă? 

— Atunci iluzia va dura toată viaţa. Deşi copilul de zână va arăta 
uman din toate punctele de vedere, vor fi anumite... calități 
neobişnuite pe care le va avea. Chiar dacă ar face tot ce i-ar sta în 
putinţă să imite comportamentul uman, tot va fi considerat diferit. Pe 
lângă asta, durata de viaţă a copiilor schimbaţi diferă mult față de a 
unui om normal. Un om care trăieşte pe tărâmul zânelor va depăşi cu 
mulţi ani speranţa medie de viaţă, pe când o zână care trăieşte printre 
muritori va avea o viaţă mult mai scurtă. 

— Cât de scurtă? 

Red schiţă un mic zâmbet crispat. 

— Sunt norocoşi dacă trăiesc mai mult de treizeci de ani. Destul cât 
să se aşeze la casa lor, să-şi întemeieze o familie poate. Se opri înainte 


de a adăuga: O familie cu o ființă umană. Şi ne întoarcem la întrebarea 
ta: ce suntem noi? 

Inima Tanyei începu să bată tare. 

— Începi să înţelegi? 

Tanya înghiţi în sec. 

— Cred că da. Vrei să spui că noi suntem... că oamenii ca noi, am... 

— Cândva, de-a lungul timpul, cineva din familia ta — şi a mea — a 
fost înlocuit. Cineva a fost un copil schimbat. Ar putea fi din partea 
oricui: a mamei sau a tatălui. Clarviziunea apare pentru că ai sânge de 
zână. La fel ca o genă, nu va apărea la toţi descendenţii copilului 
schimbat. De fapt, e chiar invers. E ceva rar. E ca şi cum ai avea ochi 
albaştri, de exemplu. Nu vor fi transmişi la fiecare membru al familiei, 
ci doar câtorva. La fel e şi cu darul clarviziunii. 

— Sânge de zână, repetă Tanya buimăcită. 

Sânge de zână. Înţelese instinctiv că era adevărat, împreună cu tot 
ce-i spusese Red. Prin vene îi curgea sânge de zână. 

— Deci... acum ştii ce e cu tine, spuse Red. Se uită la ceasul de la 
încheietură şi îşi strânse geanta încă o dată. Soarele va răsări în 
curând. Trebuie să plec. 

Tanya o privi, încercând să asimileze adevărul sordid pe care tocmai 
îl aflase. Îi persista în sinea ei într-un mod neplăcut, ca uleiul pe apă. 
De multă vreme tânjise ca cineva să o creadă; ca cineva să o înţeleagă. 
De şi mai mult timp, râvnise informaţii. Cunoaşterea, ştia ea, însemna 
putere. Şi această fată — această fată ciudată şi tulburată, a cărei 
obsesie pentru pierderea fratelui ei o împinsese la aceste gesturi 
disperate — le oferise pe ambele. Şi Tanya ştia că nu-şi putea permite 
să o lase să plece. 

— Aşteaptă, spuse Tanya. Eu... 

Tanyei îi pieri vocea. 

Red se opri. 

— Mai ai ceva să-mi spui? 

— Te cred, se învoi Tanya încet. Tot ce mi-ai spus. Te cred. 

— Ce te face să crezi că-mi pasă? 

— Faptul că te cred înseamnă că nu trebuie să fugi — nu încă, spuse 
Tanya, o idee conturându-i-se în minte. 

Ceva se aprinse în spatele ochilor lui Red: o scânteie mică de 
interes. Şi o altfel de flacără; ceva ca o speranţă. 

— Continuă, spuse ea, încet. 

— Trebuie să te ascunzi. Oamenii te caută... poliţia. S-a dat peste 
tot la ştiri. Eu sunt singura care ştie că eşti aici. Şi dacă eu nu spun 
nimic, atunci nimeni altcineva nu va afla. Pot să te ajut. 

—De ce ai vrea să mă ajuţi? întrebă Red, cu o privire 
neîncrezătoare. 

Tanya se uită la copilul schimbat. 


— Pentru că ştiu că nu vrei să-i faci rău. Şi pentru că ai ceva ce 
vreau. 

Red o privi cu suspiciune. 

— Ce ai putea să vrei de la mine? 

— Informaţii, spuse Tanya. Tu ştii lucruri... lucruri despre zâne. 
Vreau să mi le împărtăşeşti. Dacă faci asta, atunci nu voi spune 
nimănui că te-am văzut. Voi păstra secretul. Şi pot să-ţi aduc mâncare 
şi apă - nu va trebui să rişti să fii văzută în casă. Cu un pic de 
planificare, s-ar putea chiar să poţi să te strecori şi să faci un duş. 

La simpla menționare a duşului, privirea lui Red căpătă o expresie 
flămândă. 

— Un duş fierbinte, şopti ea. Sună grozav. Îşi coborî capul spre axilă 
şi mirosi bănuitoare. A trecut multă vreme. Îşi îndreptă ochii brusc 
spre Tanya: Dacă accept, atunci mai e ceva. Dacă vrei informaţii, o să 
te coste. Am nevoie să faci ceva pentru mine. 

— Ce anume? 

Din buzunar, Red scoase o foiţă de hârtie. 

— Am nevoie de cele de pe lista asta. Cât mai multe lucruri de care 
poţi face rost. Când aduci mâncare şi lucrurile astea, lasă-le în spatele 
intrării din pasaj, pe unde ai venit. Nu intra în tuneluri. Dacă aud pe 
cineva aici jos, voi presupune că m-ai turnat — şi voi pleca. Odată ce- 
mi vei da lucrurile, eu îţi voi da informaţii. Şi apoi voi pleca. 

— Bine, spuse Tanya cu precauţie. Dar, în schimb, nu vei intra în 
casă până nu zic eu. Stai aici jos, nevăzută, până când te anunţ eu că e 
liber să poţi urca. Îţi voi pune mâncare în pasaj, dar poţi urca când voi 
avea lucrurile de pe listă. 

Red încuviinţă din cap şi îi întinse lista. Tanya o luă din mâna ei 
soioasă şi lipicioasă. 

— Am să te conduc înapoi, spuse Red. E mult de mers - şi nici nu e 
drumul pe care am venit. 

— Cum de ai aflat de pasajele secrete din casa asta? întrebă Tanya. 
Din întâmplare? 

— Nu. Cineva mi-a spus despre ele, cineva în care am încredere. Am 
câteva cunoştinţe - oameni care fac acelaşi lucru ca şi mine. 
Schimbăm informaţii despre ascunzători de genul ăsta. Sunt destule, 
împrăştiate în toată ţara. Case, biserici, hanuri. Unele dintre ele, cum 
e casa asta, sunt conectate cu altele pe distanţe scurte. 

— Am auzit că e un tunel ce face legătura dintre casă şi un local din 
Tickey End şi mai e unul care duce spre biserică, spuse Tanya. Aşa e? 

— Da. Am intrat prin cel dinspre biserică. Intrarea e printr-un 
mormânt. 

— Un mormânt? 

— Unul fals. Nimeni nu a fost îngropat acolo. A fost construit doar 
pentru a servi ca intrare în tuneluri. 


Tanya se ridică. 

— Toate tunelurile merg într-un singur sens? Ori spre casă, ori 
afară? 

— Nu. Doar unul. Celelalte merg în ambele sensuri. Singurul motiv 
pentru care cel de sub bibliotecă nu e aşa e din cauza unei erori. 
Intenţia a fost să fie permis accesul spre casă şi din tuneluri. 

— Deci există o cale de intrare? întrebă Tanya, frecându-şi mâinile 
pentru a se încălzi. 

— Cea mai scurtă cale de aici duce într-o cameră de la primul etaj: 
o cameră de oaspeţi care nu a fost dată în folosinţă vreodată. Din 
cauza asta, uşa nu are încuietoare. Intrarea se face printr-un spaţiu 
minuscul, cât să te târăşti prin el, dintr-o secţiune a lambriului de 
lemn de pe perete. Mergem pe acolo. 

Red se îndreptă spre deschizătura din cavernă care dădea spre tunel. 
În timp ce se apropiau, se opri busc şi se întoarse cu faţa către Tanya. 

— E ceva ce am uitat să menţionez. Ceva ce ar putea să te facă să te 
răzgândeşti. 

— Ce? întrebă Tanya. 

— Faptul că mă ajuţi, spuse Red. Zânelor nu le va plăcea asta. Nu le 
va plăcea deloc. 

— Cum vor afla? 

— Doar nu eşti chiar aşa naivă? şuşoti Red. Făcu un gest sălbatic 
către întunericul care le înconjura. Sunt probabil aici, chiar acum. 
Privindu-ne. 

— Pot să-mi port de grijă, spuse Tanya. Nu mi-e frică. 

Red o privi atent, cu o expresie pe jumătate admirativă, pe jumătate 
ironică. Fără alte cuvinte, se întoarse cu spatele către Tanya şi îşi dădu 
părul des şi încâlcit la o parte, apoi întinzându-şi mâna, îşi cobori 
gulerul rochiei, astfel încât partea de sus a spatelui să rămână 
descoperită. 

Chiar dacă lumina era slabă, forma coloanei vertebrale a fetei 
ieşindu-i în evidenţă prin carne, era uşor de distins. Pe piele, în 
dreptul omoplaţilor ei, Tanya putu observa un semn ca o arsură, care 
era de aproximativ mărimea unui pumn. Nu era chiar un semn 
oarecare. Cicatricea argintie avea o formă ciudat de familiară; o 
pereche de aripi. Aripi de zână. Îi fuseseră înfierate în piele. 

La icnetul de groază al Tanyei, Red îşi trase rochia la loc şi se 
întoarse cu faţa la ea. 

— Asta s-a întâmplat când am făcut greşeala de a-i subestima, spuse 
ea cu amărăciune. Cred că sunt norocoasă că am scăpat doar cu 
cicatricea asta. 

— C-cum... ai păţit asta? întrebă Tanya, simțind pierindu-i şi ultima 
urmă de curaj. 

— Sper, pentru binele tău, să nu afli niciodată, spuse Red cu 


asprime în glas. Dacă nu ţi-e frică de ei, atunci ar trebui să-ţi fie. 

În ziua următoare, încercarea de a-l evita pe Fabian se dovedi mai 
dificilă decât anticipase Tanya. De la descoperirea lui Red şi aflarea 
adevărului despre abilităţile sale, Tanya îşi urmărea acum propriul 
interes care nu îl includea pe Fabian cu planurile lui de a umbla 
haihui prin pădure. Când, într-un final, ieşi din camera ei, puţin după 
prânz, înţepenită şi epuizată, primul lucru care îi trecu prin minte fu 
să afle cine ar fi putut fi copilul schimbat din familie — şi pentru asta 
nu avea nici cea mai vagă idee de unde să înceapă. Se întreba cine 
fusese înlocuit; cineva din partea mamei sau a tatălui; şi dacă trăise cu 
mulţi ani în urmă... sau dacă era cineva care era încă în viaţă, cineva 
pe care îl cunoştea. Posibilitatea aceasta o tulbura profund. 

A doua sa grijă era lista cu lucrurile cerute de Red. Ştia că aceasta 
va fi o chestiune dificilă, căci îi mai rămăseseră doar câteva lire după 
ceea ce cheltuise în Tickey End. Dacă nu găsea o cale de a face rost de 
mai mulţi bani, atunci trebuia să încerce să şterpelească majoritatea 
lucrurilor solicitate de prin jurul casei — şi pentru asta era nevoie de 
timp şi planificare. Până când nu parcurgea lista, Tanya nu putea face 
altceva decât să o aprovizioneze pe Red cu mâncare şi apă, prin 
pasajul din spatele bibliotecii. 

Când coborî, bunica ei nu era prin preajmă, deşi îi lăsase un bilet pe 
frigider cu mesajul că mama ei telefonase mai devreme, în acea 
dimineaţă. Tanya îl mototoli şi îl aruncă la coşul de gunoi. În primul 
rând, încă era necăjită de faptul că fusese abandonată la conac. Dacă 
mama ei avea remuşcări pentru că o lăsase la ţară, atunci Tanya nu 
avea nicio intenţie să-i uşureze situaţia. 

Îşi umplu castronul cu cereale şi se aşeză la masa din bucătărie. 
Florence nu fusese deloc încântată când Tanya refuzase să coboare 
pentru micul dejun. Îşi petrecuse minute bune bătând la uşa 
dormitorului înainte de a renunţa şi a se întoarce jos cu paşi apăsaţi. 

În timpul micului dejun, Tanya se ridică şi porni radioul de pe 
pervaz, sperând să prindă ştirile. Copilul furat fu menţionat în treacăt, 
împreună cu o descriere a lui Red. Când buletinul de ştiri luă sfârşit, 
Tanya era tensionată. Gândul că Red se afla în tunelurile de sub casă o 
neliniştea şi, nu pentru prima oară, se întrebă dacă păstrarea tăcerii 
nu era o greşeală pe care avea să o regrete. Un torent de gânduri 
contradictorii îi învăluia mintea. Red era instabilă emoţional şi 
disperată. Oamenii disperaţi fac gesturi disperate. Gesturi periculoase. 
Nu exista nicio garanţie că avea să se ţină de cuvânt şi să nu intre în 


casă. Cu toate acestea, era şi singura persoană despre care Tanya ştia 
că-i împărtăşeşte abilitatea şi acesta era un liant pe care nu putea să-l 
ignore. Amândouă suferiseră de pe urma zânelor, dar acum era 
evident că ceea ce experimentase Tanya până atunci fuseseră doar 
şicane. Red, se părea, îndurase ceva asemănător cu tortura. 

Închise radioul în mijlocul rubricii meteo, care prezicea furtuni de 
vară, şi privi posomorâtă la cerealele îmbibate de lapte când Fabian 
intră în bucătărie, cu umerii pleoştiţi. Fără să spună nimic, apucă cutia 
de cereale din locul unde o lăsase Tanya, îşi vârî mâna în ea, apoi şi-o 
retrase şi îşi îndesă cereale în gură. 

— Eşti dezgustător, izbucni Tanya. Ce-ai zice de un castron, de ceva 
lapte şi de o lingură? 

— Au gust mai bun aşa, rosti Fabian nedesluşit, printre plescăituri. 

Când se întoarse să plece, Tanya zări o vânătaie urâtă pe tâmpla lui, 
făcând contrast cu pielea lui palidă. 

— Ce ţi s-a întâmplat? întrebă ea imediat. Cum te-ai lovit la faţă? 

— Nu-i nimic. Tonul vocii lui Fabian era posac, iar ochii lui albaştri 
plecaţi. Am căzut. 

— Ai căzut? 

— Da. Am căzut, bine? 

Ochii Tanyei se îngustară, dar nu mai spuse nimic. 

— Ah, şi mulţumesc pentru că mi-ai cârpit tricoul, spuse el dintr- 
odată, iar Tanya sesiză nerăbdarea de a schimba subiectul. Cusăturile 
sunt perfecte. Nu spuneai că eşti nepricepută la cusut? 

— Chiar sunt, spuse ea nedumerită. Nu l-am cârpit eu. 

Fabian clipi, făcând ochii mari ca de bufniţă în spatele ochelarilor. 

— Atunci, cine a făcut-o? Florence spune că nici ea nu a făcut-o. Iar 
Warwick nici atât. 

Cu coada ochiului, Tanya observă degetele lungi şi ciudate ale zânei 
vetrei înfăşurându-se în jurul găleţii de cărbuni. Mişcarea fu urmată 
de un uşor suspin prostesc. Îi aruncă o privire bănuitoare. Imediat se 
făcu nevăzută şi un mosor verde de bumbac se desfăşură puţin pe 
lângă vatră, înainte de a fi tras înapoi cu repeziciune. 

Tanya se întoarse spre Fabian şi ridică din umeri. Era îndeajuns de 
înțeleaptă să nu facă greşeala de a-şi asuma roadele muncii zânei — 
chiar dacă o lăsa fără replică. 

— Oricum, trebuie să vorbim, spuse el. 

Tanya se holbă la vânătaia de la tâmpla lui, uitând de zână. 

— Despre ce? 

— Despre ce am discutat azi-noapte — mersul înapoi în pădure. 

— Ah. Asta, răspunse Tanya, nefiind capabilă să-şi ascundă lipsa de 
entuziasm. 

— Trebuie să ne organizăm, spuse Fabian. Vom avea nevoie de 
câteva lucruri cu noi. Haine călduroase, o hartă, o lanternă, o busolă, 


mâncare şi apă... 

— Mâncare şi apă? Nu pun la cale un picnic! 

— Nici eu, spuse Fabian. E doar o măsură de precauţie, în caz că ne 
rătăcim din nou. Acum, am deja un termos, o hartă şi o lanternă, aşa 
că... 

— Stai un pic, îl întrerupse Tanya. De ce avem nevoie de o 
lanternă? Doar nu sugerezi ce cred eu că sugerezi? 

Absenta răspunsului îi confirmă bănuielile. 

— Glumeşti, nu? Nu intru noaptea în pădurea aia! 

— Vorbeşte mai încet! 

— Ei bine, nu voi merge! 

Nările lui Fabian se umflară de îmbufnare. 

— Uite, nici eu nu sunt înnebunit după ideea asta. Dar în caz că nu 
ai observat, Warwick abia m-a scăpat din ochi ieri — e ca şi cum ar şti 
că plănuim ceva. Singura şansă pe care o avem e atunci când nu e 
atent. Şi singurul moment când nu e atent e atunci când doarme. Se 
uită urât la ea, dar ascundea o oarecare disperare. Trebuie să aflu ce s- 
a întâmplat. Trebuie să ştiu. Dacă nu mai vrei să iei parte la asta, 
spune-mi. Altfel, nu mă face să-mi pierd timpul. 

— Dacă aflăm că bunicul tău chiar i-a făcut... i-a făcut ceva 
Morwennei Bloom? spuse Tanya încet. Te-ai gândit la cum te vei 
simţi? Ar putea schimba totul. Ai trăit fără să ştii până acum. Poate ți- 
e mai bine aşa. 

Îşi regretă spusele imediat ce văzu privirea din ochii lui Fabian. Era 
tulburătoare. 

— Probabil că aş fi fost de acord dacă nu aş fi văzut-o... sau orice ar 
fi fost chestia aia care semăna cu ea în pădure, şopti el. Dar acum... 
lucrurile deja s-au schimbat. Nu pot să uit pur şi simplu. Şi orice s-ar fi 
întâmplat nu poate fi mai rău decât mi-am imaginat. Orice s-ar fi 
întâmplat nu poate fi mai rău decât să nu ştiu. 

Tanya îşi muşcă buza. Şi deşi mintea ei îi striga contrariul, se auzi 
rostind: 

— Am să... am să o fac. Am să vin cu tine. 

Privirea de pe faţa lui Fabian îi confirma inimii ei că făcuse alegerea 
corectă. Raţional însă, nu era convinsă. 

— Deci... când? întrebă ea. 

Fabian o privi solemn. 

— La noapte. 


Pentru prima oară, Tanya îi vedea camera lui Fabian. Era foarte 
secretos în privinţa asta şi acum era evident de ce. Cea mai bună 
modalitate în care putea fi descrisă era ca un hibrid între un laborator 
de ştiinţă şi un mic muzeu. Pe biroul de lângă şemineu se afla un glob 
pământesc enorm, împreună cu diverse hârtii cu scrisul necaligrafic al 


lui Fabian. Pe rafturi zăceau cranii şi dinţi de animale, şi cărţi 
voluminoase despre orice subiect ştiinţific şi istoric la care se putea 
gândi Tanya, plus multe despre care nici măcar nu auzise. 

Avea desene detaliate, diagrame şi observaţii despre forme naturale 
şi altele de acest gen, plus ciudatul dispozitiv de amplificare pe care îl 
folosise Fabian în prima zi a Tanyei la conac. De asemenea, fata 
observă cu dezgust un pahar de lapte care era atât de vechi, încât se 
brânzise şi nu era sigură dacă era vorba de un experiment sau doar 
rezultatul neglijenţei generale a băiatului. 

În colţul camerei, era aşezat un schelet de om în mărime naturală, 
care probabil ar fi arătat sinistru dacă nu ar fi purtat cravata de şcoală 
şi sacoul lui Fabian. 

— Ala nu e real, nu-i aşa? întrebă ea. 

— E din plastic. 

— De unde l-ai luat? întrebă Tanya. 

— De la şcoală, răspunse Fabian. Acum, referitor la hartă... 

— Nu l-ai furat, nu-i aşa? spuse Tanya, reţinându-şi un hohot de râs 
şi imaginându-şi-l pe Fabian scoțând pe furiş un schelet complet 
îmbrăcat, sub pretextul că e un om în carne şi oase. 

Nările lui Fabian începură să se umfle în felul în care o făceau 
mereu când se enerva în legătură cu ceva. 

— E pentru un proiect. Acum taci un pic şi ascultă. Luă harta şi o 
desfăşură. Dând la o parte o şosetă murdară, Tanya se aşeză în capătul 
patului. 

— Harta asta reprezintă toată Pădurea  Spânzuratului şi 
împrejurimile, spuse Fabian, arătând spre biserica din Tickey End. 
Toate catacombele sunt marcate clar. Pe aici am intrat în pădure. Puse 
degetul pe spaţiul gol de lângă pârâu. Asta e prima catacombă, vezi? 
Cea mare. Asta mai mică de aici e locul unde am văzut-o pe fată. De 
fapt, nu e chiar aşa de departe de prima, dar rătăcisem atât de mult în 
ziua aia, încât probabil că ne învârtiserăm în cerc, aşa că ni s-a părut 
mult mai departe. Ar trebui să urmăm aceeaşi cale — va fi mai uşor cu 
harta. Am tot ce ne trebuie în afară de o busolă, dar Warwick are una, 
aşa că trebuie doar să mă gândesc la o cale... 

— Am eu o busolă, spuse Tanya, gândindu-se la cea pe care i-o 
dăduse bătrâna ţigancă. 

Se simţi cel puţin ciudat în timp ce îi trecu prin minte gândul că era 
mare coincidenţa că acum avea nevoie să o folosească. 

— Doar nu te referi la vechitura aia pe care ţi-a dat-o Morag 
Nebuna? Fabian îşi dădu ochii peste cap. Bine. S-ar putea să se 
dovedească folositoare dacă nu pot face rost de cea a lui Warwick. Am 
să-mi ascund, în câteva minute, rucsacul cu toate lucrurile în grădină, 
cât nu e nimeni prin zonă. Ne vedem acolo şi adu şi busola. S-ar putea 
să o pot repara. 


— Poate nu e chiar o idee bună... 

Fabian o privi aspru. 

— Nu te dai bătută, nu-i aşa? 

Tanya se agită. 

— Nu... doar că, ei bine, am auzit buletinul meteo pentru seara 
asta. Nu e promiţător. Va fi o furtună. Poate, ar trebui să o lăsăm 
pentru o altă noapte. 

Fabian clătină din cap. 

— Nu. Buletinul meteo nu e întotdeauna corect. În plus, dacă e 
furtună, s-ar putea să fie un avantaj pentru noi. 

— Cum aşa? 

— Pentru că nimeni — nici măcar Warwick — nu se va aştepta să ne 
furişăm în mijlocul furtunii. Dacă bănuieşte că punem ceva la cale, va 
crede că furtuna ne va împiedica. 

Tanya tăcu, gândindu-se la vorbele lui. Pe de o parte, avea sens, 
deşi asta nu o încălzea cu nimic. 

— S-ar putea ca nici măcar să nu găsim nimic, spuse ea cu o voce 
timidă. Poate fata pe care am văzut-o nu era ea... 

Fabian se încruntă. 

— Fata aia era Morwenna Bloom. O ştii la fel de bine ca mine. 

Împături harta, o îndesă nervos în rucsac şi apoi porni cu paşi 
apăsaţi spre fereastră. Pe pervazul geamului — Tanya observă pentru 
prima oară — se afla o fotografie înrămată a lui Warwick, cu braţele în 
jurul unei femei care ţinea un copil mic în braţe. Cel puţin acolo, 
părea fericit. 

— Aceea e mama ta? 

Fabian nu voia să se uite la ea. 

— Ai face bine să iei busola, spuse el tăios. Ne vedem în grădină în 
cinci minute. 

Tanya plecă în tăcere, simțindu-se prost pentru că o menţionase pe 
mama lui. Subiectul era evident încă dureros — şi mereu avea să fie. 
Luă busola de sub scândura din podeaua camerei ei şi se duse în 
grădina din spate. Trebui să îşi croiască drum prin ceva buruieni 
înainte de a-l găsi pe Fabian stând pe o buturugă cu capul în mâini. Pe 
genunchi balansa cartea învelită în piele maro, pe care o citea cu atâta 
seriozitate, încât nu observase că ochelarii aproape îi cădeau de pe 
vârful nasului. Sări în sus când o văzu pe Tanya apropiindu-se şi o 
închise brusc. 

— Ai adus-o? 

Tanya îşi băgă mâna în buzunar şi pescui busola, recunoscătoare că 
dispoziţia lui părea să se fi îmbunătăţit. 

— Poftim. Nu cred totuşi că ne va fi de prea mare ajutor. 

Fabian luă busola şi o examină. 

— Pare în regulă, spuse el, uitându-se ciudat la Tanya. Poate era 


doar umezeală în ziua aia sau ceva. Noroc că nu ai vândut-o până la 
urmă tipului ăluia dubios. 

— Dar acul nu funcţionează, îl contrazise ea, luându-i-o înapoi. E — 
ah... ciudat. 

Fără îndoială, acul ponosit al vechii busole era îndreptat în partea 
de jos, înapoi, în direcţia de unde tocmai venise. 

— Până la urmă ce ai făcut cu bancnota pe care a scăpat-o? 

— Nimic, răspunse Tanya. De fapt uitase complet de banii pe care îi 
pusese în buzunar în ziua aceea — dar ar fi dorit să-l îmbrăţişeze pe 
Fabian pentru că îi reamintise. Acum putea pur şi simplu să folosească 
banii pe care vânzătorul de antichităţi îi scăpase, pentru a cumpăra 
lucrurile de pe lista lui Red. Îşi dădu seama brusc că începea să 
zâmbească de una singură, aşa că îşi veni în fire, concentrându-se la 
ceea ce avea de făcut înainte ca Fabian să surprindă expresia de pe 
faţa ei. N-am mai văzut niciodată o busolă ca asta, spuse ea. De la ce 
vine „A“? Şi unde sunt toate celelalte direcţii, nord, est, sud, vest? 

Fabian i-o luă din mână şi o examină cu atenţie. 

— E ciudat. E un „A“ unde ar trebui să fie „N“ pentru nord — dacă 
mergem pe aici, pe lângă casă, acul indică nordul. 

— Şi? spuse Tanya. 

— E greşit, spuse Fabian. Ştiu sigur că dinspre casă spre pădure e 
nord-estul. Aşa că, uitându-te în direcţia opusă, busola ar trebui să 
indice sud-vestul, dar nu o face. Arată nordul. Îi împinse busola înapoi 
în mâna Tanyei. Ai dreptate, chiar e nefolositoare. Şi având în vedere 
că ţi-a dat-o Morag Nebuna, probabil e şi blestemată. Eu aş scăpa de 
ea. 

— Ah, nu fi atât de ignorant! Lucrurile pe care le spun oamenii 
despre ea — că e o vrăjitoare — sunt probabil inventate pentru a-i ţine 
pe copii departe de pădure. 

— Mă îndoiesc, spuse hotărât Fabian. 

Tanya se uită atent la el. 

— E un zvon. Şi tu eşti ultima persoană la care m-aş fi aşteptat să 
creadă în zvonuri, mai ales după ce mi-ai povestit despre Amos. 

— Amos e nevinovat, atunci a fost în locul nepotrivit, la momentul 
nepotrivit. Dar bătrâna ţigancă... oamenii povestesc diverse lucruri 
despre ea de ani de zile. 

— Cred că încerca să mă ajute, spuse Tanya. 

Fabian o ignoră. 

— Nu mai devreme de săptămâna trecută, Rosie Beak, care are o 
ceainărie, i-a spus tatălui meu că Morag a scăpat-o de negi iarna 
trecută, de toţi trei pe care îi avea. Două săptămâni mai târziu, Ned 
Baker a zis despre Morag că e o babă escroacă, pentru că a refuzat să-i 
prezică viitorul. Şi ştii ce s-a întâmplat? La câteva zile, s-a trezit cu 
trei negi. Niciodată nu mai avusese un neg până atunci, spuse el. 


— Taci, spuse Tanya exasperată. Îndreptă busola în direcţia casei şi 
rămase pe gânduri când acul se roti spre „A“, înţepenindu-se în acea 
poziţie. Ştia, şopti Tanya. 

— Ce să ştie? 

— Ştia că voi avea nevoie de asta. 

În sfârşit, înţelesese de la ce venea acel „A“. 

Acasă. 

Mai erau zece minute până la miezul nopţii. Afară sufla un vânt 
sălbatic şi ploaia torențială bătea în geamuri. Tanya devenea tot mai 
agitată. Se îmbrăcase călduros, cu un pulover de lână, blugi, două 
perechi de şosete, adidaşi şi un impermeabil pe care îl lăsase la conac 
cu două ierni în urmă. Culmea norocului, se întâmpla să fie şi roşu. 
Asta, spera ea, împreună cu un piron de fier pe care îl scosese din 
tocul uşii, avea să o protejeze de orice acţiune a zânelor. Totuşi, nu 
era suficient pentru a nu se uda leoarcă. În buzunare găsise un biscuit 
vechi pentru câini, o bucată turtită şi topită de ciocolată şi o bancnotă 
de zece lire de care uitase complet. O puse imediat în geantă pentru 
lucrurile de care avea nevoie Red. 

În ultimele două ore se tot întrebase ce anume se aştepta să 
găsească în pădure, în afară de şapte catacombe şi o vrăjitoare 
bătrână, care oferea busole magice. Posibilitatea de a găsi un schelet 
de cincizeci de ani era tot ce-i trecea prin minte - pentru că, dacă 
Morwenna Bloom încă era acolo, atunci sigur doar oasele mai 
rămăseseră din ea. 

Pipăi busola din buzunar. De când îi descoperise adevăratul ei scop, 
Fabian rămăsese ciudat de tăcut, murmurând din când în când despre 
anomaliile din câmpul magnetic al pământului. Tanya, în schimb, se 
simţea din ce în ce mai tulburată de implicarea bătrânei ţigănci şi de 
natura intenţiilor ei. 

Minutele se scurseră până când nu mai avu răbdare. Inima începu 
să-i bată mai repede când păşi afară din camera ei, pe hol. Dacă era 
prinsă acum, timpul petrecut la conac avea să devină cu siguranță 
foarte neplăcut. Se strecură pe scări, ghidată doar de mica veioză de 
pe măsuţa telefonului. 

— Ci-ne-va-a-dat-de-bucluc! cântă o voce glumeaţă din pendulă. 

— Taci! şopti Tanya. 

Avea să regrete imediat că a vorbit, pentru că de sus se aprinse o 
lumină. Cineva îşi croia drum dintr-un capăt în altul al palierului celui 
de-al doilea etaj, cu paşi leneşi şi târşâiţi. 

Amos. 

Instinctiv, se lăsă la podea şi începu să meargă târâş prin întuneric. 
Mersul lent al bătrânului se apropia de scară. Păru să se oprească un 
moment în capul scărilor, înainte de a-şi continua târşâiala. Ea aşteptă 
până auzi uşa de la toaletă închizându-se, apoi coborî în grabă restul 
treptelor. 


Îşi şterse fruntea cu dosul palmei. Era rece şi umedă. În bucătărie, 
uşa din spate pârâia din cauza vântului vijelios. Tanya se uită cu jind 
la umbrela sprijinită de perete. Nu avea sens să o ia. Furtuna ar fi 
stricat-o. 

Oberon se ridică din patul său şi veni tiptil la ea, ghearele 
păcănindu-i uşor pe gresie. 

— Hai, băiete, spuse ea. Ce zici de o plimbărică? 

Câinele ciuli urechile la îndemnul ei şi îşi plecă apoi capul, lăsând-o 
să-i pună lesa. 

Uşa din spate nu fusese încuiată exact cum plănuise Fabian. 

— Aşa, şopti ea ca pentru sine, şi apoi păşi afară. 

Deşi încerca să se ţină tare, vântul şi ploaia îi dădeau bătăi de cap. 
Forţa dezlănţuită aproape că o dobora. Dacă nu ar fi purtat 
impermeabilul, s-ar fi udat până la piele în câteva secunde. Aşa cum 
era îmbrăcată, picioarele îi erau ude până la genunchi, acolo unde 
haina de ploaie nu o acoperea. Cu toate acestea, Oberon nu părea 
deloc deranjat de toată fleşcăiala. Părea doar bucuros de plimbarea în 
plus. 

Traversă cu greu grădina, întunecimea totală, cauzată de vreme şi 
de copacii înalţi, nelăsând-o să vadă mai departe de câţiva metri în 
faţă. Trecu de băltoacele de noroi, udându-şi complet picioarele. Când 
ajunse în sfârşit în dreptul porţii, era pe jumătate udă leoarcă, 
îngheţată şi tristă. Ştia deja că decizia de a veni fusese o greşeală. 

— Ce a durat atât de mult? întrebă Fabian cu buzele vinete de frig. 

— Amos, spuse Tanya, clănţănind din dinţi. S-a hotărât să facă o 
mică plimbare pe palier exact când eu coboram scările. A trebuit să 
aştept în caz că m-ar fi văzut. 

— Şi de ce l-ai adus pe el? întrebă, uitându-se la Oberon dezgustat. 

— Pentru protecţie. Întotdeauna mă simt mai în siguranţă când e 
lângă mine. 

— Când se ascunde în spatele tău, mai degrabă. E un laş. 

— M-ar apăra dacă ar fi nevoie! 

Fabian o privi neîncrezător, apoi se uită către pădure cu ochii mijiţi 
printre picăturile de ploaie. 

— Hai să mergem. Mai bine nu mai pierdem vremea. Va fi mai 
uscat în pădure, odată ce vom fi sub copaci. 

Porniră într-acolo, nesiguri, pe pământul îmbibat de apă. Lipăitul 
paşilor lor şi ploaia torențială erau tot ce auzeau. Apoi bubuitul slab al 
tunetelor răsună în depărtare. Nu se vedeau nici luna, nici stelele ca 
să-i ghideze şi nu existau lumini stradale ca în oraş. Întunericul era un 
gol greoi şi sufocant. Doar conturul pădurii li se dezvăluia în faţă, o 
nuanţă de negru mai întunecată decât cerul. 

Curajul Tanyei începea să o părăsească. 

— E o prostie, spuse ea, oprindu-se deodată. S-ar putea întâmpla 


orice într-o seară ca asta. Dacă o să fim prinşi? Sau dacă unul din noi 
se răneşte? Am putea să facem hipotermie până vine cineva după noi! 
Şi dacă pământul se va surpa cum s-a întâmplat în Tickey End... 

— Pământul n-o să se surpe, idioato! răbufni Fabian. 

— S-ar putea, s-a mai întâmplat până acum! Chiar tu mi-ai spus! 

Fabian îşi pierdu cumpătul. 

— Dacă ai de gând să te smiorcăi ca un copil mic, atunci nu ştiu de 
ce te-ai mai obosit să vii. Mai bine te-ai întoarce. Altfel, ciocul mic! 
Aproape că am ajuns. 

Tanya deschise gura pentru a-i răspunde, dar rămase mută când o 
siluetă mare, neagră se năpusti fără sunet prin aer asupra lor. Cu un 
mic țipăt, Tanya se feri din cale, abia evitând să fie lovită de obiectul 
zburător - dar Fabian nu fu la fel de norocos. Îl auzi icnind când 
creatura îi zgârie creştetul înainte să dispară în noapte. 

— Ce a fost aia? exclamă el, frecându-şi creştetul. 

— Nu ştiu! rosti Tanya pe nerăsuflate, cercetând cerul întunecat. 
Massa învolburată de ploaie pe care vântul i-o arunca în ochi o orbea. 
Părul i se zbătea peste faţă. Un liliac, cred! 

Înainte să fi apucat să termine propoziţia, văzu o altă nălucă 
întunecată - şi de data aceasta Fabian ţipă, acoperindu-şi disperat 
capul. 

— Ce? strigă Tanya. 

Fabian îşi desprinse degetele de creştet. Frau pătate de sânge. 
Amândoi priviră cum ploaia biciuitoare le spălă în câteva secunde. 

— Mă atacă! reuşi să spună Fabian. Orice ar fi... mă atacă! 

— Ai grijă! strigă Tanya, iar creatura se năpusti silențios încă o 
dată, aparent de nicăieri. 

Oberon făcu un salt în aer vrând să o înşface, dar creatura fusese de 
mult dispărută înainte să apuce să închidă gura. Fabian se feri, apoi se 
împiedică şi îşi pierdu echilibrul, căzând pe pământul îmbibat cu apă. 
Se ridică învelit într-un strat de noroi, tremurând puternic. Nu mai 
avu timp să vorbească sau să se gândească măcar la ce se întâmplase, 
întrucât creatura se lansă într-un nou asalt şi de data aceasta nu se 
mai îndepărtă zburând. În schimb, se agăţă cu ghearele lungi şi negre 
de spatele hainelor înnoroite ale lui Fabian şi dezlănţui un atac turbat 
asupra cefei lui. Deodată, Tanya putu distinge exact ce era acea fiinţă: 
nu un liliac, ci o pasăre. O pasăre mare şi neagră. Un corb. Sfâşiind şi 
ciocănind în părul şi scalpul lui Fabian din răsputeri — pentru că, îşi 
dădu fata seama, nu putea ajunge la ea. Vorbind, ea renunţase la 
protecţia hainei roşii de ploaie, dar încă era protejată de cuiul de fier 
din buzunar. 

— la-o de pe mine! zbieră Fabian, zbătând din mâini zadarnic 
deasupra capului. Fă-o să se oprească! 

Oberon mârâi, sărind în sus către Fabian într-o încercare de a 


ajunge la pasăre. În cele din urmă, nu reuşi decât să înrăutăţească 
lucrurile. Corpul său masiv se ciocni puternic de trupul lung şi subţire 
al lui Fabian, iar băiatul se prăbuşi pentru a doua oară, cu răsuflarea 
tăiată. Corbul, intuindu-şi poziţia vulnerabilă, îi dădu drumul lui 
Fabian şi se ridică deasupra lor. Tanya îl târî pe Fabian din noroi. 
Tremura de furie sau de frig, sau de teamă — sau poate toate trei la un 
loc. O dâră subţire de sânge i se prelingea pe frunte. Privind în sus 
speriată, Tanya îşi scoase rapid mâna stângă din haina de ploaie şi o 
înfăşură în jurul umerilor plini de noroi ai lui Fabian, făcând singurul 
lucru la care se putea gândi pentru a extinde protecţia 
impermeabilului atât asupra lui Fabian, cât şi asupra ei. În tot acest 
timp, se chinuia să scornească o minciună care, spera ea, să îl 
convingă pe Fabian să facă aşa cum îi spunea. 

— Ce faci? zise Fabian slăbit. 

— Pune asta pe tine, zise Tanya. Bagă-ţi mâna stângă prin ea — aşa — 
şi acum pune-ţi cealaltă mână în jurul meu. 

— La ce ajută asta? bolborosi Fabian. Nu e tocmai cel mai potrivit 
moment pentru o îmbrăţişare! 

— Ca să păcălim pasărea, idiotule! Nu înţelegi? A luat-o razna din 
cauza furtunii şi din vreun motiv anume te atacă pe tine! Dacă va 
crede că tu şi cu mine suntem aceeaşi persoană, poate că vom reuşi să 
ne întoarcem înapoi acasă cu capul tău intact! 

Spera că fusese destul de convingătoare. Pentru o clipă, expresia lui 
Fabian o făcu să creadă contrariul. 

— Înapoi acasă? spuse el, uitându-se către pădure. 

Tanya îi urmări privirea. Apa i se prelingea de-a lungul şirei 
spinării, iar părul îi era lipit de o parte şi de alta a feţei. 

— Nu putem face asta, Fabian. Nu în seara asta, nu e în regulă. 
Trebuie să ne întoarcem. 

Priviră de-a lungul pădurii şi Tanya simţi cum voinţa lui Fabian se 
prăbuşi învinsă. Făceau cale întoarsă spre casă, când un fulger lumină 
cerul. În acea clipă, amândoi văzură ceva. O siluetă umbrită stătea 
perfect nemişcată lângă pârâu. Deşi nu durase mai mult de o fracțiune 
de secundă, conturul siluetei era inconfundabil. 

— Warwick, şopti Tanya. 

Rămaseră în picioare, ţintuiţi locului de frică. 

— Ce facem? 

— Fugi, spuse Fabian, cu un glas aproape înecat. Şi roagă-te să nu 
ne fi văzut! 

Se întoarseră şi fugiră cât de repede putură înapoi spre casă, 
înghiontindu-se şi ciocnindu-se unul de altul în haina de ploaie, ca un 
fel de monstru mitic cu patru picioare şi două mâini. Oberon galopa 
vesel înainte alături de ei, cu limba atârnându-i ca o felie de şuncă. 
Pentru el, totul era un joc. 


Tanya se întoarse să se uite peste umăr. Corbul dispăruse; izbutise 
în încercările sale de a-i împiedica să se aventureze mai departe. 
Acum singurul pericol iminent era Warwick. Tot ce putea vedea prin 
ropotul de ploaie era conturul pădurii pe fundalul cerului. 

— Crezi că ne-a văzut? 

— Nu ştiu, rosti Fabian pe nerăsuflate. Dar dacă noi l-am văzut pe 
el, atunci există o şansă bună să ne fi văzut şi el pe noi! 

— Ţi-am zis eu că e o idee proastă! ţipă Tanya. Nu ar fi trebuit să 
ieşim din casă! 

Se apropiară de poartă, respirând greu. Fabian ieşi din haina de 
ploaie şi bâjbâi după zăvor. Bubuitul unui tunet îi făcu să tresară. 

— Repede! spuse Tanya. Înainte să lovească fulgerul din nou! 

Zăvorul se deblocă şi Fabian deschise brusc poarta şi se strecură 
înăuntru cu Oberon, apoi Tanya păşi pe jumătate înăuntru, oprindu-se 
pentru a se uita înapoi către pădure. 

— Hai odată! Fabian o trase înăuntru. Grăbește-te! 

— Aşteaptă. Tanya cercetă cu privirea în jurul porţii. Fulgerul lovi 
pentru a doua oară, luminând cerul. Suficient cât să vadă că nu era 
nici urmă de Warwick prin apropiere. Nu îl pot vedea, spuse ea, 
închizând poarta. Hai să intrăm înapoi în casă. 

Faţa ei era deja amorţită, îngheţată de ploaia necruțătoare. 

Înaintară rapid prin grădină, alunecând periculos prin noroi. Fabian 
îngenunche lângă uşa din spate şi extrase cheia, ascunsă sub un 
ghiveci de flori aşezat cu gura în jos. Abia când intrară în bucătărie şi 
Oberon se repezi către coşul său, Tanya îşi dădu seama că nu era 
posibil să se năpustească la etaj. 

— Oh, nu... podeaua... uită-te la podea! 

Fabian se uită îngrozit în jos la dâra formată de urmele de lăbuţe 
noroioase de la uşă până la culcuşul câinelui, apoi la propriile haine şi 
încălțări înnămolite. Puţina culoare care-i mai rămăsese în obraji se 
scurse pe loc. 

Tanya gândi rapid. 

— Scoate-ţi pantofii şi cară-i sus. Ascunde-i până apuci să îi cureţi. 
Scană bucătăria până ce ochii îi căzură pe o cârpă umedă. Curăţ eu 
mizeria asta şi stropii de apă care s-ar putea să rămână pe hol în urma 
ta. 

— Dar cum rămâne cu Warwick? spuse Fabian. Ar putea să apară în 
orice clipă! 

Stomacul Tanyei se strânse. 

— Încă există o şansă să nu ne fi văzut. Dacă facem asta cum 
trebuie, s-ar putea să scăpăm. Dacă într-adevăr ne-a văzut, atunci 
nimic nu se va schimba dacă mă prinde — va şti că noi am fost oricum. 

— Pur şi simplu nu înţeleg, spuse Fabian. Cum ar fi putut să ştie? 

— Probabil, ne-a auzit vorbind cumva şi s-a decis să ne aştepte, zise 


Tanya, scoţându-şi tenişii plini de apă. Dar nu avem timp de asta 
acum — du-te şi ne vedem dimineaţă. Ochind o rolă de hârtie de 
bucătărie, rupse o bucată generoasă şi i-o aruncă lui Fabian. Să te 
ştergi pe cap. Acum du-te. 

Fabian îşi scoase ghetele noroioase şi se furişă sus la etaj. Imediat, 
Tanya se apucă să curețe podeaua, ştergând frenetic urmele de noroi. 
După ce termină, începu să îi curețe lăbuţele murdare lui Oberon. 
Câinele zăcea acolo fără să se opună, privind-o leneş. Inima îi bufnea 
în piept, pe măsură ce uşa păcănea din cauza vântului. La fiecare 
rafală, i se părea că intrase Warwick şi totul era pierdut. 

Când fu, în sfârşit, convinsă că nu exista nicio dovadă că cineva ar fi 
fost afară, luă un prosop din suportul de vase şi se urcă la etaj, 
ştergând stropii lăsaţi de Fabian. Din fericire, palierul de la primul cat 
era acoperit de un covor, aşa că nu era mai nimic de făcut în afară de 
a spera că orice pete de umezeală ar fi rămas se vor fi uscat până 
dimineaţă. Până să ajungă înapoi în camera ei, Tanya era epuizată, 
dar şi cuprinsă de o energie neliniştitoare care, ştia, nu îi va permite 
să doarmă. N-avea nici cea mai vagă idee dacă Warwick îi văzuse sau 
nu, deşi faptul că reuşiseră să ajungă înapoi fără a fi luaţi la întrebări 
îi dădea speranţă. Şi corbul... Tanya se cutremură. Zânele o 
trimiseseră pe Corb sub formă de pasăre pentru a-i speria atât pe 
Fabian, cât şi pe Tanya. Îi avertizase. Dar în legătură cu ce? Cu 
Warwick sau cu pădurea? 

Îndesă cârpa murdară şi prosopul sub pat, împreună cu hainele ei 
ude şi pantofii, înainte de a-şi trage pijamaua pe ea şi de a sări pe 
saltea, încolăcindu-se între aşternuturi şi încercând cu disperare să îşi 
încălzească mâinile şi picioarele îngheţate. 

Un singur gând îi răsuna în minte. 

Cum putea Warwick să fi ştiut? 

Nu îşi amintea să fi adormit în acea noapte, dar când o luă somnul 
într-un final, nu fu câtuşi de puţin odihnitor. Ţipetele care începură cu 
puţin timp înainte de ora şase în următoarea dimineaţă nu o treziră la 
fel de repede ca de obicei. După ce, în sfârşit, deschise ochii, trecură 
câteva secunde până să îşi dea seama că zgomotul nu venea de fapt de 
la Amos, ci din aceeaşi cameră în care se afla ea. 

Persoana care striga era ea. 

La început, Tanya avu impresia că încă mai visa atunci când i se 
limpezi vederea asupra camerei, căci ceea ce vedea era parcă rupt 
dintr-un coşmar. 

În timpul nopţii, părul îi crescuse — mult. Îi crescuse cel puţin de 
patru ori mai lung decât era Tanya de înaltă. Camera era plină de păr. 
Bucle castanii, dese şi strălucitoare, se revărsau peste lenjeria de pat, 
întinse peste covor şi acoperind zidurile şi uşa ca o mare de un brun- 
închis. Era peste tot şi era atât de mult, încât începuse chiar să se urce 
pe pereţi, să se înfăşoare pe mânerul de la uşă şi să se caţăre ca un 
şarpe prin horn, în acelaşi fel în care iedera se căţăra pe pereţii 
conacului. Văzând un lujer gros apropiindu-se cu viclenie de pervaz, 
Tanya conştientiză ce era mai rău. 

Părul încă îi creştea. 

O cuprinse spaima. Nu putea să gândească. Nu putea să se mişte. 
Încremenise de frică şi era neputincioasă. Aceasta era pedeapsa pentru 
că încercase să intre în pădure noaptea trecută. 

Abia avu timp să observe scârţâiturile prevestitoare ale podelei de 
pe palier, înainte de a auzi o bătaie în uşă. 

— Ce se întâmplă acolo? 

Vocea bunicii ei era dură şi insistentă. 

Gura Tanyei se deschise şi se închise fără a scoate o vorbă. 

— Ni-nimic, reuşi să spună ea, într-un final. Sunt bine. 

— Am auzit strigăte. E totul în ordine? 

Ochii Tanyei se dilatară îngroziţi când mânerul sferic al uşii începu 
să se rotească. Auzi exclamaţia exasperată a bunicii ei când uşa 
rămase închisă ferm şi închise ochii, calmându-se pentru moment. Nici 
măcar nu-şi amintea să o fi încuiat. 

— Am avut un coşmar, spuse ea, cu o voce răguşită. Dar acum sunt 
bine. 

— Nu-mi plac uşile încuiate în casa asta, spuse Florence. Nu atunci 
când sunt oameni în spatele lor. 

Tanya se uită înspăimântată la uşă. Nu-şi putea permite sub nicio 
formă să-i deschidă uşa bunicii ei, dar dacă Florence ar fi vrut cu 
adevărat să intre, atunci nimic nu ar fi putut să o oprească. Dacă 
Warwick avea un şperaclu, atunci cu siguranţă şi bunica ei avea unul. 

— Nu mi-am dat seama că am încuiat-o, spuse Tanya încet. Nu se va 
mai întâmpla. 

O altă minciună. 


— Nu mă supăr dacă ai udat patul. Vocea lui Florence era fermă, 
dar nu răutăcioasă. Putem să curăţăm cearşafurile acum şi nimeni nu 
trebuie să afle. Dar dacă le laşi... 

— Nu, nu am udat patul! Tanya aproape că ţipă. Doar am avut un 
coşmar, asta-i tot! 

Panica ce clocotea înăuntrul ei ameninţa să se transforme în isterie. 
Îşi învinse dorinţa de a tipa. 

— Foarte bine. Tonul bunicii ei redevenise distant, ca de obicei. 
Micul dejun e la opt. Aştept să cobori la timp pentru masă. 

Pleacă, pleacă, pleacă! strigă Tanya în sinea ei — dar tot ce putea să 
facă era să asculte cum Florence se retrăgea de-a lungul palierului, 
spre propria cameră. 

Amenințarea bunicii sale nemaifiind iminentă, Tanya intră în priză. 
Dădu cu dificultate la o parte lenjeria de pat, mişcarea fiindu-i 
stânjenită de greutatea părului care cădea în valuri peste aşternuturi. 
Păşind afară din pat, picioarele i se afundară într-un maldăr de păr. Cu 
fiecare pas, simţea că înaintează printr-o melasă densă, brună. Părul îi 
era vrăjit, despre asta nu avea nicio îndoială. Greutatea lui, ca şi felul 
în care i se lipea de membre nu erau normale; era ca şi cum părul 
însuşi încerca să nu o lase să scape. Cu grijă, îşi croi drum către 
toaleta camerei şi răscoli într-un sertar, căutând forfecuţa de unghii. 

Nu era acolo. 

Ceva gâlgâi în spatele ei. Tanya se întoarse încet şi, cu un sentiment 
de dezgust, simţi că înţelege şi privi cu atenţie prin gura de scurgere a 
căzii. Văzu nişte ochi mari şi strălucitori. Mirosul de ou stricat al 
ţevilor se împrăştie, pe măsură ce locatarul acestora îşi întinse mâna 
prin gura de scurgere şi mimă o tăietură de foarfecă cu degetele sale 
ca de broască. 

— Țac, tac, gâlgâi el. O, tac, tac! 

— Dă-mi-o înapoi! şopti Tanya înfuriată. Se năpusti după mâna 
creaturii, dar aceasta îi scăpă din strânsoare. Te rog, imploră ea. Dă- 
mi-o doar un minut... poţi s-o iei înapoi după aceea, promit! Poţi s-o 
păstrezi. 

Creatura râgâi şi dansă plină de voioşie în ţeavă, împroşcând cu apă 
murdară prin gura de scurgere. Era clar că se distra. 

— Ţac, tac! Găsiţi, păstraţi! Păcăliţi şi agonisiţi! Lucitori, sclipitori, 
țăcăici, ţăcănici... ah, ţac, ţac! Ţăcăici ŢAC! 

Tanya i-ar fi tăiat bucuroasă degeţelele creaturii hoaţe dacă ar fi 
putut să ia foarfeca, dar aceasta era, fără îndoială împreună cu ceasul, 
înfundată adânc în vizuina creaturii. 

— Păroasa, păroasa, le-a supărat pe zâne. Cum îţi creşte podoaba? 
trăncănea zâna. Cu păduchi, mătreaţă, e foarte măreaţă... o, da. 

— Nu am păduchi, spuse Tanya nervoasă, scărpinându-şi capul care 
începuse să o mănânce brusc. Nici mătreaţă! Numeroşi fulgi îi plutiră 


prin faţă. Se opri din scărpinat alarmată. Tu! Tocmai tu ai făcut asta, 
tu... tu... 

Se opri când îşi dădu seama că făptura nu o mai tachina, acum 
uitându-se lung şi fiind complet fermecată de un anumit lucru. Ochii 
creaturii, ca două mărgele, urmăreau brăţara argintie pe care i-o 
dăduse bunica ei. Sclipea chiar şi în lumina obscură a băii. În minte i 
se contură un plan, unul în care până la urmă brăţara putea juca un 
rol în protecţia ei. 

— Îţi place asta? întrebă ea. Îţi place, nu-i aşa? 

Creatura dădu din cap viguros, mişcându-şi chelia în sus şi în jos în 
interiorul ţevii. 

— Strălucitoare. Sclipitoare! 

— Hai să facem o înţelegere, spuse Tanya. Îşi coborî vocea. 
Talismanele astea sunt magice, minţi ea. Fiecare dintre ele are o 
putere specială. 

Creatura căscă entuziasmată ochii. Cercetând talismanele, Tanya îl 
alese pe cel pe care îl prefera cel mai puţin, cazanul, şi trase de el 
până când lănţişorul slăbi şi cedă într-un final. Îl ţinu ridicat. Cazanul 
ăsta se va umple cu tot ce-ţi doreşti. Ai putea umple toată ţeava cu 
obiecte nepreţuite, strălucitoare şi sclipitoare. ÎL poţi avea în schimbul 
forfecuţei. 

— Da, da, gâlgâi creatura, întinzându-şi încă o dată mâna prin gura 
de scurgere. Al meu acum, al meu! 

Tanya clătină din cap. 

— Mai întâi, forfecuţa. 

Creatura se bosumflă şi se supără, dar Tanya îşi menţinu poziţia, 
ridicând talismanul mai sus pentru a-l ţine în lumină. Ochii zânei din 
țevi se făcură mari şi acesta se linse pe buze, anticipând momentul. 
Până la urmă se dădu bătut şi lipăi până în adâncurile conductei. Un 
moment mai târziu, apăru cu o forfecuţă slinoasă şi i-o înmână Tanyei 
înainte de a şterpeli din cealaltă mână talismanul pe care ea i-l oferise 
şi de a aluneca înapoi pe ţeavă, acolo unde se simţea în siguranţă. 

Tanya se prăbuşi pe podeaua băii în timp ce zâna gângurea 
bucuroasă de noua achiziţie. Sentimentul ei de uşurare avea să fie de 
scurtă durată. Când îşi ridică forfecuţa la nivelul părului şi începu să 
taie, deveni evident că nu se întâmpla nimic. Încercă mai tare, cu 
şuviţe mai subţiri, dar nici măcar un singur fir nu putea fi tăiat. 
Frustrată, o azvârli cât colo. Îşi dădea deja seama că nu era forfecuţa 
de vină, ştia că e destul de ascuţită. Era părul ei sau, mai binezzis, 
vraja din părul ei. Nu putea fi tăiată doar cu foarfeca. 

Stătea pe plăcile reci de faianţă, părul ondulându-i-se în jur. Nu ştia 
cum să scape din asta. Singura ei speranţă era Red. De-ar găsi o cale 
de a ajunge la ea fără să fie văzută! Simţea că ochii i se umpleau de 
lacrimi gândindu-se la asta. Ea trebuia să fie cea care să o ajute pe 


Red, nu invers. Era clar că îşi supraestimase capacităţile. Se 
schimonosi, încercând să se motiveze. Ce ar fi făcut Red? 

— Sare, murmură. Culoarea roşie. Apă curgătoare. Fier. Haine 
întoarse pe dos. 

Repetă la nesfârşit lista de lucruri care ţineau zânele la distanţă, 
sperând că va găsi o soluţie, dar nu găsi niciuna. Singurul lucru care îi 
trecu prin minte fu să-şi spele părul sub duş... dar să aducă tot părul 
acela în baie s-ar fi dovedit dificil, dacă nu imposibil. În afară de asta, 
avea senzaţia că apa curgătoare la care se referise cartea cea veche era 
mai degrabă un pârâu sau un râu, nu un robinet. 

Tanya îşi lăsă capul în mâini, simțindu-se învinsă. 

— Ştiai că forfecuţa nu va funcţiona, nu-i aşa? şopti ea, ştiind că 
făptura din ţeavă era încă acolo, ascultând. M-ai păcălit. 

— Păcălici, păcălici. Păcălici căpcănici! 

— Îţi mai dau talismane... îţi dau toată brăţara doar să rupi vraja! 

— Nu e vraja mea, o nu. Nu-i a mea ca să o rup. 

Cumva, Tanya ştia că era adevărat. Vraja asta era mult prea 
sofisticată şi locatarul din ţeavă nu o deranjase până atunci în felul 
acesta, chiar dacă îşi vârâse nasul dându-i păduchi şi mătreaţă. Pur şi 
simplu, se mulțumea să-i fure orice îi sclipea în ochi. 

Zâna din ţevi ieşi din scurgere, arătându-i talismanul. 

— Nu e magică, spuse aceasta supărată. Fată păcălici! 

Tanya ridică din umeri, având grijă să nu recunoască defel că nu 
spusese adevărul. Deşi creatura o minţise, ar fi fost lipsit de 
înțelepciune să-şi recunoască propria înşelătorie, căci ar fi putut să o 
enerveze pe zână şi ar fi atras noi pedepse. 

— Poate că vraja nu funcţionează când talismanele sunt separate, 
spuse ea într-un final. Poate că puterea talismanelor e legată — trebuie 
să fie împreună pentru a funcţiona. 

Zâna din ţevi se încruntă. 

— Păcălici, bombăni pentru ultima oară, înainte de a se strecura 
înapoi în chiuvetă cu talismanul. 

Neştiind ce altceva să mai facă, Tanya părăsi baia, târându-şi părul 
după ea. Se aşeză pe pat. Red era singura ei speranţă. Trebuia să 
ajungă la ea cumva, dar în sinea ei ştia că nu are nicio şansă. Era doar 
o chestiune de timp până când bunica ei avea să forțeze uşa şi să intre. 
Nu voia să se gândească deloc la ce se va întâmpla cu ea. 

Ora micului dejun se apropia. Tanya îşi simţea stomacul întors pe 
dos pe măsură ce aştepta chemarea inevitabilă din partea bunicii. Nu 
trebui să aştepte mult înainte ca Florence să înceapă să strige dinspre 
scări, iar a patra oară păru chiar foarte nervoasă. Tanya îşi imagina 
gura ei subţire schimonosindu-se de nervi şi, deodată, în mod ciudat, 
se simţi detaşată. Va fi luată pe sus când vor deschide uşa şi o vor 
vedea, de asta era sigură. Dusă undeva departe... şi interogată, şi 


oameni în halate albe vor face experimente pe ea. Exact ca un copil 
schimbat. 

Se auziră paşi tropăind pe scări. Tanya începu să respire adânc şi 
încet. Cineva bătu la uşă. 

— Tanya? Îţi arde de joacă? Florence te vrea jos acum - s-a supărat 
rău! Şi eu la fel. Mi se răceşte micul dejun! 

— Fabian? şopti Tanya. 

— Da, veni replica exasperată. Ce faci acolo? Deschide uşa. 

— Nu pot. Nu cobor. 

— Trebuie. Florence ştie că e ceva în neregulă. A zis că, dacă nu 
cobori acum, urcă ea şi va deschide uşa cu şperaclul. Fabian îşi cobori 
vocea: E ceva legat de noaptea trecută? Warwick nu a spus nimic — 
cred că am scăpat. 

— Nu... nu e asta. Tanya se ridică din pat şi îşi târî picioarele până 
la uşă. Nu pot să-ţi spun. Mai bine du-te jos. 

— Spune-mi odată. Poate pot să te ajut. 

— Crede-mă, nu poţi. 

— Nu mă duc nicăieri până când nu deschizi uşa şi văd că eşti bine. 

— Nu! 

— Bine. 

Se auzi o râcâitură de partea cealaltă a uşii. 

— Sper că eşti îmbrăcată, spuse Fabian. Dacă nu, atunci acum ar fi 
momentul să te urci înapoi în pat! 

— Ce? Fabian... 

Se auzi zgomotul distinctiv al unei chei introduse în broască, iar 
cheia din interior căzu pe podea. 

— Fabian, cum ai putut! ţipă ea. Se aruncă spre uşă în timp ce 
încuietoarea scoase un păcănit. Cum ai îndrăznit să faci asta? Îi voi... 
îi voi spune lui Warwick că i-ai folosit şperaclul pentru a cotrobăi prin 
toată casa. 

— Nu-i al lui Warwick. Mânerul uşii începu să se rotească. E al meu. 
L-am găsit în una dintre camerele vechi ale slujitorilor. 

Fabian începu să împingă uşa din partea cealaltă. Tanya împinse la 
rândul ei cu toată puterea, dar ştia deja că nu era îndeajuns de voinică 
pentru a-i ţine piept prea mult timp. Călca peste părul de pe podea şi 
nu se putea ţine bine pe picioare. 

— Serios, Fabian! strigă Tanya. Nu o să te iert niciodată dacă faci 
asta. 

Uşa începea să se deschidă treptat. Se trase înapoi, panica 
alimentându-i rezerva de putere. 

— E... pentru binele... tău, spuse Fabian gâfâind. Odată ce văd că... 
eşti bine... voi pleca. Florence... va... urca sus... oricum! 

— Nu-mi pasă! izbucni Tanya. Nu o să intri! 

Dar fie că-i plăcea sau nu, Fabian intra. Mai câştigase încă doi 


centimetri în ultimele câteva secunde şi rezistența Tanyei scădea. Deja 
era clar că putea vedea ceva în neregulă. 

— Ce e aia? Pe podea... Ce e? Arată ca... ca... 

Tanya aproape că-şi epuizase energia. Reuşi să mai reziste câteva 
secunde înainte de a aluneca înapoi, iar Fabian căzu în viteză şi cu 
stângăcie în cameră, patinând pe grămezile de păr, ca un mânz nou- 
născut. Se prăvăli grămadă lângă pat. Tanya sări în faţă, luă şperaclul 
din exterior şi apoi închise uşa şi o încuie pe interior. Se întoarse cu 
faţa la Fabian, simțind că fusese redus la tăcere. 

Stătea rigid pe podea, cu o gleznă într-un unghi ce părea incomod, 
acolo de unde căzuse. Se uită atent la claia de păr din palmă, apoi îşi 
încordă încet degetele şi urmări cu ochi neîncrezători şuviţa până 
când privirea lui i se intersectă cu a Tanyei. 

În mod straniu, ea se simţea ceva mai calmă acum că Fabian era în 
cameră, decât atunci când se gândise cum ar fi să fie în cameră. 
Simţea în mod ciudat că pierde controlul, ca şi cum viaţa nu-i mai 
aparţinea şi, cu toate acestea, cumva, accepta faptul că orice i s-ar 
întâmpla în continuare depindea doar de reacţia lui Fabian. Era prea 
obosită pentru a mai lupta, prea obosită pentru a mai minţi. În mod 
bizar, tot ce voia acum era să spună adevărul — şi acum că o văzuse, 
Fabian trebuia să o asculte. 

— Trebuie să-ţi spun ceva, Fabian. Vocea ei era mai calmă şi mai 
liniştită decât anticipase. Aveai dreptate în legătură cu mine. Chiar 
ascundeam ceva. Toate lucrurile acelea pe care le-ai observat la mine, 
lucrurile acelea ciudate care se întâmplă când sunt eu prin preajmă... 
ei bine, se întâmplă dintr-un motiv. S-ar putea să-ţi fie greu să crezi la 
început... 

Se opri când observă că Fabian nu auzise niciun cuvânt. Gura lui se 
mişca încet, deşi nu părea să rostească vreun cuvânt. Ochii lui erau 
larg deschişi şi încă fixaţi asupra ei, înspăimântați şi total confuzi. 

— Vrăjitoarea, spuse el încet, dar suficient de clar ca ea să audă de 
data asta. 

— Ce? Nu, Fabian, ascultă-mă... 

— Țiganca vrăjitoare, spuse Fabian. Ochii lui i se desprinseră de 
chipul ei, urmărindu-i pentru a nu ştiu câta oară părul împrăştiat prin 
cameră. Ea a făcut asta. Te-a blestemat! Te-a blestemat atunci când ti- 
a dat busola. 

Tanya era şocată de cuvintele lui. Timp de o fracțiune de secundă, 
luă în calcul teoria lui Fabian. Era una la care nu se gândise vreodată 
- ca aceasta să fie opera bătrânei ţigănci. Cu siguranţă părea capabilă 
de asta. Totuşi, Tanya se cam îndoia că bătrâna s-ar fi obosit să se 
prefacă a o ajuta doar pentru a-i face una ca asta. Părea improbabil... 
şi totuşi era posibil. Convingerea lui Fabian că aşa se desfășuraseră 
lucrurile îi oferi o cale uşoară de ieşire. Nu mai trebuia să se 


umilească încercând să-i explice existenţa zânelor dacă asta era ceea 
ce credea. 

— Cred că... cred că ai dreptate, spuse ea încet. 

— Normal că am dreptate! îngăimă Fabian. Bătrâna cotoroanţă a 
deochiat până acum aproape pe toată lumea din Tickey End şi tu eşti 
următoarea pe listă! Trebuia să fi vândut omului din autobuz busola! 

— Ce mă fac? gesticulă Tanya, neputincioasă. Nu pot să las pe 
nimeni altcineva să mă vadă! 

— Nu ştiu... nu ştiu, murmură Fabian. Dar ai dreptate. Nu putem 
să-i lăsăm să te vadă aşa. Trebuia să găsim ceva cu care să-l tăiem. Nu 
ai nicio foarfecă? 

Tanya clătină din cap. 

— Am doar forfecuţa de unghii. Nu am reuşit cu ea. 

— Dar dacă luăm foarfeca din bucătărie... sau poate foarfeca de 
grădină al lui Warwick... sau poate un topor? 

— Nu e vorba doar de un obiect ascuţit, spuse Tanya. Trebuie să 
facem ceva care să rupă vraja. 

— Ah, spuse Fabian posomorât. Vreo sugestie? 

— Am citit odată... undeva... despre o listă de obiecte ce ar trebui 
să... dezlege vrăjile sau blestemele, spuse Tanya, cu grijă. Lista era 
următoarea: să fii lângă o apă curgătoare, de exemplu un râu sau un 
pârâu, culoarea roşie, sarea, întorsul hainelor pe dos şi fierul. Aşa că, 
dacă ne vine vreo idee ce am putea folosi care să se lege de lucrurile 
astea, atunci poate ar fi o şansă să meargă. Îşi ridică inconştient mâna 
la păr. Mişcarea cauză o lumină orbitoare reflectată dintr-unul din 
talismane. Pumnalul. Îţi vine în minte vreun obiect, să zicem un cuţit 
cu un mâner roşu? spuse ea. 

Fabian se lumină la faţă. 

— Florence are un coupe-papier cu un mâner oarecum portocaliu. E 
aproape roşu. Şi e ascuţit. Ar putea să meargă. 

Tanya clătină din cap. 

— Trebuie să fie roşu. Roşu-aprins. 

Se priviră reciproc în tăcere, expresiile mohorâte de pe feţele lor 
oglindindu-se una în alta. 

— Un cutit, repetă încet Fabian. 

Florence ţipă strident de jos, făcându-i pe amândoi să tresară. 

— Coborâţi amândoi chiar acum! E ultima oară când vă spun 
înainte să vin sus şi să vă aduc jos pe după ceafă! 

— Ei bine, asta e, atunci, spuse Tanya. A început distracţia. 

Dar Fabian se încruntă; afişa genul de privire încruntată ca atunci 
când îi venea o idee... sau când era pe punctul de a face o ştrengărie. 

— Stai un pic. Se ridică în picioare, tresărind uşor din cauza gleznei 
luxate. Tocmai mi-am amintit de ceva ce ar putea sau nu să meargă, 
depinde dacă pot sau nu să pun mâna pe el. 


— Ce anume? întrebă Tanya, faţa ei aprinzându-se cu speranţă. 

— Ceva la care va fi dificil de ajuns, spuse Fabian. Descuie uşa şi se 
strecură pe hol. Aşa că nu-ţi pune mari speranţe. Şi orice ai face, să nu 
deschizi uşa altcuiva decât mie. 

— N-ai uitat ceva? Bunica mea sigur are un şperaclu! 

Fabian rânji cu viclenie. 

— Are. Doar că încă nu şi-a dat seama că l-a rătăcit. 

Îşi îndreptă mâna spre uşă şi dădu un uşor bobârnac cheii din 
încuietoare. 

— Ai spus că l-ai găsit pe acela în vechile camere ale slujitorilor. 

Zâmbetul lui Fabian se lărgi. 

— Ştiu ce am spus. Dar am minţit. 


În bucătărie, Warwick îngenunchease lângă sobă, curăţându-şi 
noroiul de pe cizme. Fabian îl privea cu atenţie. Tatăl îi părea cam 
tras la faţă astăzi: bătrân şi obosit. Pielea îi era cenuşie, iar părul îi 
atârna încâlcit, dovadă a faptului că fusese plouat şi se uscase înainte 
de a apuca să-l pieptene. Ochii îi erau injectaţi şi parcă înfundaţi de 
cearcănele întunecate de sub ei. Nu se mai bărbierise de câteva zile. 

Florence spăla vase, stând cu spatele la ei. După zgomotul pe care îl 
făcea, era clar că era nervoasă. Două porţii de mic dejun zăceau 
neatinse pe masă, împrăştiind mirosuri îmbietoare prin aer. Oberon 
stătea sub masă, vârful nasului său se ivea de sub cârpa în carouri, 
părând a se simţi vinovat. Două bale identice i se scurgeau din gură. 
Lui Fabian îi chiorăiau maţele. Înţelegea perfect ce simţea câinele, dar 
îşi alungă foamea şi păşi relaxat spre chiuvetă până în dreptul lui 
Florence. 

— Ce e? izbucni ea. 

— Pot să iau un pahar cu apă? întrebă el sfios. 

Warwick îşi ridică privirea şi se uită aspru la el. 

— E o carafa pe masă. Mănâncă-ţi micul dejun. 

— Imediat, spuse Fabian. Umplu un pahar mare cu apă şi îl aşeză 
deoparte. E pentru Tanya. S-a îmbolnăvit. Cred că are un fel de... 
viroză. 

— Atunci, de ce nu a zis aşa? spuse Florence, ochii ei îngustându-se. 

Fabian ridică din umeri şi se îndreptă spre uşa din spate. Ochise ce 
căuta. Haina tatălui său atârna în cuiul din mijloc: pleoştită şi udă 
fleaşcă. 

— Haide băiete, îl chemă pe Oberon şi fluieră. Câinele se strecură 
neîncrezător de sub masă şi ieşi greoi când Fabian îi deschise uşa. 

— Câinele a fost deja afară, spuse Florence exasperată. 

— Ah, scuze, răspunse Fabian. Mâna lui atinse uşor cuțitul de 
vânătoare de la cingătoarea hainei. Era bunul cel mai de preţ al lui 
Warwick - şi era făcut special din fier. Îl văzuse pe tatăl lui folosindu-l 


pentru a curăța iepurii pe care îi prindea în pădure de mai multe ori 
decât ar fi vrut să-şi amintească. În timp ce uşa se deschidea, 
ascunzând mâna lui Fabian, acesta îşi strecură degetele cu vioiciune 
pe sub cingătoare şi scoase cuțitul din teacă. Era rece, greoi şi 
ameninţător; cu siguranţă avea să taie părul. Îl vârî cu dexteritate în 
mânecă şi îl ţinu acolo, degetele sale tremurânde curbându-se la 
extremităţi, apoi închise uşa din spate. Mâna cealaltă aproape că 
răsturnă paharul de apă pe care îl umpluse în timp ce îl apucă în 
grabă şi ieşi din bucătărie. 

— Mă întorc într-un minut, murmură el. 

— Încearcă să te grăbeşti, spuse Florence, răsucind ştergarul de vase 
cu o fervoare care îi sugera lui Fabian că îşi imagina că e vorba de 
gâtul lui. 

Până să ajungă în dormitor, Fabian îşi pierduse răsuflarea. Puse 
paharul cu apă pe poliţa de pe cămin fără să-i pese şi scoase cuțitul 
din mânecă. 

— Asta ar trebui să meargă, spuse el. 

Tanya privi cuțitul neliniştită. 

— Ce e chestia aia? 

— E din fier, spuse Fabian. Ar trebui să dezlege vraja. Îngenunche 
lângă ea şi începu să taie părul. Haina lui Warwick era lângă uşă, 
continuă el. Cizmele lui sunt pline de noroi, iar haina udă. Sigur pe el 
l-am văzut azi-noapte. 

— Sigur ne-a văzut, spuse Tanya. 

— Nu cred, o contrazise Fabian. Dacă ar fi fost aşa, ar fi înnebunit. 
Aş vrea să ştiu ce pândea acolo în mijlocul furtunii. 

Continuă să taie părul, lucru care acum era mult mai uşor. 

— Merge. Cu siguranţă Warwick are grijă să-şi ascută uneltele. 

— E al lui Warwick? I-ai furat cuțitul? Chiar eşti un pungaş! 

— Chiar asta sunt, de dragul tău! 

Câteva minute mai târziu, părul îi ajungea Tanyei până în talie şi 
era doar cu puţin mai lung decât înainte de incidentul din timpul 
nopţii. 

— Va trebui să-l mai scurtezi, spuse Fabian, încercând să se scuze. E 
cât se poate de inegal. 

— Voi face asta, spuse Tanya. Dar mai târziu. Îşi trase la o parte 
părul de pe faţă şi îl prinse în coadă. Uite! Nimeni nu va putea să-şi 
dea seama aşa. Ar trebui să coborâm înainte să o ia razna bunica. 

— Şi înainte ca Warwick să observe că i-a dispărut cuțitul, completă 
Fabian, nemaipărând atât de curajos. Cercetă cuțitul, asigurându-se că 
nu rămăseseră fire incriminatoare pe lamă. 

— Dar cu părul ce facem? întrebă Tanya, gesticulând către podeaua 
complet acoperită. 

— Bagă-l sub pat pentru moment, spuse Fabian. Va trebui să-l 


punem în nişte saci menajeri după micul dejun şi să ne gândim la o 
cale de a scăpa de el. 

Lăsându-se în genunchi, cei doi începură să mişune pe podea, 
îngrămădind cu greutate părul sub pat. Era foarte moale şi alunecos şi 
tot ieşea la iveală. 

— E prea mult! spuse Tanya. 

— Mă face să mă scarpin, spuse Fabian. Măcar împinge-l înăuntru şi 
trage aşternuturile peste marginile patului, ca să nu se vadă. Va fi de 
ajuns pentru moment. Hai! 

Se năpustiră jos, coborând câte două trepte deodată şi intrară 
furtunos în bucătărie exact când Florence, spumegând de furie, era pe 
punctul de a le arunca porţiile de mâncare la gunoi. 

— Nu! icni Fabian. 

Florence îngheţă şi se uită de două ori când o văzu pe Tanya. 

— Nu ţi-era rău? 

— Ba da, răspunse ea, fără a îndrăzni să-şi privească bunica în ochi. 
Dar sunt mai bine acum. 

Se aşeză la masă şi Fabian îi urmă exemplul. Florence le puse 
farfuriile în faţă. 

— Probabil, s-a răcit acum, spuse ea. 

— Asta a fost cea mai rapidă însănătoşire din câte am văzut până 
acum, remarcă sec Warwick. 

Îşi lustruia viguros cizmele pentru a le face să strălucească. 

Tanya nu răspunse şi nici nu se uită la el. Ştia că ochii lui de un 
albastru glacial erau fixaţi asupra ei, acuzatori şi fără să clipească. 
Gândul acela îi făcu pielea ca de găină. Se aruncă asupra micului 
dejun, care încă era bun - chiar călduţ. Îl văzu pe Fabian agitându-se 
de partea cealaltă a mesei şi intui că încerca să-şi scoată discret cuțitul 
din mânecă şi să-l ascundă sub masă, în timp ce mânca. 

— Şi încă e cald, spuse el fericit, printre înghiţituri. 

— Al meu s-a răcit, zise Tanya, dar se opri când zâna vetrei ieşi de 
sub farfuria lui Fabian. Îi încălzise mâncarea şi, pentru prima dată, 
stătuse locului pentru câteva secunde, pentru a-şi zgâi în batjocură 
ochii săi mici şi urâţi la el, înainte de a o lua la sănătoasa din nou 
pentru a se ascunde. Fabian rupse o bucată de pâine şi o scufundă în 
oul fiert, fără a observa atenţiile zânei. Tanya se uită după ea, 
indignată la maximum. Şi după ce că ea fusese cea care îi dăduse 
ticăloasei mici şi nerecunoscătoare un castron cu lapte! L-ai lăsat pe al 
meu să se răcească deci? mormăi ea pe sub barbă, uitând de sine. 
Neserioaso! 

— Poftim? izbucni Florence, iar Tanya îşi ridică alarmată privirea. 

Şi Fabian se uita ciudat la ea. 

— Am spus... că nu mă deranjează că al meu e rece, spuse ea, 
gândind rapid. Nu sunt pretențioasă. 


— Hmm, spuse Florence. Îşi strânse buzele subţiri, apoi începu să 
bage rufe în maşina de spălat. Warwick, ai putea să te uiţi la un 
moment dat, astăzi, la ulucul de lângă camera lui Amos? spuse ea. 
Cred că se desprinde. 

Warwick mormăi ceva în semn de aprobare. 

Tanya se întrebă din nou cum doi oameni atât de nefericiţi, precum 
bunica ei şi Warwick, reuşiseră să trăiască atât de multă vreme sub 
acelaşi acoperiş fără a se omori unul pe celălalt. 

— Casa asta e în paragină, zise Florence, trântind uşa maşinii de 
spălat. 

— Atunci mută-te într-un loc mai mic, spuse Fabian, îndopându-se 
cu şuncă cu o viteză impresionantă. 

Florence părea stânjenită. 

— Casa asta e de zeci de ani în familie. 

Îşi turnă ceai din ibric şi se aşeză la masă. 

— Cred că ţi s-ar potrivi o căsuţă drăguță, continuă Fabian cu un 
zâmbet exagerat. Una făcută din turtă dulce. 

Primi imediat de la Florence privirea cea mai nimicitoare de care 
era ea în stare, în timp ce Tanya aproape că se înecă cu o înghiţitură 
de pâine cu ou. 

— Nu fi impertinent, mormăi Warwick. 

Tanya se simţi brusc deranjată. Se părea că singurele momente în 
care Warwick îi acorda atenţie lui Fabian erau atunci când îl dojenea. 
Pentru prima oară se întreba dacă, în mare parte, comportamentul lui 
Fabian putea fi doar o metodă de a câştiga atenţia tatălui său. 
Insistenţa lui de a-i spune pe nume lui Warwick cu siguranţă o cerea şi 
era un mijloc de a-l provoca. 

Un scheunat slab se auzi de sub masă, iar Tanya ridică faţa de masă 
şi se uită dedesubt. 

Oberon stătea în dreptul lui Florence şi îşi sprijinea capul pe 
genunchii ei. 

— Îţi place aici, nu-i aşa? murmură bunica ei, mângâind urechile 
mătăsoase ale câinelui. Oberon scoase un mic mârâit de mulțumire. 
Florence zâmbi uşor şi întinse mâna către unul dintre dulapuri pentru 
a scoate un biscuit pentru câini dintr-un pachet pe care îl cumpărase 
special pentru el. Oberon îl luă cu blândeţe şi se apucă să-l roadă sub 
masă fericit. Tanya îl privi cu gelozie. Dintr-un motiv sau altul, 
Oberon pur şi simplu o adora pe Florence. 

— Terminat, anunţă Fabian. 

Îşi lăsă tacâmurile să cadă în farfurie cu un zăngănit şi se ridică de 
la masă cu gura încă plină. 

— O, ba nu, spuse Florence. Pentru numele lui Dumnezeu, Fabian! 
Arăţi ca un hamster. Stai jos până când termini cum se cuvine. 

— Am terminat, insistă Fabian, ochii bulbucându-i-se în timp ce 


înghiţea cu greutate. Vezi? 

Se îndreptă spre uşa din spate, iar Tanyei înseşi i se opri mâncarea 
în gât când înţelese ce avea de gând să facă. De față cu toată lumea, 
Fabian începu să răscolească prin hainele agăţate de uşa de la 
bucătărie. Se încruntă în timp ce luă haina tatălui său dintr-un cui şi o 
atârnă în altul, dar în toată operaţiunea scăpă câteva haine - inclusiv 
pe cea a lui Warwick — pe podea. 

— Ce mai faci acum? izbucni Florence. 

— Nu-mi găsesc jacheta, spuse Fabian. Cea gri. Am crezut că poate 
e aici. 

— E în debaraua de sub scări, acolo unde o laşi mereu, spuse 
Florence în mod evident contrariată. Am văzut-o ieri. Oricum, de ce ai 
nevoie de jachetă pe o vreme ca asta? Serios, Fabian. Nu ştiu ce-ai 
păţit în dimineaţa asta. 

— Nici eu. 

Warwick se ridică cu cizmele în mână. Expresia feţei lui era cât se 
poate de bănuitoare. 

— Nimic. 

Fabian agăţă la loc în cuier hainele şi zburdă înapoi la masă. Tanya 
îi cercetă chipul şi se relaxă. Băiatul reuşise. Îi surprinse privirea şi se 
uitară unul la altul; era genul de schimb de priviri pe care îl au copiii 
când ştiu că nu au fost prinşi. 

În acelaşi moment, Warwick şi Florence schimbară şi ei o privire. A 
lor era genul de privire pe care o au adulţii când ştiu că într-un anume 
fel au fost traşi pe sfoară straşnic, dar nu ştiu cum sau de ce, ştiu doar 
că nu pot face absolut nimic în privinţa asta. 


Furtuna de vară împrospătase aerul şi ziua era caldă şi luminoasă, 
dar încă impregnată de mirosul specific ploii torențiale din noaptea 
trecută. Imediat după micul dejun, Tanya şi Fabian umplură şase saci 
de gunoi cu păr şi îi ascunseră încă o dată sub pat. Tanya era deja 
îngrijorată referitor la felul în care va proceda pentru a scăpa de ei 
fără a fi descoperită. Instinctul îi spunea să-l ardă în şemineul din 
camera ei, în timp ce Fabian sugerase să-l arunce în una dintre 
catacombe, acolo unde nu ar fi fost găsit niciodată. Ambele variante 
aveau dezavantaje. Arderea părului ar fi durat mult timp şi era riscant. 
Dacă se vedea fum ieşind din coş în mijlocul verii, fără îndoială ar fi 
stârnit bănuieli din partea lui Florence şi a lui Warwick. Şi întoarcerea 
în pădure se dovedise şi aşa dificilă chiar şi fără noua problemă, care 
presupunea căratul a şase saci grei, plini cu păr. Până la urmă se 
deciseră că arderea părului era cea mai bună variantă - şi, din nou, 
aveau nevoie de protecţia nopţii pentru o astfel de treabă. 

Era după-amiază devreme când Tanya rămase în sfârşit singură. 
După ce vorbise mult timp despre blestemele lui Morag Nebuna 


asupra mai multor oameni din oraş, Fabian se retrase în camera lui, cu 
muzica duduind zgomotos de cealaltă parte a uşii. După ce plecă, 
Tanya schiţă un plan detaliat al casei pe o bucată de hârtie. Sub 
diagramă, scrijeli un scurt mesaj: Camera mea, oricând după miezul 
nopţii. Voi avea toate lucrurile pe care le-ai cerut şi vreau ce mi-ai promis 
referitor la partea ta din înţelegere. 

Împături foita de două ori şi o puse în buzunar. Avea să o strecoare 
prin uşa secretă din spatele bibliotecii, alături de o porţie de mâncare 
şi apă pentru Red, înainte de a pleca spre Tickey End pentru a 
cumpăra lucrurile de pe listă. 

Ridică scândura desprinsă de sub covor şi scoase lista pe care i-o 
dăduse Red. O parcurse, calculând mental costul fiecărui lucru. Din 
păcate, avea doar o idee vagă sau nu ştia deloc preţul multora dintre 
ele. 

Ochii ei zăboviră asupra unei cutii mici de lemn de pe măsuţa de 
toaletă. Conţinea bancnota de douăzeci de lire scăpată de omul din 
autobuz care încercase să cumpere busola. O vârâse în cutie în acea zi, 
imediat după ce ajunsese acasă, şi rămăsese acolo neatinsă încă de 
atunci. 

Îi trebuiră trei încercări Tanyei până reuşi să ridice capacul cutiuţei 
de lemn pentru a recupera banii. Când reuşi, în loc de o bancnotă 
nouă-nouţă de douăzeci de lire cu faţa reginei pe ea, descoperi o 
frunză mare şi maro, răsucită strâns într-un sul, aşa cum se întâmplă 
cu banii când sunt îndesaţi în buzunarul cuiva. În afară de asta însă, 
cutia era goală. 

Un miros ameţitor de şampon umplu aerul când Red ieşi din baie, 
cu un prosop înfăşurat pe cap. Cu faţa proaspăt spălată şi cu ai săi 
ochi verzi strălucitori, părea o cu totul altă persoană în comparaţie cu 
tâlharul soios pe care-l întâlnise Tanya cu doar câteva nopţi în urmă. 
Acum, în căldura camerei slab luminate, părea integră şi decentă, 
drăguță şi mai apropiată de vârsta ei decât crezuse iniţial Tanya. 

— Bebeluşul e bine? spuse ea, uitându-se agitată la copilul care 
dormea liniştit în patul Tanyei. Nu s-a trezit, nu-i aşa? 

Tanya aruncă o privire la copilul schimbat, urmărind cum pieptul 
său micuţ se ridica şi cădea de fiecare dată când respira. Obrajii lui 
erau doar vag îmbujoraţi, lucru vizibil de îndată ce a fost îmbăiat 
repede, cu grijă de către cele două fete, curăţând straturile de mizerie 
care se acumulaseră de zile bune. Le lăsase să-l spele fără a plânge, tot 
timpul uitându-se la ele solemn cu ai săi ochi mari şi negri. După 
aceea, băuse cu poftă din laptele cald pe care Tanya îl şterpelise de jos 
şi îl adusese într-o sticlă, apoi se cufundase într-un somn adânc 
aproape imediat, rămânând nemişcat. 

— Doarme, spuse ea. 

Red se aşeză pe pat, strângând halatul Tanyei în jurul ei. 

— Aproape că uitasem cum te simţi după un duş fierbinte. 

Tanya îi înmână o geantă de voiaj plină cu diverse. Îşi petrecuse 
majoritatea după-amiezii cumpărându-le din Tickey End, folosindu-se 
de banii pe care îi găsise în buzunarul hainei de ploaie. 

— Aici sunt chestiile pe care mi le-ai cerut... ei bine, majoritatea 
dintre ele. Nu am avut bani pentru tot ce era pe listă. 

Red cotrobăi prin geantă cu degetele sale lungi şi delicate. 

— Nu contează. Văd că ai luat ce era mai important. 

Scoase din geantă două lucruri: o periuţă de dinţi ieftină şi o cutie 
cu vopsea de păr. Citi rapid instrucţiunile şi apoi aruncă o privire 
nuanţei pe care Tanya o alesese. Era banală, ştearsă, undeva între 
blond-închis şi șaten-deschis. 

— Previzibilă, obişnuită şi uşor de uitat. Perfect. 

Desfăcu apoi cutia şi scoase conţinutul, după care îşi puse o pereche 
de mănuşi subţiri de plastic. Adăugă colorantul la sticla cu soluţia pe 
cale să se formeze şi o agită până când lichidele se amestecară, 
culoarea devenind treptat gri. 

— Văd că ai reuşit să faci rost de ceva ziare, spuse ea, uitându-se la 
grămada de pe masa de toaletă. Cât de vechi sunt? 


Tanya le luă în braţe şi le aşeză lângă Red. 

— Cele mai vechi sunt din ziua în care l-ai luat. Bunica mea adună 
ziare ca să aprindă focul cu ele şi am şi cumpărat câteva din Tickey 
End. E unul local acolo, pe lângă cele naţionale. 

— E ceva în ele? 

Tanya încuviinţă din cap şi coborî ochii. 

— Am îndoit colţul paginilor pe care le-am găsit. Sunt şase articole 
în total, toate în ziare naţionale... în afară de ăsta. Din maldărul de 
ziare, scoase un exemplar vechi de trei zile al Gazetei de Tickey End, 
care părea să aibă o pată de sos pe prima pagină. Nu e de bine. Răsfoi 
câteva pagini, apoi îi pasă ziarul lui Red, care se opri din a agita sticla 
de plastic şi începu să citească. Buzele i se mişcau fără sunet pe 
măsură ce urmărea cuvintele de pagină. Articolul era scurt, dar de 
departe cel mai incriminator dintre toate cele pe care le citise Tanya. 
Pe lângă faptul că o cataloga pe Red drept o răpitoare crudă şi 
nemiloasă, publicase şi o descriere detaliată a ei făcută de un martor 
ocular, Rosie Beak, în vârstă de şaizeci şi şase de ani, patroana celei 
mai de succes ceainării din Tickey End, dar şi cea mai mare bârfitoare 
din oraş. 

Red termină de citit şi dădu din cap gânditoare. 

— Deci ştiu că sunt în zonă. Cum arăt. Cu ce mă îmbrac. Baborniţa 
aia. Părea genul băgăreţ, tot întreba despre tot şi toate. Bârfind cu 
fiecare persoană care-i trecea pragul. Bine că am plecat atunci. 

Se ridică din pat, dându-şi prosopul jos din cap. Tanya o urmă în 
toaletă, oprindu-se în dreptul uşii. Red se lăsă deasupra chiuvetei şi 
începu să-şi frece vopseaua în păr. Tanya o privea, vorbind distrată 
despre ce se întâmplase dimineaţă fără a scăpa uşa din ochi. Era 
conştientă de riscul teribil la care se expunea pentru că o adusese pe 
Red în cameră, şi de consecinţe, dacă ar fi aflat cineva. 

— Şi cum au obţinut zânele părul? întrebă Red. 

— Ce vrei să spui? 

Red stătea dreaptă, prinzându-şi părul deasupra capului şi scoţându- 
şi mănuşile. 

— Ca să facă ceva de o asemenea amploare — să-ţi vrăjească părul în 
felul acela —, trebuie să fi avut câteva fire din el. Se opri şi îi aruncă 
Tanyei o privire bănuitoare. Când te piepteni, ce faci cu firele 
desprinse care rămân pe perie sau pieptene? 

Tanya se ruşină. Nu voia să admită că avea prostul obicei să nu-şi 
curețe peria. 

— Arată-mi, izbucni Red. O luă pe Tanya de braţ şi se întoarse cu ea 
în dormitor, unde Tanya îi arătă peria de pe măsuţa de toaletă. 

Red se uită la ea neîncrezătoare. 

— Dezgustător. Puteai foarte bine să le trimiţi o invitaţie scrisă. Luă 
peria în mână şi începu să smulgă smocurile de păr ale Tanyei. Nu-ţi 


laşi părul la întâmplare ca ei să-l găsească. Scapi de el imediat. 

— Bine, spuse Tanya, zăpăcită. Am să... Am să le arunc. 

Red clătină din cap. 

— Greşit. Nu le arunci. Le distrugi. Le arzi. Acelaşi lucru e valabil şi 
pentru orice altceva pe care l-ar putea folosi pentru a te manipula. 

— Ca de exemplu? 

— Sânge. Salivă. Unghii tăiate de la mână sau de la picior. Dinţi. 
Toate poveştile despre vrăjitorie, cu oameni controlaţi de vrăjitoare, 
care au un smoc de păr tăiat sau un dinte - toate conţin o sămânță de 
adevăr. Nu trebuie să laşi nimic la voia întâmplării. Din buzunar 
scoase o cutie de chibrituri, aprinse unul şi îl aşeză cu grijă pe grătarul 
gol al şemineului. Apoi, cu o mişcare iute a mâinii, aruncă în flacără 
mingea de păr încâlcit din peria Tanyei. Fu absorbită imediat cu un 
fâsâit flămând, lăsând chibritul să ardă până la capăt. 

— Cred că mama mai are câţiva dintre dinţii mei de lapte, spuse 
Tanya încetişor. Dar nu poţi arde dinţii, nu-i aşa? 

— Tot ce nu poţi arde, îngropi, spuse Red. Ori într-o pungă cu sare 
ori în pământ sfinţit. Dacă te tai, arzi orice şerveţel ai fi folosit pentru 
a şterge sângele împreună cu orice pansament sau plasture. Să nu lingi 
plicurile. Foloseşte apa. Taie-ţi unghiile direct în foc. Fă tot ce poţi 
pentru a te proteja. Se opri. Ce ai făcut cu părul pe care l-ai tăiat? 

Tanya arătă către pat. 

— E dedesubt, în saci menajeri. M-am gândit că a-l arde e cea mai 
bună cale de a scăpa de el — aşteptam o şansă de a o face fără a fi 
descoperită. 

Red se aplecă şi începu să scoată sacii de sub pat. 

— Nu se pune problema că ar fi cea mai bună cale, spuse ea cu 
asprime. E singura cale. Îşi folosi cuțitul pentru a face o gaură într-una 
dintre pungi şi luă o mână de păr, pe care i-o întinse Tanyei, dându-i 
şi chibriturile. Arde-o. Acum. 

Tanya aruncă părul în şemineu şi îi dădu foc. Acesta şuieră, înghiţit 
de flacără, în câteva secunde. Băgă mâna în sac şi mai scoase un 
morman, repetând procesul, apoi se uită posomorâtă în timp ce Red 
scotea al şaselea şi ultimul sac de sub pat. Tanya gesticulă 
neputincioasă. 

— Îmi va lua ore întregi să îl ard pe tot. 

— Atunci îţi sugerez să te ţii de treabă. 

Tanya mai aruncă o grămăjoară de păr în şemineu. 

— Cum... cum de ştii toate lucrurile astea, Red? Cum de tu ştii atât 
de multe, iar eu atât de puţine? 

Red ridică din umeri. 

— Majoritatea le-am învăţat de la alţii — alţii ca tine şi ca mine. 
Restul le-am învăţat mai greu — din experienţă. 

— Vreau să mă înveţi ce ştii, spuse ea. Arătă către geanta de voiaj 


plină cu obiecte. Eu am făcut ce ne-am înţeles. Acum e rândul tău. 
Vreau informaţii — vreau să ştiu ce ştii tu. 

— Nu pot să te învăţ tot în timpul pe care-l avem, spuse Red. Dar te 
pot învăţa ceva. Partea bună e că deja ştii multe din lucrurile cele mai 
importante. Ştii despre copiii schimbaţi şi despre legătura cu 
clarviziunea. Ştii puţin şi despre magie. Şi ştii metode de a te proteja. 
Dar ca să înţelegi cu adevărat legătura zânelor cu noi, trebuie să ne 
întoarcem la începuturi. Şi asta voi face eu acum. 

Tărâmul zânelor e condus de două curţi vrăjmaşe: Seelie şi Unseelie. 
Tradus grosolan, „seelie“ înseamnă „binecuvântat“ şi „unseelie“ 
înseamnă „damnat“. Curtea Seelie e cunoscută ca fiind cea bună sau 
cea binefăcătoare, atât pentru semenii lor cât şi pentru oameni, pe 
când curtea Unseelie e cunoscută ca fiind răutăcioasă şi crudă. Se 
detestă între ele, cu toate că sunt nevoite să se tolereze reciproc. 

— Dar cum poate tărâmul să fie condus de două curţi în conflict? 
întrebă Tanya, oprindu-se pentru a tresări după ce lăsă un chibrit să 
ardă până când îi ajunse la degete. Nu are sens. 

— Conduc pe rând, răspunse Red. Sunt nevoite să respecte o 
înţelegere veche care dictează asta. Înțelegerea se leagă de o legendă 
mai puţin cunoscută, conform căreia, la început, cele două curţi 
alcătuiau împreună o curte mare, formată din treisprezece cele mai 
înțelepte şi puternice zâne de pe tărâm. După înfiinţarea ei, fiecare 
conducător a oferit un dar deosebit, reprezentând o mare putere care 
avea să fie conferită în special umanităţii oricând - şi asupra oricui — 
considera curtea că merită. Aceste daruri erau cunoscute drept cele 
Treisprezece Comori. 

Tanya se încruntă. Cuvintele păreau familiare... apoi îşi aminti de 
cartea din bibliotecă. Erau menţionate cele Treisprezece Comori, dar 
goblinii amestecaseră conţinutul înainte ca ea să aibă şansa să o 
citească precum se cuvenea. 

— Acestea erau Căpăstrul, un inel care îl face pe purtător invizibil, 
continuă Red. Fascinaţia, o mască iluzorie pentru a-l păcăli pe cel care 
priveşte, oricât ai dori. Lumina, un candelabru magic ce nu se stinge 
niciodată. Apoi, Sabia, făcută pentru a învinge întotdeauna. Cartea 
Cunoaşterii deschisă pentru a răspunde oricărei întrebări la care 
cititorul ar fi căutat un răspuns. Cheia care descuia orice uşă, chiar şi 
cele spre alte lumi. Pocalul, care să ofere viaţă eternă oricui ar bea din 
el. Platoul mereu plin pentru ca deţinătorul să nu fie niciodată 
flămând. Mantaua, un toiag ce te face puternic. Apoi Cupa, care 
prezice viitorul. O Inimă pentru curaj. Şi, în sfârşit, Cazanul, care 
poate readuce morţii la viaţă. 

— Puterea fiecărui dar nu putea fi conferită oricui de cel care îl 
crease decât dacă întreaga curte era de acord că beneficiarul merita. 
Încă de la început, una dintre comori cauza nelinişte şi entuziasm în 


egală măsură: Cazanul. Şase dintre membrii familiei erau de părere că 
moartea ar trebui respectată şi că nimeni nu trebuia să se joace cu ea, 
amintind de haosul care se putea isca dacă procesul era inversat. 
Ceilalţi şapte membri, inclusiv cel care crease Cazanul, erau de părere 
că, dacă o viaţă se încheia prematur - viaţa unui copil, de exemplu -, 
atunci Cazanul era o cale de a-i da celui decedat o altă şansă, pe lângă 
faptul că alina durerea celor care îl plângeau. 

Red se opri puţin pentru a se uita la ceas. 

— Încă zece minute şi apoi trebuie să-mi spăl vopseaua din păr. Nu 
mă lăsa să uit. 

— Nicio grijă, spuse Tanya, nerăbdătoare să audă restul poveştii. 
Continuă. 

— Împărţirea curților a devenit inevitabilă, continuă Red. Şi s-a 
întâmplat atunci când creatorul Cazanului a fost rănit mortal de o 
săgeată trasă de un om. Familia s-a împărţit în două. Şase membri au 
cerut să fie readus la viaţă, declarând război şi ură rasei omeneşti. 
Ceilalţi şase s-au opus. Fără o decizie unanimă din partea familiei, 
Cazanul, ca şi celelalte douăsprezece comori, nu a putut fi folosit. 

Niciuna din părţi nu a cedat, fiecare crezând că poziţia ei era cea 
corectă. Pe măsură ce ruptura s-a accentuat şi şansele de reconciliere 
au scăzut, au avut loc negocieri dure. Până la urmă, s-a ajuns la un 
compromis. Aveau să fie două familii, fiecare conducând pentru 
jumătate de an aşa cum îşi dorea, fără a exista o intervenţie din 
cealaltă tabără. Cele Treisprezece Comori au rămas parte din marea 
curte, pe veci nefolosite, căci niciuna din familii nu voia să apeleze la 
cealaltă pentru a cădea la o înţelegere comună, atât de intensă fiind 
ura dintre ele. 

Şi astfel, timp de şase luni pe an, o curte — curtea care s-a opus 
învierii mortului — guvernează tărâmul şi locuitorii, menţinând 
ordinea, pacea şi buna dispoziţie. Fiinţele de pe tărâmul zânelor i-au 
numit Curtea Seelie, căci, sub conducerea lor, pământul e roditor şi 
productiv aşa cum este şi astăzi. 

— Astăzi? întrerupse Tanya. Vrei să spui... 

— Anotimpurile de primăvară şi vară. 

— Deci toamna şi iarna e perioada când guvernează Curtea 
Unseelie? 

Red încuviinţă din cap. 

— Pământul se veştejeşte şi moare. Urmează haosul. Se ţin petreceri 
în care sunt luaţi prizonieri, chinuiţi şi făcuţi să sufere pentru a distra 
curtea. De obicei, aceşti prizonieri sunt oameni care s-au rătăcit sau au 
fost păcăliţi să ajungă pe tărâmul celălalt. Majoritatea nu se mai întorc 
niciodată. Dintre cei care o fac, puţini rămân întregi la minte. 

Tanya se înfioră. 

— Multe zâne pleacă de pe tărâm când e vremea Curţii Unseelie, 


continuă Red. Le e frică pentru siguranţa lor şi a odraslelor lor. Curtea 
Unseelie consideră amuzant schimbul de copii. Să schimbe copiii 
duşmanilor — adepţii Curţii Seelie şi oamenii — e ceva la ordinea zilei. 
Se distrează copios când provoacă necazuri şi supărare. 

— Majoritatea celor care pleacă se întorc atunci când sunt în 
siguranţă. Unii nu se mai întorc niciodată, preferând să evite complet 
tărâmul. 

— Unde se duc? întrebă Tanya. 

— Vin aici. În lumea noastră. Unde pot trăi aşa cum doresc, după 
propriile reguli. 

— Deci... deci cei pe care îi vedem aici sunt cei care au părăsit 
propriul tărâm? 

— Da. Ori asta, ori au fost izgoniți de către familii. 

— Surghiuniţi? 

— Pentru că au făcut rele, spuse Red. Aceia sunt cei de care trebuie 
să te păzeşti. De obicei, sunt cei mai periculoşi. Din fericire, sunt şi 
uşor de observat. O metodă uzuală, folosită pentru a-i pedepsi, e să fie 
blestemaţi cu abilitatea de a vorbi — şi de a le vorbi — doar în rime. 
Descurajează contactul cu oamenii şi cu alte zâne. Alternativa e de a 
le tăia limba. 

Tanya se strâmbă, gândindu-se la goblini. Acum avea sens felul lor 
ciudat de a vorbi. 

Red mai aruncă o privire la ceas şi se ridică, întinzându-se. 

— E momentul. 

Tanya încuviință din cap şi nu scoase niciun cuvânt când Red se 
închise în toaletă. Auzi zgomotul slab al apei curgând în timp ce Red 
începu să-şi clătească părul. Zgomotul continuă pentru câteva minute, 
fiind apoi înlocuit de un sunet distinctiv de tăieturi de foarfecă. În 
afară de acesta, se mai auzea doar respiraţia copilului adormit. 

Aşa cum prevăzuse Red, vraja începea să se destrame. Una dintre 
urechile copilului se alungise, iar vârful era acum ascuţit. Părul îi 
crescuse într-un ritm alarmant de când îl văzuse, iar pielea începea să 
capete o nuanță palidă, verzuie. Era şi mai slab. Era clar că avea 
nevoie de medicamente, dar de medicamente din lumea lui, nu din 
cea a oamenilor. 

Abandonând sacul cu păr, Tanya se ridică şi se duse la el, întinzând 
mâna pentru a-i mângâia uşor obrazul. Mirosea a şampon de bebeluş 
şi a lapte. Pielea lui era moale şi rece. Instinctiv, copilul se foi un pic, 
frecându-şi nasul de mâna ei în timp ce dormea, şi ea simţi lacrimi 
umplându-i ochii din senin. Ce avea să se întâmple cu el depindea în 
totalitate de Red — şi de ea. Cu toate acestea, el nu bănuia şi nici nu-şi 
dădea seama că era un simplu pion într-un conflict crud între semenii 
lui. 

— Am să am mare grijă de el, spuse încet Red din spatele ei. 


Tanya îşi şterse ochii. 

— Nu te-am auzit ieşind din baie, murmură ea. 

Ridică privirea şi tresări. Red nu mai arăta ca înainte. 

Ochii Tanyei zăboviră asupra pantalonilor şi a cămăşii bărbăteşti, 
scămoşate. Le cumpărase ieftin, chiar în acea după-amiază, dintr-un 
magazin de caritate. Se potriveau perfect siluetei băieţoase a lui Red, 
la fel şi bocancii maronii, uzaţi din picioarele ei mari. Părul ei lung 
fusese tăiat foarte scurt. Avea acum culoarea paielor. 

— Cum arăt? întrebă Red. 

— Ca un... băiat. 

Red aprobă: 

— Foarte bine. Îşi ridică privirea şi observă că Tanya încă se uita la 
capul ei. Va creşte la loc, spuse ea detaşat. Caută o fată roşcată cu un 
băieţel. Deci trebuie să fiu opusul. Aruncă o mână din propriile cosiţe 
în şemineu şi le arse, apoi cotrobăi prin geanta de voiaj şi scoase un 
maldăr de haine roz pentru bebeluşi: Şi la fel şi el. 

Împreună începură să îmbrace copilul schimbat, cât de încet şi cât 
de grijuliu puteau pentru a nu-l trezi. Partea de jos se dovedi a fi cea 
mai uşoară, dar când au trebuit să-i scoată braţele prin mâneci, copilul 
protestă scoțând un strigăt supărat. Tanya se trase înapoi alarmată, 
dar îi îndesă repede braţul prin restul mânecii pe care o ţinea. Red 
bâjbâi pe măsură ce închidea nasturii de la haina tricotată mică şi roz. 
Ochii copilului se deschiseră pentru puţină vreme şi părea că se 
pregătea să urle, dar apoi adormi din nou fără să mai facă nimic. 

— Cât ai de gând să mai faci asta Red? şopti Tanya. 

— Vom pleca în maximum o oră. Apoi nu vei mai avea grija 
noastră. 

— Nu mă refer doar la acesta. Mă refer la toţi. De ce faci asta? De ce 
îţi iei asupra ta asta? Nu ai o familie la care să te întorci? 

— Nu, răspunse Red. Nu mai am. 

— De ce nu? 

— Părinţii mei au murit într-un accident de maşină acum 
optsprezece luni. Cei de la descarcerare au reuşit să taie maşina şi să-l 
salveze pe fratele meu mai mic dintre fiare... eu am avut o mână 
ruptă, dar James a scăpat fără nicio zgârietură. 

— A fost norocos, comentă Tanya. 

Red clătină din cap. 

— Norocul nu a avut nimic de-a face cu asta. A scăpat nevătămat 
datorită unei zâne. 

— L-a salvat o zână? 

— Era o creatură mică şi nostimă, arăta destul de ciudat — ca un fel 
de rozătoare. Mă urmărea peste tot... nu am ştiut niciodată de ce. Şi 
chestia ciudată e că nu m-a deranjat niciodată — nu ca altele. Era într- 
un fel ca şi cum... avea grijă de mine. Când a avut loc accidentul, tot 


la ce m-am putut gândi a fost să-l protejez pe James şi se pare că ea şi- 
a dat seama de asta. A fost ca şi cum s-ar fi umflat la momentul 
impactului şi s-a interpus între el şi tot ce era în jur. 

— Unde e acum? întrebă Tanya. 

— A murit în accident, răspunse Red şi vocea ei era tristă. Şi-a dat 
viaţa pentru a-l salva pe fratele meu mai mic. După aceea, am fost 
plasați în orfelinatul din Tickey End. Am stat acolo timp de vreo lună 
până când mi-am dat seama ce se întâmpla. Copiii erau schimbaţi — 
cei mici, bebeluşii şi cei de-o şchioapă - şi în locul lor erau lăsaţi copii 
de pe tărâmul zânelor. Am încercat să le spun, dar nu voiau să asculte. 
Apoi zânele au devenit şi mai îndrăzneţe. Au luat câţiva copii fără a se 
mai obosi să lase un copil de zână în loc. E de la sine înţeles că a 
urmat un mare scandal şi o investigaţie amplă. S-au luat repede 
măsuri pentru a închide căminul şi a-i transfera pe ceilalţi copii la alte 
orfelinate. Dar în ultima noapte petrecută acolo, a mai fost luat un 
copil. James. 

— Ce ai făcut? întrebă Tanya. 

— Ce puteam face? Nimeni nu voia să mă asculte. Am fost 
transferată la Londra. Am fugit imediat ce mi-am scos ghipsul de pe 
braţ. Era uşor să dispari. Nu au încercat prea tare să mă găsească. Şi 
de atunci, tot asta fac, sperând că poate într-o zi îmi voi recupera 
fratele. 

Tanya clătină din cap. 

— Nu înţeleg. Cum îţi va aduce asta fratele înapoi? 

— Pentru că e un schimb. Nu doar le dau copiii schimbaţi înapoi. 
Zânele trebuie să-mi dea ceva în schimb. 

— Te referi la copiii de oameni care au fost furaţi? 

— Exact. 

— Dar dacă zânele nu-şi vor lua copiii schimbaţi înapoi? întrebă 
Tanya. Dacă au fost schimbaţi pentru că erau nedoriți de la început, 
atunci cu siguranţă zânele vor ezita să dea înapoi înlocuitorii umani. 

Red încuviinţă din cap. 

— Sunt dispuşi să returneze copiii care au fost schimbaţi din răutate 
sau de ciudă. Dacă au fost luaţi din orice alt motiv, atunci e mai 
complicat. 

— Cum adică? întrebă Tanya. 

— Adică nu toţi pot fi re turnaţi uşor... dar există variante. 
Întotdeauna există variante. 

Tanya amuţi. Deodată totul avea sens. 

— Speri că într-o zi te va conduce la fratele tău, nu-i aşa? Că poţi 
schimba unul de-al lor pentru el. 

Ochii lui Red deveniră sticloşi. Părea pierdută într-un vis aievea. 

— Dacă aş găsi cumva o cale de a intra... spuse ea cu moliciune. 

— O cale de a intra? întrebă Tanya. Unde? 


— În lumea zânelor, spuse Red tot cu aceeaşi expresie visătoare pe 
chip. Sunt sigură că... sunt sigură că l-aş putea găsi. 

— Stai... vrei să spui că tu chiar vrei să intri pe tărâmul zânelor, 
ştiind ce se petrece acolo? întrebă Tanya, nevenindu-i să creadă. Chiar 
dacă ai da de el, probabil că nu vei găsi niciodată o cale de întoarcere. 

Red nu spuse nimic, dar tristeţea din ochii ei servea drept răspuns. 
Nu-i păsa, iar Tanya îşi dădu seama. Tot ce conta pentru ea era să-şi 
găsească fratele. 

— Ai încercat să găseşti o cale de a intra? 

— Da. Dar e complicat. Cu cât o cauţi mai mult, cu atât se 
îndepărtează. Condiţiile trebuie să fie perfecte pentru a putea intra. 

— Ce vrei să spui? 

— Dacă nu eşti păcălit să intri, trebuie să fii invitat. Sau să faci o 
înţelegere. Sau să răspunzi la ghicitori. Nu e niciodată simplu. Ei ştiu 
că îl caut. E motiv suficient ca ei să nu mă lase să intru. James ar 
trebui să aibă trei ani acum. 

Tonul lui Red căpătase o notă rigidă. Tanya ştiu atunci că nu era 
cazul să insiste. Pentru că ceea ce rămânea nerostit era ceva ce 
amândouă ştiau: şansele ca Red să-şi găsească vreodată fratele erau 
într-adevăr foarte mici. 

— Şi ce o să faci după noaptea asta? spuse Tanya. Unde o să te 
duci? 

Red începu să-şi împacheteze lucrurile metodic. 

— E un circ care va trece mâine-noapte printr-un sat la câţiva 
kilometri de aici. Am o cunoştinţă care călătoreşte cu ei, un bărbat de 
pe tărâmul zânelor care aranjează schimbul. Anul trecut, după ce m- 
am chinuit să-i conving, circarii mi-au dat voie să merg şi eu cu ei. 
După ce voi schimba copilul, îmi vor da de mâncare şi un loc în care 
să dorm, iar în schimb eu trebuie să lucrez cu ei, să am grijă de 
animalele lor şi chestii de genul ăsta. Ei nu pun întrebări şi nici eu nu 
o fac. E perfect. 

— Perfect pentru ce? întrebă Tanya. 

Red îşi înghesui ultimele lucruri în geantă. 

— Pentru a dispărea, răspunse ea încet. 

În următoarele două zile a plouat. Zorii celei de-a treia zile au venit 
împreună cu o burniţă gri, care a dispărut cu greu în jurul prânzului şi 
după-amiază târziu un soare ceţos îşi făcuse apariţia printre nori. 
Tanya stătea la fereastra din bucătărie, uitându-se la câmpurile 
umflate şi mocirloase care se întindeau spre pădurea de sub cerul 
plumburiu. O imagine a lui Red, ţinând copilul schimbat în brațe, 
înfriguraţi şi înfometați, îi persista în minte. Red promisese să dea de 
veste imediat ce era în siguranţă alături de circari. Tanya verificase 
cutia poştală cu regularitate în fiecare zi de când plecaseră. Până 
acum nu apăruse nimic. 

Se aşeză la masă şi schimbă din nou postul de radio, jucându-se cu 
acordul până când găsi un alt buletin de ştiri. Sub masă, Oberon se foi 
şi mârâi înainte de a se aşeza pe picioarele ei. Ascultă agitată, dar nu 
fu menţionat nimic legat de Red sau de copilul schimbat. Nu mai 
apăruse nimic nici în vreunul dintre ziare. Îşi permise să se relaxeze 
un pic. Se pare că-i pierduseră urma. 

Fabian intră în bucătărie căscând larg. De când plecase Red, Tanya 
îl văzuse foarte rar. Warwick era prezent aproape constant, fiindu-le 
imposibil să vorbească cum se cuvine, cu excepţia câtorva momente în 
care ea a putut să-i spună lui Fabian că reuşise să distrugă părul. 

Se aşeză şi îşi turnă nişte ceai din ceainic. 

— E rece, spuse el surprins. 

— Atunci mai fă unul, zise Tanya, întrebându-se vag unde era zâna 
vetrei. 

Era un lucru neobişnuit ca un ceainic să se răcească. 

— Nu ştiu cum, mărturisi el. N-am mai făcut ceai până acum. 

— Începi prin a pune pe foc un ibric, spuse Tanya sarcastic. Sunt 
convinsă că poţi ghici restul. Ai în cameră cărţi despre teoria 
relativităţii a lui Einstein, pentru numele lui Dumnezeu. 

Fabian ridică din umeri. 

— Am s-o aştept pe Florence să se întoarcă. 

— Atunci va trebui să aştepţi o vreme, spuse Tanya. O doare capul 
şi s-a întins. L-a trimis pe Warwick la Tickey End după cumpărături. 

— Ah, bine, spuse Fabian, frecându-şi mâinile. Mă refer la mâncare. 
Nu la durerea de cap. Warwick aduce întotdeauna mâncare mai bună 
decât Florence. 

— Chiar aşa? spuse Tanya, neavând chef să recunoască deloc că 
Warwick ar fi avut vreo calitate. Nu cred. 


— Ei bine, trebuie să fi cumpărat ceai mai bun data trecută, spuse 
Fabian. De obicei, miroase a şosete fierte. Cred că Florence cumpără 
pliculeţe din alea ieftine şi crede că nimeni nu observă. 

Tanya dădu ochii peste cap, dar nu spuse nimic. În schimb, se 
ridică, luă capacul ceainicului şi scormoni în el cu degetele. Ceea ce 
descrisese Fabian nu era nici pe departe din cauza ceaiului — de asta 
era sigură. Avea mai degrabă legătură cu bătrânul spiriduş care locuia 
acolo. Degetele ei atinseră fundul ceainicului, dar nu o muşcă niciun 
dinte şi nu o lovi niciun baston peste unghii. Nu erau decât plicuri de 
ceai. Spiriduşul dispăruse. Puse înapoi capacul şi se încruntă. Nu-şi 
mai putea aminti ultima oară când îl văzuse. Poate se mutase... sau 
murise. 

— Sunt bune sau nu? întrebă Fabian. Pliculeţele? 

Tanya se aşeză înapoi la masă. 

— Nu-mi dau seama. 

Fabian puse mâna pe ceainic şi îi scoase capacul, adulmecând. 

— Poţi să-l miroşi. I-l puse sub nas. Haide, miroase-l! 

Tanya inspiră fără entuziasm de vreo câteva ori. 

— Dacă spui tu. 

Se duse până la fereastră şi privi spre Pădurea Spânzuratului. 

— Warwick merge la vânătoare mâine, spuse el încet. Probabil, va fi 
plecat până pe după-amiază. 

Tanya se uită atent la masă. Deja ştia unde ducea conversaţia şi era 
una pe care ar fi vrut s-o evite. 

— Mă gândesc că ar trebui să profităm de ocazie şi să ne întoarcem 
în pădure, aşa cum am plănuit. Îşi drese glasul cu subînţeles: Asta în 
caz că nu te-ai răzgândit. 

— Nu am spus asta. 

— Nici nu trebuie. Scrie pe faţa ta. 

— Nu m-am răzgândit. Doar că... nu văd ce am putea câştiga din 
asta. Atât. Amos e bătrân. Orice a făcut sau nu a făcut, cu siguranţă a 
plătit pentru asta. Poate ar trebui să uităm. 

— Cum aş putea să uit? Numai la asta mă pot gândi! Ştii la fel de 
bine ca mine că e ceva ciudat în povestea asta — vreau să aflu 
adevărul. Credeam că şi tu. 

— Am vrut... adică, vreau... 

Fabian se îndrepta deja spre uşă. 

— Nu pot să cred. Nu pot să cred că dai înapoi. 

— Ba nu! insistă Tanya. 

— Am crezut că eram prieteni, spuse el. 

— Suntem, îl asigură Tanya. De aceea ar trebui să ne gândim mai 
mult la asta — era cât pe ce să fim prinşi data trecută. Tatăl tău nu are 
nevoie de mai multe motive ca să mă urască. 

— Ei bine, nu trebuie să-ţi faci griji, spuse Fabian cu răceală. Mă 


duc singur. Oricum am şanse mai mici să fiu prins fără tine, eşti doar 
0... o proastă... o fată proastă. 

Tanya înlemni auzindu-l. Rămăsese fără grai. Tot ce putea să facă 
era să-i asculte paşii îndepărtându-se. Când holul rămase tăcut şi gol, 
plecă şi ea întristată în camera ei. Trecând pe lângă ceasul cu pendulă 
de pe palier, ticăitul lui încet şi constant fu tot ce avea nevoie pentru 
a-şi da seama că, la fel ca şi ceainicul, ceasul era gol. 

Urcă restul treptelor şi se duse în camera ei, tulburată. Absența 
zânelor o deranja; se pornise ceva ciudat. Abia după ce se întinse în 
pat, observă plicul de pe pernă. Nu avea nimic scris pe el, nici măcar 
un nume. Tanya îl înşfăcă, inima bătându-i tare. Trebuia să fie din 
partea lui Red. Rupse sigiliul de ceară cu repeziciune şi scoase o 
singură foaie albă, împăturită în două. 

Era o poezie, scrisă îngrijit cu cerneală. Pentru o secundă, Tanya se 
întrebă dacă poemul era un fel de cod secret — metoda lui Red de a-şi 
ascunde urmele, dar ideea pieri înainte de a se contura pe deplin. Red 
vorbea direct şi fără ocolişuri, aproape impulsiv. Pur şi simplu, nu era 
genul care să scrie poezii. 

Tanya începu să citească. 


În codrul tainelor şoptite doar de semeţii arbori odinioară, 

Al dispărutei fete basm începe-ntr-un amurg de miez de vară. 

Cu ochi asemeni cerului de noapte, şi piele palidă ca luna-n al ei drum, 
cu păru-i negru ca a corbului aripă — şi se numea Morwenna Bloom. 


Fusese prevenită, dar în nesăbuinţa-i, în codru ea se-ncumetase 
Aşa că pe-nserat ea dispăru; nicicând acasă nu se mai întoarse. 
Răspunsuri în pădure, puţine se aflară, căci tot ce-au mai găsit 
Fu o cosiţă a Morwennei, de-un negru fără de sfârşit. 


De zece ani şi încă patru era în vremea când a dispărut, 
Cum zilele şi lunile trecură, uitat fu chipul ei, de mult. 
Unii spuneau că a pierit, că şi-a găsit sfârşitul crunt 
Acolo unde-atâţi nesăbuiţi ajuns-au sub pământ. 


Alţii ziceau că a fugit, să caute o mai bună viaţă, 
sau că a fost ucisă de cel ce şi-o dorea ca soaţă. 
Ce s-a-ntâmplat cu ea, în basme urma şi-a pierdut 
Morwenna, fata popii, uitată fu, şi n-a mai apărut. 


Acum, nu mulţi o mai ţin minte, dar voi, cei luminaţi, 

Pe calea fetei din cel miez de noapte nicicum să n-apucațţi. 
Că-n codrul cu purpurii petale şi umbre ce se furişează 
Pe-al zânelor cânt, se zice, că duhul Morwennei dansează. 


Poezia nu era semnată. Instinctul îi spuse Tanyei că exista o fărâmă 
de adevăr în ea. Vâri bucata de hârtie înapoi în plic, pe care îl băgă 
sub eşarfa roşie de sub scândura desprinsă, capul vuindu-i de gânduri 
în urma descoperirii tulburătoare. 

Morwenna fusese luată de zâne. 


De cincizeci de ani era captivă pe tărâmul lor, fără a putea să fugă şi 
nici să spună cuiva ce i se întâmplase cu adevărat. 

„Asta e ceea ce încerca să ne spună, îi încolţi dintr-odată în minte 
Tanyei. Şi ar fi reuşit dacă Warwick nu ne-ar fi găsit în acea zi în 
pădure.“ 

De jumătate de secol Amos trăia sub semnul crimei pe care nu a 
comis-o, ajungând să înnebunească. 

Amos era nevinovat. 

În mintea Tanyei existau acum două întrebări care aveau nevoie de 
răspunsuri. În primul rând, cine lăsase plicul în camera ei? În doilea 
rând, în cine putea avea încredere? Strânse în pumn marginea 
aşternuturilor şi le răsuci frustrată. Măcar dacă ar fi fost Red acolo. 
Măcar dacă i-ar fi spus despre Morwenna Bloom. Red ar fi ştiut ce să 
facă. Dar acest „măcar dacă“ nu o ajuta cu nimic şi Tanya ştia asta. 

Coborând din pat pentru a pune scândura la loc, strălucirea busolei 
îi sări în ochi. Şi în momentul acela îi veni o idee. 


Pădurea era tăcută, în afară de şoaptele brizei dintre copaci şi 
susurul pârâului. Tanya stătea la marginea pădurii cu busola în mână, 
cu pironul în buzunar şi cu toate hainele îmbrăcate pe dos. De data 
asta nu mai risca. Oberon era lângă ea şi o privea nedumerit, ca şi 
cum nu înţelegea ce anume aşteaptă. 

Expiră tremurat. Cu mai puţin de o oră în urmă fusese sigură că nu 
mai voia niciodată să pună piciorul în pădure, dar poezia schimbase 
totul. Ştia că ajunsese la ea dintr-un singur motiv: era singura 
persoană care o putea ajuta acum pe Morwenna. Luându-şi inima în 
dinţi, sări peste pârâu şi pătrunse între copaci, fără să ştie pe unde 
mergea. Singurul lucru care o făcea să rămână calmă era siguranţa că 
busola o va conduce teafără înapoi acasă. 

— Nu mă voi rătăci, îşi spunea, dându-şi seama cât de încet se 
auzea vocea ei. Nu mă voi rătăci. 

Continuă să meargă prin pădure. Crenguţe şi muşchi îi trosneau şi 
foşneau uşor sub picioare, iar la un moment dat, trebui să păşească 
într-o parte pentru a nu călca pe un şoarece descompus. Se opri de 
câteva ori şi se uită în jur, incapabilă să-şi alunge senzaţia ciudată că 
ar fi fost urmărită. A doua oară strigă numele lui Fabian, bănuind că 
ar putea să o spioneze din nou, dar nimeni nu răspunse. Îşi continuă 
drumul, ciulindu-şi urechile după orice sunet denunțător, dar nu auzi 
nimic. Începuse să se simtă mai relaxată atunci când prima catacombă 
i se ivi în faţa ochilor. 

Tanya privi bucata lipsă din grilaj, amintindu-şi de disperarea pe 
care o simţise în ziua în care Oberon se rătăcise. Îşi feri ochii şi trecu 
în grabă pe alături. 

Curând ajunseră într-o poieniţă cu un trunchi gros de copac doborât 


în mijloc. Oberon adulmecă iarba înaltă, strănutând repetat când 
deranjă puful unei păpădii. Tanya se decise să se aşeze pentru o 
vreme, să se adune şi să ia o gură de apă din sticla pe care o adusese 
cu ea. Când verifică busola, avu un şoc, dându-şi seama că arăta casa 
în total altă direcţie decât cea în care crezuse ea că este. 

Se ridică într-un final. Ştia că nu avea prea mult timp dacă voia să 
se întoarcă înainte să-i observe cineva lipsa, dar nu avea nicio idee 
încotro să meargă. Era o nebunie şi ştia asta. 

— Hai băiete, îi spuse lui Oberon. Ar fi bine să ne întoarcem. 

Abia făcu un pas când văzu în faţă o mişcare uşoară, printre copaci. 
Ochi fugar o mână. 

— Morwenna, strigă ea. Morwenna Bloom... tu eşti? 

O faţă soioasă şi aspră privea atent din spatele unui copac din 
apropriere. Avea o expresie groaznic de înfricoşată. Oberon se ghemui 
în spatele Tanyei, smiorcăindu-se, iar ea făcu un mic pas în faţă. 

— Brunswick? 

Goblinul ieşi cu ochii bulbucaţi din ascunzătoare. Ţinea un deget la 
buze, făcându-i semn să tacă. 

— Nu trebuie, nu trebuie! şopti el, clătinând zelos din cap. 

— Nu trebuie să ce? 

Brunswick veni în goană spre ea şi o luă de mână, apoi începu să o 
tragă după el printre copaci, privind agitat în spate. 

— N-ar trebui să fii aici. N-ar fi trebuit să vii! 

— De ce nu? întrebă Tanya. Brunswick, mă sperii. Spune-mi ce ai de 
spus! 

Dar goblinul nu răspunse. În schimb, continua să o tragă mai mult şi 
mai mult în pădure într-un ritm nebunesc. Copacii din jurul lor 
deveneau tot mai deşi, cu scoarţe bătrâne şi noduroase. Simţea că nu 
avea ce căuta aici, ca şi cum ar fi pătruns într-un loc din afara 
timpului. Şi totuşi, Brunswick o trăgea tot înainte, tot mai adânc în 
pădure. Tanya observă fugar ceva galben prin frunziş. Goblinul se opri 
şi îi dădu în sfârşit drumul la mână. 

O frumoasă şi veche rulotă țigănească era aproape complet 
acoperită de frunze şi ramuri. Brunswick o condusese direct la bătrâna 
ţigancă. 

— Cum de ai ştiut? şopti ea. 

— Vei fi în siguranţă cu ea, spuse el. Dar mai mult nu te pot ajuta. 

Tanya se uită la el pe măsură ce-şi dădea seama de mai multe 
lucruri în acelaşi timp. Îl privi pe Brunswick aşteptând răspunsuri. În 
schimb, găsi tot mai multe întrebări. 

— Unde sunt ceilalţi doi goblini? Şi de ce... de ce nu vorbeşti în 
rime? 

Brunswick clătină din nou cu tristeţe din cap şi începu să se 
îndepărteze, făcându-i semn să se apropie de rulotă. Tanya se opri în 


faţa uşii, cu mâna ridicată pentru a bate. Apoi ezită şi se uită înapoi 
spre Brunswick. Dispăruse. 

Înainte de a mai şovăi, uşa se deschise. 

— Intră, spuse bătrâna ţigancă, măsurând-o din priviri pe Tanya cu 
ochii ei ca de pasăre. Te aşteptam. 

Înăuntru, rulota mirosea a lumânări aprinse şi a ierburi. Lângă 
fereastră, se afla un fotoliu cu aspect confortabil şi, lângă o masă, un 
dulăpior cu tot felul de recipiente din sticlă colorată, toate cu etichete 
legate de dop. O perdea groasă de catifea ascundea partea din spate a 
rulotei unde, presupuse Tanya, bătrâna dormea. În dreptul măturii de 
nuiele se afla o pisică cenuşie. O privea cu suspiciune. 

Cel mai ciudat lucru din rulotă era de departe o carte groasă de 
integrame, care deschisă fiind, dezvăluia un rebus deja completat. 
Tanya căscă gura la el, surprinsă pe moment. Ceva atât de normal 
părea să nu-şi aibă locul în casa unei aşa-zise vrăjitoare. 

— La ce te aşteptai? izbucni bătrâna, făcând-o pe Tanya să tresară. 
Broaşte şi cărţi de vrăji? O colecţie de pălării cu vârf ascuţit? Ochi de 
triton şi aripă de liliac? 

— Nu, începu Tanya, stânjenită. Doar că... se opri, nefiind în stare 
să termine propoziţia. 

— Întâmplător, îmi plac rebusurile, spuse Morag îmbufnată. Nu 
înțeleg de ce toţi găsesc acest lucru amuzant. Şi ca să ştii, eu nu ţin 
cărţi de vrăji. Ridică degetul osos şi bătu uşor în tâmplă. Toate sunt 
aici. 

Morag se îndreptă către un scaun de la masă şi îi aşeză lui Oberon 
un castron cu apă în faţă. Acesta începu să lipăie recunoscător. 

Bătrâna luă loc, împreunându-şi mâinile uscate. 

— Credeam că vei veni mai repede. 

Tanya scoase busola din buzunar. Trecură câteva clipe până să-şi 
găsească cuvintele. 

— Aş vrea să ştiu de ce mi-ai dat asta, spuse ea, fiindu-i greu să 
înfrunte privirea fixă a bătrânei. Şi cum de ai ştiut că voi avea nevoie 
de ea. 

— Bineînţeles. Morag părea neperturbată. Bănuiesc că ştii deja la ce 
foloseşte. 

Tanya încuviinţă din cap. 

— Te-am văzut recent într-o viziune. Ţi-am văzut... abilitatea. 

Tanya rămase cu gura căscată, iar Morag zâmbi. 

— Nu te mira. Şi eu am abilităţi, deşi nu chiar ca asta a ta. Unii mă 
numesc ghicitoare. Alţii mă numesc vrăjitoare. Majoritatea mă cunosc 
drept „Morag Nebuna“. Se opri şi îi aruncă Tanyei o privire plină de 
înţeles. Da, ştiu ce spun oamenii despre mine şi ceva e adevărat. Am 
un dar şi uneori îl folosesc pentru a ajuta oameni — oameni ca tine. 


— Oameni ca mine? 

— Cei care cred că nu au pe nimeni care să-i ajute. Şi cei care nu 
sunt prea fricoşi ca să-mi accepte ajutorul. 

— Ce altceva ai mai văzut? întrebă Tanya, frica ei fiind înlocuită 
treptat de curiozitate. 

Bătrâna părea să se gândească la răspuns. 

— Am văzut cu mult timp în urmă un copil furat din leagăn. Şi apoi, 
am văzut un băiat cam de vârsta ta... cu o suferință de altă natură. 
Cumva, e legată de abilitatea ta, de faptul că eşti clarvăzătoare. Am 
dreptate? 

Tanya încuviință din cap, gândindu-se la adevărul din spatele 
dispariţiei Morwennei, dezvăluit în poem. 

— Este acum. 

— Acest băiat îţi cere ajutorul, continuă Morag. Dar va veni un 
moment când tu vei avea nevoie de ajutorul lui mai mult. Mult mai 
mult. 

Tanya se încruntă. Bătrâna părea să vorbească în cimilituri. 

Morag păru să îşi dea seama la ce gândeşte. 

— Ştiu că ai multe întrebări, dar mă tem că nu pot să-ţi răspund 
decât la foarte puţine dintre ele. Am sentimentul că vrei să salvezi pe 
cineva... şi vei face asta. Dar nu în felul la care te aştepţi. 

„Doi oameni, gândi Tanya posomorâtă. Amos are nevoie să fie 
salvat la fel de mult ca şi Morwenna.“ 

— Pot să te întreb ce vrei să faci? continuă bătrâna. 

— Trebuie să... scot pe cineva de pe tărâmul zânelor, spuse Tanya. 
Dar nu ştiu cum să o fac. 

— Te sfătuiesc să nu o faci, spuse bătrâna imediat. A încerca asta nu 
e treabă uşoară. Te vei pune pe tine — şi pe băiat — în mare pericol. Ai 
putea chiar tu însăţi să rămâi prinsă pe tărâmul zânelor. 

— Nu am de ales. 

Morag o privi atent şi Tanyei i se păru că citeşte teamă în ochii 
bătrânei. 

— Mă gândeam eu că vei spune asta. Se ridică de la masă şi se 
deplasă şontâc până la dulap. Aş putea să te ajut un pic, spuse ea, 
vârându-şi mâna printre celelalte obiecte din vitrină. 

Începu să scoată numeroase borcane şi sticle, amestecând 
ingredientele într-un castron mic, cu un pistil de piatră. 

Tanya îşi simţi privirea atrasă încă o dată de cartea cu rebusuri. Pur 
şi simplu nu se putea abţine. Normalitatea ei o făcea să pară nelalocul 
ei. 

— E prejudecată, murmură ea fără să-şi dea seama. 

— Poftim? spuse Morag. 

— Unsprezece pe verticală. Idee preconcepută sau judecată formată 
fără argumente. Răspunsul e prejudecată. 


Morag făcu un semn din cap spre un creion de pe masă. Tanya 
scrijeli răspunsul cu repeziciune pe grilă. După aceea, se uită atent la 
busola din mâinile ei. 

— De unde... de unde ai asta? 

Morag nu se întoarse. 

— Mi-a fost lăsată de mama mea. Multe lucruri care nu pot fi 
explicate sunt moşteniri de familie. A ajutat pe mulţi alţii înainte să-şi 
găsească drumul la nevoie şi va continua să-i ajute şi pe alţii după 
tine, aşa că aş aprecia dacă ai returna-o când vei simţi că nu mai ai 
nevoie de ea. 

— Cum voi şti când nu voi mai avea nevoie de ea? 

— Vei şti, răspunse Morag. Pur şi simplu va înceta să funcţioneze. 
Închise vitrina dulapului şi apoi se aşeză din nou şi puse cele două 
obiecte pe masă. Unul era o pereche micuță de ochelari argintii. 
Celălalt era o sticlă, îndeajuns de micuță cât să-i încapă în palmă. 
Morag ridică bolul cu lichidul pe care îl amestecase şi vărsă 
vâscozitatea verde-închis într-un pahar curat. 

— Ştii câteva metode de a te proteja. Nu va fi suficient. Morag 
ridică foarfeca şi i-o oferi. Tanya o luă şi observă o piatră prețioasă 
mică şi roşie, încrustată în învelitoarea lamei. Aceasta e pentru tine, 
spuse Morag. Nu pare a fi mare lucru, dar taie prin aproape orice 
material, în afară de metal, lemn şi piatră. Apoi ridică sticla cu 
lichidul verde. Aceasta este pentru băiat — îl va ajuta să vadă... la fel 
ca tine. 

Tanya îi returnă înapoi lucrurile, plină de regret. 

— Nu pot să le iau. Nu am cum să plătesc pentru ele. 

Morag miji ochii. 

— Nu ţi-am cerut să le plăteşti. 

Tanya roşi stânjenită. 

— Dar când mă mai vizitezi, poate îmi aduci şi mie o carte cu 
rebusuri. 

Tanya încuviinţă din cap şi îşi muşcă buzele pentru a nu zâmbi. 

— Ca să scoţi o persoană de pe tărâmul zânelor, trebuie să acţionezi 
când ai cele mai mari şanse să intri, continuă Morag cu vioiciune. Ai 
nevoie de un între-timp. 

— Între-timp? 

— Un timp magic când nu e nici aici şi nici acolo; niciunul şi nici 
celălalt. 

— Nu înţeleg. 

— Schimbarea anotimpurilor de exemplu. 1 mai, solstițiul de vară, 
Halloween şi solstițiul de iarnă sunt toate momente foarte puternice. 
Acestea sunt între-timpuri. 

— Dar solstițiul de vară a trecut, spuse Tanya. Şi mai sunt luni bune 
până la Halloween! 


— Aproape că ai dreptate, spuse bătrâna. Nu suntem nici măcar în 
preajma acestor momente. Dar e unul care are loc mult mai des şi e la 
fel de puternic. Se opri şi se uită la Tanya aşteptând un răspuns. Unii îi 
spun ora vrăjitoarelor. 

— Miezul nopţii, şopti Tanya. Între-timpul dintre noapte şi zi. 

— Odată ce ai stabilit contactul cu persoana pe care vrei să o aduci 
de pe tărâmul zânelor, trebuie să o strigi pe nume, căci multora le e 
greu să-şi reamintească cine sunt după un timp petrecut acolo. Pe 
urmă, va trebui să le oferi o haină pe care să o îmbrace — dacă ai ceva 
care le-a aparţinut înainte de a fi luaţi, atunci e şi mai bine. Coase 
săculeţi cu sare atât în căptuşeala oricărei haine pe care le-ai da-o, cât 
şi în a ta. Să nu accepţi orice vor încerca să-ţi ofere, în special 
mâncare de pe tărâmul zânelor şi băutură, oricât de tentant ar părea. 
Dacă guşti din mâncarea lor poţi deveni complet vulnerabilă. Şi, în 
ultimul rând, aceasta e cea mai importantă măsură de precauţie pe 
care trebuie să o iei. Pe tărâmul zânelor timpul nu merge la fel ca în 
lumea noastră. Timpul poate fi grăbit sau încetinit, iar consecinţele 
acestui fapt pot fi dezastruoase. Pentru a te proteja, trebuie să-ţi tai o 
şuviţă de păr şi s-o ţii undeva în siguranţă, unde nu poate fi coruptă. 
Astfel, te asiguri că, dacă ţi se va întâmpla ce e mai rău, măcar nu-ţi 
vei pierde ani din viaţă. Vei rămâne la vârsta la care eşti acum. 

— Dar dacă voi fi prinsă pe tărâmul zânelor, apoi voi scăpa şi voi 
descoperi că anii au trecut în lumea asta? Aş fi încă tânără, în timp ce 
toţi cei pe care i-am cunoscut vor fi bătrâni sau chiar morţi! 

— Şi asta e o posibilitate, aprobă Morag. Dar altă posibilitate e mult 
mai rea. Ai prefera să îmbătrâneşti şi să-ţi pierzi ani din viaţă, timp în 
care cei pe care îi iubeşti rămân la fel? Dacă lumea ar rămâne la fel, 
iar timpul s-ar accelera pe tărâmul zânelor? Nimeni nu te-ar 
recunoaşte. Nimeni nu te-ar crede. Şi viaţa ta ar fi aproape de sfârşit. 

Tanya clătină confuză din cap. 

— Nu... adică, nu ştiu... 

— Gândeşte-te atent cât încă mai poţi, spuse Morag. Încă ai timp să 
te răzgândeşțti. 

Tanya se uită solemn la busolă şi la sticla micuță pe care i-o dăduse 
Morag. 

— De ce mă ajuţi? întrebă ea ezitant. 

Întrebarea îi stătuse pe buze încă din momentul în care intrase în 
rulotă. 

— Pentru că pot, răspunse ţiganca. Şi pentru că vreau. Trecuturile 
noastre sunt legate prin originile noastre. Împreună, poate că putem să 
îndreptăm greşelile trecutului. 

Ochii i se opriră asupra brăţării cu farmece de la încheietura Tanyei. 
Privi pe rând fiecare talisman înainte de a zăbovi asupra locului gol 
unde fusese cazanul. 


— Treisprezece, murmură. Fără noroc... pentru unii. Privirea ei 
bătrână şi înţeleaptă o întâlni pe cea a Tanyei. Fata căută pe faţa ei 
ascuţită orice indiciu că ar putea şti ceva despre nefericitul prim 
posesor al brăţării, dar nu era nimic care să sugereze că ceea ce 
spusese avea vreun înţeles ascuns. 

Instinctiv, Tanya ştiu că era timpul să plece. Morag trecu târşâindu- 
şi picioarele pe lângă ea şi deschise uşa rulotei. Tanya păşi afară în 
aerul proaspăt, ţinându-l strâns de lesă pe Oberon. O briză uşoară îi 
ridică părul şi o învălui. Un arici îi tăie calea ţigăncii, nebăgând în 
seamă prezenţa lor. Pădurea părea atât de liniştită şi atât de frumoasă, 
încât era aproape imposibil să crezi că ascundea atâtea pericole. 

Deşi ziua era călduroasă, Tanya tremura. 

— Mergi în siguranţă, spuse Morag, privind suspicios în jur. Ţine-te 
aproape de pârâu. 

— Mulţumesc... începu Tanya, dar bătrâna clătină din cap. 

— Va veni şi clipa mulțumirilor. Ne vom întâlni din nou, sper. 

Tanya îşi scoase busola din buzunar. Venise momentul să o 
folosească. 

Ceva mai târziu în acea seară, simțindu-se copleşită de emoţii, 
Tanya părăsi casa şi se îndreptă spre grădină, în căutarea lui Fabian. 
Stătu lângă stejar şi se uită chiorâş printre ramuri, dar silueta înaltă şi 
lungană a lui Fabian nu se întrezărea pe nicăieri şi nici nu primi vreun 
răspuns când îl strigă pe nume. Ştiind că nu putea să se fi îndepărtat 
prea tare, se plimbă agale prin grădină, lovind uşor cu piciorul cele 
câteva frunze căzute la pământ. Poarta era deschisă, proptită de o 
piatră mare din aranjamentul alpin. Putea vedea o siluetă măruntă în 
depărtate, la marginea pârâului. Era Fabian. 

Se îndreptă încet spre el, încercând să amâne inevitabilul. Fabian 
stătea turceşte pe malul pârâului şi arunca pietricele în apă. Nu îşi 
ridică privirea pe măsură ce ea se apropie şi nici măcar atunci când se 
aşeză lângă el. Ea îşi dădu seama că sigur o văzuse venind. Smulse un 
smoc de iarbă, simțindu-se ciudat. Fabian rămase rigid şi tăcut, 
refuzând să fie primul care să vorbească. 

— Îmi... îmi pare rău, spuse ea într-un final. Vreau în continuare să 
ducem la capăt planul. Asta dacă vrei să mai fac şi eu parte. 

Fabian mai aruncă o piatră în pârâu. 

— Şi mie îmi pare rău. Că te-am făcut fată proastă. Nu cred cu 
adevărat că eşti proastă. 

— Deci, când ne întoarcem în pădure? întrebă Tanya. 

— Nu ştiu. Aruncă o piatră mai mare, care pleoscăi şi mai tare. Ce 
sens are? Poate că e mai bine să lași anumite lucruri aşa cum sunt. 

— Ideea e să dovedim că Amos e nevinovat, spuse Tanya. 

Fabian se juca cu şireturile. 

— Şi dacă nu e? răspunse el, cu o voce înăbuşită. 

— Este, spuse Tanya, adunându-şi forţele. Ascultă, Fabian... 

Dar Fabian era atent doar pe jumătate. 

— Ce te-a făcut să te răzgândeşti? Te împotriveai destul de tare 
până acum. 

— Vreau doar... vreau doar să te ajut, mormăi ea pierzându-şi 
curajul în ultima clipă. Suntem prieteni, nu-i aşa? 

Fabian zâmbi crispat şi îşi trecu o mână prin părul des. 

— Da, presupun că da. Chiar crezi că e nevinovat? 

— Ştiu că e, mărturisi ea. Trebuie să-ţi arăt ceva. Băgă mâna în 
buzunar şi scoase poezia, pe care i-o înmână ezitant. 

Fabian despături hârtia. Tanya îl privi, urmărind cum flecare vers îi 
încreţea şi mai tare fruntea. Îi păru o veşnicie până când termină de 


citit. La sfârşit, avea ochii larg deschişi, iar culoarea îi pierise din 
obraji. Când intr-un final vorbi, vocea îi tremura: 

— E un fel de glumă? Fabian se uită la ea cu ochii învăpăiaţi. Ai 
venit să-ţi ceri scuze doar ca să poţi să-ţi baţi joc de mine? De unde ai 
luat asta? 

— Mi-a fost lăsată pe pernă, spuse Tanya. Nu e o glumă. Trebuie să 
mă crezi. 

— Să te cred? se răsti Fabian. 

Sări în picioare, mototolind poezia. O aruncă pe jos furios. 

Tanya se ridică grăbită în picioare după ce recuperă ghemotocul de 
hârtie. 

— Fabian, te rog! Măcar ascultă-mă... 

Dar Fabian era într-o dispoziţie prea proastă pentru a mai asculta. 
Se întoarse spre ea roşu de mânie şi cu pumnii încleştaţi. 

— Nu ştiu cum ai văzut-o. Dar te asigur că nu mi se pare deloc 
amuzant. 

Porni cu paşi mari spre casă. 

— Cum am văzut ce? Alergă după el. Fabian! Stai! Despre ce 
vorbeşti? 

— Cartea mea! ţipă Fabian, fluturând jurnalul ponosit cu copertă 
maro. L-ai văzut! L-ai citit! Acum poţi să râzi de mine cât vrei! 

Tanya se opri din mers. 

— Fabian, nu ştiu despre ce vorbeşti. 

Băiatul furios continua să se îndepărteze. 

— Nu am citit niciodată cartea! Jur! 

Fabian se opri brusc, iar Tanya fugi repede până la el. 

— Cine a scris poezia? întrebă el pe un ton apăsat. 

— Nu ştiu, spuse Tanya. Ţi-am zis, pur şi simplu am găsit-o. 

— Amuzant. Tu ai scris-o? 

— Bineînţeles că nu! 

— Atunci cine? 

— Nu ştiu, repetă Tanya. Privi jurnalul. Ce e în carte? 

— Deja ştii. 

— Nu ştiu ce e în cartea aia idioată! Nu am nici cea mai vagă idee! 
Tot ce ştiu e că probabil are o însemnătate mare pentru tine şi nu aş 
citi-o niciodată fără acordul tău. Se uită la el cu ochii îndureraţi. Ştii 
că nu aş face asta. Sau cel puţin, credeam că ştii. 

Fabian nu răspunse. 

— Ce sens are, mormăi Tanya, trecând pe lângă el. Ar fi trebuit să- 
mi dau seama că nu ai crede vreodată în zâne. 

— Nu, spuse printre dinţi Fabian. Nu cred în zâne, ca orice altă 
persoană inteligentă de pe planetă. Zânele sunt pentru copii, pentru 
bebeluşi. Ceea ce ai văzut şi ceea ce ai citit era un simplu gând într-un 
jurnal. Şi a fost scris când eram supărat. 


Tanya îşi duse mâna la inimă. 

— Îţi jur — pe viaţa mea — că nu am citit jurnalul! 

— Nu te cred! 

— Nu, ţipă Tanya, enervându-se brusc. Nu mă crezi. Şi nu crezi nici 
în zâne, dar crezi în fantome, judecând cele spuse după ce ai văzut-o 
pe Morwenna Bloom în pădure. Şi crezi în vrăjitoare, nu-i aşa? Crezi 
că ţiganca bătrână din pădure are puterea de a blestema şi a face 
farmece. 

Fabian se holba la ea, gata să răspundă, dar nu scoase niciun 
cuvânt. 

— Ciudat e că ţi-e atât de uşor să crezi în anumite forme de magie, 
dar în altele nu, continuă Tanya. Şi mai ciudat e că refuzi să mă crezi 
pe cuvânt. Nu te mint, Fabian! De ce ţi-e atât de greu să mă crezi? 
Atât de puţin valorează prietenia mea pentru tine? 

— Nu e vorba de prietenie, spuse Fabian, dar mânia din vocea lui se 
domolise. E vorba de ce e real şi ce nu e. 

— Părul pe care l-ai tăiat cu acel cuţit al lui Warwick era destul de 
real, nu-i aşa? 

— Aia a fost din cauza ţigăncii, ai spus-o chiar tu... 

— Nu, nu-i aşa. Tu ai fost cel care a sugerat că ea e responsabilă. Eu 
doar te-am lăsat să crezi asta pentru că mi-a fost mai uşor. Țiganca a 
încercat să ne ajute. Tanya scoase din buzunar sticluţa pe care i-o 
dăduse Morag. Asta e pentru tine. Ca să poţi şi tu să vezi. 

Fabian râse scurt, neîncrezător. 

— Ţi-a dat ea asta? Şi te aştepţi să o beau? 

— De ce nu? Atunci vei avea dovada. 

— Dovada că ce? Că baba aia nebună cunoaşte ierburile şi plantele? 
spuse Fabian pe un ton batjocoritor. Ai auzit de halucinogene? Dacă 
beau aia, am să văd tot felul de chestii! Sirene, zâne, dragoni şi tot 
restul! 

— De ce crezi atât de mult că vrea să ne facă rău? spuse Tanya. 

— De ce crezi atât de mult că vrea să ne ajute? replică Fabian. 

— Pentru că deja a făcut-o. Mai ţii minte că mi-a dat busola? De ce 
s-ar preface că ne ajută? Dacă ar fi vrut cu adevărat să ne facă rău, 
atunci ar fi făcut-o până acum. 

— Dacă eşti atât de convinsă de asta, atunci bea puţin din ea, spuse 
Fabian -— dar ceva din vocea lui îl trăda. 

Bătea în retragere. 

— Ce? 

Fabian indică din cap sticla din mâna Tanyei, dar gestul era smucit 
şi mai degrabă agitat decât sfidător. 

— Încearcă. Să vedem dacă merge. 

Vocea îi tremura. 

— Nu înţelegi, spuse Tanya încetişor. Nu e pentru mine... e pentru 


tine. Nu mi-a dat-o mie, pentru că eu nu am nevoie. Fabian, nu 
înţelegi ce am tot încercat să-ţi spun? Ce e cu toate ciudăţeniile mele? 
Poezia nu m-a convins de existenţa zânelor. Şi nici Morag Nebuna. 
Puteam deja să le văd. Le pot vedea de când mă ştiu. Acum poţi să 
râzi de mine sau să spui că mint, dar înainte să faci asta, măcar 
ascultă ce am de spus, pentru că, dacă nu o vei face, Amos va muri 
fiind cunoscut ca omul care a omorât-o pe Morwenna Bloom şi a 
scăpat nepedepsit. Uită-te aici, la partea care spune „cel ce şi-o dorea 
ca soaţă“. Nu vezi? Se referă la Amos. O iubea! E nevinovat! 

Fabian nu plecă. Nu strigă, nu râse şi nici nu glumi pe seama ei. O 
sumedenie de expresii i se perindară pe faţă în câteva secunde: 
confuzie, teamă, speranţă, groază. Într-un final, când deschise gura 
pentru a vorbi, ochii săi albaştri şi limpezi îi întâlniră pe ai Tanyei. 

— Am să te ascult. Dar sper să merite. 

Fabian se uita atent la sticluţa din palmă şi o rotea uşor. Înăuntru, 
lichidul întunecos se plimba dintr-o parte în alta. Tanya şedea lângă 
el, privind la apa învolburată a pârâului şi inspirând aerul lui 
proaspăt. Îi spusese totul — omiţând doar partea cu Red şi copilul 
schimbat —, iar el ascultase fără întrerupere. Într-un final, păru să o 
creadă. 

— În ziua în care a murit mama, spuse el în cele din urmă, stăteam 
chiar în locul ăla. Se opri şi indică cu un deget tremurător spre un 
copac de la marginea apei. Era acolo când am văzut una. Warwick m-a 
adus aici pentru că era unul dintre locurile favorite ale mamei. Nu a 
trebuit să-mi explice — eram destul de mare să-mi dau seama că nu se 
mai întoarce. Am aruncat în apă trandafiri albi şi un buchet de 
rozmarin; rozmarinul pentru amintire, iar trandafirii pentru că erau 
favoriţii ei. Tocmai aruncasem ultima floare când am observat o 
creatură stând pe cea mai joasă cracă a copacului. Purta o rochie 
verde şi o pălărie ţesută din iarbă. S-a... s-a uitat drept la mine şi apoi 
şi-a dat jos pălăria şi a aruncat-o în apă împreună cu trandafirii. Am 
clipit şi a dispărut. Aş fi pus-o pe seama imaginaţiei dacă nu ar fi fost 
pălăria, care încă plutea pe apă în jos. Am urmărit-o până când s-a 
scufundat. 

— Nu ai spus nimănui? întrebă Tanya. 

Fabian clătină din cap. 

— Nu, niciodată. Dar întotdeauna îmi amintesc de ea. Acum câteva 
luni am scris despre ea aici. Lovi uşor coperta de piele maronie a cărţii 
lui. Nu am mai văzut vreodată ceva asemănător. Întotdeauna dau vina 
pe şocul de după moartea mamei. 

— Poate aşa a şi fost, spuse Tanya. Poate că durerea a deschis un fel 
de fereastră în mintea ta. Sau poate a apărut pentru a te consola. Ele 
pot fi văzute de noi când aleg să facă asta, cred. Nu toate sunt rele. 

Fabian îşi plimbă degetul peste sticluţă, apoi îi scoase capacul şi 
mirosi conţinutul. 

— Miroase mai rău decât arată, spuse el, oferind-o Tanyei. Ceea ce e 
rău, ţinând cont că arată ca o broască lichefiată. 

— Miroase, aprobă ea. Eu nu aş vrea să o beau. 

— Nici eu, spuse Fabian. Deci e cu atât mai bine că nu trebuie s-o 
fac. Ridică dopul sticlei. Pe interior avea o baghetă subţire pe care 
Tanya nu o observase din cauza densităţii lichidului. Fabian împinse 
bagheta înapoi în sticlă şi apoi o scoase uşor. O picătură negricioasă 


sclipi în capătul ei. 

— Picături pentru ochi, spuse Fabian. Îşi lăsă capul pe spate şi 
ridică bagheta. Hai să vedem dacă funcţionează. 

Tanya îi apucă braţul. 

— Nu o irosi. 

— Nu o irosesc. O testez. 

— Deja ştim că funcţionează, spuse Tanya. Pentru că şi busola 
funcţionează. 

— Nu-mi pasă, spuse Fabian bosumflat. Vreau s-o încerc acum. 

— Încearc-o mai târziu, spuse Tanya. La noapte, când toată lumea 
se duce la culcare. Astfel, dacă se întâmplă ceva, nu va fi nimeni prin 
preajmă să vadă. 

Fabian ezită, apoi împinse dopul înapoi în sticlă. 

— Dar dintele de goblin? Pot măcar să-l văd? 

Tanya încuviinţă din cap. 

— E ascuns în camera mea. Pot să-ţi arăt. 

— Hai, spuse Fabian, sărind în picioare. Ah, de fapt stai, Warwick 
probabil e prin zonă - ar trebui să ne separăm. Tu ia-o înainte şi ne 
întâlnim în câteva minute, ca să nu presupună că am stat împreună. 

— Bună idee, aprobă Tanya. Vino în camera mea când e liber. 


Warwick stătea jos şi citea un ziar când Tanya ajunse înapoi în casă. 
Abia dacă îşi ridică privirea când ea intră pe uşa de la bucătărie. 

— L-ai văzut pe Fabian? 

— Nu, murmură ea. Îmi pare rău. 

Warwick mormăi ceva ca să fie lăsat în pace, luă din ziar paginile 
de sport şi abandonă restul. Tanya dădu să treacă de el, dar se trezi 
oprindu-se brusc când văzu titlul de pe prima pagină a ziarului. Era 
însoţit de fotografia alb-negru a unei feţe pe care o recunoştea: Red. 

COPILUL DISPĂRUT: NOI INDICII. Tanya înşfacă ziarul, ignorând 
privirea curioasă a lui Warwick. 


Mama nou-născutului furat din salonul unei maternităţi din Essex cu şapte zile în 
urmă, a apărut într-un sfârşit ieri după-amiază. Femeia, al cărei nume nu va fi divulgat 
din raţiuni juridice, abandonase băieţelul la câteva ore după ce îl născuse. În acest 
moment, motivele pentru care l-a abandonat sunt necunoscute. 

Principalul suspect al răpirii este o adolescentă care a fost văzută comportându-se 
suspect la momentul dispariţiei copilului. În această dimineaţă, detectivii au dat de 
înţeles că fata ar fi Rowan Fox (poză stânga), în vârstă de paisprezece ani, dată 
dispărută de când a fugit dintr-un orfelinat, cu aproape optsprezece luni în urmă. Mare 
parte din trecutul ei nu poate fi dezvăluit din cauza vârstei, dar este cunoscut faptul că 
Fox a manifestat caracteristici paranoide şi psihotice şi e considerată instabilă psihic. 
Anchetatorii au refuzat să comenteze în legătură cu speculaţia că Fox ar fi înrudită cu 
un alt copil dispărut dintr-un orfelinat. 

Poliţia ar dori să discute cu fata în legătură cu alte două răpiri, amândouă petrecute 
în ultimele douăsprezece luni şi care prezintă asemănări înfricoşătoare cu aceasta. În 
august anul trecut, Sebastian Connor, în vârstă de un an, a dispărut din grădina familiei 
sale din Kent în timp ce tatăl său adoptiv era întors cu spatele. Zece zile mai târziu, a 


fost găsit nevătămat într-un depozit dezafectat, în urma unui telefon anonim. Două luni 
mai târziu, o fetiță pe nume Lauren Marsh a dispărut dintr-un magazin de dulciuri din 
Suffolk în timp ce se afla în grija surorii ei mai mari. Nu a mai fost văzută de atunci. 

Poliţia lansează un apel ca oricine care deţine vreo informaţie să contacteze 
autorităţile. 


Dedesubt, se afla un număr de contact. Tanya înghiţi în sec şi puse 
ziarul înapoi pe masă. Trei cuvinte continuau să i se plimbe prin faţa 
ochilor: paranoid... psihotic... instabil. Se simţi copleşită de îngrijorare 
şi confuzie, nemaiştiind ce să creadă. 

— Ceva în neregulă? întrebă Warwick. 

— Nu, răspunse brusc Tanya, deranjată de observaţie. Părăsi 
bucătăria şi urcă. Uşa era întredeschisă când Tanya ajunse în cameră. 
Încruntându-se uşor, o deschise împingând-o. Primul lucru pe care îl 
sesiză fu dezordinea. 

Fiecare lucru al ei fusese scos din sertare şi împrăştiat prin cameră 
ca după o furtună. Uşile dulapului erau deschise, iar pe podea zăcea 
un morman haotic de haine, pantofi şi umeraşe. Patul fusese dezvelit 
şi chiar şi feţele de pernă fuseseră scoase. 

Al doilea lucru pe care îl văzu Tanya fu zâna din ţevi. 

Era lângă şemineu şi, după ce rulase înapoi covorul, ridicase 
scândura desprinsă şi stătea în locul unde era ascunsă cutia de pantofi, 
având doar capul vizibil. Când o zări pe Tanya, scoase un scâncet 
surprins şi ţâşni afară din spaţiul dintre scânduri. Tanya se apropie 
mai mult de deschizătura unde era cutia de pantofi. Zăcea neatinsă şi 
era încă învelită în eşarfa roşie. Zâna din ţevi stătea cu spatele lipit de 
zid, neîndrăznind să se mişte. 

Tanya îngenunche, ridică cutia de pantofi şi o strânse la piept. Se 
uită atent la faţa mohorâtă a zânei. 

— Cauţi ceva. Ce anume? 

Privirea zânei ochi cu viclenie încheietura Tanyei, acolo unde 
talismanele brăţării de argint dansau în ritmul mişcărilor ei, sclipind 
provocator. Pupilele creaturii se dilatară la vederea lor. Părea să fie 
într-un fel de transă. Găsise ceea ce căuta. Mirosul groaznic de 
conductă îi umplea nările Tanyei. Începu să se îndepărteze. 

O bătaie puternică în uşă îi făcu pe amândoi să tresară şi Fabian se 
năpusti în cameră. 

— Am văzut-o, spuse el cu răsuflarea tăiată de entuziasm. Cea din 
bucătărie... zâna focului sau cum s-o fi chemând. Şi-a fluturat ciudat 
ochii spre mine... Se opri la vederea dezastrului. Ce s-a întâmplat? Şi 
ce naiba e aia? 

Arătă îngrozit spre zână, care încă admira brăţara, privind-o cu o 
adoraţie vecină cu nebunia. 

Tanya se uită furioasă la el. 

— E zâna din ţevi! Nu-mi vine să cred! N-ai putut rezista, nu-i aşa? 


— Îmi pare rău, spuse Fabian oricum, dar nu cu părere de rău. De 
fapt, arăta ca şi cum tocmai câştigase Premiul Nobel. Ce greţos! 
exclamă el, arătând încântat şi scârbit în acelaşi timp. Îngenunche şi 
se apropie de zână, care părea suspicioasă. Aceasta se aruncă înainte 
şi încercă să-i muşte degetele, ratând milimetric. Fabian sări şi îşi 
retrase rapid mâna. E incredibil! Uimitor! Asta va revoluţiona lumea 
ştiinţifică! 

— Taci, Fabian, începu Tanya, dar momentul ei de neatenţie fu 
îndeajuns pentru zâna din ţevi. Se aruncă asupra încheieturii Tanyei 
cu o forţă incredibilă şi începu să tragă frenetic de brățară. 

— Ce face? strigă alarmat Fabian. 

— Ia-o de pe mine! ţipă Tanya, lovind creatura cu cealaltă mână. 

— Ia-o de gât! 

Tanya apucă gâtul sfrijit, dar de fiecare dată când o atingea, 
creatura se zvârcolea şi îi aluneca din strânsoare. Într-un final, reuşi să 
o prindă de cap, deşi strânsoarea-i era slabă în contact cu pielea 
vâscoasă ca de broască. În timp ce încerca să o desprindă de 
încheietură, mâna îi alunecă pe faţa zânei. Simţi o durere acută, ca şi 
cum douăzeci de ace mici o înţepaseră în acelaşi timp. O muşcase de 
degetul arătător. Văzu, sau mai degrabă simţi, cum sângele i se scurge 
pe braţ şi picură din vârful cotului. Şocată, scăpă capul zânei din 
strânsoare. 

— Sângerezi! zise Fabian înfricoşat. 

— Păzeşte toaleta, strigă Tanya. Pune dopuri la chiuvetă şi la cadă. 
N-o putem lăsa să fugă! 

Cu o ultimă sforţare, încuietoarea brăţării cedă. Acum, satisfăcută, 
zâna se eliberă, ţinând în pumnul încleştat obiectul dorinţei sale, şi o 
zbughi pe uşa deschisă. 

Tanya o luă la fugă spre palier, lăsându-l pe Fabian în urmă. 

— Nu o lăsa să scape! 

Zâna era deja la jumătatea primului set de trepte. Tanya putu 
observa imediat că se chinuia. Îşi dădu seama într-o fracțiune de 
secundă că fuga îi era îngreunată de covorul uscat şi prăfuit. Creatura 
era obişnuită să alunece şi să se târască prin ţevi umede şi pe apă. Nu 
era adaptată pentru viaţa pe uscat. 

Tanya coborî zgomotos scările, simțind că în orice moment aveau să 
i se împleticească picioarele. O ajungea din urmă. 

Apropiindu-se de ceasul cu pendul de pe palier, creatura se opri şi 
dintr-odată înlemni. Pentru un moment, Tanya crezu că se pregătea să 
se adăpostească înăuntru, dar apoi văzu la ce se uita cu atenţie. 

Vârful unei cozi complet roşcate abia se putea întrezări într-o parte 
a ceasului cu pendul. Se mişca agitată. 

Ceea a urmat avea să rămână viu în mintea Tanyei, cu o claritate 
dezgustătoare, mulţi ani de atunci înainte. De multe ori avea să se 


întrebe dacă Scuipă-Foc mai avuse o ultimă izbucnire, dacă îl 
subestimase prea mult sau dacă pur şi simplu fusese norocos. În fond, 
nici nu conta. Rezultatul era acelaşi. 

Ochii zânei din ţevi se bulbucară atunci când Scuipă-Foc se aruncă 
asupra ei. Nu încercă să riposteze. Poate că era prea înfricoşată ca să 
mai facă asta. Sau poate că îşi dăduse seama care avea să-i fie soarta şi 
o accepta. 

Creatura nu ţipă când ghearele pisicii îşi atinseră ţinta şi nu scheună 
când dinţii stricaţi şi bătrâni i se înfipseră în gâtlej pentru a o răpune. 
Din punctul acesta de vedere, Scuipă-Foc părea să-şi dea seama când 
are noroc, ştiind să nu se joace prea mult cu prada şi să nu forţeze 
nota peste măsură. Se auzi o trosnitură aprigă şi pătrunzătoare, apoi 
corpul zânei se contorsionă înainte de a deveni flasc. 

Tanya îşi simţi propriul strigăt rămânându-i în gât. Sunetul o făcu să 
tresară, iar Scuipă-Foc o zbughi cu prada sa rară. Fata putu doar privi 
cum cobora scările în salturi, dornic să găsească un colţ întunecat 
unde să se ospăteze. 

Îşi dădu seama că Fabian stătea în spate, foarte aproape de ea şi se 
întoarse. Expresia lui o oglindea pe a ei. La fel ca şi ea, nu avea 
cuvinte să exprime fapta la care tocmai asistaseră amândoi. Se aplecă 
în tăcere şi ridică ceva de pe covorul jerpelit, apoi i-l puse în palmă 
Tanyei. 

Ea îşi coborî privirea spre brăţara argintie din palmă. Mai multe 
talismane erau mânjite de sânge, dar dacă era vorba de sângele zânei 
sau al ei, nu îşi putea da seama. Încet, se întoarse şi se îndreptă spre 
scări, cu brăţara alunecoasă între degete. Se opri în dreptul camerei 
când auzi uşa deschizându-se pe holul de dedesubt, urmată de un 
fluierat slab. 

— Se pare că Scuipă-Foc nu stă chiar degeaba, zise Warwick. Ai 
văzut ce a prins? 

Tanya înţepeni. 

— Cred că era un şoarece, îl auzi pe Fabian spunând cu o voce 
tristă. 

— E foarte mult sânge, remarcă Warwick. Mai degrabă un şobolan 
decât un şoarece. Nu credeam că mai e în stare. Mă duc să aduc 
mopul. 

Tanya nu mai stătu să audă mai mult de atât. Înăbuşindu-şi un 
hohot de plâns, încuie uşa de la dormitorul ei şi se închise în micuța 
toaletă. Stătea în faţa chiuvetei ţinând brăţara sub jetul de apă caldă, 
privind cu ochii înceţoşaţi cum apa îşi schimbă culoarea din roşu în 
roz şi apoi devine curată, dispărând în orificiul de scurgere care fusese 
casa creaturii. În sifon se întrezări o scânteiere argintie şi îşi aminti de 
acel talisman pierdut în formă de cazan. Se simţi cuprinsă de un fel de 
regret, gândindu-se că se află acolo jos, singur, separat de celelalte 


talismane. Chiar dacă ar fi reuşit să îl recupereze şi să completeze din 
nou brăţara, ştia că nu ar mai fi purtat-o vreodată. Cu toate acestea, o 
ţinea sub apa fierbinte, încercând să spele moartea de pe ea. Rămase 
acolo, curăţând-o până când apa deveni rece, iar degetele — roşii şi 
încreţite, şi plânse până când nu mai avu lacrimi. 

Tanya se zvârcolea în aşternuturile jilave. Umiditatea nopţii făcea 
ca somnul să nu vină. Fereastra dormitorului era întredeschisă, lăsând 
parfumul florilor înmiresmate de vară, pe care îl aştepta de obicei cu 
plăcere, să pătrundă înăuntru. În noaptea aceasta însă părea să o 
sufoce. Nu putea să-şi şteargă din minte moartea zânei din ţevi. 

Încet-încet, aerul deveni mai răcoros şi, în sfârşit, somnul puse 
stăpânire pe ea. Tocmai când era pe cale să aţipească, un zgomot 
familiar o trezi din adâncurile neclare ale somnului: sunetul 
inconfundabil al unei bătăi de aripi în aer. Prea târziu conştientiză 
zbaterea continuă din pleoape, pe care, dacă nu ar fi fost atât de 
tulburată, ar fi băgat-o de seamă cu minute bune în urmă. 

Pe pervaz, se auzi un hârşâit de gheare. Perdelele se mişcară şi se 
traseră într-o parte, iar apoi bine-cunoscuta pasăre neagră zbură uşor 
spre ea. Alte trei siluete minuscule îi urmară. Pasărea îşi schimbă 
forma în aer şi apoi se apropie, până la urmă poposind pe perna 
Tanyei. Un miros puternic de pădure se răspândi, iar Corb îşi cobori 
privirea asupra ei. Apucă o şuviţă de păr a Tanyei şi trase răutăcios 
înainte de a se alătura tovarăşilor de la capătul patului. 

Tanya se uită atent la cele trei perechi de ochi acuzatori, 
înfrânându-şi dorinţa de a privi în altă parte. Doar Trisporcul părea să 
se poarte normal — sau cel puţin pe cât de normal se putea aştepta de 
la el. Lumina lunii surprinse ceva umed şi unsuros care îi atârna din 
colțul gurii. Un melc de grădină, constată Tanya, încă viu pe jumătate. 
Creatura sortită pieirii se zvârcoli uşor, înainte ca Trisporcul să o 
mănânce de tot şi să-şi lângă buzele. Scârbită, Tanya îşi mută privirea 
şi se forță să se concentreze asupra celorlalţi. 

— Care-i problema? întrebă ea, incapabilă să-şi ascundă frica din 
voce. 

— Cred că ştii, spuse Gredin. 

Se întinse şi aruncă o pernă de-a lungul camerei. Se izbi de un scaun 
al mesei de toaletă. Scaunul se răsturnă şi se lovi de podea zgomotos. 

Tanya se strâmbă la auzul zgomotului. Panaş o fixă cu o privire de 
gheaţă. 

— Firea ta băgăcioasă a dus la moartea unuia dintre ai noştri în 
noaptea asta, îi reproşă el. 

— Nu m-am băgat în nimic. Mi-a furat ceva şi l-am urmărit. 

— Da, l-ai urmărit! îi mârâi în faţa nasului Panaş preţ de o secundă, 
atât de aproape, încât Tanya îi putea vedea firmiturile din mustață. 


Până la moarte! 

— Dacă nu mi-ar fi luat lucrurile, nu l-aş fi urmărit! şopti Tanya. 

Panaş râse batjocoritor. 

— Zânele din ţevi nu sunt renumite pentru onestitate sau 
inteligenţă. Ispita celor Treisprezece Comori e irezistibilă pentru o 
creatură atât de limitată. Ar fi trebuit să ai mai multă grijă. 

— Cele Treisprezece Comori? Tanya clătină uimită din cap. Nu 
înţeleg. 

— Nu spune mai mult, Panaş, îl avertiză Corb. 

Tanya îi aruncă o privire uimită, apoi se uită la Gredin. Amândoi 
aveau expresii gemene de mânie amestecată cu teamă. 

Panaş se întoarse spre ei. 

— Era doar o chestiune de timp până când şi-ar fi dat seama 
singură! 

Se întoarse înapoi spre Tanya: 

— L-ai tachinat. L-ai ademenit. 

— Cum? strigă Tanya, uitând să nu ridice vocea. 

— I-ai dat unul dintre talismane! 

— Nu şi-a dat seama, spuse Corb. 

— Şi apoi şi fata, scuipă Panaş, devenind tot mai furios. O, da, 
micile tale discuţii cu ea nu au trecut neobservate. 

Tanya îşi strânse pumnii pe sub aşternuturi. 

— Încercam să o ajut să returneze copilul. Copilul de zână. Nu văd 
cum aţi putea obiecta în legătură cu asta, decât dacă vă place haosul 
şi dezordinea amestecului dintre cele două lumi. Dar poate că asta e 
ceea ce doriţi. Ştiu despre curtea Unseelie. Red mi-a spus. 

— Nu ştii nimic despre ce vrem noi, spuse Gredin. Şi nimic despre 
cine suntem. Cât despre cealaltă fată, poate că ţi-a spus ce ştie, dar te 
pot asigura că ceea ce ştie cu adevărat nu e nici pe departe suficient. 
Deloc. 

Fură întrerupţi de Trisporc, care izbucni într-o serie rapidă de 
sughiţuri. Tanya îl privi temător. Trisporcul, având o fire slabă, nu 
reacţionase niciodată bine în situaţiile tensionate cum era aceasta. 
Începu să vomite violent. Câteva momente mai târziu, aşa cum se 
temuse, rămăşiţele melcului reapărură pe cuvertură. Cu un ultim 
sughiţ, Trisporcul îşi reveni, culegându-şi un puric din buric. 

Faţa lui Panaş se întunecă pe măsură ce privea atent dintr-o parte în 
alta a camerei. Se uita la vechiul tablou de deasupra şemineului. 

— Echo şi Narcis, murmură el. Interesant. Îşi reveni din uimire şi se 
întoarse spre Tanya. Ştii povestea? 

Tanya încuviinţă din cap precaut. 

— Împrospătează-mi memoria, spuse Panaş, dar tonul lui era 
batjocoritor. 

— Echo a fost blestemată de o vrăjitoare, spuse Tanya. Putea rosti 


doar ultimele cuvinte din frazele celorlalţi. Narcis era un tânăr 
mândru, care s-a îndrăgostit de propria reflexie în apă şi a pierit. Echo 
l-a jelit până când tot ce a rămas din ea a fost vocea. 

— Imaginează-ţi, zise Panaş. Să poţi doar să spui ultimele cuvinte 
din frazele celorlalți. 

Tanya simţi cum i se strânge stomacul. 

— Mă ameninţi. 

Panaş zâmbi. Ridicând mâna, mimă un ciocănit în aer. Sunetul 
distinct de bătaie în lemn rezonă dinspre şifonier, cu toate că Panaş 
nu-l atinsese şi nu era deloc aproape de el. 

— Cioc-cioc, spuse el încet. Cine-i acolo? 

În liniştea care urmă, un sunet slab îi atrase atenţia, aproape ca un 
scheunat. Venea dinspre şifonier. 

— Ce-i acolo? spuse Tanya, strângând cearşafurile peste ea. Ce aţi 
făcut? 

Scheunatul continuă şi fu acompaniat de zgârieturi uşoare, dar 
insistente, care deveniră treptat tot mai frenetice. Uşa şifonierului 
începu să se clatine şi să pârâie şi orice ar fi fost înăuntru se izbea de 
ea, urlând. Părea un demon. 

Tanya sări din pat, cu cearşafurile strânse în jurul ei. Traversase 
camera şi ajunsese la jumătatea distanţei atunci când uşa şifonierului 
se deschise brusc şi Oberon ţâşni scheunând, confuz şi vizibil 
înfricoşat. Înţelese într-o clipă: Oberon era doar un simplu 
declanşator. Adevăratul necaz avea să înceapă atunci când, inevitabil, 
va fi trezit toată casa. 

— Aici, băiete, spuse ea disperată, având mâinile larg deschise spre 
el. Linişte acum - totul va fi bine! 

Animalul tulburat nu mai putea fi convins. Alergă nebunește prin 
cameră, răsturnând masa şi scaunul din colţ. Un maldăr de cărţi zbură 
prin aer înainte de a se prăbuşi pe podea. Câteva momente mai târziu, 
câinele începu să-şi vină în fire şi se îndreptă spre zâne, mârâind şi 
lătrând. Corb şi Gredin îl evitară cu uşurinţă, zburând spre tavan, 
acolo unde erau în siguranţă. Trisporcul scoase un guitat strident şi îi 
urmă. 

Panaş se urcă pe pervaz, scăpând la limită de scrâşnetul fălcilor lui 
Oberon. Îndreptă un deget gras către Tanya. 

— Asta e pentru zâna din ţevi. 

O ploaie de scântei îi erupse din deget şi partea inferioară a feţei 
Tanyei îngheţă. Îşi duse mâinile la gură. Maxilarul îi era slăbit şi 
căscat, iar buzele îi erau oribil de amorţite. 

De pe palier, se auzeau paşi agitaţi. 

— Ce se întâmplă? strigă bunica ei. 

— ... Se întâmplă... spuse Tanya, gura mişcându-i-se independent de 
voinţa ei. 


Ușa dormitorului se deschise brusc şi camera se lumină. Ochii ei se 
adaptau cu greu intensității. Florence descinse în cameră, cu chipul o 
mască fioroasă şi albă. Warwick o urmă imediat. Tanya observă că în 
mână ţinea cuțitul de vânătoare de la curea, iar bunica ei remarcă asta 
în acelaşi timp. Florence şi Warwick schimbară priviri scurte şi el lăsă 
repede jos obiectul din mână. 

Florence privi tavanul cu o căutătură ciudată. Tanya îşi ridică brusc 
capul. Părea că bunica ei se uitase direct la zâne, dar apoi îşi dădu 
seama că becul se legăna frenetic. Una dintre ele — cel mai probabil 
Trisporcul — dăduse peste el. 

Deasupra lor, Amos se agita în camera lui. Se auziră numeroase 
obscenităţi proferate, urmate de izbituri zgomotoase şi constante, ca o 
uşă trântită în mod repetat. Gura lui Florence devenise o linie subţire, 
observând ce era în jurul ei: scaunul şi masa răsturnate, cărţile 
împrăştiate haotic peste tot şi Oberon sărind la pervaz, încă lătrând 
frenetic. 

— GATA CU GĂLĂGIA ASTA BLESTEMATĂ! zbieră Warwick la el. 

Oberon fugi şi se ascunse scâncind în spatele Tanyei. 

— ... Gălăgia asta blestemată... repetă ea, uitându-se pe fereastră. 

Panaş îi aruncă un ultim zâmbet satisfăcut şi apoi zânele plecară. 

— Ce anume, spuse Florence cu răceală, face câinele aici? 

— ... Aici... repetă Tanya. 

— Ce-ai făcut? 

— ... Făcut... 

— Asta ar trebui să fie o glumă? spuse Warwick. 

— ... O glumă... 

Tanya îşi acoperi gura cu mâinile. 

— Warwick, izbucni Florence. Du câinele jos şi închide-l în 
bucătărie. 

— ... în bucătărie... murmură Tanya prin mână. 

Warwick îşi îngustă buzele şi plecă, urmat supus de Oberon. 
Florence rămase, privind aspru cu ochii ei gri. 

— Gata cu prostiile. Gata cu strecuratul pe timpul nopţii. Dacă-l 
găsesc din nou pe Oberon aici, am să-l trimit cât ai clipi înapoi acasă. 
Înţelegi? 

Tanya dădu din cap aprobator, dar, cu toate acestea, cuvintele îi 
ieşeau pe gură. 

— ... Înţelegi... 

Îşi coborî privirea, incapabilă să o mai înfrunte pe a bunicii ei. 

— Nu mai repeta tot ce spun! 

— ... Tot ce spun... 

— Nu mă aşteptam la o aşa impertinenţă din partea ta. Ai petrecut 
fără îndoială prea mult timp în compania lui Fabian, spuse Florence. 
Nu mă amuză. 


— ... Nu mă amuză... 

— În pat — acum. Buzele bunicii ei erau strânse. Nu vreau să mai 
aud nici măcar un sunet de la tine. 

Plecă fără să mai spună nimic, închizând brusc uşa. 

— ... De la tine... şopti Tanya camerei goale. 

Se uită atent la tabloul de deasupra şemineului. O lacrimă fierbinte 
de furie şi frustrare îi alunecă pe obraz. Tânăra părea să o privească 
batjocoritor. 

Merse încet şi tăcut până la toaletă, acolo unde brăţara zăcea pe 
marginea chiuvetei într-o mică băltoacă de apă rece. O ridică, 
tremurând când o picătură de apă i se prelinse până la cot, ca o 
lacrimă rece ca gheaţa. Pe întuneric, îşi plimbă la rândul ei degetul, pe 
rând, peste fiecare talisman. Pe unele dintre ele nu le putea desluşi, 
dar nu era dispusă să aprindă lumina şi să rişte să o supere şi mai tare 
pe bunica ei. Printre cele pe care le putea distinge erau pumnalul, 
cupa şi cheia. 

Cele Treisprezece Comori. 

De ce nu îşi dăduse seama mai devreme? 

O moştenire de familie, transmisă din generaţie în generaţie de 
Elizabeth Elvesden, prima doamnă a conacului. O femeie care murise 
într-o casă de nebuni, lăsându-şi secretele ascunse în jurnale prin 
întreaga incintă a conacului; secrete pe care familia a încercat cu 
disperare să le îngroape pentru a-şi păstra reputaţia. Secrete uşor de 
catalogat drept nebunie. 

Secrete despre care Tanya avea acum o idee destul de clară. 

Elizabeth Elvesden poate păruse nebună, dar nu fusese. Elizabeth 
Elvesden fusese un copil schimbat. 

Miercuri, zorii se iviră înviorători şi limpezi, cu un aer doar puţin 
răcoros. Ca de obicei, Tanya se trezi devreme. În acea dimineaţă, 
strigătele lui Amos îi fuseseră de folos. Ascultându-l din camera ei, 
Tanya nu mai repetase nici măcar un cuvânt şi putu trage concluzia că 
vraja zânelor se destrămase. După întâmplările din noaptea trecută, 
nu-i mai era foame, dar se hotărî să se forţeze să mănânce micul 
dejun. Pentru prima oară, Florence nu se obosise să facă micul dejun 
şi nu era nicăieri prin preajmă. Acum, Tanya stătea în uşa bucătăriei şi 
mesteca mecanic o clătită, în timp ce privea spre Oberon, care 
adulmeca pe ici-pe colo, prin grădina din spate. 

Warwick intră în bucătărie. Acum că nu mai era singură, Tanya 
deveni conştientă de felul zgomotos în care ronțăia. Se opri şi înghiţi, 
rezistând dorinţei de a tuşi când o bucată greoaie îi râmase în gât. 

— Nu ştiam că mai e cineva treaz deja, spuse Warwick în felul lui 
obişnuit şi ursuz. Opri fierbătorul electric, apoi îşi turnă cafea instant 
cu linguriţa într-o cană. 

— Nu am dormit prea bine, spuse Tanya. 

Imediat ce cuvintele îi ieşiră pe gură, îşi dădu seama ce ridicol 
sunaseră. 

Warwick îi oferi obişnuitul mormăit şi îi întoarse spatele. 

— Cred că nimeni nu a dormit bine, murmură el. 

Mirosul puternic de cafea ieftină umplu bucătăria în timp ce turna 
apă clocotită în cană. Plecă fără să mai spună vreun cuvânt. 

La mai puţin de un minut, Fabian intră în bucătărie şi se aşeză la 
masă. Părea să aştepte de la ea ceva. 

— La ce te uiţi? spuse Tanya, deranjată de privirea lui fixă. 

— La ce te uiţi? o imită Fabian imediat. 

Tanya se încruntă. 

— Deci ai auzit. 

Fabian rânji. 

— Bineînţeles. Warwick mi-a spus. Nu-mi vine să cred că dormeam 
tocmai atunci. Pare că a fost distractiv. 

— Nu am fost eu, Fabian, spuse Tanya, cu oboseală în glas. Au fost 
ele. Zânele. Au venit să mă pedepsească... pentru ce i s-a întâmplat 
zânei din ţevi. 

Rânjetul de pe faţa lui Fabian dispăru instantaneu. 

— Vrei să spui că ele... au făcut asta? Te-au făcut să repeţi totul? 

Tanya încuviinţă din cap. 


— Şi asta nu e tot. Am aflat de ce zâna din ţevi era atât de obsedată 
de a obţine brăţara. Nu pentru că era atât de strălucitoare. Ci pentru 
că talismanele brățării simbolizează cele Treisprezece Comori. 

— Din curtea Seelie şi Unseelie? întrebă Fabian. 

— Da. Oricine ar fi fost cel care a comandat brăţara a vrut ceva 
personal, ceva care să aibă o însemnătate pentru ei. Legenda celor 
Treisprezece Comori e una puţin cunoscută, ceea ce înseamnă că 
proprietarul iniţial al brăţării trebuie să fi avut o legătură strânsă cu 
zânele. 

— Ce fel de legătură? 

— O legătură care a transmis unora dintre descendenţii săi — 
inclusiv mie - clarviziunea. 

— Un copil schimbat, conchise Fabian. Deci trebuie să urmărim 
firul genealogic până la proprietarul iniţial şi atunci vom avea 
răspunsul. 

— Cred că deja ştiu cine a fost proprietarul iniţial. Poartă brăţara în 
portretul aflat în camera ei. Elizabeth Elvesden. Tanya se ridică şi 
închise uşa bucătăriei după ce aruncă o privire rapidă pe hol, pentru a 
se asigura că sunt singuri. Se aşeză la masă faţă în faţă cu Fabian. Am 
să te ajut să duci la capăt planul de a o salva pe Morwenna Bloom ca 
să-i reabilităm reputaţia lui Amos, spuse ea încet. Dar după asta, am 
terminat-o cu zânele. 

— Ce vrei să spui? întrebă Fabian. Nu e ca şi cum pur şi simplu nu o 
să le mai vezi, nu-i aşa? 

— Ştiu că nu pot să nu le mai văd, spuse Tanya. Nu am de ales în 
privința asta. Dar am de ales în ceea ce priveşte felul în care 
reacţionez la ele. Tot ce am păţit din cauza lor a fost pentru că 
făcusem ceva înainte. Am încercat să spun cuiva despre ele sau am 
făcut ceva care le-a afectat. Tot ce îşi doresc e ca eu să păstrez tăcerea. 
Aşa că poate dacă le dau ceea ce vor, mă vor lăsa în pace. Şi poate că 
voi începe să duc o viaţă normală. 

— Sunt o grămadă de „poate“, spuse Fabian încet. 

— Ştiu, spuse Tanya. Dar „poate“ e tot ce am. 

Fabian se ridică şi deschise uşa din spate. Stătea nehotărât în prag şi 
se dezechilibră când Oberon dădu buzna pe lângă el, vrând să iasă în 
grădină. 

— E violent, să ştii, spuse Fabian. La Amos mă refer. Nu e 
surprinzător că oamenii cred că a fost capabil de... de ce e acuzat. Se 
opri şi îşi duse mâna la tâmplă. Mai ţii minte... mai ţii minte vânătaia 
aia? Ţi-am spus că am căzut. Dar am minţit. 

Tanya nu spuse nimic. Bănuise asta de la început. 

— Când am descoperit cine era cu adevărat fata pe care o văzusem 
în pădure în acea zi, m-a cuprins disperarea, continuă Fabian. După ce 
în acea noapte ţi-am zis de Morwenna, am rămas la etajul doi şi am 


aşteptat până ce Amos a ieşit din cameră ca să meargă la baie — ştiam 
că asta îmi lăsa câteva minute să mă uit prin jur — în ultima vreme îi 
ia secole să se mişte dintr-o parte în alta. Am aşteptat în alcov — 
simţeam că aşteptasem ore întregi până când a ieşit într-un sfârşit. 
Imediat ce s-a îndepărtat, m-am strecurat în camera lui. 

— Ce căutai? întrebă Tanya. 

— Orice, spuse Fabian. Orice... ce ar fi putut să-i indice 
nevinovăția... sau vina. 

— Dacă poliţia l-a achitat, chiar credeai că ai fi putut să găseşti ceva 
după atâta vreme? 

— Nu ştiu, spuse Fabian, închizând ochii. A fost oribil. Erau lucruri 
adunate peste tot... maldăre de ziare vechi... haine pe care nu le-a 
mai purtat de ani întregi şi probabil nu o va mai face niciodată. 
Cadouri niciodată deschise... încă împachetate. L-am auzit pe tatăl 
meu spunându-i lui Florence cum nu le dă voie să arunce nimic, dar 
nu ştiam până unde merge chestia asta. Am găsit câteva lucruri 
înfiorătoare... 

Se opri şi se cutremură. 

— Cum ar fi? 

— O şuviţă de păr. Văzând privirea alarmată de pe faţa Tanyei, 
adăugă repede: Nu-ţi face griji, nu e al tău. E prea închis la culoare. 
Era într-o cutie împreună cu verigheta lui, câteva fotografii ale bunicii 
şi alte lucruri care i-au aparţinut ei. Probabil că fusese a ei — era 
brunetă. 

— Fra aşa un talmeş-balmeş acolo, încât era greu să gândeşti 
limpede. Eram pe punctul de a renunţa şi a pleca când am găsit ceva. 
Un album cu tăieturi din ziare, toate despre Morwenna - cu zecile. Era 
unul cu ea datat de dinaintea dispariţiei. 

— De ce ar fi fost în ziar înainte de a dispărea? 

— Câştigase un concurs local de talente — se pare că avea o 
înclinaţie pentru poezie. 

— Probabil, ea a scris poezia pe care am găsit-o, spuse Tanya 
încetişor. Dar asta nu explică cum a ajuns în camera mea. Se încruntă. 
Şi apoi ce s-a întâmplat? 

— Am început să citesc tăieturile, spuse Fabian. Dar trebuie să fi 
stat acolo mai mult decât mi-am dat seama, pentru că Amos s-a 
întors... şi m-a găsit. 

— Te-a lovit? 

— A început să ţipe la mine să ies, spuse Fabian. Am îngheţat la 
început. Şi apoi, când am încercat să trec pe lângă el, ca să pot ieşi din 
cameră, ei bine... cred că l-am speriat. Mi-a dat una. Şi... partea cea 
mai proastă e că... nici nu cred că mă mai recunoştea. 

Niciunul din ei nu mai spuse nimic pentru o vreme. Nu existau 
cuvinte care să-i aline supărarea lui Fabian şi amândoi ştiau asta. 


De pe hol, pendula bătu ora exactă, rupând tăcerea. 

— Warwick va pleca în curând, reluă Fabian pe un ton scăzut. 

— Eşti pregătit? întrebă Tanya. 

— Am harta, lanterna şi tot felul de lucruri. 

— Eu am busola şi un cui de fier pe care îl port în buzunar. Am 
cusut şi nişte săculeţi cu sare ca să-i cărăm în buzunare pentru mai 
multă protecţie. Dacă te atacă vreo zână, rupe săculeţii şi aruncă-i 
spre ea. Voi avea nevoie şi de o şuviţă din părul tău, în caz că... ştii 
tu. 

— În caz că rămânem prinşi pe tărâmul zânelor, termină Fabian 
fraza pe un ton sumbru. 

Tanya încuviinţă din cap şi continuă în grabă: 

— Încearcă să porţi ceva roşu dacă poţi. 

— Nu am nimic roşu. 

— Atunci întoarce-ţi hainele pe dos. Şi orice ai face, nu uita tinctura 
de la Morag. Continuă repede în timp ce Fabian se uita la ea urât: 
Trebuie să plecăm mai devreme decât am făcut-o ultima oară, dacă e 
să profităm de între-timp. Trebuie să o găsim pe Morwenna înainte de 
asta ca să o putem scoate de pe tărâmul zânelor exact la miezul nopţii 
- atunci e cel mai uşor de intrat şi ieşit. 

Fabian încuviință adânc din cap. 

— O să am grijă să-mi fixez ceasul cât mai precis înainte de a pleca. 
Am să pun alarma să sune exact la miezul nopţii. 

Tanya simţi un fior de frică în legătură cu ceea ce avea să se 
întâmple. Părea că se gândiseră la toate. Cu toate acestea, nu credea 
că era destul. 

Dimineaţa trecea cu greu. Warwick plecă când încă era devreme. 
După ce îşi încărcă în Land Rover o grămadă de provizii pentru 
vânătoare, conduse zgomotos până la poartă şi părăsi conacul 
Elvesden pe drumul neasfaltat. 

La amiază, Tanya se uită la ceasul de pe palier. 

Au mai rămas douăsprezece ore. 

Pe toată durata zilei, Oberon fu neastâmpărat, simțind că e agitată. 
Părea incapabil să stea locului pentru mai mult de câteva minute şi 
cutreiera cameră după cameră, alimentându-i neliniştea Tanyei. Într- 
un final, soarele începu să coboare pe cer, până în punctul în care 
dispăru pur şi simplu, permiţând întunericului să învelească conacul 
ca o pătură grea. Pendula bătu. 


Casa era încă liniştită şi învăluită în tăcere. Tanya cobori scările. Pe 
palier, Scuipă-Foc dormea dus la baza ceasului, întins ca un covor 
roşcat şi încâlcit. Îl ocoli şi continuă să se îndrepte spre bucătăria 
întunecată, unde un huruit slab o făcu să se oprească, înainte de a-şi 
da seama că era sforăitul lui Oberon. Era pe punctul de a intra în 


bucătărie când un zgomot de sticlă spartă se auzi dintr-o cameră din 
apropiere. 

Aruncă o privire pe hol. Se putea vedea o lumină argintie de sub uşa 
camerei de zi. O auzi pe Florence exprimându-şi indignarea. Tanya se 
strecură în bucătărie şi se ascunse în primul loc la care se putu gândi: 
sub masa mare de stejar. Oberon o privi leneş din coşul său şi pentru 
un nefericit moment păru că avea să vină să o dea de gol. 

— Stai! sâsâi Tanya. 

Oberon rămase pe loc. 

Uşa se deschise şi Florence ieşi pe hol, bodogănind încet. Orbecăi, 
trântind şi zăngănind într-unul dintre dulapuri, apoi se îndreptă greoi 
spre camera de zi. Tanya ascultă cum mătură cioburile de sticlă şi apoi 
Florence reveni în bucătărie, papucii ei de casă demodaţi abia 
întrezărindu-se de sub faţa de masă, unde se ghemuise Tanya. Bunica 
ei aruncă sticla spartă la coş, stingând lumina de pe hol la plecare. 
Lipăitul papucilor pe covor putu fi auzit în timp ce urca scările. 

Tanya închise ochii uşurată. leşi de sub masă, fiind nesigură pe 
propriile picioare şi se duse la Oberon, care părea foarte nedumerit de 
comportamentul ei ciudat. Scoase din buzunar eşarfa roşie cu mărgele 
şi i-o legă în jurul gâtului, vârându-i capetele în zgardă. Amândoi 
ieşiră afară în răcoarea nopţii, traversând grădina şi îndreptându-se 
spre poartă. 

Fabian aştepta din partea cealaltă, tăcut şi mai palid la faţă ca de 
obicei. Tresări când Oberon îşi vâri nasul în palma lui în semn de 
salut, apoi se uita la câine într-un mod ciudat. 

— Nu cumva poartă eşarfa ta? 

— Şi el are nevoie de protecţie, spuse Tanya pe un ton rigid. 

— Ei bine, nu cred că roșul îi şade prea bine, glumi Fabian. 

Tanya era prea încordată ca să forţeze un zâmbet. 

— Nu vorbi, spuse ea. Nu vrem să atragem atenţia asupra noastră. 

Fabian tăcu imediat, atingându-şi instinctiv creştetul ca şi cum şi-ar 
fi reamintit atacul corbului din acea ultimă încercare a lor de a intra 
în pădure. 

Porniră spre pădure cu Oberon alergând în faţă. Deja se obişnuise 
cu aceste plimbări nocturne. 

Era o noapte limpede. O semilună atârna pe cerul întunecat de 
deasupra lor şi stelele străluceau ca un voal argintiu. Tanya îşi ţinea 
mâinile strânse în jurul corpului, bucuroasă că se îmbrăcase călduros. 
Peste blugi şi singurul ei tricou roşu, alesese să poarte vechiul 
impermeabil, acelaşi pe care îl purtase în noaptea cu furtuna. În 
buzunarul drept al hainei avea busola şi cuiul de fier, iar în cel stâng, 
foarfeca pe care i-o dăduse Morag şi o punguţă cu sare. 

Când se apropiaseră de pârâu, Fabian se opri pentru a privi chiorâş 
în întunecimea din jur. 


— Ce s-a întâmplat? întrebă Tanya. 

— Nimic, murmură Fabian. 

— Spune-mi. 

— Doar că... doar că am senzaţia că suntem urmăriţi. Nu te uita. 
Hai măcar să intrăm în pădure. 

— Ai văzut pe cineva? 

— Nu, nu am văzut nimic, spuse Fabian. E doar o senzaţie. Mergi în 
continuare. 

Merseră cu vioiciune, fără ca vreunul din ei să încerce să facă 
conversaţie. Ajunseră imediat la pârâu, pădurea întinzându-se în faţa 
lor. 

— Unde e lanterna? întrebă Tanya. 

— În rucsac, spuse Fabian. Am să o scot când ajungem în pădure -— 
lumina ar putea fi zărită de aici. Traversă pârâul şi Tanya îl urmă, apa 
trecându-i pe sub picioare în timp ce se chinuia să vadă alunecoasele 
pietre de trecere. În câteva minute, se aflau la marginea pădurii. 

Fabian lepădă rucsacul şi îngenunche pe pământ. Îşi scoase 
lanterna, harta şi apoi tinctura lui Morag. Desfăcu dopul cu 
repeziciune şi îşi udă ambii ochi. 

— Cât e ceasul? întrebă Tanya. 

Fabian luă rucsacul înapoi în spate. 

— Treizeci şi unu de minute până la miezul nopţii. Trebuie să ne 
grăbim. 

Fără să scoată vreun cuvânt, pătrunseră printre copaci. În pădure, se 
auzea doar foşnetul frunzelor moarte sub picioare, pe măsură ce 
înaintau. Tanya îl urmă pe Fabian câţiva paşi şi aproape că se prăbuşi 
la pământ după ce se împiedică de o ramură căzută. Într-un final, 
Fabian aprinse lanterna. 

— Încă mai crezi că suntem urmăriţi? întrebă Tanya, cu o voce 
joasă. Dacă suntem, lanterna ne va da de gol. 

Ochii lui Fabian se rotiră dintr-o parte în alta. 

— Nu ştiu. Dar acum trebuie să folosim lanterna. Nu vom ajunge 
departe fără ea. 

Desfăcu harta şi se uită chiorâş la ea. 

— Ar trebui să ne îndreptăm spre a doua catacombă - acolo am 
văzut-o înainte şi logic ar fi să o vedem acolo din nou. Lovi uşor harta. 
Nu e departe, prima catacombă ar trebui să apară destul de repede. 

Porniră mai departe, pădurea fiind ciudat de tăcută. Ocazional, ochi 
galbeni de creaturi nocturne îi priveau atent din întuneric. După o 
distanţă scurtă, Tanya scoase un strigăt când ceva greu o lovi în 
picior. 

— Ce e? întrebă Fabian. 

— Busola, spuse Tanya. A căzut printr-o gaură din buzunar în 
căptuşeala hainei. Cuiul probabil a găurit căptuşeala şi a căzut primul. 


— Dă-mi-o mie, spuse Fabian. Am să o pun în rucsac - va fi în 
siguranţă acolo. 

Cu ceva dificultate, Tanya îşi strecură mâna prin gaura din 
căptuşeala hainei şi recuperă busola, dar nu putea găsi cuiul de fier. 
Trebuia să îl lase acolo. 

— Ai grijă să o pui într-un loc sigur, îl avertiză ea, înmânându-i 
busola lui Fabian. Dacă o pierdem, va trebui să ne bazăm doar pe 
hartă. 

Continuară să meargă printre copaci până când ajunseră atât de 
departe, încât Tanya începuse să aibă oribila senzaţie că mergeau în 
direcţia greşită. Prima catacombă le răsări în faţa ochilor, aparent de 
nicăieri. 

Fabian începu să fugă uşor, trecând pe lângă grilaj. 

— Pe aici! strigă el peste umăr. Acum nu poate fi departe! 

Tanya alergă după el, chinuindu-se să nu piardă din ochi lumina 
oscilantă a lanternei pe măsură ce el fugea. 

— Mai încet! Nu văd! 

În curând ajunseră într-o mică poiană. 

— Aici e locul unde am văzut-o, spuse Fabian. Îşi îndreptă lanterna 
spre şirul dens de copaci care-i înconjurau, mâna tremurându-i 
cuprinsă de adrenalină. 

— Eşti sigur? spuse Tanya. Nu văd grilajul — poate asta e altă 
poiană. 

Fabian verifică harta. 

— Dar eu sunt sigur că asta e — trebuie să fie asta. 

— Uite, spuse brusc Tanya, arătând spre un copac gros. Luminează 
acolo cu lanterna. 

Fabian ridică lanterna şi o sclipire argintie se întrezări printre 
copaci. 

— Acolo e. 

Pe măsură ce se apropiară de grilaj, un sunet înfricoşător străpunse 
aerul. 

— Ce e zgomotul ăla? întrebă Fabian, cu privirea agitată şi 
temătoare. 

— Sună ca şi cum cineva ar... plânge, murmură Tanya. 

Fabian se furişă înainte şi Tanya îl urmă, inima bătându-i tare în 
piept. După grilaj, lângă un copac, o siluetă întunecată stătea 
cocoşată, cu genunchii la piept. Părul ei lung şi negru i se revărsa pe 
pământ, acolo unde crescuseră degetăriţe legănându-se încet în aerul 
nopţii. 

— Ea e, spuse Fabian. E Morwenna Bloom. 

Tanya înaintă şi o ramură îi trosni sub picior, dar fata nu îşi ridică 
privirea. În schimb, continuă să plângă încet în palme. 

— Morwenna, strigă Fabian, regăsindu-şi vocea într-un final. 


Morwenna Bloom! 

Auzindu-şi numele, fata îşi ridică privirea şi Tanya constată cu 
surprindere că de fapt nu plângea — râdea. 

— M-aţi găsit, spuse ea, ridicându-se şi scuturându-şi rochia de 
frunze. 

Arăta exact la fel, cel mult cu o zi mai bătrână decât în fotografie. 

— Ştim ce ţi s-a întâmplat acum mulţi ani în urmă, spuse Tanya. 
Şi... am venit să te ajutăm. Nu-i venea să creadă cât de uşor fusese să 
o găsească... aproape prea uşor. 

— Aţi venit să mă ajutaţi? Cum? 

— Vrem să te ajutăm să găseşti o cale să ieşi de aici, spuse Tanya. 
Brusc, din motive pe care nu le putea explica, se sperie. În lumina 
sinistră a lunii, Morwenna arăta aproape ca un spectru. Tanya scoase 
foarfeca din impermeabil şi o vâri în buzunarul de la spate al blugilor, 
apoi îi oferi haina fetei. Ia asta. Te va proteja. 

Morwenna făcu un pas spre ei, schiţând un zâmbet mic şi ciudat pe 
buze când luă haina. 

— Şi mă întreb oare ce mijloc de protecţie ai tu? 

Din gâtul lui Oberon începuse să iasă un mârâit înfundat şi grav. 
Tanya îşi cobori privirea şi văzu părul de pe gâtul câinelui răsculat şi 
corpul său complet rigid. Se aşezase tocmai între Tanya şi Morwenna. 

În acel moment îşi dădu seama că ceva nu era câtuşi de puţin în 
regulă. 

— Să mă protejeze de ce anume? 

Morwenna se uita la ea cu ochii ei sticloşi şi negri ca de tăciune. 

— Să te protejeze de mine, bineînţeles. 

Pentru o clipă, Tanya crezu că auzise greşit. 

— Ştii de ce sunt aici? Vocea Morwennei era înaltă şi tărăgănată. 
Tanyei îi îngheţă sângele în vine. Sunt aici pentru ceva care mi s-a 
întâmplat cu cincizeci de ani în urmă. Şi acum, singurul lucru care mă 
poate elibera este achitarea datoriei. 

— Ce datorie? spuse Fabian. Despre ce vorbeşti? 

Morwenna zâmbi atunci. Un zâmbet rece şi crud. 

— Datoria unei prietene de demult. O privi pe Tanya direct în ochi. 
Bunica ta. 

— Ce? spuse Tanya, îndepărtându-se. Nu înţeleg! 

— Bineînţeles că nu. Cum ai putea? Vezi tu, Florence şi cu mine am 
avut... o înțelegere acum mulţi ani în urmă — un pact, dacă preferi. Eu 
mi-am respectat partea mea de făgăduială, dar nu şi Florence. Acum 
trebuie să plătească preţul. 

— Şi care e preţul? spuse Tanya, temându-se de ceea ce avea să 
audă în continuare. 

Morwenna mai făcu un pas către ea. 

— Tu eşti. 

Tanya voia să fugă, dar o combinaţie de frică chinuitoare şi dorinţă 
morbidă de a auzi şi mai mult o oprea. Cu coada ochiului îl observă pe 
Fabian, încremenit. 

— Eu... eu tot nu înţeleg. 

— Atunci lasă-mă să-ţi explic, şuieră Morwenna. Cu mult timp în 
urmă, eu şi bunica ta nu eram prea diferite. Singure... neînţelese... 
după cum ştii, prieteniile nu apar uşor pentru cele ca noi. 

— Cele cu darul clarviziunii, spuse Tanya. 

Morwenna zâmbi. 

— Da. Cele cu darul clarviziunii. Dar apoi chiar am găsit o prietenă: 
cineva care mă înţelegea şi pe care o înţelegeam la rândul meu, pentru 
că eram la fel. Acea persoană era bunica ta. 

— Bunica mea nu e clarvăzătoare. Minţi. 

— Oare? spuse Morwenna. Privirea de pe faţa ta îmi spune că s-ar 
putea să nu fii chiar atât de sigură pe tine. O cunosc pe Florence. Ar fi 
ascuns totul bine. Ar fi vrut să te apere de adevăr, de asta. Te-a ţinut 
departe pentru a reuşi. Bănuiesc că nu sunteţi chiar apropiate. 

Tanya se uită atent, cu o privire consternată, apoi îşi coborî ochii. 

Morwenna râse. 

— Exact cum credeam. Te-ai întrebat vreodată de ce nu eşti bine- 
venită? De ce nu te voia prin preajmă? Ei bine, eşti pe cale să afli. 

— De ce spui toate astea? şopti Tanya. Ce legătură au toate acestea 
cu mine? 

— Au o mare legătură cu tine. Mulţumeşte-i bunicii tale pentru asta. 
Morwenna îşi răsuci pe deget o şuviță din părul ei negru. Eu şi 
Florence eram cele mai bune prietene. Inseparabile. Făceam totul 
împreună. Totuşi, părinţii ei îi ofereau mai multă libertate decât îmi 
ofereau ai mei mie. Faţa ei se întunecă. Tatăl meu putea fi foarte... 
dificil. Onorabilul preot Bloom... sau, cel puţin, aşa părea din afară. 
Realitatea era oarecum diferită. Era un om dominator, căruia-i plăcea 
să aibă totul sub control. Îl imploram să mă lase să ies din casă în 
anumite momente. Într-o zi, mergeam cu Florence prin pădure. 
Morwenna se încruntă. Eram supărată. Tatăl meu îmi dezvăluise 
planurile sale de a mă trimite la un internat în Londra, la sfârşitul 
verii. Florence m-a implorat să nu mă duc - ar fi însemnat să-şi piardă 
singura prietenă pe care o avea. Nici eu nu voiam să mă duc, aşa că 
am început să vorbim despre a fugi de acasă. 

Vorbiserăm ceva vreme, când ne-am dat seama că nu eram singure. 


Eram privite... şi ascultate. 

— Zânele, spuse Tanya încet. 

— Ne-au făcut o ofertă amândurora, o cale de a ne rezolva 
problemele. Un loc unde nimeni nu ne-ar găsi, nimic nu ne-ar face rău 
şi nu am îmbătrâni. Tărâmul zânelor. 

— Dar te-au răpit... spuse Tanya. Te-au indus în eroare... te-au 
prins în capcană... 

Morwenna continuă să vorbească de parcă nu ar fi auzit: 

— Era şansa mea de a scăpa. Dar Florence nu era la fel de convinsă. 
Era indecisă între a veni cu mine şi a rămâne cu familia ei, dar nu 
aveam prea mult timp. Zânele ne lăsaseră până în ajunul solstițiului 
de vară să ne hotărâm. Am insistat zile întregi pe lângă Florence, dar 
ea tot nu se putea decide. Apoi, în ziua de dinaintea ajunului 
solstițiului de vară, s-a certat cu părinţii, le-a aruncat vorbe grele. 
După asta s-a hotărât — am jurat să plecăm şi să nu ne mai întoarcem 
vreodată. 

Dar Florence fusese întotdeauna cea mai slabă dintre noi două. 
Ştiam că îndoiala va începe să i se strecoare în minte. Cuvântul ei nu 
era îndeajuns pentru mine, aşa că am făcut-o să jure că-şi va păstra 
promisiunea. Ne-am înţepat degetele, pecetluind pactul cu sânge. 

A venit ajunul solstițiului de vară şi eu am aşteptat în pădure. 
Florence nu a mai venit. Am fost la conac, unde îngrijitorul mi-a spus 
că se simte rău. Cu alte cuvinte, îi fusese frică. Dar era prea târziu 
pentru mine. A trebuit să continui. 

— Îngrijitorul era Amos, nu-i aşa? spuse Fabian. Era bunicul meu. 

— Îndrăgostit naiv, spuse Morwenna. M-a implorat să nu mă duc 
când i-am spus că fug. l-am dat o şuviţă din părul meu că să-şi 
amintească de mine şi i-am spus să o ţină ascunsă şi la loc sigur. 
Habar n-avea că micul său „simbol de iubire“ era parte a unui plan 
mai mare. În ea mai împletisem câteva fire din părul lui Florence, 
furate din pieptenele ei, pentru a întări promisiunea pe care o făcuse. 

— O şuviţă din păr? spuse Fabian cu o voce stinsă. 

— Cheia nemuririi, spuse Morwenna cu viclenie. Ceva din mine aşa 
cum eram. Păstrarea ei în lumea umană mi-ar fi permis să fiu văzută 
de ochi de muritor atunci când doream şi să am paisprezece ani 
pentru totdeauna. Şi tot atât voi avea când mă voi întoarce. 

La miezul nopţii, am păşit pe tărâmul zânelor. Am fost fericită la 
început, deşi ştiam că nu îi voi ierta niciodată laşitatea lui Florence. 
Dar anii au trecut, iar eu mi-am dat seama că a fi nemuritoare 
înseamnă a fi singură. Am ajuns să regret decizia. Cu toate acestea, 
când te oferi de bunăvoie să intri pe tărâmul zânelor, nu există decât o 
singură cale de ieşire. 

— Şi care e aceea? întrebă Tanya cu vocea răguşită. 

— Ca un alt muritor cu darul clarviziunii şi legat prin sânge de mine 


să facă schimb de locuri, spuse Morwenna. Nu ştiam să am o rudă de 
sânge clarvăzătoare. Dar pecetluind promisiunea cu sânge, Florence s- 
a legat de mine. Astfel, era singura care ar fi putut să-mi ia locul, dar 
era mult prea înţeleaptă să se aventureze în pădure. Aşa că am 
aşteptat. 

Anii au trecut. Florence s-a căsătorit şi aştepta un copil. În sfârşit, 
mi-am dat seama că apăruse şansa pe care o aşteptasem. Să nu 
subestimezi vreodată puterea dragostei materne. 

— Ai furat copilul ca să îţi ia locul. 

Vocea lui Fabian era plină de dezgust. 

— Nu, spuse Morwenna cu un râs crud. Copilul avea sângele lui 
Florence, bineînţeles, dar nu avea darul clarviziunii — de aceea nu ar fi 
putut să-mi ia locul pe tărâmul zânelor. Copilul era doar o monedă de 
schimb... am furat copilul doar pentru a o atrage pe Florence în 
pădure. Am adus cu mine copilul. Ştiam că Florence va ghici cine e în 
spatele răpirii şi îşi va înfrunta trecutul. Când ne-a găsit, m-a implorat 
să-i dau drumul copilului aşa cum ştiam că o va face. I-am spus că voi 
returna copilul dacă Florence va face schimbul cu mine chiar atunci, 
pe loc. Dacă refuza, aş fi luat copilul pe tărâmul zânelor şi nu l-ar mai 
fi văzut vreodată. 

Florence ştia că nu există nicio cale de scăpare. A acceptat să 
schimbăm locurile, dar m-a implorat să-mi fie milă de ea şi să o las 
câţiva ani să-şi crească copilul. A promis că, dacă îi voi da şapte ani, 
îmi va lua locul de bunăvoie. A jurat că atunci când copilul îşi va 
sărbători cea de-a şaptea aniversare, se va întoarce şi îşi va plăti 
datoria. Din naivitate, am fost de acord. Căci după atâţia ani, ce mai 
contau încă alţi câţiva în plus? Nu pierdusem nimic din viaţa mea. Îmi 
permiteam să fiu miloasă. Nici nu ştiam că mă păcălise. Se uită cu ură 
la Tanya. Copilul despre care vorbesc era mama ta. 

Tanya îşi aminti camera descoperită pe scara de serviciu. 

— Dar mama mea s-a născut pe douăzeci şi nouă februarie — ziua în 
plus a unui an bisect. 

Fabian îşi pierdu răsuflarea. 

— Deci cea de-a şaptea aniversare adevărată nu ar fi fost decât după 
douăzeci şi opt de ani! 

— Într-adevăr, spuse Morwenna. Natura îi oferise lui Florence o altă 
cale de scăpare. După aceea, am ştiut că nu mai aveam nicio şansă să 
mă apropii din nou de copil — Florence ar fi luat măsuri pentru a se 
asigura că era bine protejat. Tot ce puteam face era să aştept ca anii să 
treacă până când va fi nevoită să-şi îndeplinească făgăduiala. Dar pe 
măsură ce se apropia clipa, s-a întâmplat ceva neaşteptat. Un alt copil 
legat prin sânge de Florence s-a născut cu darul clarviziunii. Şi odată 
cu el, şansa perfectă de răzbunare. Zâmbi spre Tanya, părând complet 
dementă. Tu. 


— Nu... protestă Tanya. 

— Trebuie să recunosc că au durat ceva căutările — ai fost protejată 
bine, spuse Morwenna. Dar nu destul de bine. 

— Cine mă proteja? 

Morwenna nu răspunse. 

— La miezul nopţii, locurile noastre se vor schimba. 

— Nu! strigă Tanya. 

Se întoarse spre Fabian, care stătea încremenit, cu o privire complet 
împietrită. 

— Copacii... uită-te la copaci! 

Zânele ieşeau din ascunzătorile lor şi unele dintre ele erau cum nu 
văzuse niciodată: fiinţe distruse şi diforme, care arătau ca şi cum nu 
aveau nimic bun în ele. Pielea lor era ca o scoarță, iar membrele 
formate din ramuri şi crengi. Ele erau pădurea. Şi apoi, adânc printre 
copaci, surprinse o mişcare abia observabilă în poiana luminată de 
lună. Chiar fuseseră urmăriţi. 

Pentru o fracțiune de secundă, printre copaci, putu vedea o faţă 
înainte de a dispărea; o faţă bine cunoscută. Una pe care Tanya 
crezuse că nu o va mai vedea niciodată. Pentru o clipă se întrebă dacă 
nu cumva imaginaţia îi juca feste, dar apoi faţa reapăru, cu un deget 
lipit de buze, făcându-i semn să nu vorbească. 

Faţa îi aparţinea lui Red. 

Tanya îşi feri ochii cu repeziciune, gândurile vuindu-i în minte. Ce 
se întâmpla? 

— Legaţi-o! spuse Morwenna. 

Oberon îşi arătă colții şi se năpusti la zânele care se apropiau de ei. 

— Eşti depăşită numeric, spuse Morwenna. Şi dacă nu-ţi potoleşti 
câinele, îţi garantez că-l vor omorî. 

Tanya îi aruncă o privire lui Oberon. Era un risc pe care nu şi-l 
putea permitea. Îl chemă la ea, în ciuda scâncetelor lui de protest. 
Confuz, o împunse cu botul, dar ea îl îndepărtă. 

— Fugi! îi strigă lui Fabian, însă zânele deja tăbărau asupra ei, 
forţând-o să se dea înapoi până când se lovi de un copac. Se simţi 
legată strâns de trunchi cu ceva ce nu putea vedea şi de care nici nu se 
putea apăra; ceva rece, subţire şi lipicios. Zânele o legară fedeleş, apoi 
se furişară înapoi în întuneric, toate în afară de o zână bătrână şi urâtă 
care o ţinea de braţ, strângând-o surprinzător de puternic. 

— Stai cu noi, frumoasa mea? Vei deveni o bună prietenă de joacă 
pentru copiii mei. Să sperăm că vei rezista mai mult decât ceilalţi... 

Fabian privea cu ochii bulbucaţi de spaimă. 

— E sub protecţie! Las-o în pace! Nu te poţi atinge de ea! 

Morwenna strâmbă din buze dispreţuitor pe măsură ce se uita la 
tricoul Tanyei. 

— Culoarea roşie funcţionează doar pentru a te ascunde de zâne... 


şi ai renunţat la asta când mi-ai rostit numele. 

— Dar ce zici de asta? strigă Fabian. 

Îşi băgă mâna în buzunar şi scoase unul dintre săculeţii cu sare care 
fuseseră cusuţi de Tanya. Tăie cu stângăcie pânza şi îşi vărsă puţină 
sare în palme. O aruncă în faţa zânei bătrânei şi se repezi lângă Tanya. 
Cotoroanţa se dădu înapoi, ţipând oribil şi acoperindu-şi ochii cu 
mâinile. Tanya privi îngrozită cum pielea i se umplea de băşici, pe 
măsură ce se târa, făcându-se nevăzută. Mai multe zâne se apropiară. 

— Ai grijă! ţipă Tanya strident. 

Fabian se întoarse, aruncând sare în toate direcţiile. Urlete de 
durere şi furie răsunară în noapte când sarea îşi atingea ţinta — dar 
curând rămaseră fără, iar zânele rănite erau deja înlocuite de altele. 

— Sunt prea multe! şopti Fabian. Şi nu mai am sare! 

— Ele nu ştiu asta, bolborosi repede Tanya. 

— Nu încă, spuse el. Dar nu va dura mult până când îşi vor da 
seama. 

Începu să tragă de legăturile Tanyei, dar era inutil. Reuşi doar să se 
taie la mâini. 

— Împletitură de păianjen, rosti Morwenna, savurând cuvântul ca şi 
cum ar fi fost delicios pentru ea. E vrăjită şi, prin urmare, de 
nedesfăcut pentru mâinile de om. Se spune că scoate un preţ bun la 
târgurile zâneşti. E folosită în general pentru a ţese plase pentru cei 
care schimbă copii, plase magice care nu pot fi distruse uşor. A fost 
folosită pentru a o captura pe mama ta cu atâţia ani în urmă. Ironia 
face ca acum să joace un rol şi în soarta ta. 

Legăturile păreau să devină şi mai strânse pe măsură ce Tanya se 
zbătea, tăind-o şi făcând-o să sângereze. Apoi, deodată îşi aminti de 
foarfecă. 

— Fabian! Foarfeca... e în buzunarul meu. Morag a spus că poate 
tăia aproape prin orice. 

Fabian se luptă cu împletitura de păianjen în ciuda rănilor, dar fără 
folos. Morwenna privea vădit satisfăcută. Tanya ştiu atunci, categoric, 
că oricum ar fi fost fata odată, acum nu mai era capabilă de 
compasiune. O jumătate de secol petrecut pe tărâmul zânelor o 
schimbase. Din ea nu mai rămăsese decât o umbră a celei care fusese 
cândva o fiinţă umană, capabilă doar de răzbunare şi ură, de 
nerecunoscut. 

— Nu pot să ajung la ea, spuse Fabian. Nu pot să apuc foarfeca! 
Renunţă într-un final să mai lupte cu legăturile şi se îndepărtă încet. 
Resemnarea de pe faţa lui era inconfundabilă. Îmi pare rău, şopti el, 
tot îndepărtându-se. 

Ezită şi apoi fugi fără a mai scoate un alt cuvânt. 

— Ce faci? ţipă Tanya. Nu poţi să mă părăseşti! Fabian, laşule! 

Dar Fabian plecase deja. 

Fabian alerga orbeşte, împiedicându-se prin întuneric. Ştia din 
privirea Tanyei că ea credea că o abandonase - aşa cum şi 
intenţionase. Era necesar ca ea să creadă asta ca planul lui să 
funcţioneze, căci, dacă Morwenna ar fi ghicit ce avea el în minte, nu l- 
ar fi lăsat nicicând să iasă viu din pădure. 

Ropotul slab din spate îi confirma că era urmărit şi dintr-odată frica 
i se transformă în panică. 

— Lăsaţi-l! şuieră Morwenna din adâncul pădurii. Băiatul nu e 
important! 

Ropotul încetini şi apoi se opri complet până când tot ce mai putea 
auzi Fabian era respiraţia lui neregulată. Fără vreun avertisment, 
pământul se înclină, iar el a căzut cu braţele desfăcute. Se auzi un 
sunet ca şi cum ceva s-ar fi făcut ţăndări şi lanterna i se stinse brusc. 

— Nu, spuse Fabian, orbecăind prin întuneric. Te rog, nu... 

Ştia deja că lanterna nu-i mai era de folos. Se ridică tremurând în 
picioare. În pădure era beznă. 

„Gândeşte! îşi spuse. Calmează-te şi gândeşte-te!“ Apăsă un buton de 
la ceasul său, iar micul ecran se lumină. Mai erau şaptesprezece 
minute până la miezul nopţii. 

Îngenunche şi pipăi orbeşte pământul până când îşi găsi rucsacul. În 
cădere, îi sărise din spate. Preţ de un moment, nu îşi aminti ce avea 
înăuntru: 

— Busola! 

Aproape plângând de bucurie, deschise rucsacul şi scotoci în el până 
când atinse alama netedă şi rece. O scoase şi, folosindu-se de lumina 
ceasului, urmări acul. Indica direcţia din faţă. 

Fără a mai pierde timpul, Fabian îşi continuă drumul. Alergă pentru 
ceea ce lui i se păru o eternitate, până când picioarele îl dureau şi 
plămânii îl usturau, dar nu se opri nici măcar o dată. Fiecare secundă 
era prețioasă. 

Mai căzu de încă două ori, rupându-şi hainele, rănindu-se, dar fără a 
scăpa busola din mână, ţinând-o ca într-un cleşte şi continuând să-şi 
croiască drum înainte. Când marginea pădurii se ivi, fu cuprins de o 
bucurie cum nu mai cunoscuse vreodată şi simţi puterea renăscându-i. 

Apoi ieşi din pădure şi se repezi spre conac. 


Înapoi în codru, Tanya se rezemase de copac complet epuizată. În 
încercarea ei de a ajunge la foarfecă, se prinsese şi mai mult în 


împletitura de păianjen şi acum mâna ei dreaptă îi era imobilizată la 
spate într-un unghi dureros. 

— De ce nu ai încercat să mă iei înainte? spuse ea, mânia 
reprimându-i frica. Ai avut ocazia cu săptămâni în urmă, în ziua în 
care Fabian şi cu mine ne-am rătăcit în pădure. 

Morwenna îşi dădu la o parte o şuviţă neagră de pe faţă. 

— Vă îndepărtam în acea zi, spuse ea, având pe faţă un rânjet 
nebunesc. Planul meu era să vă duc atât de adânc în pădure, încât să 
nu mai găsiţi vreodată ieşirea — sau cel puţin nu înainte de miezul 
nopţii. Dar apoi v-a venit cineva în ajutor. 

Tanya îşi aminti cum îşi arătase nemulţumirea faţă de Warwick în 
acea zi şi îşi dori din toată inima ca el să poată apărea acum, ca prin 
farmec. 

Morwenna râse citindu-i gândurile. 

— Nu mai e nimeni care să te salveze data asta. Chiar şi micul tău 
prieten te-a părăsit. N-a mai pierdut vremea aşteptând odată ce a aflat 
că dragul lui bunic este nevinovat, nu-i aşa? 

— Taci! 

— Dacă te încălzeşte cu ceva, nu va reuşi să iasă din pădure. 
Pădurea Spânzuratului are un fel ciudat de a le juca feste muritorilor. 
Va umbla de colo-colo, rătăcind zile întregi — pe jumătate mort până 
va fi găsit... dacă va fi găsit vreodată. 

— Cum ţi-ai dat seama că eram eu în acea zi? spuse Tanya. Nu mă 
mai văzuseşi vreodată până atunci! 

Urmă o tăcere scurtă înainte ca Morwenna să răspundă: 

— Am un informator. 

Tanya începu să se zbată din nou, ochii ei cercetând cu disperare 
pădurea după orice semn de salvare. Dacă Red încă se afla acolo, 
atunci era bine ascunsă. 


Fabian intră în casă cu plămânii gata să explodeze, apoi trecu 
valvârtej prin bucătărie, fără a se opri ca măcar să închidă uşa din 
spate în urma lui. Urcă scările în fugă, ajungând la primul etaj şi apoi 
la al doilea. Se opri în faţa uşii bunicului său. 

Bătrânul mormăia ceva de unul singur, acoperind murmurul 
televizorului. Gândind rapid, Fabian bătu în uşă, apoi se repezi pe 
coridor, adăpostindu-se în alcov. 

Amos păşi pe hol tremurător. 

— Warwick? Tu eşti? 

Sprinten ca o scânteie, Fabian trase tapiseria la o parte şi se strecură 
în pasajul de serviciu. Acolo, în întuneric, înaintă pipăind de-a lungul 
zidului, numărând uşile până când ajunse în dreptul camerei bunicului 
său. 

Roti mânerul ţinându-şi răsuflarea. Norocul era de partea lui. 


Uşa se deschise şi Fabian privi atent în camera dezordonată. Uşa 
principală era întredeschisă şi nu se vedea nici urmă de Amos. Păşi 
înăuntru şi se simţi cuprins de disperare. Cercetă camera cu privirea, 
poposind asupra fiecărei grămezi de obiecte. Se târî pe podea pentru a 
se uita sub pat. Scoase diferite cutii de carton, pline cu haine şi cu alte 
ziare şi le răsturnă. Lucrurile bunicii lui erau încă acolo, inelul de 
nuntă abandonat rostogolindu-se liber. Şuviţa de păr era de negăsit. 

Văzu albumul cu tăieturi din ziar pe masa de lângă pat. Îl luă şi 
răsfoi printre pagini. Numeroase tăieturi căzură pe podea. Îl închise 
brusc şi îl aruncă pe pat. Se îndreptă cu repeziciune spre comoda cu 
sertare şi începu să scotocească printre hainele bunicului său. 

— Unde putea s-o ţină, unde? 

Nu-i venea să creadă că o văzuse şi nu făcuse legătura — cea mai 
evidentă legătură dintre toate. Distrugerea părului ar fi destrămat 
vraja tinereţii Morwennei. Asta era - ştia Fabian — ceea ce ea preţuia 
mai presus de toate. Şi nu avea cu ce altceva să negocieze. 

Nu găsi nimic în comoda cu sertare. Fabian închise cu stângăcie 
ultimul sertar, hainele ieşind în afară. Frustrat, lovi una dintre cutiile 
pe care nu se obosise să o împingă din nou sub pat. Căzu cu o 
bufnitură, iar el tresări când un ropot de paşi se auziră apropiindu-se 
pe hol. 

— Warwick! 

Amos apăru în uşă. Ochii lui adânciţi în orbite erau cuprinşi de 
nebunie. 

— Nu am făcut-o! scuipă el. Le tot spun că nu am fost eu. Fa a fugit! 

— Şş... ştiu, şopti Fabian. 

Începu să se tragă înapoi spre uşa de serviciu. 

Amos se urni până la patul nefăcut şi se aşeză. 

— Am iubit-o, am iubit-o, repetă el, legănându-se încet. Îşi întinse 
mâna uscăţivă peste aşternuturi şi o strecură sub pernă. Fabian nu avu 
nevoie de mai mult. 

Cu o viteză care îl surprinse până şi pe el, se repezi în faţă şi dădu 
perna la o parte. Acolo, sub locul unde bunicul lui îşi odihnea capul în 
fiecare noapte, se afla o şuviţă de păr încolăcită ca un ştreang subţire 
şi negru. Se simţi măcinat de vină ca de o ploaie acidă când smulse 
şuviţa de păr din mâinile fragile ale bătrânului. 

Amos ţipă ca un animal rănit. 

Fabian scăpă pe uşa de serviciu, cu strigătele bunicului răsunându-i 
în urechi. leşi din spatele tapiseriei, aşteptând un moment pentru a se 
asigura că avea cale liberă. Nemaiauzind altceva în afară de vaietele 
chinuitoare ale lui Amos, ieşi din alcov — şi se ciocni de un trup dur 
chiar după colţ. 

Fabian trase aer în piept şi îşi ridică privirea. 

— Ce-ce faci aici? Am crezut că p-plecaseşi la vânătoare! 


— Mi-am schimbat planurile, sâsâi Warwick, măsurând din ochi 
hainele rupte şi însângerate ale fiului său. M-am decis să mă întorc 
devreme - şi a fost un lucru înţelept după cum se pare! Îl apucă de 
umăr pe Fabian cu asprime. Acum ai să-mi spui cu ce naiba te ocupi tu 
la ora asta din noapte! 

Fabian deschise gura pentru a vorbi, dar nu scoase niciun cuvânt. 

— Explică-te! 

— Warwick! strigă Amos. 

Warwick se uită urât la fiul său. Apoi, încă ţinându-l de umăr, îl 
împinse de-a lungul holului până în camera lui Amos. 

— Ce e, tată? 

Vocea lui, de obicei aspră, era acum surprinzător de blândă. 

Amos îşi târşâi picioarele până la uşă, umerii săi tremurându-i 
teribil când începu să plângă. 

— A luat-o... a luat-o. 

Warwick observă şuviţa din mâna lui Fabian şi, recunoscând-o, faţa 
i se lumină pentru o clipă. 

— Ce faci cu aia? Ce faci cu şuviţa bunicii tale? 

Fabian ascunse şuviţa la spate din instinct. 

— Nu e... nu e șuvița bunicii. 

— Dă-mi-o! se plânse Amos. l-am promis că o voi păstra pentru 
totdeauna. 

Ochii lui Warwick se bulbucară. 

— Unde e fata? 

Fabian îngheţă. 

— Unde e Tanya? 

— E... e în pădure! răspunse gutural Fabian, incapabil să mai ţină 
secretul. 

Faţa lui Warwick se albi complet. Fără să mai spună vreun cuvânt, îl 
luă pe Fabian de braţ şi îi smulse şuviţa de păr din strânsoare. 

— Ce faci? strigă Fabian. Dă-mi-o înapoi! 

Alergă după tatăl său, care deja era la jumătatea scărilor, lăsându-l 
pe Amos în urmă plângând. Îl prinse pe palierul primului etaj şi 
încercă să-i desprindă părul Morwennei din mână. 

Warwick înjură mânios. 

— Dă-mi-o înapoi! spuse Fabian. Nu înţelegi! 

Tatăl lui se întoarse şi se scutură de el ca un câine care se scutură de 
un şoarece. 

— Măscărici mic ce eşti! Tu eşti cel care nu înţelege! Îţi dai seama 
ce ai făcut? Toţi anii ăştia în care am protejat-o — şi acum ai condus-o 
drept în calea primejdiei! 

Warwick se întoarse şi continuă să coboare scările, încetinindu-şi 
pasul doar pentru a-l ocoli pe Scuipă-Foc, care stătea la baza pendulei. 

Fabian simţi că i se taie genunchii pe măsură ce adevărul ieşea la 


iveală. Warwick ştia totul. 

— Nu ne-am dat seama, spuse el încet. Încercam doar să ajutăm! 

— Să ajutaţi? Cine credeaţi că poate fi ajutat? 

— Amândoi! Amos şi Morwenna! 

— Nu mai pot fi salvaţi! Viaţa lui Amos s-a sfârşit în ziua în care au 
apărut zvonurile! Cât despre Morwenna Bloom, v-aţi gândit vreodată 
la ce ar urma dacă ar ieşi tacticos din pădure, cu înfăţişarea tânără şi 
în vârstă de paisprezece ani, după cincizeci de ani? Nu poate fi salvat, 
niciunul din ei! Nu au putut fi niciodată salvaţi! 

Fabian nu putea răspunde. Vorbele tatălui îi răsunau puternic în 
minte. O uşă scârţâi la primul etaj, apoi chipul lui Florence se ivi 
deasupra balustradei. Părea trasă la faţă şi pe jumătate adormită, 
îmbrăcată în cămaşă de noapte. 

— Warwick? Ce se întâmplă? E totul în regulă? 

— Totul e bine, spuse Warwick cu o voce monotonă, avertizându-l 
pe Fabian din priviri să nu spună nimic. Doar ăsta, face prostii ca de 
obicei. 

— Ah, spuse Florence, aruncându-i lui Fabian o privire aspră. 
Atunci ne vedem dimineaţă. 

Fabian se uită atent la tatăl lui pe măsură ce uşa dormitorului lui 
Florence se închidea. 

— Nu ai de gând să-i spui? 

Warwick îşi trase cizmele. 

— Nu. Nu am de gând. 

— Are dreptul să ştie. 

— Va afla cât de curând, spuse Warwick sumbru. Şi când va şti — 
dacă Morwenna va reuşi, o va distruge. 

Fabian clipi cu lacrimi de ruşine şi se uită la ceas. Mai erau şapte 
minute până la ora douăsprezece. 

— Mai avem puţin timp! 

— Crezi că nu ştiu asta? 

Warwick ieşi din casă prin faţă. Fabian îşi urmă confuz tatăl, în 
timp ce acesta ocolea conacul, mergând cu paşi apăsaţi spre baraca de 
serviciu. 

— Ce faci? spuse Fabian. Trebuie să mergem în pădure chiar acum! 

Warwick deschise ușa căsuţei. 

— Treci înăuntru! 

Fabian înaintă ezitant. Era prima oară când tatăl lui îl lăsa să se 
apropie de camera lui de lucru, darămite înăuntru, însă pe măsură ce 
Warwick îl împingea de după omoplaţi, totul se limpezi. 

Peretele îndepărtat era plin de cuşti de sus până jos, una peste alta. 
În cuşti se aflau zâne. În cea mai mare cușcă de la baza stivei, erau 
două dintre cele mai urâte creaturi pe care le văzuse vreodată. Cea 
mai înaltă dintre cele două, care avea ceva dintr-o broască, se ţinea 


strâns de gratii şi rânjea. 

— Nu sta să te holbezi, spuse el. Cheia e acolo! 

— Unde e celălalt goblin? întrebă Fabian, simțindu-se zăpăcit. 
Tanya spunea că erau trei. 

— Brunswick nu e periculos. E pe jumătate uman. Un copil 
schimbat. Pur şi simplu îi imită pe ăştia doi, pentru că e tot ce ştie să 
facă. 

Fabian inspectă şi restul cuştilor. Erau pe puţin o duzină, fiecare 
conţinând una sau mai multe zâne. Într-una dintre ele, o creatură 
mică, zbârcită şi cu un baston într-o mână îmbrăţişa un pliculeţ de 
ceai ca şi cum viaţa ei ar fi depins de acesta. Zâna vetrei era în alta — o 
fetiţă mică şi urâtă, îmbrăcată într-o rochie din petice, privindu-l atent 
din spatele unei perdele de păr lung. Faţa ei se lumină când el se uită 
la ea şi îi aruncă o privire timidă şi stăruitoare înainte de a se ascunde 
din nou. 

Warwick puse mâna pe puşca sa cu aer comprimat, care se afla pe 
peretele opus, şi începu să o încarce. 

— De ce sunt în cuşti? şopti Fabian. 

— Pentru că pentru asta sunt plătit! spuse tatăl lui. Şi una dintre ele 
ne-a trădat! Warwick apucă un mănunchi de chei de deasupra 
şemineului — alături de care era o cuvă cu un lichid gri-verzui care îi 
părea cunoscut lui Fabian. 

— Dar cum...? întrebă Fabian, fiindu-i dintr-odată foarte rău. Cum 
de nu au scăpat? 

— Cuştile sunt din fier. Nu pot scăpa până când nu le dau eu 
drumul. 

— În tot acest timp, spuse Fabian, ai ştiut ce se întâmplase cu 
adevărat cu Morwenna Bloom. 

Warwick îşi puse cuțitul de vânătoare la curea. 

— Şi în tot acest timp, părul a fost acolo, chiar sub nasul meu. 
Florence a bănuit întotdeauna că Morwenna fusese probabil îndeajuns 
de deşteaptă să lase ceva în urmă pentru a conserva pactul — şi pe ea 
însăşi. Examină şuviţa de păr cu grijă, apoi o băgă în buzunar. 

— Pactul a fost încheiat în pădure, acolo unde e magia cea mai 
puternică. Doar acolo poate fi distrus. 

— Dar e aproape miezul nopţii, strigă Fabian cuprins de panică. 

— Încă mai e timp, spuse o voce pe care Fabian nu o recunoscu. 

— Corb! exclamă Warwick. 

Fabian se întoarse şi văzu trei siluete mici aşezate pe pervazul 
ferestrei deschise; una feminină, una masculină şi cealaltă fiind o 
creatură zdrenţăroasă cu aripi mâncate de molii. Femeia vorbise. 
Fabian îi măsură din priviri rochia împănată şi trăsăturile cizelate. 
Corb. 

— E în pădure, spuse Warwick. Trebuie să plecăm acum. 


Corb încuviinţă din cap. 

— Nu e timp de pierdut. Dar trebuie să ştii ceva — Panaş a dispărut. 

— De ieri nu mai ştim nimic de el, adăugă Gredin. 

Buzele lui Warwick erau strânse, formând o linie subţire. 

— Cum de ştii că poţi avea încredere în ei? întrebă Fabian. Ei de ce 
nu sunt în cuşti? 

Warwick deja părăsise baraca. 

— Sunt de partea noastră. 

Fabian alergă afară. Începea să se simtă ciudat, cumva detaşat de 
realitate, ca şi cum ar fi ajuns într-un univers paralel, unde nimic nu 
era ceea ce părea. Tatăl lui nu era un simplu îngrijitor, se gândi el 
năuc. Tatăl lui nu mai era un administrator. Tatăl lui era un vânător 
de zâne. 

Warwick alergă până la Land Roverul plin de noroi. 

— Urcă. 

Fabian se lăsă în scaunul din dreapta, având timp doar cât să 
închidă uşa înainte ca Warwick să deblocheze frâna de mână şi să 
accelereze spre poarta deschisă a conacului, împroşcând pietriş în 
spatele lor. 

— Sper doar să ajungem la timp. 


În camera ei, aflată în partea din spate a casei, Florence deschise 
ochii pentru o clipă auzind scrâşnetul de roţi al Land Roverului care 
gonea prin noapte. Pare să fie Warwick, gândi ea, adormită, dar ochii i 
se închiseră din nou pe măsură ce se lăsa cuprinsă de somn. Mormăind 
uşor, îşi schimbă poziţia. Nu putea să fie, judecă ea. Warwick veghea 
asupra pădurii şi păzea casa aproape în fiecare noapte, dar 
întotdeauna mergea pe jos. Întotdeauna. 

Se lăsă purtată tot mai departe într-un loc fără gânduri şi fără griji. 
Era obosită, frântă de oboseală. Somnul nu venea niciodată uşor când 
nepoata ei era în casă. În noaptea aceasta totuşi, irascibilă şi 
extenuată, rupsese sigiliul unei sticluţe cu somnifere care-i fuseseră 
prescrise acum o lună, vărsase două pastile în palmă şi le înghiţise cu 
o cană fierbinte de lapte praf. 

În mod ironic, somnul din această noapte avea să fie cel mai 
odihnitor din ultima vreme. 


25 


Mâinile şi picioarele Tanyei o dureau îngrozitor. Fiecare părticică 
din ea era epuizată de atâta sforţare, dar legăturile ei încă nu cedaseră 
câtuşi de puţin. Într-un final, corpul i se încovoie din disperare lângă 
copac. Red nu mai venea. Nimeni nu venea. 

— Poezia a fost o manevră deşteaptă. Ştiai că vom încerca să 
rezolvăm misterul, nu-i aşa? 

Morwenna păşi către ea, mişcarea amintind de un şarpe care se 
târăşte spre prada sa. 

— Da, ştiam. Deşi nu m-aş fi gândit niciodată la asta dacă n-ar fi 
fost păzitorul meu. 

— Care păzitor? întrebă Tanya, cuprinsă iar de frică. Despre ce 
vorbeşti? 

Morwenna râse. 

— Tuturor celor născuţi cu darul clarviziunii le este numit un 
păzitor de pe tărâmul zânelor - de care sunt sau nu conştienţi. 
Bănuiesc că tu nu eşti? 

Tanya clătină din cap. 

— Păzitorii de care vorbesc au scopul de a veghea asupra 
intereselor noastre. Interesul meu a fost să te găsesc pe tine. 

— Atunci cine e păzitorul meu? spuse Tanya. De ce interesele mele 
nu sunt protejate? 

— Ah, au fost, interveni o voce familiară. Ai fost protejată. Sau, cel 
puţin, atâta timp cât ţi-am permis eu să fii. 

— Tu! şopti Tanya. 

Panaş apăru din umbre. 

— Mi-a luat mult timp să te aduc aici. Eu ţi-am adus poezia. Eu am 
luat decupajul din ziar din camera lui Amos şi l-am pus în carte pentru 
ca tu să îl găseşti. Şi tot eu ţi-am dat un motiv să păstrezi busola 
vrăjitoarei. Fără interesul meu, probabil te-ai fi debarasat de ea. 

— Tu ai fost, conştientiză Tanya. În autobuz, în acea zi. Tu ai vrut 
să cumperi busola de la noi. 

— Nu, eu m-am prefăcut că vreau, spuse Panaş. Pentru că am ştiut 
atunci că o vei păstra. A fost simplu. Totul, atât de simplu! Ştiam că 
nu vei fi în stare să te abţii de la a urmări indiciile, încercând să 
rezolvi misterul fetei dispărute. Tu şi prostuţul tău prieten. 

— Deci asta e ceea ce aţi vrut cu toţii în toţi aceşti ani? Să mă 
ademeniţi aici, pentru asta? Pentru ea? 

— Nu, nu noi toţi, răspunse Panaş. Doar eu. Ceilalţi încercau să te 


protejeze — dar eu i-am păcălit. Am pătruns printre ei, le-am câştigat 
încrederea. Datorită divizării tărâmului am reuşit să îi conving că sunt 
credincios Curţii Seelie şi lor. Gredin nu a avut niciodată deplină 
încredere în mine. Dar eu am fost prea viclean pentru el... de departe 
mult prea viclean. Vezi tu, când Morwenna a părăsit lumea 
muritorilor, nimănui nu i-a trecut prin minte că păzitorul ei va rămâne 
în urmă. A fost cel mai bine păstrat secret al meu. Panaş afişă un 
zâmbet triumfător. Secretul care avea să ducă la pierzania ta. 

— Şi cine e păzitorul meu? pretinse Tanya. 

— Gredin e, spuse Panaş. Corb e al bunicii tale. Amândoi au 
convenit că era spre binele tău -— şi al lui Florence — să te protejăm de 
adevăr. 

— Şi Trisporcul? 

Panaş rânji batjocoritor. 

— Hai să zicem că Trisporcul a fost salvat de bunica ta, cu mulţi ani 
în urmă, de la o soartă potrivnică similară cu cea a zânei din ţevi. De 
atunci i-a rămas credincios. 

— Dacă mă protejează atunci de ce nu vin? 

— Pentru că sunt depăşiţi numeric. Şi pentru că e prea târziu, îi 
spuse Morwenna. Puțin peste un minut, şi eu voi fi liberă şi îţi voi lua 
locul. Panaş va rămâne aici pentru a se asigura că nu scapi. Voi avea 
în sfârşit libertatea care mi se cuvine. 

Un acces de mânie incontrolabilă puse stăpânire pe Tanya într-un 
fel în care nu se mai simţise niciodată. 

— Tu nu meriţi să fii liberă! 

— Ce-ai spus? 

Vocea Morwennei era periculos de joasă, dar Tanyei nu îi mai păsa. 

— Eşti egoistă şi crudă şi nu meriţi să fii liberă! ţipă ea. Întreg 
corpul îi tremura. În toţi aceşti ani, ai fost măcinată de ură. Ai dat 
vina pe bunica mea, când de fapt singura persoană vinovată de toate 
acestea eşti tu. Tu ai avut de ales — şi ai ales asta. Bunica mea și-a ales 
familia. Ea a rămas. Libertatea ei îi aparţine. Ea a suferit pentru ea. 

— Nu-mi pasă! ţipă Morwenna. Noi am avut o înţelegere! Florence 
m-a trădat — ea merită să fie aici acum, laşa! Nu eu! Nu eu! 

— Nu-ţi pasă! strigă Tanya dezgustată. Normal că nu! De ce ţi-ar 
păsa când alţi oameni au plătit scump pentru greşeala ta? Nu numai 
bunica mea, dar şi Amos. Reputația lui a fost distrusă din cauza a ceea 
ce ai făcut. Dar ţie nu-ţi pasă! 

Morwenna începu să se îndepărteze, făcându-și drum printre copaci 
ca o fantomă. 

— Schimbul a început deja. 

Tanya se zbătu cu violenţă în legăturile sale. Putea doar privi în 
timp ce silueta Morwennei îi dispărea din vedere... şi asculta cum 
Panaş se amuza pe seama încercărilor ei de a scăpa. Groaza o înghiţi. 


Se auzi plângând cu sughiţuri înainte să îşi dea seama măcar că asta 
făcea, înainte să simtă lacrimile fierbinţi revărsându-se pe obraji. 
Oberon sări în sus către ea, scheunând cuprins de groază şi confuzie. 
O imagine îi fulgeră prin minte — imaginea propriului chip pe postere 
inutile, însoţită de un singur cuvânt gol, îngrozitor: DISPĂRUTĂ. 

Nu vreau să fiu fata care a dispărut în pădure. Nu vreau să fiu o altă 
dispărută din Tickey End. 

Ceva se mişca în întuneric, venind către ea ca printr-o ceaţă 
întunecată. Panaş o observă la o fracțiune de secundă după Tanya. 

Red. 

Neatenţia de moment fu ocazia pe care Oberon o aşteptase de mult. 
Cu un salt perfect sincronizat, Panaş fu redus la tăcere pentru 
totdeauna. 


Land Roverul se opri zgomotos chiar lângă marginea pârâului, iar 
Warwick şi Fabian săriră din el şi porniră în grabă prin apă către 
luminişul din pădure. Un sunet strident răzbătu prin noapte. 

Fabian alergă şi mai repede. 

— Ce e asta? spuse Warwick gâfâind când ajunseră la marginea 
pădurii. 

— E alarma de la ceasul meu! Am setat-o să sune la miezul nopţii! 

Warwick scormoni prin buzunar şi scoase şuviţa de păr cu mâinile 
tremurânde. 

— Ia-o! Am nişte chibrituri — trebuie să-i dăm foc! 

Fabian întinse mâna, dar părul îi alunecă printre degete şi căzu pe 
jos. 

— Unde e? urlă Warwick, aprinzând un chibrit în încercarea de a 
lumina în jur. Fabian, idiotule! 

Fabian căzu la pământ şi începu să caute cu disperare. 

Ceasul lui continua să ţipe ca o scorpie, prevestind cu certitudine 
moartea. 


Red reteza legăturile cu toată puterea. Încet, dar sigur, acestea 
începură să cedeze, până ce, într-un sfârşit, firele se desprinseră şi se 
dezintegrară. Mâinile îi erau întunecate şi pătate de sânge. Împletitura 
de păianjen îi brăzdase degetele când extrăsese foarfeca din buzunarul 
de la spate al Tanyei. 

— Ce faci aici... cum de ai ştiut? suspină Tanya. Unde e copilul? 

— E în siguranţă. Red continua să taie, vorbind fără suflare: Am 
făcut schimbul, dar oamenii de la circ nu m-au lăsat să călătoresc cu 
ei. Au spus că poliţia îşi băgase nasul prin zonă, punând întrebări. Ei 
ştiu cine sunt — au văzut ziarele. Aşa că am hotărât că cel mai bun 
lucru ar fi să mă întorc aici şi să mă mai ascund pentru un timp. 
Tocmai eram pe cale să intru în tunelul de la biserică, când v-am 


văzut pe tine şi pe băiat ieşind pe poarta din grădină. Aşa că v-am 
urmărit... spre norocul vostru. 

În sfârşit, ultimul fir se rupse. Tanya era liberă. 

— Trebuie să scăpăm de aici înainte de miezul nopţii... ea încearcă 
să schimbe locul cu mine... 

Red o reduse la tăcere printr-o încuviinţare din cap. 

— Am auzit tot. Trebuie să ne mişcăm. 

Apucă braţul Tanyei, trăgând-o după ea prin pădure. Prin beznă 
mişunau diverse creaturi. Zânele dădeau târcoale la limita 
întunericului, aşteptând momentul în care Tanya avea să fie predată 
lor. Oberon le înconjura protector, iar Red îşi scoase cuțitul şi îl ţinu 
ridicat. Apoi începu să fugă. Tanya sări după ea, fugind cât o ţineau 
picioarele, în zigzag printre copaci. 

— Trebuie să te scoatem din pădure, gâfâi Red. Înainte să plece 
Morwenna. Aproape că nu mai avem timp... 

Cuvintele ei răsunau fără noimă în capul Tanyei. Ceva era în 
neregulă. 

— Opreşte-te, gemu ea. Un zumzăit straniu se stârni în urechile ei, 
ca un roi imens de insecte. 

— Nu ne putem opri! şuieră Red. Mişcă! Am spus SĂ TE MIŞTI! 

— Nu pot, şopti Tanya, poticnindu-se în ciuda încercărilor lui Red 
de a o susţine. Treptat, bâzâitul se transformă în voci şoptite, peste tot 
în jurul ei. Feţele din interiorul copacilor se trezeau. Crengile 
noduroase ca nişte degete se întindeau către ea. Lianele se descâlceau 
din scoarţa copacilor şerpuindu-se spre ea. Pădurea fremăta de viață. 

Tanya înţelese ce se întâmpla. Schimbul avea loc. 

Puterea o părăsi. Căzu la pământ, cu ochii strânşi şi mâinile la 
urechi. Un fir de iederă începea să îşi croiască drum în sus, pe piciorul 
ei. Red îl tăie cu cuțitul, doar pentru ca acesta să fie înlocuit de altul. 
O auzi pe Red spunându-i să se ridice, stăruind pe lângă ea să se 
mişte, dar Tanya nu putea. Se gândi la părinţii ei şi îşi dori să îi poată 
vedea o ultimă dată. Se gândi la bunica ei şi îşi dori ca lucrurile să fi 
fost altfel între ele. Se gândi la Fabian şi la Warwick şi la ce se va 
întâmpla cu Amos. Se întrebă dacă Red îşi va găsi vreodată fratele. Şi-l 
imagină chiar şi pe Scuipă-Foc, încolăcit la baza pendulului, costeliv şi 
plin de purici. 

Ultimul lucru la care se gândi fu Oberon, iubitul şi credinciosul ei 
câine. Fl îi fusese alături până la sfârşit. Apoi, toate gândurile o 
părăsiră, lăsând în urmă doar întunericul. Oberon începu să urle. 

O durere ascuţită în degetul ei mare o aduse înapoi. Tanya îşi 
recăpătă cu greu cunoştinţa şi privi în jos. Sânge proaspăt îi curgea 
dintr-o nouă rană. 

— Cum de m-am...? începu ea fără vlagă, văzând foarfeca lui Morag 
în mâna lui Red, dar neînţelegând. Simţea că se pierde din nou, fiind 


purtată de frunzişul care se înfăşură în jurul ei, dar nu înainte să-i 
vadă mâna lui Red. 

Biata mână însângerată a lui Red. 

Bietele degete rănite ale lui Red. Red, al cărei sânge se amesteca 
treptat cu al ei, ţinându-i mâna strâns. Şi Red o cuprinsese în braţe, 
sprijinindu-i capul, nevrând să îi dea drumul. 

— Luaţi-mă pe mine, şoptea Red. Luaţi-mă pe mine în schimb. Ea 
are o viaţă la care să se întoarcă. Eu nu. Voi mi-aţi luat-o. Luaţi-mă pe 
mine în schimb. 

Luaţi-mă pe mine în schimb. 

Luaţi-mă pe mine în schimb. 

Iar lianele şi crengile târându-se spre Tanya - şi cele care o 
prinseseră deja în mreje — se opriră pentru cea mai scurtă clipă înainte 
de a începe să se retragă lent, eliberând-o din prinsoarea lor şi 
continuându-și drumul... către Red. Centimetru cu centimetru se 
strecurară peste ea ca nişte tentacule înfrunzite, desprinzând-o de 
Tanya... desprinzând-o de lumea muritorilor. 

Red nu se opuse. 

În câteva clipe, ea se predase în totalitate; înghițită de pădure. 


Mâna lui Fabian înşfăcă părul, cu tot cu un pumn de pământ. 

— L-am găsit! 

Warwick aprinse un alt chibrit, flacăra galbenă prinzând viaţă cu un 
şuierat. Apucă părul şi tinu chibritul în dreptul lui. Şuviţa luă foc 
imediat, iar el o aruncă pe jos. Cei doi priviră în tăcere cum aceasta 
ardea prefăcându-se în nimic, până nu mai rămaseră decât rămăşiţele 
carbonizate ale crengilor şi frunzelor căzute unde fusese părul 
Morwennei. 

Ceasul lui Fabian încetă să mai sune în sfârşit. 

— Nu mi-am dat seama niciodată, spuse Warwick domol. În tot 
acest timp... am crezut că părul era al mamei mele. Şi ea era 
brunetă... Nu i-am înţeles niciodată importanţa până în noaptea asta. 
În tot acest timp, el încerca să găsească pe cineva care să o înlocuiască 
pe Morwenna. El nu a uitat-o niciodată. Adevărul era chiar acolo în 
faţa mea, iar eu am ales să nu îl văd. 

— De cât timp ştii? 

Chiar şi pe întuneric, Fabian putea citi regretul în ochii tatălui său. 

— De când s-a născut Tanya. 

— Ce se va întâmpla cu Morwenna acum că pactul a fost destrămat? 
şopti Fabian. 

— Ea va simţi asta, instantaneu, spuse Warwick. Ar trebui să fie de 
ajuns pentru a o face să renunţe la schimb. Se năpusti mai adânc în 
pădure, strigând peste umăr: Trebuie să o găsim pe Tanya! 

Fabian îşi urmă tatăl, niciunul din ei nefiind conştient că un schimb 


alternativ avusese loc deja. 


Marginea pădurii se întrezărea, luna abia se vedea printre copaci. 
Vag conştientă, Tanya mergea împleticindu-se într-acolo. Doar 
Oberon, trăgând de celălalt capăt al lesei, o susţinea. Fata avea ochii 
împăienjeniţi, umflaţi de lacrimi, şi îşi simţea capul ca de lână. 

Red nu mai era; dispăruse pe tărâmul zânelor ca o urmă în nisip. 
Oferindu-se pe sine în schimbul Tanyei, ea le salvase pe amândouă. 

Tanya ajunsese aproape de marginea pădurii când îşi dădu seama că 
nu era singură. 

La doar câţiva paşi în faţa ei, pe cărare, Morwenna Bloom înainta 
spre deschiderea dintre copaci. Şi în timp ce Tanya privea, o răbufnire 
iniţială de furie i se risipi pe măsură ce îi deveni clar că ceva nu era 
deloc în regulă. 

Morwenna înainta, dar mişcările îi încetineau. Tanya îi auzi 
respiraţia schimbându-se, devenind neregulată şi greoaie. Deodată, 
aceasta căzu, cu spatele ei încovoiat, picioarele mişcându-se lent 
acum, şchiopătând şi şovăind. Părea să fie cuprinsă de durere, îşi dădu 
Tanya seama. Durere... sau oboseală. 

— Ce se întâmplă cu mine? murmură ea. 

Vocea care răsunase de pe buzele ei nu era cea a unei fete de 
paisprezece ani. 

Nu obosită... ci bătrână. 

Cu groază crescândă, Tanya înţelese acum ce se întâmplase. Fabian 
nu o părăsise într-un act de laşitate. Fabian se dusese să distrugă 
şuviţa de păr — cheia către tinereţea Morwennei. Şi reuşise. 

Geamătul îngrozit care ajunse la urechile Tanyei atunci fu chiar al 
său. Auzind-o, Morwenna îşi întoarse faţa spre ea. 

— Tu? spuse ea hârşâit, cu vocea unei femei bătrâne. O voce nouă şi 
stranie care, Tanya putea constata, o înspăimânta mai tare pe 
Morwenna decât pe ea. Cum...? Nu e posibil ca tu să fii aici... 

Confuzia şi răutatea de pe faţa ei se încreţiră odată cu carnea ei. 
Pielea i se ridase, i se ofilise şi i se zbârcise, atârnând larg de 
contururile craniului ei pe măsură ce fiecare din cei cincizeci de ani pe 
care Morwenna îi păcălise o ajungeau din urmă - toţi deodată. Efectul 
era otrăvitor — şi într-adevăr îngrozitor de privit. 

Tanya nu avea puterea să facă altceva decât să ţipe. Şi să tot ţipe. 

Morwenna se uită în jos la mâinile sale şi scoase un urlet. Nu mai 
erau netede şi moi; deveneau ofilite şi strâmbe chiar sub ochii ei. 

— Nu! 

Îşi apucă o şuviţă din părul său lung, dar acesta era acum aspru şi 
alb ca lâna. Încet, îşi cuprinse faţa în mâini şi îşi simţi obrajii supti şi 
liniile care-i brăzdau pielea. Întinse mâinile diforme către Tanya. 
Buzele îi erau trase într-o grimasă hidoasă peste dinţii care se 


înnegreau şi se desprindeau, sfărâmându-se şi căzând. 

Tanya se răsuci pe călcâie şi fugi. Înapoi în pădure, înapoi pe 
drumul pe care venise; plângând în hohote, disperată şi dispusă să 
înfrunte orice s-ar fi aflat în pădure decât să mai stea în faţa figurii 
groteşti a Morwennei Bloom. 

Ea nu apucă să o vadă pe Morwenna care se căznea să o urmeze de- 
a lungul cărării. Până să reuşească bătrâna să facă doar câţiva paşi, 
Tanya se îndepărtase considerabil. 

Şi astfel, Morwenna rămăsese de-a dreptul singură când procesul de 
îmbătrânire şi şocul suferit îşi spuseră ultimul cuvânt. 

O durere înfiorătoare îi străpunse pieptul şi partea de sus a braţului 
stâng. Pierzându-şi răsuflarea, ea se prăbuşi la pământ. Cu privirea-i 
înceţoşându-se, scrută marginea pădurii. 

Era atât de aproape... dar ea nu avea să ajungă acolo niciodată. 


Tanya era ghemuită la pământ, lipită de Oberon când au găsit-o. 

O mână aspră îi îndepărtă părul de pe faţă, iar apoi se auzi o voce 
familiară, dar totuşi nu chiar. 

— E în stare de șoc. 

Vocea lui Warwick. Încă severă şi repezită, dar acum marcată de 
îngrijorare. 

— Îşi va reveni? 

Aceasta era vocea lui Fabian. 

Tanya se clinti, alinată de vocea lui. Faţa lui Fabian deveni clară, 
ochii lui fiind strâns închişi. Expresia lui era plină de vină şi durere. 

— Am părăsit-o, spuse el cu o voce slabă. Am părăsit-o, tată. Dar a 
trebuit... 

— Fabian? rosti Tanya răguşit. 

Ochii lui Fabian se deschiseră brusc. Îi apucă mâna şi i-o strânse 
puternic. 

— Îmi pare rău, şopti el. Îmi pare atât de rău - a trebuit să te las să 
crezi... spuse el cu un nod în gât. Şuviţa de păr a fost la Amos în tot 
acest timp. 

— Ştiu, spuse ea, reuşind să afişeze un zâmbet palid. Ai fost curajos 
pentru a face ceea ce ai făcut. Ea privi drept către Warwick. Tu mă 
protejai, îşi dădu ea seama. Tu şi bunica. De aceea nu vă doreaţi ca eu 
să stau la conac — din cauza a ceea ce s-ar putea întâmpla. 

— Florence a vrut să îţi spună, zise Warwick încet. Dar îi era prea 
frică. Şi ruşine. Când a făcut acel pact cu Morwenna era tânără şi 
naivă. A tot plătit pentru asta de atunci. 

— Acum s-a încheiat, şopti Tanya. 

Numai ea ştia că Morwenna plătise preţul final. Dar pentru moment 
nu voia — nu putea - să vorbească despre ceea ce văzuse. 

Nimeni nu mai spuse nimic după aceea. Tanya rămase cu propriile 


gânduri în timp ce Warwick îşi înfăşură haina în jurul umerilor ei şi îi 
ridică trupul extenuat în braţe, gata de a se întoarce înapoi la conac. 


Era încă devreme în următoarea dimineaţă când Morag încuie 
caravana şi alungă afară pisica supărată. Nu se întâmpla des ca ea să 
se aventureze în Tickey End în mijlocul săptămânii şi îşi dorea să îşi 
vadă de treabă şi să se întoarcă înainte să se aglomereze. Era aproape 
de marginea pădurii când zări ceea ce zăcea în faţă, doar un pic 
abătută de la cărare şi parţial ascunsă de tufe. 

Femeia era moartă de câteva ore. Morag putu să-şi dea seama măcar 
de asta chiar înainte să îngenuncheze lângă ea. Gura ei încreţită era 
deschisă într-un țipăt mut, mâna ei ca o gheară fixată în jurul braţului 
stâng. 

— Atac de cord, murmură Morag, întinzându-se să închidă ochii 
lipsiţi de viaţă ai femeii. 

Dar privind acele goluri adânci şi negre, mâna îi îngheţă şi Morag 
şi-o retrase brusc înainte de a o atinge. Pentru că până şi în moarte, 
femeia avea ceva de-a dreptul malefic. 

Morag îşi auzi propriii genunchi trosnind când se ridică şi făcu un 
pas înapoi. Atunci văzu un măr aşezat lângă trup, odihnindu-se între 
faldurile rochiei verzi şi zdrențăroase. Căzuse din crengile de 
deasupra. Ceva se unduia sub suprafaţa veştejită a cojii. Câteva clipe 
mai târziu, un vierme gras ţâşni afară din pulpa flască a mărului. 

— Da, şopti Morag. Înţeleg acum. Putred. Putred până la miez. 

Fără a mai zăbovi, porni de-a lungul cărării către Tickey End, 
mergând ceva mai repede decât de obicei, acum că ştia că va face un 
ocol pentru a raporta sinistra descoperire. Spera doar să nu dureze 
prea mult. 


Epilog 


Precum majoritatea mormintelor din micuța curte a bisericii, cel al 
lui Elizabeth Elvesden fusese neglijat. Şi precum conacul din apropiere 
care fusese casa ei pentru puţin timp în scurta ei viaţă, era acum 
acoperit de iederă, piatra gri abia întrezărindu-se printre frunzele 
veşnic verzi. Dar în ciuda aspectului lui părăginit, mormântul nu 
fusese niciodată uitat. 

Tanya o privi pe bunica ei îngenunchind să smulgă încă o mână de 
buruieni, apoi privi de-a lungul câmpiilor, dincolo de pădurea spre 
care conacul era orientat în lumina punctată a soarelui. Mama ei avea 
să sosească în scurt timp să o ia acasă. De data aceasta, Tanya ştia, cu 
inima împăcată, că lucrurile vor sta altfel. Zânele, zânele ei, vor veni 
din nou, dar la timpul lor. Acum nu se mai temea de ele. 

Cu aproape o săptămână în urmă, se trezise în patul ei, complet 
îmbrăcată şi ameţită, de parcă ar fi dormit o sută de ani. În timp ce se 
dezmeticea din somnul adânc, şi-a dat seama că cineva o ţinea de 
mână şi a ridicat privirea către ochii cenuşii ai bunicii sale. Îi luase o 
clipă să o recunoască, căci aerul dur pe care îl avea de obicei 
dispăruse, de parcă îi luase cineva o piatră de pe inimă. Pentru mult 
timp, bunica ei vorbi. Şi Tanya a ascultat, a înţeles şi a iertat-o. 

Articolele din ziare referitoare la Rowan Fox au continuat pentru o 
scurtă vreme după noaptea schimbului, deşi li s-a acordat o 
importanţă tot mai scăzută pe măsură ce a devenit evident că urma i 
se pierduse. Dar răsfoind prin ziare, o altă ştire i-a atras atenţia 
Tanyei: descoperirea unui cadavru în Pădurea Spânzuratului. Femeia 
decedată, în etate de aproximativ 65 de ani, suferise un atac de cord 
mortal. Identitatea ei, însă, şi cum a ajuns să se afle în pădure la 
momentul morţii aveau să rămână un mister — mai puţin pentru cei 
implicaţi. Pentru că aceea a fost clipa în care Tanya le-a vorbit lui 
Fabian, lui Warwick şi bunicii ei despre Red, dezvăluindu-le adevărata 
tragedie a ceea ce se întâmplase în acea noapte în pădure şi a fetei 
care o salvase. 


Au smuls ce mai rămăsese din ierburile crescute pe mormânt şi le-au 
înlocuit cu flori proaspete. 

În timp ce treceau prin pădure în drumul lor înapoi către conac, 
Tanya privi atent spre copaci, cu o întrebare pe buze de al cărei 
răspuns se temea. 

— Ce se va întâmpla cu Amos? 

Florence clătină din cap nefericită: 


— Nu se poate face nimic. Noi poate că ştim adevărul despre 
Morwenna Bloom, dar puţini oameni ne-ar crede. Vor continua să 
creadă ce vor să creadă. Tot ce putem face pentru el acum este să îi 
facem ultimele zile cât mai confortabile, dar, la starea minţii lui nici 
asta nu va fi prea uşor. E mereu chinuit de amintirea ei. Ea este cauza 
nebuniei lui. 

O adiere uşoară trecu printre copacii de deasupra, purtând cu ea 
mireasma ierburilor sălbatice. Una dintre miresme părea să le 
copleşească pe celelalte, puternică şi distinctivă. O amintire subită fu 
evocată în mintea Tanyei; amintirea cuvintelor rostite de Gredin într-o 
seară. În acea clipă, cuvintele îi insuflaseră frică. Astăzi, o umpleau de 
speranţă. Pădurea o ascultase. 

— Nu putem schimba ceea ce s-a întâmplat, spuse Tanya încet. Şi 
nu putem schimba ceea ce oamenii cred. Dar poate că există ceva ce 
putem face pentru Amos. 

Există un loc unde rozmarinul creşte liber lângă un râu care curge la 
deal. Ţinutul gnomilor. Grobiene creaturi. Imprevizibile, periculoase spun 
unii.  Rozmarinul, leac renumit pentru amnezie, creşte pângărit. 
Proprietăţile sale sunt inversate. 

Dar până şi rozmarinul pângărit de gnomi are beneficiile sale. În 
anumite cantităţi, are puterea să extragă o amintire din capul unui muritor 
pentru totdeauna. 

Precum amintirea unei vechi iubiri. 

